
 I. Obrazloženje 

Uvod

Što je Generalni urbanistički plan

Generalni urbanistički plan je  jedan od instrumenata za projekt budućnosti grada,  i to  prije svega  instrument strukturalne organizacije grada te skup postupaka za njegovu transformaciju.

Generalni urbanistički plan je nužan uvjet funkcioniranja grada, ali nedovoljan i nedjelatan bez sustava i instrumenata provedbe. 

Temeljni problem provedbe planova je nemogućnost ostvarenja prostora za javne i društvene namjene, zbog dvostrukog režima raspolaganja zemljištem, i zbog dispariteta između  potreba i sredstava koje grad ima na raspolaganju za osiguranje zemljišta i uređenje javnih površina, društvenih objekata i infrastrukturnih sustava.

Urbanizam moderne

Planiranje na temeljima moderne, koje je u nas trajalo do sredine osamdesetih godina, temeljilo se na racionalnom modelu rasta stanovništva i gospodarstva, na temelju kojih se dimenzioniraju potrebni prostori i sadržaji. Ovi su se sadržaji trebali realizirati ujednačenim standardima i normativima, državnom intervencijom i kontinuirano u vremenu do pune realizacije u konačnoj planskoj godini. Planiranje se temeljilo na društvenom konsenzusu o potrebi ekonomskog rasta i države blagostanja koja distribuira stečena dobra. Država je trebala osiguravati rast i distribuciju, ali i kontrolu, stoga se nije predviđalo instrumente implementacije ili monitoring realizacije.

Globalne promjene na  kraju XX stoljeća

Društvene promjene na  kraju XX stoljeća, nedvojbeno su  utjecale su na razvoj gradova  i  na stavove  prema urbanom razvoju.  U tom su kontekstu posebno značajne teme mogućnost  predviđanja promjena  i  uloge urbanizma u tim promjenama. Globalne promjene  svjetskog političkog i ekonomskog poretka, ali također i  regionalne, pa i lokalne promjene  utječu na razvoj gradova i prostora, ali njihov utjecaj nije ni linearan niti jednoznačan. 

Nedvojbeno je da je utopijska dimenzija  funkcionalizma bila dio  društvenog projekta u čijem je temelju bio široko prihvaćeni sustav vrijednosti, ali i sustav  stabilnih institucija baziranih na uravnoteženoj podjeli društvene moći. Promjene koje su se krajem XX stoljeća dogodile u tom sustavu   promijenile su i odnose urbanizma, institucija i društvene moći. Društvena moć se istodobno koncentrira težeći globalizaciji sustava, ali i fragmentira u procesima u kojima pojedinci, grupe i slojevi teže povećanju  svog utjecaja i kontroli razvoja. Stoga se u preformuliranju mjesta i uloge urbanizma u političkom i društvenom poretku nailazi na dvostruki problem, društvene promjene su same po sebi nejasno opisane i nedovoljno pojašnjene, pa nije pojašnjen niti  utjecaj tih promjena na urbani razvoj i razvoj urbanizma. Jedno i drugo ozbiljno dovodi u pitanje mogućnost predviđanja svakog, pa i urbanog razvoja.  

Raspad sustava realnog socijalizma s jedne, a globalizacija s druge strane praktično su dokinuli državu blagostanja u njezinim bitnim odrednicama. U ranije socijalističkim državama imamo različite oblike tranzicije, a umjesto kapitalističkog welfare state različite oblike liberalizma. Zajednička su obilježja sve izraženija nesigurnost pojedinaca koji djeluju unutar konglomerata slojeva, grupa, subkultura i životnih stilova koji su nadomjestili  klase i ideologije.

Potrošačko društvo i postmoderni grad

U sedamdesetima i osamdesetima  cijeli je proces planiranja postao upitan,  traži se  nova racionalnost, glavni  alokator dobara postaje tržište, uvodi se privatno upravljanje javnim dobrima, naglasak se premješta s razvoja zajednice na učinkovitost investicije, u pravilu investicijsko odlučivanje nije lokalno osjetljivo.  

U osamdesetima i devedesetima raste utjecaj i  značaj  pokreta za očuvanjem okoliša, jedan od rezultata tog pokreta je i zahtjev za konsolidacijom grada,  u cilju očuvanja prirodnih i ekoloških sustava koje je suburbanizacija uništavala velikom brzinom. Također raste osijetljivost prema povijesnom kontekstu (genius loci) i identitetu prostora a na socijalnom planu teži se legitimiranju različitih životnih stilova i njihovih potreba.

U novi milenij ušli smo sa širokim rasponom potrošačkih iskustava, socijalna diferencijacija se više temelji na stilovima života nego na radu i zaposlenju. U postindustrijskom društvu povećava se potrošnja usluga, znanja i ideja.

Ako je  proizvodnja kolektivnih dobara (stanovanje, zdravlje, obrazovanje) bila  neophodna za uspjeh kapitalističke proizvodnje, postavlja se pitanje kako se ta dobra proizvode, i da li se uopće prizvode u postindustrijskom gradu.

Revitalizacija uloge planiranja događa se s usmjeravanjem na održivi razvoj,  briga o okolišu dolazi u centar planiranja, jača uloga lokalnih vlasti koje teže intervencijama na temelju kolektivnog utjecaja na odlučivanje u ranim fazama donošenja odluke. Uvodi se tema javno privatnog partnerstva, koja s jedne strane znači financiranje javnih potreba privatnim novcem, a s druge veću kontrolu privatnih investicija. Oblik ostvarivanja tih parnerstava su urbane regeneracije kompleksnih područja grada. No  usmjeravanje na lokalna rješenja nameće pitanja moći i političkih promjena,  globalizacija utječe i na lokalnu vlast, lokalna politička kultura utječe na urbani razvoj, javljaju se novi oblici strateškog planiranja, te nove forme planiranja i odgovornosti, uloge pritisaka i lobija.

Tranzicija 

Jedan od ključnih argumenata kritike funkcionalističkog urbanizma moderne bio je vremensko prostorni   diskontinuitet  koji je bio temelj  funkcionalističke paradigme, a koji se  manifestirao u radikalnosti zahvata, odnosno neuvažavanju vrijednosti i značenja tradicionalne urbane strukture. Razvoj grada se  sagledavao na novim, periferijskim prostorima, što je u socijalističkom sustavu posebno omogućavalo  vrlo jeftino  nacionalizirano zemljište. Takav urbani razvoj se u Europi, pa i u nas, planirao šezdesetih i sedamdesetih godina,  pa je Generalni urbanistički plan Splita iz 1978. god. rađen na takvim osnovama. 

Nasuprot  moderne, koja je razvijala periferiju, postmoderna je proklamirala kontinuitet razvoja i urbani kontekst kao osnovicu svoje paradigme, što je  značilo  uvažavanje povijesnih slojeva i uvažavanje problema okoliša. Urbanizam postmoderne se procesima rekonstrukcije i urbane  obnove vraća u postojeću urbanu strukturu.  Deindustrijalizacija i tercijarizacija  gradova su nesumnjivo omogućile takav proces. Ali deindustrijalizacija i tercijarizacija, kao produkti globalizacije, ne samo da su ugrozile opću socijalnu sigurnost koja je bila dostignuta u državi blagostanja, nego su bitno utjecale na   pojavu epistemološke nesigurnosti u pitanjima urbanog razvoja u uvjetima tranzicije, što je još naglašenije u hrvatskoj varijanti tranzicije. 

Utjecaj tranzicijskih procesa ogleda se u najmanje tri dimenzije, strukturalna dimenzija inkorporira društvo i gospodarstvo, institucionalna dimenzija definira pravila, a sociokulturna dimenzija tretira  sociokulturni kapital kao katalizator društvenih promjena.

Za planiranje su najznačajnije institucionalna i sociokulturna dimenzija, odnosno pravila koja reguliraju društvena ponašanja i  stupanj razvoja kooperativnosti u definiranju i realizaciji društvenih ciljeva. 

Globalizacija je izazov razvoju svih suvremenih društava, ali posebno onih u tranziciji. Proizvod globalizacije je društvena i ekonomska marginalizacija, koja posebno pogađa tranzicijska društva u kojima se država povukla iz redistribucije nacionalnog dohotka, ali također zbog krize tradicionalne ekonomije i institucija, te ekoloških i prostornih obrazaca.  Tranzicijske zemlje su posebno ranjive radi tendencije indiskriminatornog prihvaćanja stranih investicija u nastojanjui da se ublaže problemi nezaposlenosti. Razvoj komunikacija, tehnologije i obrazovanja, koji su osnovni uvjeti modernizacije, postaju jedini efikasan odgovor na izazove globalizacije. 

Održivi grad

Održivi grad znači grad koji je održiv u svojoj ekonomskoj, ekološkoj i socijalnoj dimenziji. Ekonomska održivost znači prije svega mogućnost vlastite reprodukcije, ekološka znači čuvanje neobnovljivih resursa, a socijalna omogućavanje najšireg dijapazona djelovanja društvenih grupa i podržavanje različitih inicijativa, što implicira poznavanje i priznavanje identiteta širokog kruga aktera, njihovih interesa i djelovanja na ostvarivanju tih interesa. 

Participacija javnosti u donošenju odluka temelji se na razvojnoj kompetenciji, ali i   obzirnosti prema drugima, posebno onima bez društvene obrane. Pojedinačni i grupni interesi se mogu usklađivati međusobno i s javnim interesima jedino ako su strukturirani obzirno.   

Karakterisika modernog  društva  su  stalne promjene  pod utjecajem emancipacijskih težnji i procesa, za koje se moraju stvarati nova koncepcijska oruđa i spoznajne strategije. To stanje dodatno komplicira tranzicija, sa istodobnim karakteristikama predmodernog i modernog.  Stoga se pristup razvoju i uređenju prostora ne može temeljiti na  linearnoj projekciji  budućeg gospodarskog i društvenog razvoja nego  se mora oblikovati pomoću novih teorijskih spoznaja ali i  kompilacijom europskih iskustava i praksi, budući da je uključivanje u te prakse u središtu našeg modernizacijskog projekta. 

Promjene se naravno ne ograničavaju samo  na segment prostora, mijenja se iznad svega sustav odlučivanja, podvajajući se u  dva naizgled divergentna procesa, globalizacijsku kontrolu ekonomskog razvoja i bujanje novih formalnih i neformalnih centara odlučivanja koji prati političku decentralizaciju i (prividnu?) demokratizaciju društva. U gradu se moć odlučivanja više ne ograničava samo na stanovništvo, jača utjecaj ostalih grupa populacije. Ostale grupe, koje čine zaposleni, korisnici (turisti, oni koji dolaze po usluge itd) i nove grupe metropolitanskih poslovnih ljudi koji su u službi globalnog kapitala konkuriraju im u traženju mogućnosti donošenja relevantnih odluka o korištenju prostora, i sve češće upravo ove grupe, iako formalno ne sudjeluju u upravljanju gradom, imaju odlučujuću ulogu  u scenariranju ekonomske budućnosti grada.  Političko je odlučivanje još uvijek domena stanovnika grada, ali se odluke koje se tiču ekonomskog razvoja pretežito donose na drugim mjestima, što onda naravno znači bitno smanjivanje stvarne autonomije u donošenju razvojnih odluka. 

Grad i projekt modernizacije

Brojni su stavovi prema kojima je formuliranje urbanih strategija za istinski održivi razvoj moguće jedino u demokratskom društvu u kojem razvojni akteri imaju mogućnost sudjelovanja u planiranju i donošenju odluka. Ovakav stav ipak ne sagledava svu kompleksnost problema. Točan odgovor na pitanje da li je demokracija nužna za formuliranje kvalitetnih razvojnih strategija ovisi o tome kako se definira i prakticira demokracija. Ako demokracija znači efikasni reprezentativni sustav koji se temelji na sudjelovanju aktera u donošenju odluka, odgovor je da. Odgovor je ne ukoliko demokracija omogućava supremaciju pojedinaca da proizvode ili troše bez obzira na učinke na druge. Odgovor je također ne ukoliko izborni ciklus znači da političari nameću akcije s kratkoročnim ciljevima da bi osvojili glasove birača koji sami imaju uske interese i sklonost prema nekontroliranoj pa i bespravnoj potrošnji resursa. Mnogi s pravom smatraju radikalne promjene (npr. u osposobljenosti, učinkovitosti i transparentnosti rada gradskih uprava, u zakonima koji reguliraju reprodukciju grada, u inzistiranju na vladavini prava) nužnim ukoliko se želi stvarni odmak prema održivom razvoju. Istovremeno demokracija se razvija postupno i radikalne promjene u pravilu nisu poželjne. Različiti ritmovi ovih procesa, spoznaje o potrebi promjena (modernizaciji) i realnom vremenu potrebnom za ostvarenje tih promjena proizvode brojne nesporazume, nerazumijevanja, frustracije i neispunjena očekivanja.       

Ovaj Plan je duboko svjestan svih ograničenja i zapreka koji stoje na putu njegove realizacije (regulativna, institucionalna, ekonomska,...). Stoga je temeljni cilj Plana postizanje ravnoteže između ograničavajučeg okruženja i visokih aspiracija te predlaganje realnih, provedivih rješenja kao i aktivno poticanje promjena koje su pretpostavka realizacije tih rješenja. Pri tome su visoke aspiracije dijelom rezultat nerazumijevanja okruženja a dijelom objektivno značajnih i obvezujućih potencijala prostora grada koji zahtijevaju poticajna i ambiciozna rješenja. 

1. POLAZIŠTA 

1.1. 
Položaj, značaj i posebnosti područja grada u odnosu na prostor i sustave županije i Države 

1.1.1. 
Osnovni podaci o stanju u prostoru 

1.1.1.1.
Stanje i procesi u prostoru 

Urbano područje grada Splita u obuhvatu Generalnog urbanističkog plana nije cjelina u smislu funkcionalnih i socioekonomskih kriterija. Stoga je za cjelovito razmatranje stanja i procesa u prostoru nužno šire sagledavanje na razini Splitske konurbacije (jedna od 12 prostornih cjelina u Splitsko-dalmatinskoj županiji definirana njenim Prostornim planom) koja obuhvaća cca 480 km2 i s blizu 300.000 stanovnika čini gotovo 2/3 stanovništva Županije na nešto više od 1/10 njene kopnene površine.

Analiza stanja i procesa u nastavku odnosi se primarno na obilježja i evoluciju izgrađenih prostora grada te razvoj urbanih funkcija i infrastrukturnih sustava.

Obalni pojas

Urbano područje Grada u obuhvatu GUP-a ima nešto više od 31 kilometar obalne crte (ukoliko uračunamo i obalne građevine duljina obalne crte dostiže 50 km). Zemljopisni položaj s ugodnom mediteranskom klimom i smještaj Splitskog poluotoka te koncentracija stanovništva upućuju na potrebu maksimalnog korištenje obalnog pojasa kao javnog prostora u funkciji slobodnog vremena (odmor, rekreacija, sport). 

Naglim razvojem grada, naročito od početka šezdesetih, a posebno sedamdesetih godina prošlog stoljeća, kakvoća priobalnog mora se ubrzano počela pogoršavati (opterećenja otpadnim vodama iz kanalizacije). Danas je odmakloj fazi realizacije EKO Projekt Kaštelanski zaljev i čime će za koju godinu bit će u cijelosti riješeno pitanje kanalizacijskih otpadnih voda odnosno ostvariti će se dobra zaštita priobalnog mora od onečišćenja. Ovakva značajna ulaganja trebalo bi slijediti kvalitetnije korištenje obale i priobalnog mora, posebno u rekreacijske svrhe. 

Osim potreba za rekreacijom i odmorom u priobalju se mora zadovoljiti i kvalitetan smještaj domicilnih i prihvat gostujućih nautičara. U razvoj nautičkih centara, marina i sportskih lučica u skoroj budućnosti se očekuju znatna ulaganja. 

Priobalno područje je naročito ekološki osjetljivo, a sve je više opterećeno raznim utjecajima s kopna, pa i s mora. Zbog te osjetljivosti utvrđuju se strogi kriteriji za bilo kakav zahvat u tom prostoru. Sukladno zakonskoj regulativi za bilo kakav graditeljski zahvat mora se napraviti studija utjecaja na okoliš u kojoj se ocjenjuju posljedice takvog zahvata. 

Sjeverni dio obale. Prostor oko sjeverne luke i Stinica je u nesređenom stanju i očekuje veće zahvate uređenja. Sama Sjeverna luka je zbog niza okolnosti slabo korištena, pa će vjerojatno trebati dosta vremena da se vrati na ranije korištene kapacitete. Obala na potezu od pristana luke, preko Stinica sve do brodogradilišta dužine oko 2 km dosta je strma s dubokim morem uz samu obalu. Nije pogodna za rekreacijske i slične sadržaje.

Brodogradilište s navozima i ostalim sadržajima zauzima oko 1,2 km obalne crte. 

Kompleks i cijeli poluotok Lora u korištenju je Hrvatske vojske te se na tom dijelu nalaze sadržaji u funkciji obrane. Luka Lora uključuje veliki akvatorij (cca 23 ha) zaštićen lukobranima te kopnenu površinu (cca 53 ha) sa svim sadržajima i instalacijama primjerenim vojnoj luci.

Zapadni dio obale. U dijelu priobalja Poljuda i Spinuta dosta je složena situacija izgrađenosti, koja se događala stihijno i parcijalno - uglavnom se radilo na proširivanju lučica i povećanju broja vezova za brodice. Taj proces kontinuirano traje. Obala je rasparcelirana na niz koncesionara, često s neobičnim postupcima davanja koncesija. Tako usitnjeni korisnici rade zahvate u prostoru prema svom nahođenju i trenutnim potrebama. Događaju se razne građevine u moru kojima tu nije mjesto i kojima je prostor i ekološki i krajobrazno devastiran. Više je sportskih lučica: Sportska lučica Poljud, Sportska lučica Mornar, Sportska lučica Marjan, Veslački klub Gusar, Sportska lučica Split i Sportska lučica Špinut. Veliki je broj vezova, uglavnom za manje brodice, a iznimno je malo mjesta za suhi vez, pa se na teritoriju lučica stvara velika gužva i nered. Ne postoje ni minimalni uvjeti zaštite mora od onečišćenja raznim sredstvima koja se koriste za održavanje brodova. Kada se spominje kakvoća mora onda je poseban problem s akvatorijem u lučici Špinut, gdje je izgrađen veliki zemljani (nasuti) lukobran, koji sprječava dobru izmjenu mora u lučici. Sam lukobran je nedovršen i nesređen. Na zapadnom dijelu prokopan je uski kanal u lukobranu s namjerom da se omogući bolja cirkulacija mora. Započeto je uređenje plaže zapadno uz lukobran lučice Špinut.

Kapacitet lučica je slijedeći:

Lučica
Broj brodova


U moru
Suhi vez

SND Poljud
350
100

VK Mornar
-
-

PVD Mornar
40
20

SNRD Marjan
30
10

PSD Split
300
150

PŠD Špinut
780
250

Poluotok Marjan. U cijeloj dužini obala ispod Marjana predviđena je za kupanje i rekreaciju. Sjeverna strana je uglavnom stjenovita i duboka osim nešto plićine u uvali Bene, gdje su izgrađeni sadržaji potrebni za uređenu plažu. Na punti Marjana je Institut za oceanografiju i ribarstvo. Južna strana ispod Marjana se morfološki i geološki dosta razlikuje od sjeverne, obala je strmija i more je uz obalu dublje, osim u uvalama Kašuni i Ježinac. Uvala Kašuni ima šljunčanu plažu. Nedavno je izgrađen valobran s južne strane uvale. U valobran je ugrađivan neodgovarajući laporoviti materijal, koji će se s vremenom raspasti i uslijed čega će se zamuljivati more na plaži. U uvali Ježinac učinjena je slična pogreška. U uvali Zvončac je izgrađen kompleks kluba Jadran te sportska lučica. 

Kapacitet lučice Jadran-Zvončac je 140 vezova u moru i 10 na kopnu.

Gradska luka. Pored drugih bitnih vrijednosti obrađenih kasnije, posebnu vrijednost ima u prometnoj infrastrukturi Grada i šire regije, pa je prije svega treba analizirati u tom kontekstu. Posebno osjetljivo pitanje je dinamika razvoja pomorskog prometa i propusnost luke. U tome je posebno osjetljiv akvatorij, a naročito ulaz i izlaz iz luke. Prognoze rasta putničkog i trajektnog prometa upućuju na važnost akvatorija središnjeg dijela luke gdje se brodovi okreću i provode se drugi manevri pri uplovljavanju i isplovljavanju brodova.

Unutar akvatorija luke su i nautički sadržaji npr. ACI marina, Sportsko društvo Labud, Sportsko društvo Mornar i Sportsko društvo Matejuška. Zapadna obala je u smislu prihvata (pristajanja) brodova nedovoljno iskorištena za razliku od istočne obale koja je rezervirana isključivo za putnički i trajektni promet.

Kapacitet lučica je slijedeći:

Lučica
Broj brodova


U moru
Suhi vez

ACI
450
120

Labud
200
100

Mornar
100
50

Matejuška
55
15

Južna obala. Od Katalinića briga istočno obala je uglavnom uređena za kupanje i rekreaciju. Kupalište Bačvice nakon uređenja i izgradnje objekta s uslužnim sadržajima je moderno i uređeno gradsko kupalište. Kupališta (plaže) Ovčice i Firule su također definirana i mogući su samo manji zahvati.

Kompleks Zenta se i dalje dovršava uključujući nedavno dograđivan nasuti lukobran. Uređenjem pristana uz sekundarni lukobran povećat će se kapacitet za oko 20 vezova i to za veće brodove. Na žalost napravljeni su nepropisni radovi van standarda za objekte ove vrste. Na lukobran je s vanjske strane nasipan materijal dobiven iskopom koji nije pogodan za ovu namjenu. Stoga se u  budućnosti mogu očekivati oštećenja na lukobranu zbog raspadanja lapora kojeg će more ispirati i odnositi u dubinu. U toj lučici je još jedan ne riješen problem, a to je zatvoren akvatorij s nikakvom izmjenom mora. Zbog toga u ljetnim mjesecima more u lučici dobija neugodan miris i izgled. Otvaranje istočnog dijela lukobrana može negativno utjecati na plažu u uvali Trstenik. 

Kapacitet sportske luke Zenta je 710 vezova na moru i 120 vezova na kopnu.

Od sportske luke Zenta do nasipa na Žnjanu na obali je napravljena šetnica uz koju su uređene šljunčane plaže. Konačni oblik plaža još nije postignut, jer treba dovršiti još nekoliko pera i donijeti dosta sitnijeg kamenog materijala od čega će more oblikovati žalo. Upravo ovaj dio obale ispod nastoji se kvalitetno urediti da bude ogledni primjer za ostali dio obale namijenjen za kupanje, od uvale Trstenik prema istoku. 

Nasip Žnjan-Duilovo. U vrijeme priprema za Mediteranske igre 1978. i 1979. godine te izgradnjom kapitalnih objekata pojavile su se velike količine iskopanog materijala, uglavnom laporovitog i zemljanog. Tako veliku količinu materijala odlučilo se deponirati u plitkom priobalnom moru na području uvale Žnjan. Nasipanje u more nastavljeno je i kasnije za vrijeme izgradnje Splita 3. Na taj način otpočela je osjetna promjena obalne crte. Ekspozicija u odnosu na valove nije povoljna, tako da su otežani uvjeti za oblikovanje šljunčanih plaža. U sadašnjem stanju žalo se nakuplja u jednom kraju pojedine uvale, dok na drugom dijelu dolazi do erozije pa su nužni dodatni radovi za stabilizaciju žala. Cijeli zahvat oko zaštite zemljanog nasipa od abrazije mora je nedovršen. Velika površina nasipa je nezaštićena, pa za vrijeme velikih kiša dolazi do ispiranja znatnih količina prašine i zemlje. Sve to završi u moru i zamuljuje ga, što je nedopustivo. Stoga je nužno započeti s hortikulturnim uređenjem. 

Obala Duilovo-Stobreč. Na južnoj strani je strma obala uvjetno nazvana “klif”, što u stvarnosti nije, jer se radi o nestabilnoj obali u flišu. Takva obala se neprekidno degradira, posebno u podnožju gdje je more zapljuskuje i odnosi raspadnuti laporoviti materijal. Zbog toga se na tom dijelu obala nikada nisu i nikada se neće formirati prirodne plaže. Na tom dijelu dno je dosta plitko tako da postoje dobri uvjeti za uređenje plaža. 

Ispod starog dijela Stobreča već su uz obalu veće dubine tako da na tom dijelu more snažnije djeluje, ali taj dio obale je stjenovit, pa je stabilna na abraziju. Stobrečka uvala je vrlo plitka, naročito na zapadnom dijelu. U sjeverozapadnom kraju uvale je formirana pješčana plaža, dok se uz obalni zid duž rive i prilazne ceste ne može zadržati pijesak, jer ga more povlači u dubinu. Na punti uvale s unutrašnje strane su izgrađeni gatovi za privez broda. Lukobrana ili valobrana nema, jer je taj dio obale relativno dobro zaštićen od valova.

Kapacitet sportske luke u Stobreču je 60 vezova u moru i 20 vezova na kopnu.

Planska tema -  Obalni prostori splitskog poluotoka radi svog izuzetnog potencijala i raznolikosti zahtijevaju i omogućavaju realizaciju povezanog niza javnih prostora i sadržaja (kupališnih, parkovnih, rekreacijskih, sportskih, ugostiteljskih, turističkih,...) osobite vrijednosti i značaja za ukupni razvoj grada. 

U razradi ove teme ispituju se slijedeće moguće intervencije: 

· uređenje i reurbanizacija sjevernog pročelja grada prema Kaštelanskom zaljevu uključujući prostore šireg područja Sjeverne luke, Loru i Poljud,

· zaštita obalnog područja Marjana u funkciji rekreacije, te  uređenje turističke zone i zone javnih sadržaja Ville Dalmacija,

· uređenje zapadne obale Gradske luke u funkciji turizma

· uređenje istočne obale primarno u funkciji pomorsko putničkog prometa i veze na ostale vidove prometa, te izgradnja multifunkcionalnog kompleksa namijenjenog kongresnim, trgovačkim, turističko-ugostiteljskim  i zabavnim funkcijama,

· uređenje južne obale poluotoka od Bačvica do Duilova u funkciji kupališta i rekreacije, sa uređenjem kompleksa mješovite namjene u Duilovu, u kojem dominiraju  funkcije športa, turizma i nautičkog turizma.   

Gradska luka

Obala je crta razdvajanja mora i kopna, prostor koji stoga ima kozmologijsko značenje . Obala je i mitološki i povijesni prostor, prostor  dolaženja i odlaženja. 

Na ovom je malom odsječku obale prije 17 stoljeća nastala carska palača. Aktom volje jednog velikog cara nastala je  moćna građevina, koja označava dugo trajanje ovog grada. Značenje i značaj palače temelje se na  sposobnosti  mijenjanja i unutar sebe i u svom odnosu prema okolnom prostoru.  Od cjeline grada, što je nekad bila, do dijela gradskog središta, što je sada, palača  je  u  odnosu na grad prostorno zauzimala sve manji dio, ali je njezina funkcija ostala funkcija gradskog središta, srca grada. Simboličko značenje palače se povećava  zbog  spoznaje da je palača sada prvenstveno  označitelj povijesnog trajanja grada. 

Pristan pred Dioklecijanovom palačom začetak je luke, prostora razmjene ljudi i dobara, putovanja i trgovanja, koja je dugo bilo ekonomska osnovica postojanja grada.

U predindustrijskom periodu  definiran je prostor Rive,  koji je unatoč  tenzijama između monumentalnog i funkcionalnog karaktera  prostora, koje se upravo na Rivi mogu dobro odčitati,  sačuvao osnovnu konzistentnost utemeljenu više na simboličkom značenju nego na oblikovnim kvalitetama. 

Prva industrijalizacija  prijelaza  XIX u XX  stoljeće ovdje nije donijela strukturnu modernizaciju, a pogotovu ne željezničku vezu luke sa zaleđem, koja u pravilu znatno utječe na  urbanu strukturu industrijskih gradova. Druga modernizacija, poslije drugog svjetskog rata, nije nadoknadila taj manjak, zbog kojeg je istočni dio gradske luke do danas ostao njezin najnesređeniji dio.  Sada se  gradska luka zapravo  sastoji od najmanje tri prostorno i funkcionalno nekonzistentna dijela, središnjeg prostora Rive te zapadne i istočne obale.   

Središnji dio luke, Riva,  oblikovao se postupno od rimskog razdoblja do sredine XX stoljeća, oslonjen na povijesnu jezgru, koja mu daje uravnoteženost značenja i stoga najmanje stvarnih kontroverzi. Istočni dio zauzimaju putnička luka, te željeznički i autobusni kolodvor, a zapadni dio uglavnom turistički i administrativni sadržaji. Za zapadnu i istočnu obalu  rađeni su  brojni kompleksni razvojni projekti, koji su djelomično (zapadna obala) ili nikako realizirani (željeznički čvor)

Povijesni razvoj (koji je ponekad bio i nesklon ovom prostoru) bio je glavni generator kompleksnih funkcija i transformacija urbane strukture prostora luke. Nekoliko cjelovitih projekata  uređenja, nastalih u razdoblju moderne, u cilju  da se prevladaju nedostaci  uglavnom spontanog razvoja,  nisu se nikada u cijelosti ostvarili. 

Od 1960. do 1978. rađeno je nekoliko varijanti prometnog čvora sa objedinjavanjem svih vidova prometa i brojnim komplementarnim, javnim i komercijalnim sadržajima. Splitski željeznički kolodvor je  više od 120 godina duga improvizacija, provizorno rješenje izvorno izgrađeno za lokalnu prugu između Splita i Šibenika. Iako je 1923. Split željeznički povezan sa Zagrebom, nije izgrađena nova zgrada kolodvora, a praktično je istovremeno, nakon  izrade Schurmannovog plana, započela i polemika o lokaciji kolodvora koja traje do danas. Kako je u bombardiranjima u II svj. ratu srušen dobar dio građevina na istočnoj obali, prazan prostor s jedne, a važnost lokacije s druge strane uvjetovali su predlaganje razvojnih projekata za ovaj dio luke.

Ovi su prijedlozi bili radikalno modernistički po formi, ali je funkcija u osnovi uvijek bila ista, prometni čvor sa komplementarnim djelatnostima, trgovine,usluga, turizma i javnih sadržaja. Radikalizam pristupa se očitovao primjerice u planiranom rušenju Biskupske palače, preko koje je prolazila nova četverotračna prometnica, kao i u odsutnosti ekonomskih i socijalnih komponenti, čak i troškova projekta. I po svom sadržaju i vremenski ovi su projekti pripadali urbanizmu moderne.

Novi pristup pojavio se pod akronimom AFCO (Airports facility company) i s ambicijom  transformacije ukupne  urbane strukture luke, odnosno  promjeni njezine funkcije i forme.  Putnička luka, kao i željeznički i autobusni kolodvor trebali su biti premješteni u sjevernu luku i Kopilicu, a svi sadržaji administracije uklonjeni iz zapadnog dijela luke. Istočni i zapadni dio bi u cijelosti zauzeli turizam i komplementarni sadržaji. Na taj bi se način izgubio dominantno javni karakter ovog prostora, koji proizlazi iz koncentracije različitih funkcija. Dominacija turističkih sadržaja zapravo bi značila dominaciju privatnog nad javnim interesom Iako se nije predlagala transformacija  povijesne jezgre, ona bi u takvom kontekstu više bila prostor ja prihvat turista nego središnji socijalni prostor grada. Ukupni prostor gradske luke bi funkcionirao kao turistička destinacija, u kojoj su povijesna jezgra i riva zajednički prostori, a na istočnoj i zapadnoj obali je smještaj. Gradske i regionalne funkcije bi se transferirale na van luke. 

Iako je vrijednost i važnost  gradske luke prije svega u njezinom simboličkom značenju i kompleksnosti funkcija, koje je čine eminentno javnim prostorom, dosadašnji prijedlozi za transformaciju su uglavnom zapostavljali ne samo socijalnu, nego i ekonomsku dimenziju promjena.

Dva cjelovita projekta ukupne transformacije gradske luke, za koja se može najkraće reći da su bili temeljeni na postmodernom pristupu, uvažavanju postojećeg konteksta i vrijednosti, te cjelovitosti urbane strukture, nikada nisu privedeni kraju, pa se konsekventno tome nisu ni mogli realizirati. Važno je reći i da postmoderni pristup implicira i dozu skromnosti, što je logično ako se uvažava  kontekst, njegovi ekonomski i socijalni aspekti kao i izgrađena sredina. Odnosno , radi se još jednom o odnosu projektivne i protektivne dimenzije planiranja. U ovom je slučaju, iako je projektivna dimenzija na izgled dominantna, ona zapravo utemeljena na prirodnim i stvorenim vrijednostima i ukupnoj (ekološkoj, ekonomskoj i socijalnoj) održivosti  njihova korištenja.

Povijesno središte i konsolidirani gradski prostori

Civilizirani odnos prema gradu nalaže čuvanje formalno zaštićenih dijelova gradskog prostora (zone A, B i E/K te pojedinačne zaštićene građevine), ali i svih ostalih kvalitetnih segmenata urbane strukture, a posebno cjelovito planiranih i uređenih gradskih prostora (kao npr. Bol, Spinut, Blatine, Plokite, Lokve, Split 3, Mertojak itd). Obzirom na vrijednost ovih zona, u njima je potrebno ostvariti najveći stupanj kontrole promjena, a moguće intervencije svesti na realizaciju javnih objekata i prostora (npr. društvenih sadržaja, zelenih i rekreacijskih površina, te prometnica i parkirališta). 

U postupku definiranja stupnja konsolidiranosti urbane strukture područje grada je razgraničeno na pretežito homogene urbane jedinice prema fizičkim obilježjima (urbana morfologija), uređenosti i dovršenosti prostora. Vrednovanjem prostora grada prema gornjim obilježjima utvrđene su dvije razine homogenih prostornih jedinica. Na prvoj razini, temeljem stupnja konsolidiranosti gradski prostor se dijeli na:  

· visokokonsolidirana područja – karakterizira visoka urbanističko arhitektonska determiniranost i kvaliteta; u ovim je područjima potreban najviši stupanj kontrole što znači  minimalne mogućnosti promjena , intervencije u funkciji održavanja, revitalizacije i dovršavanja postojeće urbane strukture, zadržavanja funkcije stanovanja i javnih prizemlja, izgradnja i uređenje javnih površina i sadržaja; najveći dio ovog područja je unutar zaštićene urbane cjeline grada Splita, zone A koja obuhvaća prostor grada definiran gradskim bedemima iz XVII stoljeća, i zone B koja okvirno obuhvaća prostor izgrađen do II svjetskog rata,  

· konsolidirana područja – su  pretežito urbanističko arhitektonski definirana i kvalitetna područja u kojima je  potreban  visok stupanj kontrole, što znači male mogućnosti promjena, odnosno  intervencija usmjerenih ka održavanju, dovršavanju i dopunjavanju pretežito javnim sadržajima i prostorima, uz poštivanje prostornog koncepta koji je generirao postojeću strukturu; dio područja nalazi se u obuhvatu zone zaštite  – manjim dijelom u zoni B, a većim dijelom u  zoni E/K - ekspozicije i kontakta, koja obuhvaća prostor širenja grada do šezdesetih godina XX stoljeća,.

· niskokonsolidirana područja su područja grada u transformaciji,  urbanistički nedefinirana i dijelom izgrađena, s nerazvijenom i ne uvjetnom uličnom mrežom, podložna sanaciji ili urbanoj obnovi (regeneraciji), moguć je visoki stupanj promjena, u neizgrađenim je područjima potrebna osnovna  regulacija odnosno definiranje osnovne urbane matrice i mreže javnih prostora, manji dio područja nalazi se u obuhvatu zone zaštite E/K.. 

Na drugoj, detaljnijoj razini tri osnovne kategorije gradskih prostora se dijele na manje urbane jedinice pretežito homogenih obilježja. Pri tome su korišteni slijedeći kriteriji:

· tipološka obilježja ulične mreže i izgradnje, tipologija građevina, odnos puno – prazno, javni prostori i urbano zelenilo, način realizacije javnih građevina, odnos prema regulacijskoj liniji,  

· izgrađenost i iskorištenost prostora urbanih jedinica (temeljem površina zgrada iz HOK i katnosti po zgradama, komparacije sa podacima iz popisa (1991. i 2001.), po popisnim krugovima (ukupne površine stambenih i poslovnih prostora i broj stambenih jedinica),

· gustoća stanovanja (podaci iz Popisa 1991. i 2001. godine po popisnim krugovima i gradskim kotarima odnosno mjesnim odborima),

· vizualna analiza aero snimaka i pojednostavljenog 3-d modela grada.

Temeljem opisane analize izdvojena su slijedeća područja i tipovi urbanih jedinica:

Visokokonsolidirana područja  

1.1. Zaštita i revitalizacija povijesne baštine - povijesna jezgra Splita  

1.2. Zaštita, uređivanje i dogradnja povijesne baštine 

1.3. Zaštita, uređivanje i dogradnja zaštićenih dijelova niske gradnje 

1.4. Zaštita, uređivanje i dogradnja zaštićene blokovske izgradnje XIX i XX stoljeća

1.5. Zaštita, uređivanje i dogradnja  vrijedne  niske izgradnje u obalnom području - prostori: Bačvice i Meje 

1.6. Vrijedno priobalno područje Bačvice  - stroga zaštita, prenamjena u javne sadržaje 

1.7. Park šuma Marjan - zaštita i održavanje

1.7a. Parkovi Zvončac, Sustipan, Strossmayerov i Vidovića park

1.7b. Park šuma s postojećim stambenim objektima južno od Šetališta I. Meštrovića.

1.7c. Park šuma s mogućom rekonstrukcijom postojećih građevina za javne sadržaje i ekskluzivni turizam -  Vila Dalmacija

1.8. Dovršeni kompleksi jedne, pretežito javne namjene - posebno vrijedni - zaštita namjene, uređivanje i moguća dopuna potrebnim sadržajima 

1.9. Prirodne plaže u zaštićenim i vrijednim područjima, zaštita namjene i uređenje 

1.9a. Uređene plaže u zaštićenim i vrijednim područjima 

Konsolidirana područja

2.1. Zaštita i uređivanje dovršenih naselja  

2.1a. Zaštita i uređivanje dovršenih naselja u kontaktnoj zoni Marjana 

2.2. Zaštita i uređivanje novijih prostora visoke gradnje 

2.3. Zaštita i uređivanje pretežito dovršenih prostora mješovite gradnje

2.4. Zaštita, uređivanje i dogradnja planiranih naselja niske gradnje na bivšoj i novijoj periferiji 

2.5. Uređivanje i urbana obnova pretežito izgrađenih prostora mješovite gradnje 

2.6. Zaštita i uređivanje pretežito dovršenih cjelovitih kompleksa jedne namjene 

2.7. Uređivanje, urbana obnova i dogradnja kompleksa jedne namjene 

2.8. Zaštita, formiranje, održavanje i njegovanje parkova

2.9. Umjetne plaže - nasute; uređivanje, pošumljavanje 

Osnovni pokazatelji koji su proizašli iz izvršenih prostornih analiza dani su na priloženim grafičkim prikazima. Oni su podloga za razradu urbanih pravila kojima će se dimenzionirati moguće intervencije u visokokonsolidiranim i konsolidiranim područjima grada.

Konsolidirani dijelovi grada su izloženi stalnim pritiscima za novu izgradnju, posebno stambenih ili pretežito stambenih građevina. Razlog je atraktivnost ovih dijelova grada kao i infastrukturna opremljenost koja omogućava brzu realizaciju. Istovremeno prijedlozi za novu stambenu izgradnju, posebno kroz izradu detaljnih planova uređenja, su izazivali brojne stručne rasprave ali i otpor javnosti, posebno građana u gradskim kotarevima u kojima se predlagala nova izgradnja. Poseban problem su bile odredbe postojećeg GUP-a koje nisu definirale jasne pokazatelje maksimalne izgrađenosti. Razlozi za rasprave su bili prije svega stanje prometne infrastrukture, posebno površine za smještaj vozila u mirovanju kao i deficiti javnih sadržaja, zelenih i javnih rekreacijskih površina koje su često žrtvovane za novu izgradnju. Jedan od generatora pritisaka za nove interpolacije je i denacionalizacija odnosno povrat zemljišta kojima se otvorene površine izvorno planirane kao negradive proglašavaju neizgrađenim građevinskim zemljištem za koje se zahtijeva omogućavanje izgradnje.

Problem nove izgradnje u konsolidiranim područjima ima i praktičnu pravnu dimenziju obzirom da kupci nekretnina (npr. stanova ili poslovnih prostora) u tim dijelovima grada plaćaju vrijednost koja je rezultat izvornog stanja cjeline da bi se naknadnim intervencijama narušio kvalitet cjeline koji je de facto bio ugrađen u plaćenoj cijeni pojedinačne nekretnine. Prihvaćanje stava o potrebi zaštite ovakvih cjelina bi imalo dvostruku korist. Pridonijelo bi zaštiti cjelovito planiranih i dovršenih dijelova grada te istovremeno potaklo cjelovitije uređivanje drugih pretežito neizgrađenih prostora. U svakom slučaju je kod ovakovih intervencija nužno konzultirati urbanu javnost, a posebno stanovnike predmetne urbane cjeline. 

Planska tema - zaštita značajnog dijela konsolidiranih, cjelovito uređenih dijelova grada kroz ograničenu i kontroliranu novu izgradnju osim u funkciji uređenja javnih prostora i sadržaja, posebno onih za smještaj vozila u mirovanju

Niskokonsolidirani gradski prostori u transformaciji 

Niskokonsolidirani dijelovi zauzimaju znatna područja u istočnom dijelu grada, posebno na predjelima Mejaši, Dragovode, Sirobuja i Kamen. Karakterizira ih disperzna, peretežito bespravna izgradnja, nepostojanje ulične mreže i javnih površina (samo minimalnih i ne uvjetnih pristupnih prometnica), nedostatak javnih objekata i prostora (društveni sadržaji, zelene i rekreacijske površine). 

Znatan udio u izgrađenosti ovih prostora predstavlja bespravna izgradnja. Geneza bespravne izgradnje seže u drugu polovicu prošlog stoljeća. To je vrijeme intenzivnih migracija stanovništva iz ruralnih, zagorskih krajeva za koje socijalističko društvo kroz nedovoljno akumulativnu industriju nije moglo riješiti stambeno pitanje a nije uspjelo urbanistički i komunalno pripremiti lokacije za individualnu stambenu izgradnju za potrebe ovih doseljenika. Posljedica uglavnom ova dva čimbenika (uz manjak urbane kulture imigranata za koje je, dotada živeći u ruralnim prostorima, planska izgradnja bila uglavnom nepoznata) je bujanje bespravne izgradnje na istočnom dijelu Splitskog poluotoka (i brojnim drugim područjima Splitske konurbacije). Kao što je naglašeno bespravna izgradnja toga vremena je prije svega izraz nemoći društva da riješi ono što si je samo dalo u zadatak a to je stambeno pitanje svih gore spomenutih kategorija koje "dovlači" u grad. Ovime generirana neplanska i bespravna izgradnja postepeno zauzima značajne površine pretvarajući i čitav prostor u bezličnu strukturu raštrkanih, uglavnom nedovršenih individualnih kuća. Nastala neplanski, uglavnom na vlasničkoj parcelaciji ova izgradnja daje potencijalno vrijednom urbanom prostoru izrazito neurbani karakter. U oblikovnom smislu kuće ovih graditelja u pravilu pokazuju nesnalaženje u za njih novim materijalima. U urbanističkom smislu ovakvi objekti ne slijede nikakva "pravila" kao što su građevinske linije, orijentacije, katnosti, udaljenosti od susjednih građevina ili prometnica, tipovi krovišta i sl. 

Nova generacija bespravne izgradnje nakon 1990. godine često gubi socijalne atribute i postaje špekulantska odnosno svojim dimenzijama bitno nadilazi trenutne potrebe graditelja ili je namijenjena tržištu.

Dio bespravne izgradnje u obje faze se realizira u zonama planiranim za drugu namjenu pa joj to daje i atribut neplanske gradnje. Dio bespravnih građevina je realiziran i na posebno vrijednim prostorim, npr. na rubu klifa na potezu Orišac – Stobreč ili u kontaktnoj zoni vrijednih graditeljskih cjelina Stobreča i Kamena. Poseban i čest oblik bespravne izgradnje koji nije karakterističan samo za niskokonsolidirana područja grada je izgradnja iznad i izvan parametara utvrđenih lokacijskom ili građevnom dozvolom. 

Trenutno je bespravna izgradnja u znatnoj mjeri zaustavljena ili obeshrabrena odlučnim mjerama nadležnih službi i načinima kojima je moguće i potrebno suprotstaviti se ovom problemu. Jedna od tih mjera je i uklanjanje bespravnih građevina ukoliko se ove nalaze na područjima vrijedne prirodne i kulturne baštine, na obalnom rubu ili koridorima infrastrukture. Ipak, realno je da se veći dio bespravne izgradnje u zonama odgovarajuće namjene zadrži u prostoru kroz izradu detaljnijih planova sanacije i reurbanizacije ovih područja. 

Urbana regeneracija podrazumijeva uređenje i opremanje ovih zona, koje ima tri razine. Na mikro razini interne reurbanizacije kroz poboljšanje prometne mreže i mreže javnih površina (primarna urbanizacija), na mezo razini kroz realizaciju nedostajućih javnih sadržaja (sekundarna urbanizacija) te na makro razini kroz rekonstrukciju slike grada, posebno kako se ona doživljava s glavnih gradskih ulica. Važno je daljnjom izgradnjom u ovaj prostor unijeti više elemenata urbanističkog reda te tako formirati jasniju gradsku matricu između obale i neizgrađenih poljoprivrednih, šumskih i pejzažnih površina na gradskom rubu. 

Uz glavne gradske ulice očekuje se formiranje prostornih repera i poteza veće gustoće izgradnje i funkcionalne složenosti (javne, poslovne, stambene, trgovačke, ugostiteljske i sl.) kao i veće oblikovne prepoznatljivosti, većeg mjerila i višeg standarda funkcioniranja.

Planska tema - urbana regeneracija i sanacija niskokonsolidiranih područja istočnog dijela grada te posebno dijelova sjevernog pročelja grada

Jedna od važnih planskih tema koja objedinjuje pitanje niskokonsolidiranih područja i pitanje reurbanizacije obalnog pojasa se odnosi na sjeverni rub splitskog poluotoka, posebno potez između Sjeverne luke i Brodogradilišta. Ekološka sanacija Kaštelanskog zaljeva dodatno aktualizira ovo pitanje. Jedan smjer konsolidacije ovog područja se temelji na razvoju nove generacije lučkih i proizvodnih te poslovnih sadržaja temeljenih na novim tehnologijama, znanju i vezi na Sveučilište, uz prateće trgovačke, sportske i rekreacijske ili turističke sadržaje primjerene potrebama modernog gospodarstva. Drugi smjer uključuje i novu stambenu izgradnju sa svim pratećim sadržajima. Prva mogućnost podržava ideju diversificirane gradske ekonomije koja svojim razvojno-istraživačkim kapacitetima podržava proizvodne kapacitete u regiji te koristi gospodarske prednosti morske obale. Druga mogućnost je više na liniji demaritimizacije gradske ekonomije odnosno izrazitije orijentacije na ekonomije potrošnje i slobodnog vremena. Ona je vjerojatno dugoročno rizičnija ali i kratkoročno lakše provediva zbog izrazite tržišne potražnje. Bitan impuls za oba scenarija bi donijela prenamjena vojne luke Lora u civilne namjene. Jedno od ključnih pitanja u odabiru scenarija za sjeverno pročelje grada je budućnost lučkog područja odnosno njegove realne tržišne perspektive.

1.1.1.2.
Promet i komunalna infrastruktura

Promet

Cestovni promet

Split je kao i veliki broj drugih gradova u Republici Hrvatskoj izložen neprekidnoj degradaciji uslijed brzog razvitka automobilskog prometa. U početku razvoja automobilskog prometa, gotovo je nametnuto pravilo da automobilu treba prilagoditi grad. Rezultat takovog pristupa se ogleda u nestajanju bitnih, vremenom nataloženih gradskih funkcija a gradska struktura se narušava zbog nespojive dimenzije automobila i te iste (posebno povijesne) gradske strukture.

Vrijednost određenog dijela grada je u velikoj mjeri povezana s načinom rješavanja prometa u mirovanju. Granica podnošljivosti je često višestruko premašena, pa je zagušenje vozilima značajno ograničenje života u gradu.

Porast životnog standarda rezultira povećanom mobilnošću, rastom broja motornih vozila i trenda korištenja za zadovoljavanje svakodnevnih prijevoznih potreba. Postojeća masovna upotreba osobnih motornih vozila dovodi do zagušenja gradske ulične mreže, posebno u središnjem dijelu grada i donosi nepovoljne gospodarske i ekološke posljedice. 

Prema iskustvima drugih gradova može se ustvrditi da gradnjom sve većeg broja i sve širih prometnica i parkirališta nije moguće zadovoljiti rastuće zahtjeve i potražnje individualne motorizacije, jer su zahtjevi, posebno u središnjim dijelovima gradova, veći nego to grad, prostorno i financijski može podnijeti.   

Značajni dijelovi grada Splita, posebno bespravno izgrađene prostorne cjeline nemaju odgovarajuću uličnu mrežu radi način i tipa izgrađenosti. Za rekonstrukciju ulične mreže i osiguranje odgovarajućeg broja parkirališta biti će potrebne značajne rekonstrukcije radi osiguranja prostora za rješavanje prometnih potreba.  

Položaj grada na poluotoku i značaj Splita kao središnjeg grada regije imaju značajne implikacije na postanak i razvoj ulične mreže. Izgradnjom autoceste Zagreb – Split ovo područje prestaje biti prometno izolirano pa se očekuje veći priliv motornih vozila u gradsko područje i pre,a pojedinim važnim destinacijama (Gradska i Sjeverna luka, fakulteti, bolnica, gospodarske zone i dr.)

Na zapadnom dijelu poluotoka, u pojedinim gradskim kotarima javlja se problem nerazvijene cestovne mreže i problem nedovoljne širine ulica što otežava kolnu pristupačnost tim područjima. Time je ograničena mobilnost i područje ugroženo (ugroženo od požara radi otežane pristupačnosti za vatrogasna vozilima, zatim otežani pristup vozilima hitne pomoći, opskrbe, komunalna vozila i dr.). 

Kolno teže pristupačna područja na zapadnom dijelu poluotoka su povijesna jezgra Splita, Varoš i Lučac-Manuš (povijesna matrica naselja s uskim ulicama), gdje nisu moguće promjene radi zaštite spomeničke baštine.

Dijelovi stambenih zona sa pretežno niskim stambenim građevinama imaju uske ulice i nedovoljno razvijenu uličnu mrežu. To su područja Kmana, Brda, Neslanovca, Sućidra, Škrapa i Visoke na zapadnom dijelu poluotoka.   

Istočni dio splitskog poluotoka nema uspostavljenu odgovarajuću uličnu mrežu. Postojeća mreža u naseljima uglavnom slijedi putove poljoprivredne parcelacije nastale kao nasljeđe antičke parcelacije agera. Područjem je položena gradska obilaznica koja ima i funkciju gradske ulice pa time dijelom supstituira nedostatke ulične mreže.

Registrirana vozila i prometne nezgode

Prema podacima PU splitsko dalmatinske na području grada Splita bilo je registrirano 2001. godine ukupno 63.617 motornih vozila, od čega 94% u samom naselju Split, a 2004. godine 67.551 vozilo

Osobna vozila čine najveći broj motornih vozila na području grada sa udjelom od 84%. Stupanj motorizacije iznosi je 3,5 stan/voz. 2001. godine, odnosno 2,85 stan/voz. 2004. godine. To daje standard od 350 vozila na 1.000 stanovnika.

Prema provedenim istraživanjima na području Splita, ceste s najviše prometnih nezgoda su Ulica Slobode, Velebitska, Vukovarska i Poljička cesta te križanja na tim ulicama:

1 Poljička cesta – Velebitska

2. Domovinskog rata – Solinska

3. Poljička cesta – Brune Bušića 

4. Vukovarska – Dubrovačka

5. Vukovarska – Bruna Bušića

6. Velebitska – Dubrovačka

7. Vukovarska – Velebitska

Razlozi za nezgode su veliki intenzitet prometa s brzinama znatno većim od dozvoljenih te male vremenske praznine i zaštitna vremena za lijeve skretače. 

Promet u mirovanju 

Problem parkiranja vozila je prisutan na čitavom području grada. Na užem gradskom središtu, odnosno području koje definira kružna prometnica  nedostaje preko 8.000 parkirališnih mjesta, uz 11.500 postojećih uređenih parkirališta i garaža (prema podacima iz Znanstveno-istraživačke studije planiranja parkirališta i garaža u centru Splita, Građevinsko-arhitektonski fakultet Sveučilišta u Splitu, Split, 2005. godine). Za rješavanje toga problema trebalo bi osigurati preko 200.000 m2 parkirališnog prostora. Porastom  standarda i stupnja motorizacije te  novom gradnjom u središnjem dijelu grada taj problem postaje sve izraženiji.

Za potrebe izrade Generalnog urbanističkog plana Splita izvršeno je terensko snimanje označenih parkirališta po gradskim kotarima i brojanje nepropisno parkiranih vozila. Prema tim podacima iskazan je ogroman deficit parkirališnog prostora. Čak u šest gradskih kotara evidentiran je veći broj nepropisno parkiranih vozila od broja označenih parkirališta i garaža. 

Na području Splita (bez okolnih naselja koja ulaze u sastav grada Splita) ima 26.132 označena parkirališna mjesta, što daje standard od 6,7 stanovnika na jedno označeno parkirališno mjesto ili garažu. Uz to, bilo je nepropisno parkirano još 19.378 vozila. Ukupno je bilo evidentirano 45.510 parkiranih vozila.

Javno parkiranje je organizirano samo na otvorenim parkiralištima i nema izgrađenih javnih garaža. Sve veći broj osobnih vozila, a dijelom pretvaranje postojećih garaža u skladišta i poslovne prostore, potencira problem parkiranja u pojedinim dijelovima grada, u kojima je broj parkirališta dimenzioniran na niži stupanj motorizacije. Rastu pritisci za pretvaranjem postojećih zelenih površina u parkiralište.

Problem parkiranja, uz ostale deficite u naselju (zelene površine, društveni sadržaji i dr.), ukazuje na potrebu ograničenja daljnje gradnje stambenih i drugih građevina u gradskim kotarima, posebno na konsolidiranim područjima (pretežno izgrađenim i urbanistički oblikovanim područjima). 

Također je nužno regulirati stvarnu potrebu za parkiranjem prilikom nove gradnje, obzirom da je taj normativ prema važećim GUP-om danas potpuno neprihvatljiv (1 stan/1PM, 70 m2 posl. prostora/1 PM ili na 15 posjetilaca/1 PM). 

Javni prijevoz

Javni prijevoz putnika obavlja poduzeće «Promet» koje je u najvećem dijelu vlasništvo Grada Splita (65,04%). Poduzeće posjeduje 169 autobusa, od čega je 51 zglobno vozilo,  prosječne starosti … godina. Javni prijevoz je organiziran na 21 gradskoj liniji te 16 linija na širem gradskom području. Bilježi se pad broja prevezenih putnika.

U odvijanju javnog prometa javljaju se i teškoće radi nepovoljnih tehničkih elemenata nekih ulica i križanja (mali radijus) i zastarjelosti autobusa.  

Na području Splita  ima 245 autobusnih stajališta od kojih je pet stajališta ujedno i okretište autobusa (Bene, sv.Frane, HNK kod robne kuće Prima, Lora, Mejaši kod tvornice R.Končar).

Šire gradske linije (ukupno 16 linija) povezuju obalno područje od Trogira do Omiša sa Splitom, odnosno unutrašnji prostor (Dubrava, Naklice, Dugopolje, Koprivno) sa Splitom.  Od 16 širih gradskih linija javnog prijevoza četiri linije se u cijelosti nalaze na području grada Splita. Poduzeće Promet organizira 21 prigradsku liniju od kojih tri linije obuhvaćaju dijelove Šibensko kninske županije (Kljaci, Čavoglave, Drniš, Miljevci) a ostale linije povezuju Trogir, Omiš i druga manja i seoska naselja unutar Splitsko dalmatinske županije sa Splitom. Poduzeće Promet također danas organizira i tri međugradske linije (Drniš, Metković, Dubrovnik).   

Glavni autobusni kolodvor služi za promet na međugradskim linijama i nije u vlasništvu Grada Splita. Nema potrebnih sadržaja niti značajnijih mogućnosti širenja na postojećoj lokaciji u gradskoj luci. Zbog nedostatnih sadržaja u funkciji pružanja usluga, autobusni kolodvor nije dobio odgovarajuću kategoriju u smislu Pravilnika o kategorizaciji autobusnih kolodvora (NN 100/98.). 

Gradska cestovna mreža, na užem središtu grada (Zagrebačka, Livanjska, Domovinskog rata) nepotrebno se opterećuje prometom autobusa na međugradskim linijama sa glavnog autobusnog kolodvora, koji mogu koristiti druge i obilazne glavne gradske ulice za  izlaz iz grada u smjeru sjevera i zapada.

Autobusni kolodvori za prigradski promet organiziran je na lokaciji u Sukoišanskoj ulici i ima 17 perona i prateće sadržaje. 

U daljnjem rješavanju smještaja autobusnih kolodvora važno je osigurati novu lokaciju za glavni gradski autobusni kolodvor koji ne mora biti smješten na užem središnjem dijelu grada, dok je za prigradske kolodvore poželjna lokacija bliže središtu.

Grad nema odgovarajući kamionski i autobusni terminal. Danas se koristi prostor Sjeverne luke i prostou TTTS bez ikakvih pratećih sadržaja. 

Benzinske postaje, brojem i položajem ne zadovoljavaju potrebe grada. Ukupno ima izgrađenih 12 benzinskih postaja, od kojih su četiri smještene na državnim cestama.  

Željeznički promet

Na željezničkom kolodvoru u Splitu bilježi se negativan trend rasta prometa što je posljedica općih prilika u željezničkom prometu te potpunog prekida prometa na Unskoj pruzi.

Prema Strategiji prometnog razvitka RH (1999. godine), glavni cilj jest osposobljavanje  željeznice za konkurentnost na transportnom tržištu a osobito u odnosu na sve jači cestovni prijevoz. Željeznica ima komparativne prednosti pred cestovnim prometom: veliki kapacitet (prijevozna sposobnost), manji utošak energije, malo zauzimanje prostora, zaštita okoliša i sl.

U budućem kombiniranom prijevozu značajna je uloga željeznice, posebno zbog jadranske orijentacije i većeg korištenja luka te problema velikog tranzitnog cestovnog prometa.

Predviđanje vlakova s nagibnom tehnikom omogućuju povećanje brzine i udobnosti putovanja i to korištenjem postojećih pruga uz potrebne korekcije trase. Do izgradnje potpuno nove trase željezničke pruge velike propusne moći  (Jadranska željeznica), postojeća pruga, uz predložene korekcije omogućuje skraćivanje putovanja Split – Zagreb na samo 2,5 sata. Time prijevoz željeznicom postaje privlačan, pa se očekuje veći udio željeznice u ukupnom prometu na međugradskom povezivanju.

Prema postojećim istraživanjima prognoza putničkog prometa na pruzi tehničke brzine 160 km/h iznosi godišnje 6,150.000 putnika u domaćem prometu i 824.000 putnika u međunarodnom prometu uz procjenu prometa roba od 252.416 t. 

Prostorne potrebe koje se GUP-om osiguravaju za odvijanje željezničkog prometa kombiniraju potrebe daljinskog i lokalnog prometa (gradski i prigradski promet).

Izgrađena infrastruktura, posebno ukop dvokolosječne pruge omogućava dolazak vlaka u gradsku luku i uz gradnju planiranog glavnog željezničkog kolodvora u Kopilici.
Pomorski promet

Pomorski promet i lučke djelatnosti su imali značajnu ulogu u razvitku Splita. Razvitkom lučkog i pomorskog prometa, sredinom prošlog stoljeća teretna luka se seli u akvatorij sjeverne luke, a gradska luka ostaje namijenjena samo putničkom prometu. Razvitkom cestovnog prometa, razvija se trajektni promet, te gradska luka postaje i sve veće odredište cestovnog prometa.

Zadnjih deset godina, teretna luka odnosno poduzeće "Luka Split" stagnira da bi danas njena uloga u pomorskom prometu bila marginalna. Nasuprot tome promet kroz trajektno putničku luke sve više raste, bez obzira na ratno razdoblje (1991-1995.) kada je promet bio u velikom padu.

Na temelju Zakona o lukama odnosno o kriterijima za razvrstavanje luka a na temelju volumena prometa, splitska putničko trajektna luka svrstana je u najviši rang – luka međunarodnog značaja. Obzirom da je ovo najvažnija luka tog tipa na hrvatskoj obali Jadrana, to je potrebno voditi računa o budućem uređenju i eventualnom izmiještanju dijela lučkih sadržaja. 

Split, kao najveća putnička trajektna luka Hrvatske, ima poseban značaj za organizaciju i odvijanje pomorskog prometa, obzirom da se preko Splitske luke povezuje značajni dio otočkog arhipelaga Hrvatske. 

Pomorski promet odvija se i preko drugih postojećih luka; luka otvorenih za javni promet i luka posebne namjene. Uz najznačajniju putničku luku Split, luka Stobreč ima lokalno značenje.

Osim luka otvorenih za javni promet, Split raspolaže i s drugim lučkim prostorima (lukama posebne namjene):

- 
Trgovačko teretna luka, Sjeverna luka, koja se počela graditi 1947. godine

- 
Vojna luka Lora,

-  
Luka nautičkog turizma, marina ACI

- 
Športske luke

-
Ostale luke (Institut za oceanografiju i ribarstvo i dr.)

Na istočnoj obali Gradske luke organizirana je međunarodna luka otvorena za javni promet sa akvatorijem od 182 ha i radijusom od 600 m, te širinom ulaza od 470 m, a prihvaća trajekte za domaći i međunarodni  linijski promet, brodove na kružnim putovanjima, katamarane, hidrokrilce, remorkere te ostala plovila (plovila u službi održavanja sigurnosti plovidbe i pomorskih objekata, održavanja i opskrbe same luke, ribarski brodovi i druga neputnička plovila)

Promet putnika i vozila od 1990 – 2004. godine


1990.
1995.
2000.
2004.



index

index

index

index

promet putnika

domaći promet
2,142.090
0
1,273.814
59
1,747.409
81
2.,879.156
134

međunarodni promet
233.647
0
135.965
58
228.177
97
304.587
130

UKUPNO
2,375.737
0
1,409.779
59
1,975.586
83
3,183.743
134

promet vozila

domaći promet
288.053
0
213.107
73
334.909
116
517.762
179

međunarodni promet
46.216
0
30.388
65
54.649
118
54.882
118

UKUPNO
334.269
0
243.495
72
389.558
116
572.644
171

Izvor: Lučka uprava Split

Promet splitske luke  2004. godine, sa 3,183.743 prevezenih putnika i 572.644 vozila, premašio je predratnu najbolju 1990. godinu kada je kroz splitsku luku (otputovalo-doputovalo) 2,375.737 putnika (2,142.090 putnika u lokalnom prometu i 233.647 u međunarodnom prometu). 

U strukturi prometa koji se odvija u luci dominira domaći promet sa udjelom 91% u prometu putnika i 89% u prometu vozila

Velike su oscilacije u pomorskom prometu tijekom godine, jer se glavnina pomorskog prometa odvija ljeti (preko 40% u dva ljetna mjeseca).

Sama luka gradila se početkom ovog stoljeća za brodski pomorski promet, prvenstveno teretni promet. Izgradnjom sjeverne luke 1950-tih godina za teretni promet, postupno se gradska luka pretvarala u putničku luku. Najveće promjene su nastale kada je "Jadrolinija" postupno napuštala klasične putničke brodove, te uvodila trajekte, tako da danas u redovitom prometu (bilo domaćem, bili inozemnom) luku u najvećem broju posjećuju trajekti. Bitna promjena nastala je kod ukrcaja odnosno iskcraja, jer se kod klasičnih brodova odvijala preko boka, dok se je kod trajekata uglavnom obavlja preko pramčane ili krmene rampe. Zbog toga operativne obale, koje su građene u luci za klasične brodove, više ne odgovaraju trajektima. Stoga su izvršeni zahvati na rekonstrukciji gatova i izrađen čitav niz rampi za trajekte.

Zbog izrazito sezonskog karaktera prometa kroz trajektnu luku, ljeti se u špici sezone, u luci javljaju velike gužve. Ove gužve izražene su radi nedostatnog broja vezova, pa trajekti moraju čekati van luke, na slobodni vez za pristajanje, nedostatne površine za parkiranje vozila koja čekaju na ukrcaj za trajekte, a u  međunarodnom prometu nedostaju površine za vozila u dolasku koji se iskrcaju iz trajekta i čekaju prolaz granične crte te konačno i zbog nedostatnog kapaciteta gradske ulične mreže za primitak svih vozila koja  se u tijeku sezone kreću prema trajektnoj luci.

Prometno je složena situacija na pogranično-carinskom gatu koji je namijenjen za međunarodni promet (gat sv Duje), uključujući i velike brodove na kružnim putovanjima. S obzirom na položaj ukrcajno – iskrcajnih rampi i trajekata u međunarodnom prometu, zauzimaju se i dijelovi namijenjenim, trajektima u domaćem prometu, koji čime bitnu skupinu plovila istočne lučke zone. Gat sv Duje je kritičan jer opslužuje najveće brodove koji se najdulje zadržavaju i odjednom ukrcavaju i iskrcavaju najviše vozila. Pogranično – carinski postupci  na odvijaju se u primjerenim uvjetima, a međunarodni promet u sukobu je, u korištenju prostora, s domaćim prometom. 

Međunarodni promet je bitno manji od domaćeg prometa u prijevozu putnika i vozila. Međutim, potrebe međunarodnog prometa za prostorom su bitno veće od potreba domaćeg prometa. Stoga su nužni zahvati na organizacijsko – eksploatacijskom poboljšanju i širenju lučkog prostora i gradnji vanjskih vezova prvenstveno za brodove na kružnim putovanjima.

U istočnoj lučkoj zoni nalaze se autobusni kolodvor i željeznički kolodvor i taxi stajalište. Ulazna i izlazna cestovna prometnica za vozila za ili iz trajektne luke imaju ograničenje propusne moći potrebne za opsluživanje trajekata. Poboljšanja koja su izvedena na način da se odvojeni kolnici za pristup trajektima od kolnika za javni promet, olakšali su prometnu situaciju na istočnom dijelu gradske luke, ali je ostaje problem propusne moći pristupnih prometnica (ekvivalent 4.500 putničkih vozila dnevno) i opterećenja gradske cestovne mreže teretnim vozilima koja pristupaju luci.         

Pogodnost gradske putničke luke je u neposrednom smještaju željezničke putničke stanice, autobusnog kolodvora, te terminala za putnike koji putuju zrakoplovima, tako da veliki broj putnika može nesmetano promijeniti transportno sredstvo.

Zračni promet

Za potrebe zračnog prometa u Gradskoj luci je organizira terminal za prijevoz putnika u zračnu luku Split u Kaštelima. Interventni helidrom je smješten u blizini bolnice Firule. 

Telekomunikacijska mreža

Nepokretna telekomunikacijska mreža. Nepokretna telefonska mreža je okosnica svih telekomunikacijskih mreža, najrasprostranjeniji dio javne telekomunikacijske mreže i najbolji pokazatelj napretka i razvoja cjelokupnog sustava. Usluga prijenosa govora je najzastupljenija telekomunikacijska usluga koja i nadalje zadržava zadovoljavajući trend rasta, unatoč izuzetnom porastu mobilne telefonije zadnjih godina.

Osnovu telefonske mreže grada Splita čine dva tranzitna komutacijska čvora postavljena na različitim lokacijama u Splitu. Ovi komutacijski čvorovi rade u paru, međusobno su povezani, povezani su s centralama (komutacijskim čvorovima) istog ranga u RH, te svaki sa svim čvorovima niže ravnine (lokalne i područne centrale) telefonske mreže u Županiji.

Na području grada Splita postoje četiri (4) područne centrale:

· Split 1A i Split 1B u centru grada (Kralja Tomislava 9)

· Split 2A na Sućidru (Vinkovačka 19) i 

· Split 3 na Smrdećcu (Poljička b.b.)

Ove četiri centrale sa svojim pristupnim područjima, odnosno s udaljenim pretplarničkim stupnjevima (UPS) čine okosnicu javne nepokretne digitalne telefonske mreže grada Splita.

U radu su još analogne telefonske centrale, u centru grada i na Sućidru, koje se isključuju iz telekomunikacijskog prometa do polovice 2002. god., a što je posebno važno, time će biti u potpunosti digitalizirana pristupna mreža grada Splita u kojoj neće biti dvojničkih priključaka.

Sva komutacijska čvorišta međusobno su povezana s nadređenim telefonskim centralama svjetlovodnim kabelima.

Korisnički vodovi kojima se telefonski pretplatnici povezuju na komutacijske čvorove realizirani su uglavnom podzemnim kabelima s bakrenim vodičima.

Dostignuti stupanj razvoja telefonske mreže grada Splita je na evropskom nivou u ovom trenutku. Polovinom 2002. godine grad Split će imati 100% digitaliziranu telefonsku mrežu, s 43 GTP/100 stanovnika, što je iznad prosjeka Republike Hrvatske.

Tabelarno su prikazani osnovni parametri stupnja razvoja nepokretne telefonije u gradu Splitu na dan 31. 12. 2001. god. 

Broj instaliranih telefonskih priključaka
149.198

Broj uključenih telefonskih priključaka (GTP)
82.531

Iskorištenost instaliranih priključaka
55%

Gustoća (GTP/100 stanovnika)
43

Stupanj digitalizacije
88%

Broj pristupnih centrala (PC)
4

Broj udaljenih pretplatničkih stupnjeva (UPS)
32

Broj telefonskih govornica
286

Broj instaliranih ISDN-BRA kanala
6976

Broj instaliranih ISDN-PRA kanala
7740

Mreže za prijenos podataka. Realizacija fleksibilne transmisijske telekomunikacijske mreže omogućila je razvoj digitalne mreže iznajmljenih vodova za potrebe prijenosa govora, podataka ili drugih informacijskih sadržaja. 

CROAPAK mreža Hrvatske sastoji se od komutacijskih čvorišta i koncentratora. Jedan od komutacijskih čvorova lociran je u Splitu. Nadzor i upravljanje mrežom obavlja se iz jednog centra u Zagrebu.

CROLINE je nova mreža zakupljenih vodova za prijenos podataka i drugih oblika komuniciranja koja je realizirana 1996. god. Mreža omogućava korištenje  dviju temeljnih usluga prijenosa: Komutacija kanala (TDM prijenos) i prijenos okvira (Frame Realy).

ATM je najnovija mreža za prijenos podataka, sa širokopojasnim pristupom, realizirana 2000. god., koja će omogućiti uvođenje novih usluga.

Telegrafska mreža. Telefaks je glavni razlog da su telegrafski kapaciteti, usluge i korisnici u stalnom opadanju. Na području grada Splita ima zanemariv broj telegrafskih pretplatnika.

Svi telegrafski pretplatnički kapaciteti priključeni su putem multipleksera na kombiniranu međunarodnu - tranzitnu - pristupnu telegrafsku centralu u Zagrebu.

Pokretne telefonske mreže

Područje grada Splita pokriveno je s tri pokretne radio telefonske mreže:

· analognom NMT mrežom, komercijalnog naziva MOBITEL, mreža pokriva 100% teritorija Grada Splita s 3 lokacije baznih postaja;

· digitalnom GSM mrežom, komercijalnog naziva CRONET, bazne postaje na 14 lokacija pokrivaju 100%  teritorija Grada Splita;

· digitalnom GSM mrežom, komercijalnog naziva VIPnet, koja također pokriva cijeli teritorij Grada Splita.

Telekomunikacijske usluge. Osnovna telekomunikacijska usluga, koja po značaju nadilazi sve ostale usluge, svakako je prijenos govornih informacija kroz nepokretnu i pokretnu telefonsku mrežu.

Obzirom na rasprostranjenost telefonske mreže, kako nepokretne tako i pokretnih, ova je usluga dostupna cjelokupnom pučanstvu (i ostalim subjektima) grada Splita.

U osnovne telekomunikacijske usluge spadaju i usluge ostalih mreža: mreža za prijenos podataka iznajmljenim vodovima, CROAPAK, CROLINE, Internet, ATM i telegrafska mreža.

Obim ovih usluga je u skladu s potrebama korisnika, a korištenje je moguće na cijelom području grada Splita.

Elektroopskrba

Grad Split s aspekta elektroenergetskog sustava pripada području od izuzetne važnosti za Županiju splitsko-dalmatinsku pa i šire. Ovaj značaj uvjetuje, osim činjenice što je grad Split drugi po veličini konzum u državi, blizina jakog izvora električne energije (HE Zakučac) te najznačajnijeg prijenosnog objekta (TS Konjsko) na području županije.

Daljnja posebnost Grada Splita leži u činjenici da su na ovom području prisutni elektroenergetski objekti gotovo svih naponskih nivoa: 220, 110, 35 i 10 kV. 

Analize su pokazale da Split ima jedan od najlošijih gradskih elektroenergetskih sustava u Hrvatskoj. U postojećem gradskom elektroenergetskom sustavu na razini 110 kV još uvijek dominira radijalna struktura kojom nije moguće osigurati adekvatnu raspoloživost, pouzdanost i elastičnost pogona.

Elektroenergetska mreža na području Grada Splita sastoji se od prijenosne mreže naponskih razina 220 i 110 kV, te distributivne mreže 110, 35, 10 i 0,4 kV.

Prijenosna mreža kao dio cjeline elektroenergetskog sustava Hrvatske, obuhvaća šire područje Splita, koje se praktički proteže od Trogira do Omiša, odnosno od HE Zakučac do TS Konjsko. Na splitskom poluotoku egzistira samo dio te mreže i to naponske razine 110 kV.

Osnovno napajanje električnom energijom šireg područja grada Splita vrši se iz dva izvora: HE 220/110 kV “Zakučac” (Split) i TS 400/220/110 “Konjsko”.

Osnovne pojne točke gradskog konzuma su TS (220)/110/35 kV “Vrboran” i TS 110/35 kV “Meterize”. Iz trafostanice “Vrboran” preko jedne zračno-kabelske veze napajaju se trafostanice 110/3510 kV “Sućidar” i 110/10 kV “Split 3”. Navedena veza se sastoji od dvostrukog dalekovoda 110 kV od “Vrborana” do kabelske stanice (prijelaz zračnog voda u kabel) “Pujanke” i dalje dva paralelna kabela 110 kV u istoj trasi do trafostanice “Sućidar”. Trafostanica “Split 3” na navedenu vezu priključena je kao “T” odcjep. Opisana zračno-kabelska veza je nedovoljno pouzdana i sigurna s obzirom na ugroženost zračnog voda bliskom izgradnjom individualnih stambenih objekata.

Iz trafostanice “Vrboran” također se preko dvostrukog zračnog voda 110 kV, jedna trojka pod naponom 35 kV napaja trafostanica 35(110)/10(20) kV “Dujmovača”, a ista trafostanica preko kabela 35 kV ima vezu s trafostanicom “Meterize”.

Iz trafostanice “Sućidar” kabelskim raspletom 35 kV napajaju se distributivne trafostanice 35/10 kV na splitskom poluotoku. Trafostanice “Gripe” i “Dobri” napajaju se preko dvostrukog kabelskog voda 35 kV dok se trafostanica “Brodogradilište” napaja preko jednog kabela 35 kV. Ova trafostanica ima drugu kabelsku vezu 35 kV iz trafostanice “Meterize”.

Postojeće stanje sustava opskrbe električnom energijom ukazuje na sljedeće:

· napajanje TS 110/20(10 kV) “Split 3” preko odcjepa dalekovoda, s aspekta sigurnosti i pouzdanosti napajanja gotovo je jednako tipičnom napajanju prigradske razdjelne mreže 10 kV.

· ugroženost dalekovoda 110 kV, kao jedine veze, bespravnom stambenom izgradnjom.

· opterećenje navedenog dalekovoda 110 kV gotovo preko termičke granice prijenosa.

· visoki stupanj opterećenja transformatorskih jedinica u transformatorskim stanicama 110/x i 35/10 kV, pri čemu nije zadovoljen uvjet n-1.

Vodoopskrba

Grad Split ima izgrađen cjeloviti sustav vodoopskrbe koji zadovoljava trenutne potrebe grada, a koji će uz uobičajene izmjene i dogradnju sustava zadovoljiti planirane potrebe. Priključenost stanovništva na javni vodoopskrbni sustav je zadovoljavajuća i veća je od 95% što je na razini visoko razvijenih zemalja EU. 

Dosadašnji razvoj vodoopskrbnog sustava grada Splita slijedi rješenja važećeg Generalnog urbanističkog plana Splita iz 1978.g. prema kojem se područje grada Splita, kao i susjednih gradova Solina, Kaštela i Trogira vodom opskrbljuje s izvorišta rijeke Jadro, udaljenog oko 4 km sjeveroistočno od središta Solina. Osim izvora Jadra za opskrbu vodom trenutno služi i izvorište rijeke Žrnovnice koje je lokalno zahvaćeno za potrebe naselja Žrnovnice i Sitna Donjega. Današnji kapacitet Starog Dioklecijanovog kanala iznosi 550-880 l/s, koliko je dolazilo do crpne stanice Kopilice. Funkcioniranje Dioklecijanovog kanala je posebno važno ne samo zbog vodoopskrbe grada, nego i zbog same njegove zaštite kao povijesne građevine od posebnog značaja (bez vode bi bio izložen raspadanju).

Usporedno sa starim Dioklecijanovim kanalom izgrađen je betonski kanal ukupne duljine 3300 m promjenljivih dimenzija presjeka: 160x130 cm, 110x120 cm na koji se nastavlja azbest cementni cjevovod promjera 1.000 mm i duljine 1930 m. Tim se objektima do crpne stanice Ravnih Njiva može dovesti oko 1.350 l/s vode. Glavne crpne stanice za grad Split jesu Kopilica i Ravne Njive. Stara crpna stanica Kopilica ima kapacitet 980 l/s i njome se voda tlači do glavnih vodosprema Gripa (780 m3, k.d. 59 m n.m.) i Marjana (10.000 m3 k.d. 59 m n.m.), koje pokrivaju uže gradsko središte. Stara crpna stanica Ravne Njive ima kapacitet 900 l/s i njome se voda tlači u vodospreme Visoku (1.000 m3, k.d. 895 m n.m.), Visoku II. (7.500 m3 k.d. 73,3 m n.m.) i Visoku III. (10.000 m3, k.d. 110 m n.m.). Tijekom 2005 je završena izgradnja potpuno nove Crpne stanice Ravne Njive koja je puštena u pogon čime se znatno poboljšao dovod vode i opskrba pitkom vodom grada Splita.

Pored opisanog vodoopskrbnog sustava danas se određene količine vode iz izvorišta Žrnovnice nekontrolirano koriste za potrebe lokalnih vodovoda Žrnovnice i Sitna Donjeg.

Odvodnja

Oko 80% stanovnika grada Splita priključeno je na javni kanalizacijski sustav odvodnje otpadnih voda, dok oko 60 % područja grada ima izgrađenu kanalizacijsku mrežu otpadnih voda i to uglavnom područje splitskog poluotoka. Stanje izgrađenosti oborinske kanalizacije je znatno lošije jer i pojedini dijelovi grada na splitskom poluotoku nemaju izgrađenu oborinsku kanalizaciju. Najveći dio postojeće kanalizacije je mješovitog tipa odvodnje.

Postojeće stanje odvodnje se temelji na naslijeđenom mješovitom sustavu te planskim rješenjima novog, dijelom realiziranog sustava koji slijedi iz Idejnog rješenja kanalizacijskog sustava  Split-Solin iz 1986.god. Nakon usvajanja od nadležnih institucija, ovo rješenje sa postalo je 1991.g. sastavni dio važećeg Generalnog urbanističkog plana Splita. U međuvremenu je 1997.g. izvršena i izmjena i dopuna GUP-a za kanalizacijski sustav zbog potrebe uvođenja u sustav još jednog (osim planiranih na Katalinića brigu i Stupama) uređaja za mehaničko pročišćavanje na Duilovu s pripadajućim podmorskim ispustom. Ovim privremenim rješenjem odvodnje podsliva  Duilovo do izgradnje cjelokupnog sustava i priključivanja na centralni uređaj Stupe sanira se stanje odvodnje na području Pazdigrada, dijela Žnjana i Duilova.

Kanalizacija grada Splita sastoji se od tri velika kanalizacijska sliva: (i) Južni sliv, (ii) Sjeverni sliv. i (iii) sliv Stobreč. Slivovi se postepeno razvijaju kao samostalne tehnološke cjeline a tijekom vremena bi se trebali objediniti u jedan jedinstveni sliv sa jednim centralnim uređajem za pročišćavanje otpadnih voda smješten na području Stupa i pripadajućim ispustom pročišćenih voda u Brački kanal na području Stobreča. 

Južni sliv je najstariji sliv koji je najvećim dijelom izgrađen i funkcionira kao jedna funkcionalna cjelina sa uređajem i dugim podmorskim ispustom. Kanalizacijska mreža Sjevernog sliva je također najvećim dijelom izgrađen ali do prošle godine ovaj sliv nije funkcionirao kao jedna tehnološka cjelina jer su se vode ispuštale direktno u Kaštelnski zaljev putem većeg broja obalnih ispusta. Sliv Stobreč je najmlađi sliv čija mreža kao i kapitalni objekti su u izgradnji.

Godine 2004 završena je izgradnja kapitalnih objekata Sjevernog sliva i sliva Stobreč, kao što su: CS Dujmovaća, CS Duje,  hidrotehnički tunel između Dujmovaće i Stupa, uređaj za pročišćavanje otpadnih voda Stupe, te podmorski ispust u Stobreču, CS Strožanac, CS Stobreč i dio glavnih kolektora ovog područja. Na ovaj način ova dva velika sliva funkcioniraju kao jedna jedinstvena tehnološka cjelina s uređajem i dugim podmorskim ispustom. Na ovaj način je u cjelini riješen kanalizacijski sustav sliva Dujmovaće u skladu s dugoročnim rješenjem te stvoreni svi preduvjeti za realizaciju cjelovitog rješenja kanalizacije Sjevernog sliva i sliva Stobreč čime je najvećim dijelom prstalo ispusštanje otpadnih voda u Kaštelnski zaljev. Na ovom području stara kanalizacijska mreža je mješovitog tipa dok je novija kanalizacijska mreža razdjelna.  Dugoročno je planiran razdjelni sustav kanalizacije. Velike vode iz mješovitog sustav se ispuštaju putem preljeva u Kaštelanski zaljev. Na ovom području izgrađeno je više velikih kišnih preljeva mješovitog sustava izgradnje, a najveći je Duje i Dujmovaća.

Trenutno se odvodnja otpadnih voda na području užeg grada Splita, Južni sliv (u opisu planiranog sustava nazvan podsustav Gradska luka), kojim se disponira oko 60 % otpadnih voda grada Splita, vrši uglavnom preko sustava odvodnje mješovitog tipa, sa tendencijom prelaska na razdjelni sustav odvodnje (novi dijelovi grada; rekonstrukcija starih dijelova kanalizacije pretvaranjem postojećih mješovitih kanala u fekalne i dogradnjom novih kanala za oborine). Osnovni objekti Južnog sliva su tri glavna kolektora: (i) prsten gradske luke (dionice Katalinića brig-Pazar, Pazar-Matejuška, Matejuška-Banovina), (ii) kolektor uz prugu s produžetkom na kolektor u ulici Domovinskog rata, (iii) kolektor sliva Bačvice koji se proteže od Žnjana do Katalinić briga, zatim, mehanički uređaj za pročišćavanje otpadnih voda na Katalinića brigu, crpna stanica “Katalinića brig” sa pripadajućim podmorskim ispustom dužine L=1.300 m.

Na uređaj “Katalinića brig” dolaze otpadne vode sa prostora grada tkz. Južnog sliva iz tri pravca “Riva”, pravac “Bačvice” i pravac “Kolektor uz prugu”. Budući da je sustav uglavnom mješoviti na kolektorima su ugrađeni sigurnosni preljevi (sa ispustom u more) radi nesmetanog rada uređaja i mreže sa usvojenim koeficijentom razrjeđenja 1:3 ili više. Najveći su Pazar, zatim u Uvali Žnjan, Uv. Trstenik, Uv. Zenta, Uv. Bačvice, i veći broj manjih ili većih  u Gradskoj luci. Postepenom sanacijom mješovitog sustava uloga i rad preljeva se smanjuje.

Sam uređaj za pročišćavanje otpadnih voda se sastoji od osnovnih objekata pred-tretmana (gruba i fina rešetka), crpne stanice, podmorskog ispusta ( 800 mm, L= 1.300 m, sa dva kraka difuzora, l = 31 m  i l = 53 m, preko kojeg se voda disponira u Splitski kanal na dubini od oko 43 m.

Na području Pazdigrada u izgradnji, odnosno pred završetkom je uređaj za mehaničko pročišćavanje Duilovo s crpnom stanicom i podmorskim ispustom. Na ovaj način će se krajni dio Južnog sliva privremeno rješiti dok se ne stvore preduvjeti za odvodnju otpadnih voda na centralni uređaj Stupe.

Osim izgradnje spomenutih važnijih objekata kanalizacijskog sustava posljednjih desetak godina u gradu se događa i intezivna izgradnja kanalizacijske mreže. Tako su izgrađene: fekalna kanalizacija Mejaši-Dragovode, kanalizacija područja Šina, kanalizacija na Brdima, rekonstrukcija kanalizacije na Visokoj, kanalizacija područja Dujmovača i još niz drugih. Ukupne dosadašnje aktivnosti na realizaciji kanalizacijskog sustava Split-Solin doprinijele su boljoj pokrivenosti gradskog prostora kanalizacijskim sustavom kao i poboljšanju i očuvanju kakvoće mora.

Uređenje vodotoka i voda

Rijeka Žrnovnica

Rijeka Žrnovnica je bujični tok koji iz svog gornjeg toka donosi znatne količine vučenog nanosa i taloži ga u srednji i donji nizinski dio stobrečkog polja. Ukupna dužina toka rijeke Žrnovnice od izvora do ušća u stobrečku uvalu je oko 5.100 m. 

Urbanizacijom prostora oko rijeke Žrnovnice javila se potreba za primjerenim uređenjem njenog korita radi zaštite okolnih građevina i obradivih površina od plavljenja, erozije obala i zemljišta, te uređenje obale, pristupnih puteva i šetnica unutar područja javnog vodnog dobra.

Radi uređenja korita rijeke Žrnovnice i eliminiranja problema plavljenja, izvršena je regulacija donjeg toka rijeke od mosta na JTC do mosta na cesti za Korešnicu, ukupne dužine oko 1.640 m kao i uređenje ušća u stobrečkoj uvali.

Bujice 

Na širem području grada Splita postoji niz kratkih povremenih površinskih vodotoka bujičnog karaktera čiji su slivovi više ili manje nagnuti prema obali mora i zbog velikih brzina vode u njima imaju vrlo izraženu eroziju tla. Ovi vodotoci obiluju vodom samo kod pojave jačih oborina, pa su pretežiti dio godine uglavnom suhi. Bujice se nalaze na izgrađenom području grada te su stoga postale sastavni dio sustava odvodnje površinskih voda grada.

Prirodne trase pojedinih vodotoka (potoka i bujica) su poremećene vrlo intenzivnom izgradnjom stambenih objekata, javnih i gospodarskih zgrada, te prateće mreže prometnica i komunalnih instalacija. Širenjem gradskog područja pojedini potoci i bujice su u cjelini ili samo mjestimično suženi, zatrpani i zaposjednuti. Manji broj vodotoka je zapušten, neuređen i zapunjen vučenim nanosom, smećem i krupnim otpadom, ili gusto zarastao u kupini i niskom raslinju. Veći broj vodotoka je reguliran u cjelini ili djelomično, bilo kao otvoreni kanali s betonskom ili kamenom kinetom, bilo kao zatvoreni kanali sa zacijevljenom kinetom. Osim toga, neki od bujičnih vodotoka su direktno uključeni u sustav oborinske ili mješovite kanalizacije. Zbog trajne promjene stanja u slivu uslijed urbanizacije, režim protoka ovih bujica se stalno mijenja tako da se vršni protoci i ukupne količine povećavaju. Zbog toga ove bujice u slučaju većih i trajnijih oborina ugrožavaju niske zone grada i predstavljau stalnu opasnost od plavljenja, te nekontroliranog onečišćenja obalnog mora.

Na brdu Marjan postoji nekoliko manjih bujica – vododerina, no njihov tretman mora se odvojiti od ostalih, budući da je ovo područje park-šuma, pod posebnim režimom zaštite prirode.
1.1.1.3.
Javni i društveni sadržaji i gradsko zelenilo

Uprava i pravosuđe

Na području grada Splita djeluju uredi gradske uprave, te  županijske i državne uprave.

Gradska uprava je smještena u zgradi Banovine. Područje Grada u obuhvatu GUP-a organizirano je u 27 gradskih kotara i 3 mjesna odbora, koji raspolažu prostorima za administraciju i za skupove građana.

Županijska uprava djeluje u zgradama u Vukovarskoj ulici i ulici Domovinskog rata te na Bačvicama

Uredi državne uprave su u Vukovarskoj i Ulici domovinskog rata.

Policijska uprava županije Splitsko dalmatinske locirana je na Trgu hrvatske bratske zajednice, osim središnjice na teritoriju grada djeluju  3 policijske stanice

Pravosuđe u  Splitu djeluje kroz Općinski sud, Općinsko državno odvjetništvo, Županijski sud i Županijsko državno odvjetništvo, te Trgovački sud. Zgrade koje koriste sudovi su u Gundulićevoj i Sukoišanskoj ulici. Sudovima nedostaje prostora, koji će se dobiti uređenjem zgrade ex Prima Standa na Trgu HBZ za potrebe sudstva.

Na području Dračevca lociran je istražni zatvor.
Socijalna skrb

Djelatnost socijalne skrbi prvenstveno vodi brigu o osobama čiji je socijalni status ugrožen, koje same kao i uz pomoć članova obitelji nisu u stanju rješavati svoje materijalne i socijalne probleme.
Centar za socijalnu skrb je javna ustanova koju osniva Republika Hrvatska.

Centar za socijalnu skrb za područje Grada Splita ima oko 6000 korisnika. S obzirom na broj djelatnika i korisnika potreban adekvatniji prostor i zapošljavanje potrebnih stručnih djelatnika.

Dom socijalne skrbi je javna ustanova, a osniva se za obavljanje skrbi izvan vlastite obitelji i to kao:

a) Dom za djecu koji se osniva  za djecu bez roditelja ili koju roditelji zanemaruju ili zlorabe svoje roditeljske dužnosti,  za djecu s poremećajem u ponašanju, tjelesno, mentalno ili višestruko oštećenu ili psihički bolesnu djecu, te djecu ovisnika o drogama ili drugim opojnim sredstvima.

Na području Grada Splita djeluju domovi za djecu čiji je osnivač Republika Hrvatska i to:

 Dom za djecu “Maestral” Split, kao ustanova za zbrinjavanje i odgoj djece bez roditeljskog staranja i omladine čiji je razvoj ugrožen u obiteljskim prilikama.

Dom djeluje na dvije lokacije, u Splitu i Kaštel Lukšiću. Objekt u Splitu je neadekvatno lociran, okružen stambenim zgradama i prometnicama. Raspolaže sa vrlo skromnim prostorima za školsko-rekreativne aktivnosti djece. Prostorni uvjeti kako unutarnji tako i vanjski vrlo su skučeni.

Centar za odgoj “Split” je ustanova za prihvat, dijagnosticiranje, zbrinjavanje i radno osposobljavanje djece s poremećajem u ponašanju. Centar djeluje na dvije lokacije. Oba objekta prostorno su zadovoljavajuća za postojeću koncepciju rada

Centar za odgoj i obrazovanje “Slava Raškaj” Split je ustanova za predškolski odgoj i osnovno školski odgoj i obrazovanje djece oštećenog sluha i govora i djece sa tjelesnim invaliditetom i srednjoškolsko obrazovanje djece oštećenog sluha i govora. Centar treba proširiti pa se i planira nadogradnja objekta.

Centar za odgoj i obrazovanje “Juraj Bonači” Split je ustanova za pružanje usluga dijagnosticiranja, zbrinjavanja, odgoja i obrazovanja u posebnim uvjetima, rehabilitaciju, osposobljavanje i zdravstvenu zaštitu te odgovarajuće oblike stručne pomoći osobama sa lakom, umjerenoml, težom i teškom mentalnom retardacijom. Centar djeluje na dvije lokacije u Splitu, a ima i dva područna odjela u Makarskoj i Sinju.

Centar za autizam,  pruža stručnu pomoć za odgoj 20-ak djece s posebnim potrebama.

Zavod za rehabilitaciju “Samaritanac” skrbi o teže i teško mentalno retardiranim nepokretnim osobama provodeći specijalne defektološke programe rehabilitacije. Prostorni uvjeti Zavoda su potpuno zadovoljavajući i odgovaraju najvišim europskim standardima.

Temeljni problemi ovoga oblika socijalne skrbi su neodgovarajuća lokacija pojedinih domova, nedostatak prostora, poglavito smještajnih kapaciteta i nedostatak stručnog osoblja.

b) Dom za odrasle osobe je javna ustanova za obavljanje skrbi izvan vlastite obitelji za tjelesno, mentalno ili višestruko oštećene ili psihičke bolesne odrasle osobe, ovisnika o alkoholu, drogama ili drugim opojnim sredstvima te za starije i nemoćne osobe.

U domovima umirovljenika (3 doma sa 4 objekta) postoji značajan nedostatk kapaciteta, te je neophodno širenje , posebno uzevši u obzir predvidivo povećanje broja starijih osoba

Prihvatilište za beskućnike, Zlodrina Poljana, prima samo muške beskućnike.

Zdravstvo

Zdravstvena djelatnost u gradu Splitu  organizirana je u Kliničkoj bolnici Split, javnim zdravstvenim ustanovama, ustanovama u privatnom vlasništvu, te putem privatne djelatnosti u zakupu prostora i opreme. 

Pored  Kliničke bolnice Split, javne zdravstvene ustanove na području grada su Zavod za javno zdravstvo, Dom zdravlja Split, Dom zdravlja Brodosplit, Ustanova za hitnu medicinsku pomoć, Stomatološka poliklinika, Ljekarnička ustanova i Poliklinika za rehabilitaciju osoba sa smetnjama u razvoju.

Primarna zdravstvena zaštita (opća medicina, stomatološka zaštita, ginekološka i pedijatrijska djelatnost), ljekarnička djelatnost i određene specijalističke djelatnosti organizirane su i kao privatne, i to osobnim sredstvima rada, ili u zakupu prostora i opreme.

Helikopterska služba djeluje od 1991.godine kada je izgrađen helidrom na Firulama.  Na sjevernoj strani helidroma postoji i pomoćni helidrom.

Na nekim gradskim kupalištima organizirana je spasilačka služba.

Na području grada Splita djeluju slijedeće zdravstvene ustanove:

Dom zdravlja Brodosplit u sklopu kompleksa Brodograđevne industrije Split.  

Dom zdravlja Split opslužuje grad Split, te općine Šolta i Podstrana.  U svom sastavu  na području grada Splita ima  Dječji dispanzer ,  Školsku polikliniku  Zgradu ex  rodilišta i  ambulante primarne zdravstvene zaštite.

U Splitu djeluju Stomatološka poliklinika i Poliklinika za rehabilitaciju osoba sa smetnjama u razvoju.

Ustanova za hitnu medicinsku pomoć osim u Splitu djeluje i na području gradova Solin i Kaštela. 

U sklopu Zavoda za javno zdravstvo  djeluje i Služba za školsku medicinu koja koristi prostore u sklopu objekata pojedinih ambulanti Doma zdravlja Split.

Ljekarna Split  svoju djelatnost obavlja na 17 lokacija na području pojedinih gradskih kotara.

Pored navedenih zdravstvenih ustanova postoje i brojne privatne zdravstvene ustanove i ordinacije. U zakupu je  88 ordinacija opće medicine, 61 stomatološka ordinacija, 18 pedijatrijskih, 4 ginekološke, 15 zubotehničkih laboratorija, 2 medicinsko-biokemijska laboratorija i 4 ordinacije medicine rada.

Klinička bolnica Split je ustanova regionalnog značaja, gravitira joj  prostor regije s oko 830000 stanovnika, odnosno  županijski prostor s oko 450 000 stanovnika.  Klinička bolnica Split djeluje na trima lokacijama :   Firule,  Križine i Splitske toplice s ukupno 1 678 kreveta. Ukupna površina terena u vlasništvu ili u korištenju na lokaciji Firule je 66 835 m2, a na lokaciji Križine 18 581 m2 

Sadašnji pristupi bolnici,  veze unutar bolnice i međusobna  povezanost lokacija ne  zadovoljavaju. .  Broj parkirališnih mjesta ne zadovoljava niti polovicu ukupnih potreba.

Prema normativima Ministarstva zdravstva RH broj potrebnih kreveta iznosi 1 621, što  bi značilo da ne postoji manjak broja bolničkih kreveta. U bolnici je zaposleno  ukupno cca 3300 djelatnika.  Godišnje bolnica opsluži preko 50 000 stacionarnih pacijenata i gotovo 600 000 ambulantnih  i ostalih pacijenata. 

Predškolski odgoj

Predškolskim odgojem i obrazovanjem obuhvaćeno je oko 60% ukupne populacije jaslične i vrtičke dobi (1-6 godina)

Predškolski odgoj i naobrazba te skrb o djeci predškolske dobi na području grada u obuhvatu GUP-a ostvaruje se:

· u četiri predškolske ustanove osnovane odlukom (bivše) Skupštine općine Split

· u dječjim vrtićima čiji su osnivači fizičke osobe (15) odnosno vjerske zajednice (4).

Ukupno je u 242 odgojne skupine jasličkog i vrtićkog programa obuhvaćeno 6088 djece. Dječji vrtići čiji je osnivač Grad Split organizirani su u 4 ustanove. Ukupno ima 1487 polaznika u 53 odgojne skupine.

Vjerske zajednice su osnovale 4 vrtića, sa ukupno 12 odgojnih skupina i 332 polaznika.

Planirani program ostvaruje se  u 64 objekata koje koriste ustanove čiji je osnivač i vlasnik grad Split, te u 4 vrtića vjerskih zajednica i u 15 vrtića u vlasništvu fizičkih osoba.

Većina objekata i grupnih boravaka udovoljava prostornim i higijensko-zdravstvenim standardima, ali su na nekima nužni zahvati na investicijskom održavanju objekata i sredstvima za zaštitu na radu. U pravilu su vrtići u središnjim dijelovima manje opterećeni od onih u istočnim dijelovima grada, gdje je djece više a kapaciteti su manji.

Osnovne škole

Na području Grada Splita obuhvaćenom GUP-om  djeluje 25 osnovnih škola. U tim je školama  školske godine 2001./02 ukupno bilo upisano 17.040 učenika, a bilo je 1431 zaposlenih  nastavnika i ostalog osoblja.

Po zakonu o osnovnom obrazovanju škola može imati maksimalno 960 učenika, a škola Split 3 je jedina koja ima više od tog maksimuma, odnosno 1032 učenika. Prosječan broj učenika je 656, što približno odgovara školi sa 24 razredna odjeljenja i 27 učenika po odjeljenju.

Obzirom na kretanje broja i strukture stanovnika, školama u središnjim dijelovima grada opada  broj učenika - udio djece od 7 do 14 godina u tim dijelovima je ispod 9%. 

Uspoređujući broj učenika školske godine 2004./05.  sa brojem 2001./02. od svih gradskih osnovnih škola broj učenika pada, jedino blago raste u školama Trstenik , Split 3 i Ravne Njive. U prigradskim školama broj učenika blago raste u kotarevima Stobreč i Kamen Šine. 

Pokrivenost prostora mrežom osnovnih škola u pretežito izgrađenim dijelovima grada u potpunosti zadovoljava. Pokrivenost je analizirana sa dva osnovna  elementa, 

a)postojanje osnovne škole u gradskom kotaru

b)pokrivenost prostora obzirom na udaljenost potencijalnih polaznika od škole - definirana udaljenošću od 600 m zračne linije.

Dok u pretežito izgrađenim dijelovima grada oba elementa zadovoljavaju, u istočnim gradskim kotarima, posebno u Žnjanu, Mejašima, Neslanovcu i Stobreču, radi raspršene izgradnje nije zadovoljen uvjet udaljenosti. 

Produženi boravak za učenike osnovnih škola bio je organiziran za svega cca 300 učenika, u O.Š. Meje, Špinut, Manuš, Split 3 i Pujanke.  

Znatno je nepovoljnije stanje sa objektima, ovi problemi  uključuju veličinu parcele, veličinu zgrade, stanje zgrade, te postojanje sportske dvorane i/ili igrališta.

športske dvorane i igrališta
 - 12 škola (44% ima dvoranu i igralište

· 8 škola (30%) ima samo igralište

· 4 škole (15%) imaju samo dvoranu

· 3 škole (11%) nemaju ni jedno ni drugo

OSNOVNE  ŠKOLE

ŠKOLA
učen.
učion.
uč./učion.
površ.

zatv
zatv./uč
površ.

otvor.
otv./

učen.
% stan.

kotara

Marjan
640
18
18
2392
7,5
1123
3,5
11,2

Dobri
615
16
19,3
3300
10,7
900
2,9
8,1

Bol
693
24
14,4
3867
11,1
3147
9,0
6,0

Skalice
699
21
16,7
3100
8,9
4700
16,7
7,5

Manuš
507
20
12,5
2950
11,6
2400
9,4
7,4

Spinut
641
19
16,8
2770
8,7
693
2,2
7,3

Pojišan
669
24
14
8100
24,2
5000
14,9
8,8

Lučac
826
21
20
3000
7,3
7784
18,8
12,2

Brda
781
23
17,0
3500
9,0
5200
13,3
12,6

Meje
468
17
13,8
4426
18,9
4790
20,5
11,1

Trstenik
569
18
15,8
3482
12,2
11906
41,8
8,1

Blatine- Škrape
718
19
20
3450
9,6
4600
12,8
10,6

Plokite
647
18
18
3000
9,3
6000
19
9,7

Kman - Kocunar 
936
29
16,2
4470
9,6
2000
4,3
9,1

Split 3
1032
21
24,6
4550
8,8
3050
5,9
10,0

Ravne Njive
836
19
22
3140
7,5
2600
6,2
14,4

Sućidar
940
21
22,4
  -
   -
   -
   -
8,8

Mertojak
878
19
23,1
1076
2,5
3500
8,0
8,1

Gripe
755
19
19,9
4700
12,4
5600
14,7
10,5

Mejaši
617
13
23,7
1806
5,9
4063
13,2
11,6

Pujanke
926
18
25,7
3600
7,8
5850
12,6
9,7

Visoka
566
12
23,6
2196
7,8
4500
15,9
11,7

Stobreč
353
12
14,7
2262
12,8
2000
11,3
13,6

Kamen - Šine
728
9
24,3
2190
6,0
5000
1,4
13,0

UKUPNO
17040
450
18,9
77327
9,1
96388
11,3


Napomena : sve računato za dvije smjene 

Izvor: Županijski ured za prosvjetu, kulturu, fizičku i tehničku kulturu, 2002.

Većina postojećih osnovnih škola (osim Marjan, Spinut, Dobri i Manuš, koje su građene prije II svjetskog rata), izgrađene su tijekom 60-tih i  70-tih godina, sredstvima samodoprinosa. Dio škola nije reliziran u potrebnoj površini, jer parcele nisu u potpunosti bile formirane. Budući da škole nisu redovito i adekvatno održavane, javljaju se ozbiljni problemi instalacija i konstruktivnih elemenata, koji zahtijevaju sanaciju. 

Dogradnja i sanacija osnovnih škola, kao i izgradnja potrebnih novih objekata u nadležnosti su grada. 

Srednje škole

U školskoj godini 2001/02 u Splitu su djelovale  22 javne srednje škole ( od kojih je jedna konfesionalna), sa 13.691 upisanih učenika, a zaposleno je bilo 1086 nastavnika i 264 ostalih zaposlenika. Osim ovih škola djelovale su i tri privatne škole s pravom javnosti (Srednja zubotehnička, Jezična gimnazija Pitagora i Ekonomska škola BIG). U sustavu srednješkolskog obrazovanja djeluju i dva ženska i jedan muški đački dom.  Srednje škole na području grada Splita pohađaju i učenici iz drugih gradova i općina.  

Srednje škole nisu  obavezne,  no njihov je značaj za društveni razvoj izuzetno velik, posebno u svijetlu činjenice da čak 35% stanovnika grada ima obrazovanje zaključno do  završene osnovne škole. Srednje škole omogućavaju stjecanje školske spreme u gimnazijama, te niže i srednje stručne spreme u strukovnim školama.

Srednje škole raspolažu sa ukupno 18 objekata. Škole je u školskoj godini 2001/02 pohađao ukupno 13.691 učenik u 509 odjeljenja. Škole imaju 336 učionica, ukupna površina izgrađenog prostora je  24.412 m2.  

Srednje škole

ŠKOLA

učen.  odjelj.    uč/odj.    učion.   uč/učion.  površina   m2/uč



I gimnazija

777
   24
      32 

26
  30          2.500
        3,2

II  gimnazija
747
   24
      31

26
  29
       1.586
        2,1

III  gimnazija
733
   24
      30

12
  61
          384
        0,5

IV gimnazija
783
   24         33

30
  26           1986           2,5

V gimnazija
726
   24
      30                  26        28
        1058
        1,5

Nad. klasična
165
     6         28

11    
   15
        1500
        9,0

Ekonomska
272
   41
      31

23
   55
        2700           2,1

Zdravstvena
777
   27
      29

21
   37
        1352
        1,7

Turistička

902
   32
      28

29
   31
        1550
        1,7

Trgovačka

763
   26
      29

26
   29
        4250
        5,6

Kemijska

195
   11
      17

11
   17
          639
        3,3

Obrtnička

855
   31
      27

11
   78
        1320
        1,5

Elektrotehnička
725
   24
      30

21
   35
        1000
        1,4

Tehnička

367
   14
      26

18
   20
        1024
        2,8

Obrtno-tehnička
809
   30
      27

18
   45
        1077
        1,3

Industrijska

206
   11
      19

15
   14
          778
        3,8

Graditeljska
446
   18
      25

10
   45
        2200
        4,9

Tehn.prometna
812
   28
      29

19
   43
         1060
        1,3

Pomorska

660
   28
      24

17
   39
           765
        1,2

Grad.-grafička
579
   26
      22

17
   34
         2425
        4,2

Likovnih umjet.
229
   20
      12

16
   14
           676
        3,0

Glazbena

153
   16
      10

29
     5
           500
        3,3

UKUPNO
        13691
  509
      27
          336
  40
       24412
        1,8
                             






   
                  
                                    

Napomena : računato u jednoj smjeni
                                                                                                                                Izvor: Županijski ured za prosvjetu, kulturu, fizičku i tehničku kulturu, 2002.

Visoko školstvo i znanost

Sveučilište u Splitu osnovano je 1974.godine. U sastavu Sveučilišta je 2002. god. bilo osam fakulteta,   jedna  umjetnička akademija, dvije visoke škole i dva sveučilišna odjela, odnosno studija, a planirano je otvaranje još tri studija.   

Znanstvene institucije su Institut za jadranske kulture, Institut za oceanografiju i ribarstvo i s Klinička bolnica Split. Pri FESB-u djeluje Centar za znanstveno računanje, a  Centar za molekulsku genetiku je pri Medicinskom fakultetu. U Vili Dalmacija djeluje novoosnovana međunarodna znanstvena institucija Mediteranski institut za istraživanje života (MEDILS)

Sveučilište u svom sastavu ima Sveučilišnu knjižnicu, Rektorat i Studentski centar.

Ukupno na Sveučilištu studira oko 13. 000 studenata.

Danas Sveučilište radi na brojnim lokacijama i uz neujednačeni standard pojedinih sveučilišnih ustanova.  Za potrebe fakulteta građene su nove ili adaptirane stare zgrade.

Fakulteti su uglavnom smješteni na nepovoljnim lokacijama i s manjkom prostora, pa su prisiljeni djelovati na više lokacija  od kojih su neke i izvan Splita..

Planiranom gradnjom i uređenjem sveučilišnog kampusa steći će se uvjeti za rješavanja prostornih uvjeta za rad Sveučilišta, kao i za prateće aktivnosti, sudentski standard, kultura, šport i rekreacija.   Izvan kampusa je planirano zadržavanje Medicinskog fakulteta (na lokaciji uz bolnicu Križine). 

Kultura

Muzeji i galerije

Institucije nacionalnog značaja su Arheološki muzej, Muzej hrvatskih arheoloških spomenika i Galerija Meštrović. Ostalim  institucijama je osnivač grad, iako im je značaj širi. 

Etnografski muzej osnovan je 1910. godine i jedna je od tri muzejske ustanove ove vrste u Hrvatskoj. Njegovo značenje za nacionalnu etnografiju je veliko. Muzej koristi novu zgradu  u Severovoj ulici, koja će nakon dovršetka zadovoljavati njegove potrebe.

Prirodoslovni muzej i zoološki vrt osnovan je 1924. godine. Prirodoslovnom muzeju pripojen je zoološki vrt 1962. godine. Muzej je koristio zgradu na Vrh Marjana 1, a nakon nekoliko preseljenja smješten je na Poljani kneza Trpimira 3, gdje koristi ukupno 733 m2 korisnog prostora.

Prostor za postav muzejske građe nije uređen, a nedostaje i oprema.

Zoološki vrt i dalje je smješten na Marjanu, a ruševna zgrada služi kao zimovnik za životinje i skladište za njegove potrebe. Do sada je izrađeno nekoliko elaborata o preseljenju na drugu lokaciju (Žrnovnica, Sinj, itd) i razdvajanju Muzeja od Zoološkog vrta.

Malakološka zbirka, donacija obitelji Bakotić privremeno je bila smještena   u zapadnom dijelu Dioklecijanovih podruma,  do planiranog preseljenja na Bačvice uz akvarij. Prostor za smještaj na Bačvicama je izgrađen ali nije priveden svrsi odnosno adaptiran. Zbirka je data  na privremeno upravljanje i komercijalno iskorištavanje Prirodoslovnom muzeju i zoološkom vrtu.

Galerija umjetnina je pravni sljednik Galerije umjetnina Primorske banovine osnovane 1931. godine. Galerija  koristi  zgradu “Stare bolnice” u Ulici kralja Tomislava 15. Planirano je proširenje ove lokacije kako bi se zadovoljile potrebe čuvanja i izlaganja umjetnina.

Muzej grada Splita osnovan je 1962. godine. Koristi uređen prostor u Papalićevoj ulici  1. te kuću Andrić za smještaj Galerije Vidović i zgradu Mletačke kule.

Hrvatski pomorski muzej Split osnovan je 1997. godine. Kod osnivanja dodijeljen mu je na korištenje prostor u Tvrđavi Gripe u glavnoj zgradi ukupne površine od 1.130 m2. Šireći svoju djelatnost Muzej iskazuje potrebu za dodatnim prostorom u Tvrđavi Gripe te za cca 300 m2 za depo na izdvojenoj lokaciji.

Biblioteke i arhivi

Povijesni arhiv je nacionalna institucija , sjedište je u Tvrđavi Gripe. 

Za Sveučilišnu knjižnicu, koja sada  djeluje u skučenim uvjetima, osigurana je nova lokacija u Sveučilšnom kampusu.

Gradska knjižnica Marka Marulića osnovana je 1951. godine. Koristi prostor na nekoliko lokacija. Dječji odjel Gradske knjižnice u Zagrebačkoj 4 ne zadovoljava minimum tehničkih uvjeta za smještaj.  Potrebno je osigurati uvjete za veći broj ogranaka u gradskim kotarima.

Kazališna i glazbeno-scenska djelatnost 

Hrvatsko narodno kazalište u Splitu ima status nacionalnog kazališta. Osim centralne zgrade  HNK-a koristi prostore na još 6 lokacija. Prostori su nedovoljni za djelovanje kazališta, pa je potrebna izgradnja dodatnih  prostora, radi rješavanja problema radionica i skladišta, te djelovanje ansambala Drame i Baleta.

Gradsko kazalište mladih trenutno koristi dio zgrade na Trgu Republike 1, koji su neuvjetni. Za obavljanje  djelatnosti potrebna je  nova zgrada,  tlocrtne površine cca od 750 do 1000 m2 .

Gradsko kazalište lutaka Split, koristi prizemlje zgrade u ulici Kamila Tončića 1. Nakon dovršenja adaptacije prizemlja  kazalište lutaka neće u potpunosti zadovoljiti svoje potrebe.   

Gradska koncertna dvorana je sadržaj koji gradu nedostaje. Procjenjuje se da bi takav  objekt trebao  imati tlocrtnu površinu cca 2000 m2.  

Izložbeni prostori

Grad Split nema  adekvatnog reprezentativnog izložbenog prostora. Tim uvjetima ne udovoljavaju prostori u Salonu Galić, Galeriji Foto kluba, Galeriji umjetnina u ulici kralja Tomislava 15 (ex Stara bolnica), kao niti izložbeni prostor u sklopu ostalih ustanova u kulturi. Radi zadovoljavanja ovih potreba planirana je dogradnja Galerije umjetnina.

Ostale gradske ustanove u kulturi

Kulturno središte mladih je javna ustanova za stvaralačko i reproduktivno izvođenje u kulturi, tehničkoj kulturi i umjetnosti. Premda je osnovano još 1997. godine odlukom Gradskog vijeća Grada Splita još uvijek nije definiran i određen prostor ove ustanove. Ustanova koristi dio prostora u objektu Doma mladeži, te predstoji temeljito ispitivanje namjene i organizacijskog ustroja, pogotovo s obzirom na drugu namjenu dijela Doma mladeži.

Multimedijalni kulturni centar Split osnovan je 1998. godine kao ustanova u kulturi za organiziranje raznih kulturnih događanja. Preseljenjem MKC u neuređen prostor Doma mladeži javlja se problem smještaja i uopće daljnjeg rada ove ustanove.

Pučko otvoreno učilište koristi prostor u Dioklecijanovoj ulici

Postoji i niz udruga različitih djelatnosti (tehničke, kulturne, KUD-ovi, HDLU itd.).

Vjerski objekti i sadržaji

U većini  rimokatoličkih župa na području grada župne crkve već  postoje, ili je započeta gradnja, ili je  lokacija određena važećim planovima, a za manji  dio  određuje se  ovim planom. 

Na području gradskog kotara Bol važećim DPU-om je predviđena izgradnja crkve i pastoralnog centra južno od zgrade HTV-a. Lokacije su također određene za Brda i Visoku, kao i  za župu Split 3 čija je  lokacija na jugozapadnom kraju ulice Ruđera Boškovića. 

Dosada potrebne lokacije nisu bile definirane  u župama Spinut, Poljud i  Meje, koje sada koriste neadekvatne  objekte, kao ni za područje Stobreča.

Nadbiskupsko sjemenište i klasična gimnazija, kao i bogoslovni fakultet imaju zadovoljavajuće uvjete na postojećoj lokaciji. 

Za ostale vjeroispovjesti u funkciji su bogomolje u zgradi Židovske općine, pravoslavna kapela na Obrovu, adventistička crkva nad usjekom pruge, dvorana Jehovinih svjedoka, te evangelička crkva na lokaciji Bačvarije u Radunici.

Sport i rekreacija

Za potrebe MIS-a 1979.  i Svjetskog prvenstva u atletici 1990. god. izgrađeni su ili uređeni veliki objekti natjecateljskog sporta.

Istovremeno u gradu  nedostataju objekti za masovni sport i tereni za rekreaciju . Trenutno postoji 7 sportskih centara u gradskim kotarevima i mjesnim odborima koji su planski građeni, te još 10 u funkciji u različitim stupnjevima uređenja i dovršenosti. Urbanističkom dokumentacijom se stalno smanjuju planirane  površine za  sportske terene, pa je tako od 1986. do 1999. planirana površina smanjena od 230.000 m2, odnosno 23 ha na svega 56.500 m2, odnosno 5,6 ha

Održavanje postojećih terena je također veoma manjkavo, predloženo je da se tereni dadu na upravljanje gradskim kotarevima i mjesnim odborima.

Posebno je akutan problem nedostatka športskih dvorana,  kako za potrebe osnovnih i srednjih škola tako i za potrebe građana. Postojeći veliki kompleks dvorane na Gripama se radi svoje veličine i zahtjevnog održavanja ne može svakodnevno koristiti. 

U skladu s tim planom se predviđa izgradnja sportskih igrališta u gradskim kotarevima,te školskih  sportskih dvorana za osnovne škole, koje bi izvan nastave bile otvorene za korištenje stanovnicima kotara.
Gradsko zelenilo

Funkcija zelenih prostora u gradu je ekološka, likovna i kulturno povijesna. Potrebno je istaknuti da ta funkcija nije uvijek bilo tako vrednovana i da je razvojem civilizacije i kulture, kao i znanstvenim spoznajama, prosudba korisnosti zelenila  u urbanim prostorima došla do punog značaja. 

Gradsko zelenilo obuhvaća površine gradskih parkova, drvorede, manje površine zelenila uz ulice, trgove ili blokovsko zelenilo uz pojedine javne ili stambene građevine. Značajniji gradski parkovi obuhvaćaju: Tursku kulu, Sustipan (spomen park), Zvončac, Katalinića brig, Špinut, park E. Vidovića, staro Hajdukovo igralište, Bol, Gripe (istočno i južno od tvrđave), Lazarica, Hetzeov perivoj, Bačvice, površine uz potok Trstenik, južno od hotela Split, Split 3 (Trstenik), Mertojak, Pujanke, Šine (osnovna škola), Stobreč.

Ekološka funkcija “zelenila” u gradu je značajna; površine zelenila pridonose da se umanjuju klimatski ekstremi i pored ostalog pročišćava prostor od prašine, štetnih klica, a obogaćuje kisikom, te štiti od buke i djeluje pozitivno na psihu svojim umirujućim zelenim bojama.

Da se “idealna” zelena površina postigne, potrebna je određena količina zelenila, dakle normativ i pravilan raspored zelenih prostora u urbanoj sredini. U tom smislu govorilo se o “zelenim prstenovima” grada i prodoru svježeg zraka kroz “zelene koridore” od prigradskog zelenila, livada, šuma i vodenih površina do središta. Split je sve to potrošio, jer su neplanskom gradnjom ti “koridori” uglavnom zatvoreni.

Preostala je još veza Marjan – Stari plac i park E. Vidovića – Gundulićeva ulica, koji bi svakako trebalo sačuvati.

Svakako da treba razmotriti i mogućnost drugih kanala, od kojih nisu manje vrijedni prodori s mora, naročito zbog ljetnog vjetra maestrala. Zato su vrijedne sve uzdužne ulice u pravcu sjever – jug, pogotovo ako imaju drvored, primjerice: Matošića ulica - Zrinsko – Frankopanska; Dubrovačka - Velebitska; Domovinskog rata, Zbora narodne garde. Isto tako je vrijedan “zeleni prodor” od Mosora, Mravinaca, Žrnovnice, Korešnice, Vrborana, Brnika i Lovrinca i Poljičke, te ga u tom smislu treba maksimalno respektirati.

Zbog ekoloških i likovnih razloga treba očuvati i sve zelene prostore, naročito Marjan, Tursku kulu, Lazaricu, šumice na Firulama, Bačvicama, Gripama, Žnjanu, Duilovu i Čiovu, šume na padinama Mosora (ali ih i njegovati), gradske drvorede, vrtove, sve perivoje i parkove, blokovsko zelenilo, zelenilo oko ustanova i gradska groblja Lovrinac i Sustipan.

Vrtovi i kućni perivoji, pa i parkovi su u pravilu žrtve izgradnje garaža i parkirališta, a ona narušavaju i ekološku i likovnu funkciju grada.

1.1.1.4.
Urbanistička regulativa i razvoj grada

U sklopu analize stanja i procesa u prostoru grada Splita, potrebno je ukazati na neke probleme sustava prostornog uređenja koji  značajno utječu na današnje stanje i probleme. Značaj tih problema na uređivanje prostora grada je toliki da gotovo dovodi u pitanje smisao izrade novih prostornih, posebno detaljnijih planova ukoliko se istovremeno nešto ne poduzme i na njihovom rješavanju. Preciznije rečeno njihovo rješavanje je pretpostavka za efikasnu provedbu novih prostornih planova. Većina ovih problema proizlazi iz činjenice da cjelokupni sustav prostornog uređenja nije reformiran u skladu s ukupnim promjenama kroz koje prolazi Republika Hrvatska nakon 1990. godine, posebno denacionalizacijom i punom legitimacijom privatnog vlasništva.  

Temeljni problemi sustava prostornog uređenja koji značajno pridonose i brojnim problemima urbanog razvoja Splita su (1) nedostatak instrumenata provedbe planova i time mogućnosti sustavne fizičke reprodukcije kvalitetnog prostora grada te (2) nedostatak instrumenata koji bi osiguravali ravnopravan odnos sudionika u procesima prostornog uređenja, posebno grada i vlasnika zemljišta. 

Prvi problem su postojeći mehanizmi financiranja reprodukcije grada koji danas apsolutno ne omogućavaju realizaciju primjerenih javnih gradskih prostora i sadržaja. Fizička reprodukcija grada znači osiguravanje odgovarajuće komunalne infrastrukture (ceste, vodovod, kanalizacija, zbrinjavanje otpada, itd) i javnih prostora i sadržaja, koji odgovaraju potrebama i mogućnostima građana. Pri tome se od grada očekuje da u tom segmentu funkcionira kao uspješno poduzeće, dakle barem uravnoteženih prihoda i rashoda. Pojednostavljeno, gradska uprava treba uspostaviti institucionalni i organizacijski mehanizam koji upravlja razvojem grada na način da ulaže u skladu s potrebama održivog razvoja grada, koji uprihođuje ono što ulaže te što je posebno važno naplaćuje više od onih koji imaju više koristi od gradskih ulaganja. 

Praktični instrumenti ovakovog sustava su npr. oporezivanje ili zahvaćanje dijela ekstradobiti koja je posljedica planerskih odluka (npr. porez na kapitalni prihod - capital gain tax, ili obveza izdvajanja 20-30% površine parcele za javne potrebe), zatim naplata komunalnog opremanja zemljišta u punom iznosu (komunalni doprinos), oporezivanje nekretnina na području grada prema njihovoj vrijednosti (property tax, općenito se smatra najbližim gornjem principu prema kojem ono što grad uloži u pojedinu lokaciju to vlasnik nekretnine, zemljišta i/ili građevine, kontinuirano plaća u obliku godišnjeg lokalnog poreza a temeljem ažurnog i realnog vrednovanja svih nekretnina u gradu), dodatno oporezivanje opremljenog građevinskog zemljišta koje se ne privodi namjeni ili npr. otkup od strane grada građevinskih područja planiranih za izgradnju (land banking). Svi ovakovi instrumenti (bili prihodi ili rashodi kao u posljednjem primjeru) su strogo namjenski i samo takovo njihovo korištenje čini organizirani sustav reprodukcije grada. U Republici Hrvatskoj posebno nedostaje neki oblik zahvaćanja dijela ekstradobiti koji je rezultat planerskih odluka odnosno povečanja vrijednosti zemljišta koje postaje građevinsko. 

Drugi problem je sustav prostornog uređenja koji u ovom trenutku nema instrumenata koji bi osiguravali ravnopravan i pravedan odnos bitnih sudionika fizičke reprodukcije grada – vlasnika zemljišta, investitora (developera) i gradske uprave. Ovaj problem reprodukcije grada odnosno realizacije prostornih planova ima dva podproblema. 

Prvi je odnos gradske uprave s jedne strane i vlasnika zemljišta i investitora. Prema današnjem stanju gradska uprava ima punu odgovornost za zaštitu i realizaciju prostora javnog interesa. Istovremeno zakonskim rješenjima gradu se ne nude odgovarajući instrumenti a grad sam prostornim planovima ne stvara uvjete za ispunjenje ove svoje zadaće. U situaciji kada ne postoje alternativni izvori financiranja (npr. jaka gospodarska baza i bogati grad) posljedica ovakovog stanja su potencijalno vrijedni dijelovi grada lišeni bitnih urbanih obilježja.

Drugi podproblem je međusobni odnos vlasnika zemljišta i pitanje pravedne raspodjele prava koja utvrđuje urbanistički plan (posebno prava građenja). Preciznije, ovaj se problem očituje u potrebi izjednačavanja dobiti za vlasnike zemljišta u okviru dijela grada pa i čitavog urbanog prostora. Gradski se prostor, prema npr. generalnom ili urbanističkom planu, sastoji od različitih namjena (stambene, radne, zelenila i rekreacije, prometnica itd.), različitih intenziteta korištenja, koje su sve vrlo različito profitabilne. Prema tome svaka namjena, ovisno o očekivanoj profitabilnosti, donosi različitu vrijednost zemljišta. Striktno apliciranje namjena iz urbanističkog plana na postojeću vlasničku strukturu na zemljištu očito znači uvođenje značajnih nepravdi obzirom na spomenutu različitu dobit koju različite namjene zemljišta donose. Ovo je vrlo značajno pitanje i posljedica njegove neuređenosti je i percepcija sustava prostornog uređenja kao nepravednog i ograničavajućeg u odnosu na privatno vlasništvo. Na žalost, ova percepcija je duboko utemeljena u praksi prostornog uređenja. Uz masovnu bespravnu izgradnju ovi problemi ruše povjerenje u sustav i njegove dosege i potiču nova bespravna ponašanja i anarhiju u prostoru. Na mikro razini ovaj problem rješava urbana komasacija (ovaj instrument je već bio u parlamentarnoj proceduri kroz izmjene Zakona o prostornom uređenju, a očekuje se i ponovna aktualizacija ove teme). Na makro razini, npr, veće zone zelenih površina u gradu, ovaj problem nije privukao dovoljnu pažnju iako  ga je radni tim GUP-a naglasio i predložio mogućnost korištenja instrumenta izjednačavanja (prijenosa) prava građenja. 

Treći problem je pitanje maksimiranog iznosa komunalnog doprinosa koji ne omogućava ubiranje iznosa realno potrebnog za komunalno opremanje na skupim obalnim lokacijama npr. na Žnjanu ili Pazdigradu. Ovako fiksiran iznos komunalnog doprinosa ne dopušta ni vođenje urbanih politika u smislu poticanja jednog tipa izgradnje kroz niži doprinos, npr. turističke, POS-a, odnosno povećani komunalni doprinos za tržišnu stambenu izgradnju.  Za ovaj problem je vezano i pitanje ubiranja komunalnog doprinosa kod izdavanja građevinske dozvole u situaciji pojedinačne izgradnje kroz duži vremenski period što znači da gradska uprava na neodređeni rok kreditira komunalno opremanje. 

Četvrti problem je drugačije naravi od prethodno opisanih. Odnosi se na ingerencije jedinice lokalne samouprave, posebno velikog grada kao što je Split, u kontroli uređenja prostora kroz izdavanje lokacijskih i građevinskih dozvola. Nadležni uredi državne uprave danas funkcioniraju kao jednostavna transmisija informacija sadržanih u prostornim planovima. Sadržaj prostornih planova, npr. UPU-a ili DPU-a, je zakonom propisan i u slučaju kada se radi o dijelu obuhvata plana koji se radi za nepoznatog investitora, rezultat su ili općenite odredbe koje mogu rezultirati lošim projektima ili odredbe koje su vrlo detaljne ali teško mogu odgovarati budućem investitoru i nepotrebno su ograničavajuće za projektanta. Ovaj je problem posebno izražen u povijesnim dijelovima grada ili područjima posebne vrijednosti, npr. obalnom pojasu. Činjenica je da grad danas nema mogućnost ocjene urbanističko arhitektonskog rješenja zahvata u takovim prostorima jer ono u formi glavnog projekta dolazi na stol uredu državne uprave koji ga mehanički uspoređuje sa odredbama detaljnog plana ili čak GUP-a. Danas imamo situaciju da temeljem odredbi iz istog detaljnog plana dobijamo projekte usklađene sa tim odredbama ali vrlo različite kvalitete. Uobičajeni odgovor da je sve elemente zahvata trebalo definirati detaljnijim planom je stručno nelogičan, vodi nepotrebnoj krutosti koja odbija investitore i nerazumno odvaja odgovornosti nositelja izrade detaljnog plana i ureda na način da nitko nije odgovoran a rezultati nisu zadovoljavajući. Na kraju, tumačenje da bi objedinjavanje ovih funkcija značilo previše diskrecione moći u rukama jednog tijela u smislu mogućnosti odbijanja zahtjeva za građevnu dozvolu također nema smisla jer jedinice lokalne samouprave i danas kao nositelji izrade prostornih planova imaju dovoljnu moć kočenja ili otezanja postupka izrade detaljnih i urbanističkih planova.     

Peta tema je nužnost ramatranja uvođenja ad valorem poreza na nekretnine (property tax) kao temeljnog izvora prihoda lokalne samouprave. Ovaj porez je prihvaćen od više zemalja u tranziciji i smatra se najkvalitetnijim izvorom prihoda (u ekonomskom i socijalnom smislu) lokalne zajednice posebno potrebnim u procesu decentralizacije i prijenosa ovlasti koje često nisu praćene odgovarajućim financiranjem. Ovaj instrument je posebno značajan u planiranju i razvoju gradova kao sredstvo poticanja efikasnijeg korištenja zemljišta  i njegovog bržeg privođenja svrsi koja odgovara vrijednosti lokacije. Njime se utječe i na smanjenje cijene neizgrađenog građevinskog zemljišta odnosno odvraća vlasnika zemljišta od špekulativnog čekanja tuđih ulaganja koja povećavaju vrijednost zemljišta. Na kraju ovaj instrument bi trebao biti posebno značajan u Splitu pa i cijelom obalnom području gdje postoji velika količina nekretnina čiji vlasnici ne žive u mjestu gdje se nekretnine nalaze i gdje i dalje vlada velika potražnja za takovim nekretninama, posebno sekundarnim stanovanjem. Proces približavanje EU i skora bolja prometna povezanost s Europom će ovu potražnju samo povećati. Radi se uobičajeno o godišnjem porezu u iznosu od 1,0 - 1,5% tržišne vrijednosti nekretnine (zemljište + građevina) što bi postalo glavni prihod jedinice lokalne samouprave. Ovo bi ujedno i smanjilo potražnju te osiguralo siguran i značajan prihod neovisan o turističkom ili drugom korištenju nekretnine. Preduvjet za ovaj porez je kvalitetna evidencija nekretnina (što je između ostalog i zbog ovakovog poreza potaknuto i projektom Svjetske banke). 

1.1.1.5.
Sudjelovanje javnosti 

Sustav  sudjelovanja građana u odlučivanju u pitanjima prostora i okoliša je trenutno formaliziran  i nedjelotvoran i kao takav vrlo ograničen. Zakonski predviđeni oblici sudjelovanja javnosti u donošenju odluka su prvenstveno regulirani  Zakonom o prostornom uređenju, odnosno Uredbom o postupku javne rasprave i donošenja prostornih planova, te Zakonom o zaštiti okoliša, u  kojima se propisuju javni uvid i javna rasprava u proceduri donošenja prostornih planova i procjena utjecaja na okoliš. I jedan i drugi propis obvezuju na javno izlaganje, mogućnost uvida javnosti, sudjelovanje u javnoj raspravi, mogućnost davanja primjedbi i obvezu nositelja izrade da na primjedbe odgovori. Problematičan je međutim način na koji se dokumenti prezentiraju, odnosno činjenica da se dokument javnosti predočava u istom obliku u kojem je pripremljen kao stručna podloga, stoga je i neatraktivan i nerazumljiv prosječnom građaninu kojem je upućen. Također se osjeća nedostatak informacija o postojećim planovima i o mogućnostima provedbe i korištenja planova i drugih dokumenata, odnosno nedostatna mogućnost zainteresiranih građana, investitora i drugih aktera da se na pristupačan način obavijeste o tome što im dokument omogućava a što zabranjuje i sl. U postojećoj situaciji građani su uglavnom pasivni primatelji teško razumljivih informacija ili informacija o kojima nemaju minimalnih predznanja koja bi im omogućila aktivnije sudjelovanje u postupku izrade planova. Jedna od posljedica ove situacije je i pogrešno shvaćanje sustava prostornog uređenja (kod dijela građana ali i lokalnih vlasti) kao restriktivnog aparata kojim se ograničavaju njihova prirodna prava koja bi im tržišni ekonomski sustavi trebali garantirati.

U tranzicijskoj situaciji (pad zaposlenosti, prihoda i životnog standarda) i većina građana se ne ponaša kao odgovorni pojedinci spremni na zaštitu javnog interesa već kao oni koji se bore za kratkoročne osobne interese (npr. pitanje da li se pojedina čestica nalazi unutar građevinskog područja te zahjev za omogućavanjem stambene namjene što većeg intenziteta dominiraju javnim raspravama a isti slučaj je bio u javnoj raspravi za Prostorni plan uređenja Grada Splita). U takvoj situaciji teško je i mogao biti dostignut stupanj modernizacijske svijesti koji bi razvoj percipirao kroz održivo korištenje resursa. Institucije državne vlasti nisu još posve razvijene i stabilizirane, a posebno nedostaju društvene institucije i organizacije civilnog društva koje dopunjuju i korigiraju sustav državne vlasti. Takvo stanje ali i tradicionalna nepovjerljivost i prema vlasti i prema svim onim grupama i interesima s kojima se ne može neposredno identificirati prepreka su modernizaciji, utjecaju pluralnih interesa i njihovom djelovanju kroz pluralne organizacije i institucije (pitanje razvijenosti socijalnog kapitala).

Točno je da participacija umanjuje efikasnost donošenja odluka. To je međutim usko gledanje i u praksi se pokazuje da je manje bitna djelotvornost donošenja odluke odnosno urbanističkog plana od svega onoga što može slijediti i vratiti postupak na početak (primjeri dva oborena detaljna plana u Splitu). Nedvojbeno je da participacija doprinosi kvaliteti donijete odluke odnosno plana i olakšava i ubrzava njegovu provedbu. Ovo se posebno odnosi na prostorno i urbano planiranje gdje su lokalne zajednice i druge interesne skupine bitni čimbenici prihvaćanja, provedbe i ukupnog uspjeha donijetih odluka.

Planska tema - Promicanje prostornog plana kao sredstva razvoja socijalnog kapitala kroz oblikovanje instrumenata participacije, javno privatnih partnerstava, transparentnosti i predvidivosti

Stupanj povjerenja u institucije i društveni sustav, sklonost povezivanju (udruživanje i zajedničko djelovanje) i poštivanje normi se zajedničkim imenom označava kao socijalni kapital. Socijalni kapital je bitna sastavnica teritorijalnog kapitala kojeg još čine prirodni kapital (npr. rude ili more), kulturni kapital (npr. graditeljska baština), fizički kapital (npr. tehnička infrastruktura) te ljudski kapital (pojedinačne sposobnosti i vještine ljudi). Moderne teorije razvoja posebno naglašavaju značenje “mekih” komponenti teritorijalnog kapitala, tj. ljudskog i osobito socijalnog kapitala.

Temeljno je pitanje kako utjecati na razinu  socijalnog kapitala. Jedan oblik je stvaranje poticajnog okruženja za oblike socijalnog kapitala koji društvu donose dobrobit. Prije pokušaja razvoja socijalnog kapitala potrebno je procijeniti postojeće oblike i razine (npr. analizom postupaka javne rasprave u donošenju dokumenata prostornog uređenja). 

U razradi ove planske teme ispituju se mogućnosti i načini uvažavanja i razvoja socijalnog kapitala i njegovog utjecaja na planske procese kroz slijedeće akcije:

· povjerenje u građane i druge razvojne aktere (posebno neprofitni sektor) odnosno u njihovo znanje i sposobnosti da kvalitetno doprinesu planiranju razvoja

· razvijanje mehanizama participatornog planiranja i donošenja odluka radi pridobijanja povjerenja i osjećaja sudjelovanja i zajedničkog doprinosa razvoju grada

· osmišljavanje mehanizama odgovornosti i transparentnosti, posebno u radu javnog sektora, radi razvijanja povjerenja i suradnje među razvojnim akterima

· usredotočenje na planski proces kao proces upravljanja promjenama i u tome partnerski odnos javnog sektora, profitnog sektora i neprofitnog sektora

· razvijanje i dosljedna primjena planskih instrumenata i rješenja koja osiguravaju pravednost i solidarnost, posebno u podjeli dobiti ili troškova koje su posljedica planskih odluka 

1.1.2. 
Prostorno razvojne i resursne značajke 

Položaj i prirodne osobitosti

Položaj grada gotovo u središtu istočno jadranske obale istovremeno je osnovno obilježje i vrijednost kako geografskog položaja tako i smještaja. Grad je prije gotovo dva milenija nastao upravo na toj obalnoj crti koja razdvaja more od kontinenta, i to na mjestu gdje se moru može prići iz relativno dubokog zaleđa. Ovaj geografski položaj i smještaj bili su podloga gospodarskog razvoja grada od srednjeg vijeka pa sve do početka industrijskog razdoblja, koje ovdje stiže sredinom XIX. stoljeća. Tada naime, umjesto brodskog i karavanskog prometa postaju važne kvalitetne ceste, pa zatim i željeznica. U novije vrijeme Split je značajna putnička pomorska i zračna luka, a u kopnenom prometu poseban je značaj autoceste kojom je ovo tradicionalno izolirano područje povezano sa središnjim dijelovima Države.

Osim geografskog položaja i smještaja ovaj prostor odlikuju povoljne klimatske osobine, te pošumljene padine priobalnih planina koji ga zaklanjaju od kontinentalnih utjecaja, zatim kratka, ali vodom bogata rijeka Žrnovnica. Posebna prirodna a ujedno i kulturna vrijednost grada je Marjan. Tu su zatim dijelovi obale, šumarci, istaknute stijene. Sve ove vrijednosti treba maksimalno zaštititi a ujedno i koristiti, što se posebno odnosi na more, kao temeljni prirodni resurs grada. Marjan je najvažniji prirodni akcent koji svojim gustim šumskim pokrovom, zajedno s aluvijalnom udolinom Žrnovnice čini osnovu zelenog pravca grada.

Klimatske značajke

Split je izložen tipičnoj sredozemnoj klimi s izrazito suhim i toplim ljetima i blagim zimama. Prosječna godišnja temperatura zraka iznosi oko 16(C, dok je prosječna temperatura najtoplijeg mjeseca srpnja oko 26(C, a najhladnijega siječnja oko 8(C. Prosječna godišnja količina padalina iznosi oko 800 mm s maksimumom u studenom od oko 1000 mm i minimumom u srpnju od svega 30 mm. Grad je ljeti izložen blagom utjecaju maestrala, a zimi utjecaju bure i juga koji u ekstremnim situacijama znaju otežati brodski promet ka srednjodalmatinskim otocima.

Insolacija

U prosjeku ima oko 2700 sunčanih sati godišnje, odnosno:

Dnevni prosjek:      7

6

Oblačnost

Uz insolaciju usko je povezana oblačnost nekog područja. Ovo područje ima godišnju oblačnost 4.7, odnosno manje od polovice nebeskog svoda je pokriveno oblacima. U zimskom i jesenskom razdoblju oblačnost se uglavnom svodi na nisku kišnu naoblaku, uzrokovanu prolazom depresija duž Jadrana. Broj vedrih dana (oblačnost < 2,0) na ovom području iznosi godišnje 110, a oblačnih dana (oblačnost > 8,0)  87. 

Broj vedrih dana:
20
    45   
 27             18

Broj oblačnih dana:
25
7              
22              33

Padaline

Najveća količina padalina je u zimskom i jesenskom periodu. Od oborina, gotovo isključivo je zastupljena kiša, dok je snijeg iznimnna pojava, vrlo rijetko pada i ne zadrži se. Tuča ( grad ) se u prosjeku pojavi 5-6 puta godišnje, u toplijem dijelu godine kao pratilac toplinskih oluja, a u hladnijem, pri hladnim frontama.

Maksimum padalina pojavljuje se od X do XII mjeseca, a minimum u VII i VIII mjesecu za vrijeme vegetacije, što je nepovoljno s biološkog stajališta pa je potrebno zalijevanje uresnog bilja. Godišnja srednja vrijednost oborina iznosi  809 mm, i to:

Jedino nešto veće količine oborina mogu imati neko praktično značenje u pogledu natapanja. Broj dana s padalinama od 10 mm na više je po godišnjim dobima raspoređen kako slijedi:

Iz ovog je vidljivo da broj dana s obilnim oborinama na ovom području godišnje iznosi 26.

Maksimalne dnevne količine padalina u mm su slijedeće:

U praksi je značajno i poznavanje kolebanja količine oborina u pojedinim mjesecima.

Na kraju možemo, u skladu Walterovim klima-dijagramima zaključiti da je suho razdoblje ovog područja ljeto, odnosno VI, VII i VIII mjesec, dok su umjereno suhi V i X mjesec, a humidni ostali mjeseci.

Vlaga  zraka

U tijesnoj vezi s naoblakom, oborinama i temperaturom zraka je i vlaga. Godišnja prosječna relativna vlaga iznosi 62%. Relativna vlaga u %:

Temperatura zraka i mora

S insolacijom je usko povezan i temperaturni režim jednog kraja. Godišnja srednja temperatura zraka iznosi 16,2 (C.Srednje temperature zraka za ovo područje iznose, u stupnjevima Celzija:




PROLJEĆE
LJETO
JESEN
ZIMA 


14,4    
24,8   
17,5
8,3




Jesen je toplija od proljeća, premda je u proljeću broj sati sijanja sunca veći. Uzrok tome je što u jesen more ispušta veću količinu topline nego u proljeće, jer ju je akumuliralo u tijeku ljeta. U svim godišnjim dobima, izuzev ljeta, temperatura mora je viša od zraka, a naročito u zimi i u jesen. Godišnja prosječna temperatura mora iznosi 17,5 (C. Temperatura mora u (C:

Vjetar

U hladnijem dijelu godine na ovom području dominira bura smjera N do NE te jugo smjera SE. Ljeti prevladava SW vjetar ​maestral ili smorac.

Prosječan broj dana s jakim i olujnim vjetrom također je značajan u pogledu vjetrovitosti nekog područja. Tako na ovom području imamo s "jakim vjetrom" (6 bofora i više, 39-40 km/sat) godišnje do 106 dana, a s "olujnim vjetrom" (8 bofora i više, 62-74 km/sat) 34 dana.

Tiho je 136 dana. Bura dosta utječe u negativnom smislu na vegetaciju, pa je zaštita od bure često važan, ne samo hortikulturni zahvat, već i ekološki. Izloženost jugu je također značajna, o čemu valja voditi računa kod sadnje bilja izloženih ovom vjetru.

Odstupanja od ovih pokazatelja mogu nastati zbog zaklonjenosti stambenim objektima, brežuljcima ili zbog mikrodepresija ili neposredne blizine mora. Obalni pojas je znatno izloženiji insolaciji i zaklonjen od hladnog sjevera, te je stoga topliji od ostalih dijelova grada, dok je mikroklima sjevernih dijelova nepovoljnija zbog izloženosti hladnoj buri.

Glavni povoljni mikroklimatski utjecaji dolazi od odrasle vegetacije. Ona po poznatom djelovanju utječe na toplinu zraka, umanjujući ekstremne temperature i povećavajući relativnu vlažnost zraka ljeti. Ljeti se javljaju ugodna mikrostrujanja zraka, a odrasla stabla značajno umanjuju nepovoljni utjecaj vjetrova.

Tlo, vegetacijska obilježja i  poljoprivredne površine

Prirodno najraširenija tla u Splitskom polju su mineralno karbonatna laporasta tla na podlozi fliša. Povoljnih su poljoprivrednih svojstava i pogodna za intenzivnu kulturu, prvenstveno stoga što su dosta duboka i zato imaju znatan retencijski kapacitet za vodu u svom aktivnom profilu. Povoljne su strukture zbog umjerenog sadržaja humusa, a to omogućava dobru aeraciju i razvoj korijenja.

Prirodna tla su ovdje nestala i obradom su sva postala antropogena tla, neprekidno iskorištavana, gnojena donekle prirodnim, a i u velikoj količini umjetnim gnojivima i jako zagađena pesticidima u situacijama intenzivnog uzgoja. Na padinama brda su uglavnom nerazvijena skeletna tla.

Ušće Žrnovnice i Stobreč izdvajaju se od ostalih površina zbog specifičnosti riječnog deltastog ušća i naplavina u nizini oko Stobreča.

Prema stanju vegetacije vidljivo je da su ova zemljišta uglavnom pogodna za sve kulture. Dokaz za ovu tvrdnju su brojne stablašice koje ovdje vrlo dobro uspijevaju. Tlo je bazično, što znači da je pH faktor ovih zemljišta veći od 7. Acidofilne vrste u ovim zemljištima pate od kloroze, kržljaju i stradavaju, osim ako se za njih posebno ne pripremi kiselo tlo.

Za borove je poznato da su pioniri vegetacije, tj. podnose vrlo skromna tla, tako da će oni opstati i u lošijim uvjetima. Ostale zahtijevnije kulture koje se sade traže dobru pripremu tla, prije svega obogaćenje humusom.

Područje grada Splita po svojim florističkim obilježjima nalazi se u mediteranskoj regiji. Obalni pojas znatno se razlikuje, klimatski i floristički, od područja u unutrašnjosti i pripada eumediteranskoj vegetacijskoj zoni vazdazelenih šuma.

Površine šuma, kako po površini tako i po stupnju degradacije, mijenjale su se tijekom vjekova. Na čitavom primorskom dijelu postojali su povoljni uvjeti za razvoj poljoprivrede. Napuštanjem poljoprivredne djelatnosti i migracije došlo je u primorskom dijelu do povećanja šumskih površina prirodnim putem na ranije obrađivanim površinama. Značajne sastojine šume alepskog bora nalazimo na Marjanu. 

Na relativno malom prostoru očita je velika promjenjivost pedogenetskih čimbenika, što ima za posljedicu veliku šarolikost pedosfere. Sva ova tla su tijekom stoljeća pod jakim antropogenim utjecajem, pa su u pravilu izmijenila svoje prirodne osobine. Tla se pretežno nalaze pod voćarskim, vinogradarskim, cvjećarskim i povrtlarskim kulturama. Širenjem grada prema istoku smanjuju se poljoprivredne površine a prevladava staklenička proizvodnja.

Obalna zona i akvatorij

Grad Split ima izuzetno atraktivan položaj na Jadranskoj obali. Splitski poluotok svojim oblikom i veličinom idealan je za kvalitetno uređenje i korištenje. Uže područje grada Splita na splitskom poluotoku ima nešto manje od 50 km razvijene obale. Zemljopisni položaj s ugodnom mediteranskom klimom te dugačkom obalom upućuju na korištenje tog prostora za odmor, rekreaciju i sport. Više od trećine obale, uz odgovarajuće uređenje, može se na kvalitetan način uklopiti u turističku ponudu grada.

Naglim razvojem grada, od početka šezdesetih, a posebno sedamdesetih godina prošlog stoljeća, kakvoća navedenih resursa se ubrzano počela pogoršavati. Postojala je opasnost da se oni u potpunosti trajno izgube. Posebno je bilo ugroženo priobalno more zbog opterećenja otpadnom vodom iz kanalizacije. 

Već dugo postoji tradicija korištenja uređenih plaža (uređenih gradskih kupališta), kao što je npr. kupalište Bačvice, Firule ili Ovčice na južnoj strani poluotoka ili više kupališta oko Marjana npr. Poljud, Bene, Kašuni, Zvončac te kupalište i plaže i otoku Čiovo.

Obala na jugoistočnom dijelu splitskog poluotoka dugo je bila netaknuta, gdje je bilo više uvala ugodnih za kupanje (Trstenik, Žnjan, Duilovo i cijeli potez do Stobreča). Naglim širenje grada prema istočnom dijelu poluotoka pojačava se pritisak i na pripadajuću obalu. 

Osim potreba za rekreacijom i odmorom u priobalju se mora zadovoljiti i kvalitetan smještaj domicilnih i prihvat gostujućih nautičara. U razvoj nautičkih centara, marina i sportskih lučica u skoroj budućnosti će biti znatna ulaganja. Kako bi se i u tom segmentu postigao odgovarajući red (u prostoru) planiranje ovih sadržaja je izuzetno važno. U sadašnjem stanju u svim lučicama oko poluotoka ima 3110 vezova u moru i 970 suhih vezova.

Gradska luka i Sjeverna luka imaju posebnu važnost u ukupnoj prometnoj infrastrukturi, pa se o tom dijelu obalnog prostora treba raspravljati i promišljati na način osiguranja potrebnih prostora i druge potrebne infrastrukture i pratećih sadržaja. 

Splitski poluotok i dijelovi obale na njemu se prostorno nalazi u različitim uvjetima vjetrovalne klime. Prilikom planiranja sadržaja na obali o tim parametrima treba posebno voditi računa. 

Priobalno područje je naročito ekološki osjetljivo, i opterećeno je različitim utjecajima s kopna i s mora. Ono je konačni prijemnik svog zagađenja koje se generira u slivnom području. Zbog te osjetljivosti, u svijetu, pa tako i kod nas, se donose stroži kriteriji za nove zahvate u tom prostoru. Vrlo važno je utvrditi njegovu osjetljivost u odnosu na prirodne značajke, ali i moguću namjenu. Sukladno zakonskoj regulativi za bilo kakav graditeljski zahvat obvezno je provođenje postupka procjene utjecaja na okolinu, radi ocjene posljedice takvog zahvata i propisivanja mjera zaštite okoliša. Zato je preporučljivo prije donošenja prijedloga dokumenta (prije javne rasprave) obaviti konzultacije sa stručnjacima specijalistima, od biologa do tehnologa u graditeljstvu.

Posebno treba voditi računa o tome da je priobalje uglavnom pomorsko dobro ali i zaštićeno obalno područje mora od interesa za RH i da je obuhvaćeno posebnom zakonskom regulativom. U nadležnosti je države pa kada grad planira uređenje priobalja potrebna je koordinacija i usklađivanje s dokumentima Županije i Države.

Prema Osnovnoj geološkoj karti (mjerilo 1:100.000, list Split) na cijelom Splitskom poluotoku prevladavaju flišne naslage eocena i dijelom starijeg miocena. Djelomice se pojavljuju glaukonitni vapnenci donjeg i srednjeg eocena ili starije naslage foraminiferskih vapnenaca. U flišnim sedimentima najčešće se javlja naizmjenično lapor sa slojevima pješčenjaka uz mjestimičnu pojavu vapnenačkih breča. Na dijelovima, naročito južne obalne crte, ima i kvartarnih naslaga deluvija. U tektonskoj strukturi ima nekoliko rasjeda, naročito na Marjanu. 

Sjeverni dio obale na poluotoku, uz sjevernu luku i brodogradilište te na poluotoku Lora, sastoji se izmjenično od flišnih naslaga i vapnenaca. Obala je strma i većim dijelom vrlo brzo prelazi u duboko more.

Poljudski zaljev ima obalu formiranu uglavnom u flišu i dijelom u kvartarnim naslagama. Sukladno tome je i morsko dno koje od obale postupno prelazi u duboko more. Uz samu obalu na većem dijelu more je plitko. Sjeverna strana je stjenovita obala. Obala oko Marjana uklapa se u geologiju cijelog brda. Sjeverna strana je stjenovita i blago je nagnuta, a sastoji se od vapnenaca, dok je južna strana nešto složenija, strma i terasasta, najviše u flišu s rezistentnim slojevima pješčenjaka i breča. Na kraćim dijelovima obale su i vapnenačke stijene. Posebno su istaknute ispod Sustipana. 

Obala na jugoistočnom kraju poluotoka od gradske luke do Stobreča većim dijelom je u flišu. Nešto vapnenaca i dosta slojeva pješčenjaka ima na puntama Bačvica, Firula, ispod Katalinića briga i ispod starog dijela Stobreča. 

Obala u cjelini, na flišnom dijelu izložena je abrazijskom djelovanju mora. Na velikom dijelu obale vidi se proces rastrožbe lapora i raspadanje flišne strukture. Lapor se raspada na sitna zrnca, a s vremenom i u sitnije čestice (do gline). Proslojci pješčenjaka se ruše u većim ili manjim blokovima te se mjestimično gomilaju na obalnoj crti. Rastrošeni lapor more ispire i odnosi u veću dubinu. Uz blokove pješčenjaka na nekoliko mjesta nakupljao se i sitniji kameni materijal u obliku malih šljunčanih plaža. Nešto materijala donosilo je i nekoliko bujica, koje su sada uslijed izgradnje nestale. Sukladno geologiji na obalnoj crti je i geologija priobalnog morskog dna. Činjenica da se lapor raspada ukazuje na vrlo nestabilnu obalu koju je nužno zaštititi od abrazije.

1.1.3.
Obveze iz dokumenata prostornog uređenja šireg područja i ocjena postojećih prostornih planova 

1.1.3.1.
Prostorni plan Splitsko-dalmatinske županije

Smjernice i ciljevi Prostornog plana Splitsko-dalmatinske županije relevantni za Grad Split uključuju:

· osigurati prostorne uvjete za ravnomjerniji i usklađeniji razvitak i razmještaj stanovništva radi ostvarivanja policentričnog sustava naselja i disperzije stambenih, radnih, uslužnih i rekreacijskih funkcija u srednja i manja gradska središta,

pokrenuti inicijativu da Grad Split uz 3 ostala velika dobije status grada s višim ovlastima,

· svim instrumentima politike uređenja prostora spriječiti daljnje neopravdano širenje građevinskih područja i stimulirati optimalno korištenje postojećih građevinskih područja,

· kada je nužno proširiti građevinska područja gradova i naselja smještenih uz morsku obalu ili obalu osobito vrijednih voda, to treba činiti u pravilu na prostorima udaljenijim od obala, a samo u opravdanim slučajevima i uz obalu,

· usmjeravati novu stambenu i drugu izgradnju u prostorne cjeline gradova i naselja koja su već opremljena infrastrukturom,

novu stambenu izgradnju usmjeravati i interpolacijama, prije svega u nedovoljno ili neracionalno izgrađene dijelove gradova i naselja kao i dogradnjama ili nadogradnjama postojećih objekata,

· utvrđivati realne troškove uređivanja građevinskog zemljišta,

· turističke zone, utvrđene u važećim prostornim planovima, u kojima su već djelomično ili u cjelini izgrađeni planirani smještajni i drugi kapaciteti treba kvalitativno restrukturirati i dograđivati. Turističke zone bez izgrađenih objekata, gdje god je to moguće ne izgrađivati do vremena izrade nove generacije prostornih planova,

· ovoriti velike industrijske i trgovačke zone u zaobalju Županije,

· u pomorskom prometu je nužno poduzeti korake obnove postojeće infrastrukture i suprastrukture s naglaskom na uređenje luke Split kao luke državnog značaja,

· potrebno je predložiti prostore za rješavanje pitanja stanovanja i stanogradnje s aspekta odgovaranja na potrebe za rješavanjem stambenih potreba stanovništva. Pri tome treba udovoljiti i gospodarskoj dimenziji stanogradnje kao elementu oživljavanja gospodarstva, ali i potrebi revitalizacije vrijednih graditeljskih i spomeničkih cjelina iz ranijih epoha u Županiji. Pri tom svim sredstvima treba destimulirati sve oblike stanogradnje sekundarnog tipa,

· u svrhu približno iste mogućnosti korištenja sadržaja javnih funkcija centraliteta od strane svih stanovnika Županije i njenog gravitacijskog područja potrebno je predložiti određenu strukturu, sastav, kvaliteta objekata društvenog standarda koji će pomoći da se u prostoru razvije takva mreža malih i srednjih gradova Županije koja će nuditi suvremene i optimalno vrlo visoke uvjete ugodnog života i rada u Županiji. Time bi trebalo rasteretiti županijsko središte Split i cijelo obalno područje od naleta “primitivne” urbanizacije, a potaknuti druga središta, u razvoju i pomaku kvalitetnog nivoa življenja i rada,

· buduće uređenje svih vrsta pomorskog prometa koje su danas prisutne u luci Split, u slučaju da se ne poveća propusna moć ulazno-izlaznih cestovnih prometnica i čekališni prostori za vozila i putnike, mora se tražiti u premještanju nekih vrsta ili oblika pomorskog prometa izvan lokacija na kojima su danas. Potrebe za cestovnim površinama moguće je odrediti na temelju predviđanja razvoja prometa, prema kojem će 2015. godine biti oko 7000 putničkih automobila u vršnim danima,

· predviđa se da će potražnja vezova u nautičkom turizmu biti 2015. godine barem dvostruka, što nije kriterij za planiranje eventualnog objekta nautičkog turizma u gradskoj luci grada Splita, već se preporuča planirati jedan takav objekt na nekoj drugoj lokaciji. 

Polazišta za demografsku prognozu prema Županijskom planu:

iscrpljenost demografskih rezervi emigracijskih područja (Zagore i otoka),

· otežani uvjeti zapošljavanja i teškoće privredne i neprivredne infrastrukture,

· usporavanje rasta stanovništva i postupno starenje.

Rezultati prognoze demografskog razvoja:

Županija:

· Za 2000.god.
519.167 (Popis 2001. 467.899 stanvonika)

· za 2015. godinu
560.000

Grad Split:

· Za 2000.god.
212.637 (Popis 2001. 188.694 stanvonika)

· za 2015. godinu
225.500
od čega Split, Stobreč, Kamen: 217.000 

Planirani broj turističkih ležajeva u 2015. godini:

· Split, Stobreč, Kamen:
12.500

Predviđene su sljedeće minimalne gustoće (st/ha):

· Split, Stobreč, Kamen:
 120

1.1.3.2.
Prostorni plan uređenja (PPU) Grada Splita

Generalni urbanistički plan donijet će se za urbano područje grada koje uključuje naselja: Split, Stobreč i Kamen (veći dio k.o. Kamen) te manji dio k.o. Žrnovnice.

Prostornim planom se, obvezujuće za GUP, utvrđuju:

· ciljevi i okviri demografskog i gospodarskog razvoja grada te definiraju odgovarajuće prostorne potrebe,

· namjena površina kopna i mora kojom su određene zone temeljnih funkcija gradskog, županijskog i državnog značaja i iz kojih se sagledava osnovna funkcionalna struktura i organizacija gradskog prostora,

· površine i trase prometnih i komunalnih infrastrukturnih sustava državnog, županijskog i lokalnog značaja i osnovni uvjeti njihove gradnje i razvoja,

· zone i lokaliteti zaštićene i ostale vrijedne prirodne i kulturne baštine te uvjeti uređivanja i zaštite. 

Prema PPU Grada Splita Generalnim urbanističkim planom Splita detaljnije će se razgraničiti zone različitih uvjeta korištenja i razraditi odgovarajući uvjeti uređenja i građenja te zaštite i sanacije prostora. GUP-om Splita odrediti će se i obveza izrade detaljnijih planova.

1.1.3.3.
Ocjena postojećeg GUP-a

Generalni urbanistički plan  iz 1978. godine zadnji je sustavni gradski plan koji je grad donio. 

Plan je sadržavao sve bitne elemente funkcionalističkog planiranja. Temeljio se na pretpostavljenom  ekonomskom i prostornom rastu grada, a glavni cilj plana bio je  uravnoteženi  i beskonfliktni razvoj. Takav je razvoj  trebalo osigurati  ujednačenim uređenjem i opremanjem stambenih jedinica, koje su bile  osnovne prostorne jedinice, te formiranjem  hijerarhije centara, od centra stambene jedinice (5.000 do 10.000 stanovnika) centra kvarta (za 20 –30.000 stanovnika) centra rejona (50 – 60.000 stanovnika) do gradskog centra. U centrima je prevladavajuća namjena bila  javni sadržaji, što je podrazumijevalo javne objekte (obrazovanje, kultura, zdravstvo, socijala, sudstvo,  administracija), ali i poslovne objekte, kao što su banke, uprava poduzeća, trgovina, turizam i ugostiteljstvo. Upravo je ta nejasnoća, uz činjenicu da nije bilo realnog mehanizma za realizaciju javnih sadržaja, ključni razlog nelegalne promjene namjene u područjima namijenjenim javnim sadržajima.

Kako su se u GUP-u planirale prevladavajuće jednofunkcionalne zone, na obalnom su području od Trstenika do Stobreča  planirane  značajne površine za razvoj turizma, te za sport i rekreaciju. Najveći dio tih zona također nije izgrađen planiranim sadržajima.  Kako se radi područjima grada  koja su najatraktivnija za stanovanje
, njih je zauzela dijelom bespravna, a dijelom neplanska stambena izgradnja. 

U vrijeme izrade i donošenja GUP-a pretpostavljalo se da će se GUP provoditi izradom provedbenih planova za cjelinu svake novoplanirane stambene jedinice, odnosno radne zone i zone sporta i rekreacije. Međutim, odmah nakon donošenja GUP-a njegov glavni temelj, od države kreirana i upravljana izgradnja novih stambenih i industrijskih zona, prestala je djelovati i zaredala su odstupanja od plana i izmjene plana. Umjesto jedinstvenog poduzeća za izgradnju grada osnovan je niz samoupravnih interesnih zajednica, koje su trebale koordinirati svoje djelovanje u prostoru posredstvom Srednjoročnog plana uređenja općine. Za tadašnju veliku općinu  Split je izrađen takav plan za razdoblje od 1986.- 1990., ali  plan nikada nije usvojen. 

Već na  početku osamdesetih godina pojavilo se mnoštvo zahtjeva za interpolacijama i rekonstrukcijama (odnosno nadogradnjama i dogradnjama) koje nisu rađene radi poboljšavanja uvjeta života, nego zato da bi se na povoljnim i opremljenim lokacijama izgradili novi stanovi za utjecajne društvene skupine. Ovaj se proces provodio razradom ili, ako je to bilo potrebno,  parcijalnim izmjenama  GUP-a. Iako GUP, i nakon mnoštva izmjena, u pravilu obvezuje na izradu detaljnih planova, on istodobno ne daje dovoljno elemenata koji bi osigurali da se u tim planovima provedu originalne intencije GUP-a ni u pogledu namjene, ni u pogledu gustoća i izgrađenosti. Stoga su rezultati u prostoru podjednako nezadovoljavajući bilo da se gradi prema parcijalnim planovima za zahvate malog opsega, bilo po planovima koji obuhvaćaju veće prostorne cjeline.

Krajem osamdesetih, točnije  1989. godine, kada su se već donekle nazirale predstojeće velike  promjene u društvu, pokrenuta je izrada novog Generalnog urbanističkog plana Splita,  na pretpostavkama postmoderne revalorizacije prirodnih i kulturnih osobitosti, lokalnih posebnosti i ekološki uvjetovane reindustrijalizacije i tercijarizacije. Ove postavke, koje su se poklapale sa započetom preobrazbom hrvatskog društva, bile su i formalno prihvaćene u obliku Koncepcije plana. Koncepcijom novog GUP-a nastojalo se prije svega štititi vrijednosti prostora koje su se definirale kao javni interes. No takva se formulacija pokazala preuranjenom,  jer za nju nije bilo, i ni do danas nema, legalne i institucionalne podloge koje su neophodni uvjeti za djelovanje bilo koje odluke ili plana. Budući da se stari zakon o prostornom uređenju (do 1994) temeljio na nacionaliziranom zemljištu, a novi zakon nisu pratili nikakvi mehanizmi zemljišne politike (Zakon o građevinskom zemljištu je ukinut), jedino je djelotvoran ostao privatni  interes, a javni interes je postao isključivi  teret grada. Drugim riječima, nakon desetljeća prisilnog održavanja na strani kolektivnog, klatno je odletjelo na suprotnu stranu, favorizaciju privatnog interesa i zapostavljanje javnog interesa, koji je legitimna društvena kategorija svakog sustava temeljenog na privatnom vlasništvu. To se u  prostoru odrazilo bujanjem bespravne izgradnje s jedne strane, i potpunom blokadom provedbe bilo kojeg sustavnog planskog dokumenta,  koji se po svojoj logici temelje na javnom interesu s druge strane. Logično je da se  u takvoj situaciji  djelatnost planiranja i uređivanja prostora, odnosno provođenja planova, planova svela na pojedinačne intervencije za  izmjenje planova na onim lokalitetima za koje su se na temelju pojedinačnih interesa izborili svojim utjecajem pojedinci ili grupe, a izgradnja se odvija interpoliranjem stambeno-poslovnih kompleksa. Pri tome je zapravo najveći problem s najdalekosežnijim posljedicama činjenica  da nije sustavno definiran koncept javnog interesa i javnog dobra. Zaštita prostora kao najkompleksnijeg fenomena formalno funkcionira, čak se metodološki i usavršava kroz izradu planova, ali posve zakazuje u elementu provođenja, za koji nisu osigurani nikakvi uvjeti, Ako pođemo od zakonskih okvira nedostaje prvenstveno supstitucija bivšeg zakona o građevinskom zemljištu koja bi regulirala preparcelaciju u prvenstveno u svrhu zaštite javnog interesa. Daljnji je problem institucionalni okvir, koji se ne izjednačava automatski sa postojanjem institucije u okviru gradske uprave ili pri njoj, već se radi o načinu rada, o formuliranju adekvatnog odgovora na probleme promjene planerske paradigme funkcionalizma u novu paradigmu. Posve je  jasno da je deterministički model industrijske urbanizacije neprimjenjiv, a (post)moderni je pristup nužno nedeterministički fluidan i baš zbog toga znatno ovisniji o većem broju čimbenika u okruženju koje je znatno složenije, i svakodnevno se dalje usložnjava.

Složenost problema upućuje na to da rješenja treba tražiti u promjenama metoda planiranja,  jer  metode izrade i prihvaćanja planova nisu usklađene sa novim okolnostima djelovanja tržišnih mehanizama. U takvim je okolnostima potrebno uspostaviti mehanizam u kojem privatni i grupni  interesi djeluju transparentno, što prije svega znači da se uvažava različitost interesa i potreba njihovog međusobnog usklađivanja. Takav je mehanizam potrebno uspostaviti na svim razinama planiranja, a posebno na razini GUP-a i urbanističkih planova, jer se na tim razinama definiraju javni interes i štiti javno dobro.

GUP 1978. – bilans namjene površina

NAMJENA
POVRŠINA ha
UDIO %

stanovanje
808,6
29,2

stanovanje i turizam
20,2
0,7

stanovanje u zelenilu
0,1
0,0

javni sadrzaji i stanovanje
121,2
4,4

javni sadrzaji
163,1
5,9

osnovna skola
0,8
0,0

komercijalni turizam
54,8
2,0

industrija i proizvodno zanatstvo
205,4
7,4

skladista i servisi
105,1
3,8

prometne djelatnosti
207,9
7,5

sportski tereni
56,5
2,0

sportske lucice
31,3
1,1

kupalista
90,1
3,3

sume i parkovi
363,5
13,1

groblja
26,4
1,0

posebna namjena
83,0
3,0

poljoprivreda
16,1
0,6

uredaj za prociscavanje otpadnih voda
8,1
0,3

deponij krutih otpadaka
33,0
1,2

ceste
373,4
13,5

UKUPNO
2768,5
100,0

1.1.3.4.
Detaljniji planovi uređenja

PUP stambene jedinice Pujanke u Splitu (Službeni glasnik Grada Splita broj: 5/80, 23/87, 22/88, 6-II/90 i 12/98)
Površina obuhvata: 36,30 ha; namjena po GUP-u: stanovanje;

Osnovni ciljevi ostvareni izradom i donošenjem Plana su: Plan stambene jedinice Pujanke donesen 1980. uglavnom je realiziran i to visokim stambenim objektima radne oznake E-1110, E-1111 …Osim visokih stambenih objekata realizirani su i dijelom objekti društvenog standarda: dječji vrtić, centar stambene jedinice, osnovna škola, crkva, Župni dvor i drugi.

U nekoliko navrata Plan je bio predmetom izmjena i dopuna i to naročito dijelova plana namijenjenih individualnom stanovanju, izmjenama i dopunama odredbi za provođenje Plana, izmjenama-preispitivanju namjene površina u zoni individualne stambene izgradnje radi smještaja vjerskog objekta i drugo.

PUP područja Pazdigrad u Splitu (Službeni glasnik Grada Splita broj: 3/85, 9/85, 37/87, 6-II/90, 7/96)

Površina obuhvata: 6,71 ha; namjena po GUP-u: stanovanje, javni sadržaji;

Osnovni ciljevi ostvareni izradom i donošenjem Plana su: PUP-om se omogućava provođenje ciljeva GUP-a Splita prema kojem se veći dio područja obuhvata Plana nalazi u zoni stanovanja i javnih sadržaja.

1985. – izmjena GUP-a: aktualne potrebe za novom stambenom izgradnjom uvjetovale su da se na području Pazdigrada gdje su ranijim planovima bile predviđene druge namjene (javne gradske funkcije) planira nove stambene zone. U tom smislu prihvaćen j e prijedlog izmjena GUP-a, kojim se na području Pazdigrada predviđa stambena izgradnja stambenih  i javnih sadržaja.

Programskim rješenjima provjereni su elementi izmijenjenog programa i to:

- stanovanje 11,2 ha, broj individualnih objekata = 116, broj stanova u kolektivnim objektima = 200, ukupan broj stanovnika = 1.728;

- bolnica za kompleksnu rehabilitaciju 2.80 ha; parkovi i nasadi 3.50 ha, ostale površine 1.40 ha


Odlukom o stavljanu izvan snage dijela područja Pazdigrad u Splitu: Sl. glasnik broj 7/96 stavljaju se izvan snage dijelovi PUP-a područja Pazdigrad unutar granica:

- sa sjevera Magistralna cesta 2.; sa zapada planirana Lovrinačka ulica; sa juga južna granica parcele-čest. zem. 1548; s istoka Put Duilova prema sjeveru do MC2;

U cijelosti se stavlja izvan snage sjeverni dio predmetnog PUP-a.

PUP područja Brodarica u Splitu (Službeni glasnik Grada Splita broj: 23/87 i 6-II/90)

Površina obuhvata: 10,59 ha; namjena po GUP-u: šport i rekreacija;

Osnovni ciljevi ostvareni izradom i donošenjem Plana su: realizacija športskih sadržaja na Brodarici otpočela je 1955. godine izdavanjem lokacijske dozvole za nogometni stadion – gledalište kapaciteta 30.000 mjesta s pomoćnim terenima; Područje Brodarice je dio športsko/rekreativne zone, koja je već prvim poslijeratnim urbanističkim planovima predviđena za tu namjenu. 

PUP-om je ostvarena sljedeća detaljna namjena i sadržaji: 

Tereni za šport i rekreaciju, nogometno igralište unutar stadiona, pomoćno nogometno igralište, nogometni poligon, staza za atletska takmičenja unutar i izvan stadiona, bočališta, kombinirano igralište za male športove, objekti za šport i rekreaciju: stadion-gledalište, dvorana za male športove, zajednički objekt športskih društava, poslovni prostor pod tribinama stadiona, hotel za samce, parking površine, javne pješačke i kolno/pješačke površine, zaštitno zelenilo.

PUP jugoistočnog dijela stambene jedinice Smrdečac u Splitu (Službeni glasnik Grada Splita broj: 19/89, 3/93)

Površina obuhvata: 2,75 ha; namjena po GUP-u: stanovanje, javni sadržaji;

Osnovni ciljevi ostvareni izradom i donošenjem Plana su: Izgradnja stambeno/poslovnog objekta i sadržaja ATC-a na jugoistočnom dijelu stambene jedinice Smrdečac u Splitu.

Ostvarena detaljna namjena površina:

- javni sadržaji, stambena namjena, javne prometne površine, zelene površine

Stambeno – poslovni objekt: namjena objekta je stanovanje u gornjim etažama i javni sadržaji u prizemlju te kancelarijski prostor na višim katovima, koji su volumenski istureni dio uglovnice prema jugu i zapadu (100 stanova).

Poslovni objekt ATC-a: namjena je automatska elektronska centrala za ovaj dio grada sa sadržajima društvenog standarda u podrumu. Visina građevine je Po+P+2+N.

Pothodnik: predstavlja javnu pješačku komunikaciju koja je veza između stambenih zona Smrdečac i Križine.

PUP područja stambene jedinice Meje – zona M3 (Službeni glasnik Grada Splita broj: 2/92)

Površina obuhvata: 0,52 ha; namjena po GUP-u: stanovanje;

Osnovni ciljevi ostvareni izradom i donošenjem Plana su: realizacija individualne stambene izgradnje unutar obuhvata zone M3, zaštita zone park-šume Marjan, opremanje komunalnom infrastrukturom.

Temeljna-prevladavajuća namjena – stanovanje;

Novoplanirano stanovanje = 18 stanova;

PUP na području stambene jedinice Meje – zona M4 (Službeni glasnik Grada Splita broj: 2/92)

Površina obuhvata: 0,06 ha; namjena po GUP-u: javni sadržaji;

Osnovni ciljevi ostvareni izradom i donošenjem Plana su: realizacija tržnice u zoni javnih sadržaja, opremanje komunalnom infrastrukturom.

Temeljna-prevladavajuća namjena – stanovanje;

Javni sadržaji: Tržnica za područje Meja – visina Po+P, pokrov kupa kanalica ili kupa «Mediteran». 

PUP na području stambene jedinice Meje – zona M2 (Službeni glasnik Grada Splita broj: 5/92)

Površina obuhvata: 3,24 ha; namjena po GUP-u: stanovanje;

Osnovni ciljevi ostvareni izradom i donošenjem Plana su: realizacija individualne stambene izgradnje unutar obuhvata zone M2, južno od Marasovićeve ulice na Mejama; zaštita zone park-šume Marjan, opremanje komunalnom infrastrukturom.

Temeljna-prevladavajuća namjena – stanovanje;

Novoplanirano stanovanje = 40 stanova;

PUP povijesne jezgre Grada Splita (Službeni glasnik Grada Splita broj: 6-II/90, 10/90, 10/93, 9/97)

Površina obuhvata: 21,76 ha; namjena po GUP-u: stanovanje, javni sadržaji;

Osnovni ciljevi ostvareni izradom i donošenjem Plana su: obnova ukupne urbane strukture povijesne jezgre, što podrazumijeva obnovu graditeljske strukture, društvenih i gospodarskih odnosa. Sačuvati polivalentnost i višefunkcionalnost povijesnoga središta kao njegovu bitnu povijesnu karakteristiku: rad, stanovanje, provođenje slobodnog vremena.

Boljim uvjetima stanovanja i rada utjecati na poboljšanje socijalne strukture: rasporedom kulturnih i javnih sadržaja osnažiti spomeničke i simboličke vrijednosti u danas zapuštenim dijelovima jezgre.

Zaustaviti proces njezina osiromašenja izvlačenjem izvan jezgre njezine «supstance» pojačanim investiranjem i adekvatnim gospodarenjem postići da jezgra postane temelj svoje obnove, a u budućnosti jedan od resursa razvoja Grada.

PUP kompleksa obiteljskih kuća uz Široki put na Visokoj (Službeni glasnik Grada Splita broj: 12/90)

Površina obuhvata: 3,24 ha; namjena po GUP-u: stanovanje;

Osnovni ciljevi ostvareni izradom i donošenjem Plana su: omogućavanje u zoni individualnog stanovanja u obuhvatu Plana gradnju novih stambenih objekata s pratećim sadržajima i rekonstrukciju postojećih.

Postojeće obiteljske kuće – parcele od 1-19; mogu se rekonstruirati i dograđivati u skladu s uvjetima iz Plana;

Planirane obiteljske kuće – parcele od 20-24, oblik i veličina određeni su kartografskim prikazima Plana; Visina maksimalno Po+P+1+M ili 2; Mogu se graditi u otvorenom načinu gradnje s izgrađenošću od 25 %, poluotvorenom s izgrađenošću od 33 % ili kao zgrade u nizu s izgrađenošću od 50 % ukupne površine građevne čestice;

Novoplanirano stanovanje = 120 stanova.

PUP područja galerije Meštrović – Kašteleta i okolnog prostora – Crikvine (Službeni glasnik Grada Splita broj: 2/93 i 1/97)

Površina obuhvata: 4,60 ha; namjena po GUP-u: javni sadržaji;

Osnovni ciljevi ostvareni izradom i donošenjem Plana su: očuvanje kompleksa Galerije i Kašteleta, postojećih prirodnih i artificijelnih vrijednosti te njihovo unapređenje. Ostvarena je organizacija prostora ugodna za korištenje u smislu duhovne i tkzv. pasivne fizičke rekreacije.

Unutar kompleksa Galerije planira se proširenje postojećeg ateliera na zapadnom dijelu i uređenje prostora za park Skluptura.

PUP područja oko škole «Meje» – unutar stambene jedinice Meje u Splitu (Službeni glasnik Grada Splita broj: 2/93 i 1/94)

Površina obuhvata: 1,80 ha; namjena po GUP-u: stanovanje i javni sadržaji;

Osnovni ciljevi ostvareni izradom i donošenjem Plana su: izgradnja i rekonstrukcija škole «Meje» s pratećim sadržajima ( dvorana, igrališta na otvorenom ), gradnja individualnih stambenih objekata u obuhvatu Plana, opremanje i uređenje komunalnom infrastrukturom.

U zoni individualne stambene gradnje omogućena je realizacija cca 70 stanova.

PUP lučice «Špinut» u Splitu (Službeni glasnik Grada Splita broj: 4 II/89 i 9/98)

Površina obuhvata: 9,40 ha; namjena po GUP-u: športska lučica;

Osnovni ciljevi ostvareni izradom i donošenjem Plana su: izgradnja športske lučice s pratećim sadržajima – ugostiteljskim, trgovačkim, poslovnim i sličnim, kupališta s pratećim sadržajima, zelenim i prometnim površinama. Opremanje i uređenje komunalnom infrastrukturom.

PUP-om je ostvarena detaljna namjena površina:

-  športska lučica s pratećim sadržajima
 3,0 ha, akvatorij – cca 800 vezova 5,8   ha, kupališta s pratećim sadržajima 0,4 ha, zelene površine – šuma 4,0  ha, ceste i parkiralište 1,2  ha, igrališta i ostalo 0,62 ha

Kolni pristup osigurava se prilaznom cestom s Bakotićeve ulice s etažnim parkiralištem 84+84 = 168 PM. Uz prilaznu cestu i na hangaru planira se 114+168 = 282 PM. Na zapadnom nasutom platou predviđeno je pristanište hidrobusa u funkciji javnog prijevoza.

PUP društvenog, rekreacijskog i športskog centra «Lazarica» u Splitu (Službeni glasnik Grada Splita broj: 19/89, 2/97, 5/00)

Površina obuhvata: 6,78 ha; namjena po GUP-u: stanovanje srednje gustoće, koridori glavnih gradskih prometnica, šport i rekreacija;

Osnovni ciljevi ostvareni izradom i donošenjem Plana (izmjene i dopune 5/2000) su: koncepcijom novog GUP-a Splita iz 1992. naglašava se oživljavanje poteza urbaniteta uz glavne gradske ulične pravce kao što su atraktivni stambeni i poslovni sadržaji. Zato se i pristupilo preispitivanju sadržaja i kapaciteta utvrđenih PUP-om koji više nemaju svrhe obzirom na nastale društvene i ekonomske promjene.

Izmjene i dopune predviđaju se na istočnom dijelu zahvata planiranjem stambeno-poslovnih sadržaja, a koji se predlažu unutar zone športa i rekreacije po važećem GUP-u.

Osigurava se javno korištenje pješačkih površina koje služe kao pristup zelenim i rekreacijskim površinama parka te interventni pristup i pristup vozilima planiranom južnom kolno/pješačkom komunikacijom do Spinčićeve ulice.

Planiraju se tri nove građevine stambeno/poslovne namjene ukupne btto razvijene površine od 12.500 m2 za stambeno/poslovnu namjenu te 6.050 m2 u podrumima za smještaj vozila u mirovanju – ukupno 503 PM.

PUP područja između Zagrebačke ulice i ukopa pruge u Splitu (Službeni glasnik Grada Splita broj: 8/92 i 10/93)

Površina obuhvata: 0,63 ha; namjena po GUP-u: mješovita;

Osnovni ciljevi ostvareni izradom i donošenjem Plana su: Plan razmatra zonu između Zagrebačke ulice i ukopa pruge, koja predstavlja zaštićenu spomeničku cjelinu, kao dio spomeničke cjeline Manuša. Ista zona predstavlja kontaktno područje Strosmajerovog parka (gradski đardin), odnosno Dioklecijanove palače.

Prepoznatljiva odrednica zone su obiteljske stambene vile sa prijelaza 19. u 20. stoljeće, sagrađene u stilskoj maniri historicizma.

Detaljnom namjenom prostor obuhvata dijeli se na nekoliko cjelina:

1. prostor današnje Naučne biblioteke; postojeći objekt i dogradnja planirani su za kulturne i javne sadržaje;

2. postojeći objekt zadržava današnju funkciju poslovno/stambenog objekta sa prizemljem u funkciji trgovine ili usluga;

3. postojeći objekt zadržava današnju funkciju poslovno/stambenog objekta sa prizemljem u funkciji javne namjene;

4. sakralni sadržaj – krščanska Adventistička crkva – nova gradnja;

5. palača Stock – stambena namjena, koja se može prenamijeniti u funkciju javnog sadržaja ili trgovačko/uslužnog karaktera;

6. postojeći stambeni objekt;

PUP područja Dobri u Splitu (Službeni glasnik Grada Splita broj: 3/93, 9/97 i 15/99)
Površina obuhvata: 2,57 ha; namjena po GUP-u: mješovita;

Osnovni ciljevi ostvareni izradom i donošenjem Plana su: Plan razmatra zonu omeđenu Slavićevom ulicom, Čiril-Metodovom, Sinjskom i Bihačkom ulicom, te je dijelom u zoni zaštite spomenika kulture.

Ista zona predstavlja dio prstena pučke urbane strukture srednjeviiekovnoga Splita, koja za razliku od ostalih pučkih predratnih predgrađa (Lučac, Manuš, Varoš) doživljava mnogo izraženije negativne posljedice transformacije i rastakanja. Plan predstavlja urbanu rekonstrukciju.

Temeljna prevladavajuća namjena je mješovita;

Novoplanirano stanovanje = 50 stanova;

Javni sadržaji: samostan Sestara Milosrdnica, crkva i samostan Gospe od zdravlja;

Postojeći planom za pojedine zahvate u prostoru ne predviđaju se podrumske etaže – garaže, jer se cjelovito područje tretira kao pješačka zona.

DPU sjeverozapadnog dijela Kocunara – uz ulicu Domovinskog rata (Službeni glasnik Grada Splita broj: 10/95)

Površina obuhvata: 2.43 ha; namjena po GUP-u: stanovanje i koridor gradske magistrale;

Osnovni ciljevi ostvareni izradom i donošenjem Plana su: osiguranje potrebnih sadržaja koji nedostaju stambenom naselju gdje je do sada u periodu 65-75 sagrađeno šest stambenih nebodera katnosti P+14/15 i s oko 440 stanova. Ovo područje predstavlja jedno nedefinirano, u stvari nedovršeno naselje/spavaonicu, a sumorni prostorni ambijent je pojačan beskonačnim potpornim zidovima uz južni rub Ul. Domovinskog rata.

Planiranjem višeetažne garaže, pastoralnog centra, tržnice, poslovnih prostora, pješačkih pristupa i zelenila kao i rekonstrukcijom manje grupe individualnih parcela, ovaj dio Kocunara urbano će se afirmirati.

Temeljna-prevladavajuća namjena: stambena; novoplanirano stanovanje = 200 stanova;

Javni sadržaji: pastoralni centar, tržnica; garažno poslovna građevina – 240 PM;

DPU dijela Manuša (Službeni glasnik Grada Splita broj: 11/95)
Površina obuhvata: 2.10 ha; namjena po GUP-u: zona javnih sadržaja, mješovita;

Osnovni ciljevi ostvareni izradom i donošenjem Plana su: donosi se za dio centralnog područja Splita (južni dio Ul. Domovinskog rata, park ispred zgrade «općine», južni dio Goričke i sjeverni dio Riječke ulice do Livanjske obuhvaćajući istočni početak Bihačke ulice). Cilj je planski razvitak djelatnosti i uređenja prostora atraktivnog centra.

Garažno poslovno-stambena građevina:

Ukupni BRP = 39.980 m2/btto; od toga podzemni dio – garaža = 23.933 m2/btto – 500 PM; nadzemni poslovno-komercijalni dio = 16.047 m2/btto; veličina građev. čest. iznosi 0.47 ha;

DPU sjeverozapadnog dijela područja Visoke uz Vukovarsku ulicu (Službeni glasnik Grada Splita broj: 2/95)

Površina obuhvata: 3,44 ha; namjena po GUP-u: zona javnih sadržaja i stanovanja;

Osnovni ciljevi ostvareni izradom i donošenjem Plana su: preoblikovanje poteza gradnje uz cestu u gradsku ulicu – vraćanje identiteta ulice pa se umjesto potpornog zida planira gradnja kojom bi se oblikovalo ulično pročelje uz Vukovarsku ulicu. Planirana gradnja je poslovno, odnosno poslovno/stambene namjene.

Ukupno ostvareni BRP:

- stambena namjena


 3.020 m2/btto  - cca 80 stanova

- poslovna namjena


11.978 m2/btto

DPU jugoistočnog dijela područja Visoke u Splitu (Službeni glasnik Grada Splita broj: 3/96)

Površina obuhvata: 6,82 ha; namjena po GUP-u: stanovanje, poslovno/servisna;

Osnovni ciljevi ostvareni izradom i donošenjem Plana su: sanacija područja oko potpornog zida uz Poljičku ulicu, objedinjavanje svih sadržaja HEP Elektrodalmacije Split na jednoj lokaciji, te usklađivanje odnosa u prostoru nakon nastalih društvenih promjena. Planom se rješava i problem priključivanja prometnica naselja na obodne brze ceste, što je do sada bilo goruće pitanje stambene jedinice Visoka.

Temeljna prevladavajuća namjena = poslovno – servisna i stanovanje.

Novoplanirano stanovanje = 104 stana.

DPU stambenog naselja Križine – Trstenik (Službeni glasnik Grada Splita broj: 2/97, 7/2000)
Površina obuhvata: 25 ha; namjena po GUP-u: javni sadržaji, stanovanje;

Osnovni ciljevi ostvareni izradom i donošenjem Plana su: uređivanje odnosa u prostoru i usklađivanje s pozitivnim zakonskim propisima nakon nastalih društvenih i gospodarskih promjena. Planom se rješava konačno uređivanje i oblikovanje stambenog naselja i utvrđuju novi sadržaji u svrhu poboljšanja uvjeta života i rada njegovih stanovnika kao što su: športski, rekreacijski, poslovni sadržaji, te osiguranje zelenih površina i parkirališta.

Planom se definiraju sljedeće namjene i sadržaji:

A.  šport i rekreacija: manji rekreacijski tereni za djecu u okviru već postojećeg igrališta i boćališta, postojeća igrališta se zadržavaju u postojećim okvirima, športsko rekreacijski centar s manjim tribinama i regulacijom potoka – dvorana dimenzija 15x27 – 405 m2 visine P1+P2+1, tri športska terena, javni park i drugo.

B.  javni sadržaji: postojeći dječji vrtić – mogućnost dogradnje, zgrada gradskog kotara, planirani dječji vrtić P+1 – 720 m2, građevina «Centra za uzbunjivanje» - bez mogućnosti intervencija na objektu, Pastoralni centar – Katolička crkva s stambenim i pratećim sadržajima visine Po+visoko P+1, osnovna škola – nadogradnja 1 kat, benzinska postaja.

C.  stambeni i poslovni sadržaji: stambeno-poslovna građevina uz križanje Velebitske i Bračke ulice – Po+P+2+N, C2,3,4,5 poslovne građevine uz ulicu Moliških Hrvata P+2, poslovne i poslovno-stambene graševine C6,7,8,9,10,11,12,13,14.

Blokovi postojećih građevina stambene namjene: S3/2, S3/3, S3/4, S3A – niske gustoće predstavljaju oblikovno zaokružene i dovršene cjeline bez mogućih dodatnih intervencija.

DPU uvale Bačvice (Službeni glasnik Grada Splita broj: 9/97)

Površina obuhvata: 2,48 ha; namjena po GUP-u: športsko rekreacijska;

Osnovni ciljevi ostvareni izradom i donošenjem Plana su: zaštita i uređenje uvale Bačvice i njenih prirodnih vrijednosti. Stoljeće staro splitsko kupalište Bačvice spada u onaj mali i značajan broj prostornih cjelina po kojima se prepoznaje ovaj grad.

Ostvareni sadržaji i namjene unutar obuhvata DPU-a:


KB  kupališna građevina Bačvice – izgradnja faksimila kupališnog objekta;


AB  građevina akvarija i disco kluba – dogradnja;


PB  građevina infrastrukture;


SB  sunčalište Bačvice – dogradnja i uređenje;


KŽ  kupališna građevina Željezničar – rekonstrukcija;


SŽ  sunčalište Željezničar – dogradnja i uređenje;


SS  sunčalište - dogradnja i uređenje;


Š    šetnica;


PP  pješački plato - dogradnja i uređenje;


ZP  zelene, parkovne površine, pokosi – sačuvati postojeće prirodne vrijednosti;

Kupalište – komercijalni prostori = 3.200 m2/btto;, površine pod objektom = 2.700 m2; maksimalna izgrađenost cjelokupnog prostora kupališta ne prelazi 10= %; kupalište može apsorbirati od 2.500 – 3.000 kupača, 6 m2 po 1 kupaču;

DPU područja Zenta u Splitu (Službeni glasnik Grada Splita broj: 2/98)

Površina obuhvata: 9,48 ha; namjena po GUP-u: športska lučica, turizam i stanovanje;

Osnovni ciljevi ostvareni izradom i donošenjem Plana su: Osigurati nesmetane uvjete građenja i uređivanja unutar ovog vrlo značajnog gradskog obalnog područja unutar kojeg se očekuje intezivna gradnja i to prvenstveno u funkciji turizma i športa. Na ovom prostoru očekuje se stvaranje jačeg poteza urbaniteta i svojevrsno «spuštanje grada» i njegovih vitalnih sadržaja na more – turizam, šport, rekreacija, ugostiteljstvo i slično.

Unutar obuhvata DPU-a formiraju se grupacije objekata i sadržaja različitih namjena:

S grupacija postojećih i već formiranih građev. parcela s građevinama stambene namjene;

D grupacije građevinskih parcela s građevinama turističko/ugostiteljske namjene;

C grupacije građevinskih parcela s građevinama turističko/ugostiteljske namjene;

B grupacije građevinskih parcela s građevinama turističko/ugostiteljske namjene;

A grupacije građevinskih parcela s građevinama turističko/ugostiteljske namjene;

MZ zimovalište brodova PŠD Zenta;

Mnc nautički centar marine PŠD Zenta; Mj jaht klub PŠD Zenta;

Ukupno ostvareni BRP:

- stambena namjena – S (postojeći i planirani)

3.740 m2/btto
katnost Po+P+2

- turizam – D

2.180 m2/btto – podrum
6.160 m2/btto – nadzemne etaže

- turizam – C

3.180 m2/btto – podrum
7.370 m2/btto - nadzemne etaže

- turizam – B

1.720 m2/btto – podrum
4.500 m2/btto - nadzemne etaže

- turizam – A

   885 m2/btto – podrum
2.640 m2/btto - nadzemne etaže

- lučica –   M  (Mk,Ms, Mnc, Mj.)

-          
13.120 m2/btto - nadzemne etaže

DPU istočnog dijela područja Duilovo u Splitu (Službeni glasnik Grada Splita broj: 5/98)

Površina obuhvata: 3,14 ha; namjena po GUP-u: komercijalni turizam, stanovanje;

Osnovni ciljevi ostvareni izradom i donošenjem Plana su: Ostvarivanje pretpostavki za izgradnju stanova za potrebe HV-e, te izmjena postojećih turističkih apartmana u stanove. Gradnja obiteljskih kuća za stradalnike Domovinskog rata, 100 % invalide.

Unutar obuhvata DPU-a formiraju se grupacije objekata i sadržaja različitih namjena:

- parcele 1,2,3,4 i 5 – obiteljske kuće za invalide Domovinskog rata;

- parcela 6. – planirane su dvije zgrade za potrebe djelatnika HV-a: A. stambena zgrada, B. stambeno-poslovna zgrada s zajedničkom podzemnom garažom;

- parcela 7. – planirane su 4 građevine: C. i D.  Obiteljske kuće za potrebe HV-a; E. i F. zadržavanje u prostoru prema rješenju o legalizaciji;

- parcele 8. i 9. – smješteno je 6 građevina = prenamjena postojećih turističkih apartmana u stambene zgrade;

- parcela 10. – zaštitno zelenilo i rekreacija;

- parcela 11. – a,b,c, - prometnice;

- novoplanirano stanovanje = 120 stanova.

DPU područja oko zgrade HTV u Splitu (Službeni glasnik Grada Splita broj: 9/98 i 7/99)
Površina obuhvata: 4,75 ha; namjena po GUP-u: javni sadržaji, stanovanje;

Osnovni ciljevi ostvareni izradom i donošenjem Plana su: usklađivanje odnosa u prostoru i utvrđivanje novih sadržaja te rješavanje problema pješačkog prometa i iznalaženje potrebnih površina za kolni promet u mirovanju; građenje Pastoralnog centra, utvrđivanje sadržaja srednje Ekonomske škole u skladu s pedagoškim i tehničkim uvjetima; oblikovanje sjevernog pročelja dijela Vukovarske ulice, te nadopuna namjena i površina «HTV centra», «Doma mladeži» i sadržaja «Hrvatskih voda» i «HPT telekomunikacijskog centra».

Unutar granica obuhvata Plana omogućava se realizacija 30 novih stambenih jedinica, rekonstrukcija i dogradnja Doma mladeži u svrhu smještaja kulturnih sadržaja (knjižnice) i to na način da se dio postojećeg podruma, prizemlja i I. kata namjenjuje knjižnici i pripaja novom dograđenom dijelu.

Moguća je i rekonstrukcija prizemlja zgrade HTV-a – dogradnja uz zapadni i južni zid na koti cca + 48,00.

Omogućava se dogradnja srednje škole (Ekonomsko-Biotehnička) s svrhom formiranja funkcionalne cjeline i to dopunom nedostajućih sadržaja: ulazni prostor, gimnastička dvorana, kabineti, zbornica, knjižnica, upravne prostorije i sl.

UPU područja Bilice II Mostine (Službeni glasnik Grada Splita broj: 12/98)

Površina obuhvata: 26,28 ha; namjena po GUP-u: industrija i proizvodno zanatstvo, koridori primarnih prometnica, šume i parkovi;

Osnovni ciljevi ostvareni izradom i donošenjem Plana su: utvrđivanje sadržaja i prostornih mogućnosti u granicama obuhvata, te uvjeta za sanaciju neplanski izgrađenih dijelova ovog područja; 

Površine za građenje GUP-om planiranih sadržaja su znatno ograničene, kako radi utjecaja postojećih i planiranih objekata infrastrukture (željeznički tunel za TTTS, hidrotehnički tunel, sabirno okno sjevernog sliva Splita i Solina) tako i radi zona zaštite spomenika kulture – akvadukt i zone posebne namjene. Korištenje prostora ograničeno je i vrlo nepovoljnom konfiguracijom terena.

Područje obuhvata Plana prema namjeni podijeljeno je na 12 prostornih cjelina i to:

A. radne zone s radno/poslovnim sadržajima (cjeline: 10.,12., dio 8.);

mješovite zone - moguće je zadržati postojeće stambene građevine i graditi nove (cjeline: 6., dio 7.,9.,11..);

B. zelene površine (cjeline: 2.,3., dio 8.,dio 7.,dio11..);

C. područja sanacije

· zaštićeno područje spomenika kulture – cjeline: 1.,4.,5., dio 7.;

· šume i parkovi – cjeline: 2., 3.;

· sanacija po posebnim uvjetima – dio cjeline 7.;

D. jsvno/prometne površine i komunalna infrastruktura

DPU prostora sjeverno od križanja ulice A. Mihanovića i Supilove ulice na području Meja (Službeni glasnik Grada Splita broj: 5/00)

Površina obuhvata: 1,30 ha; namjena po GUP-u: javni sadržaji, stanovanje srednje gustoće, šume i parkovi;

Osnovni ciljevi ostvareni izradom i donošenjem Plana su: uređenje prostora obuhvaćenog granicama DPU-a, a sve u skladu s namjenom definiranom GUP-om Splita – stanovanje srednje gustoće;

Planom se formira 12 novih građevnih čestica stambene namjene, katnosti Po+P+1+Pst različitih površina novoformiranih građevnih čestica i karaktera gradnje; slobodnostojećih, odnosno dvojnih građevina.- cca 60 stambenih jedinica.

Ukupno ostvareni BRP iznosi 6.368 m2/btto.

Pojedini dijelovi novoformiranih građevnih čestica i građevina nalaze se unutar granica park-šume Marjan.

DPU veletržnice u poslovno-trgovačkoj zoni TTTS-a (Službeni glasnik Grada Splita broj: 11/00)
Površina obuhvata: 1,83 ha; namjena po GUP-u: prometne djelatnosti;

Osnovni ciljevi ostvareni izradom i donošenjem Plana su: utvrđuje se prostorno rješenje koje predstavlja funkcionalnu cjelinu te koje omogućava buduće širenje obuhvata Veletržnice na zapad.

Formiraju se dvije građevne čestice:

1. obuhvaća osnovne i pomoćne građevine Veletržnice kao i odgovarajuće parkirno/manipulativne površine; površina = 11.615 m2; BRP središnja građevina veletržnice K2 = 3.000 m2/btto; visina = P+1 (10 m), Kig= 0.30; natkrita zelena tržnica K4, BRP = 1600 m2/btto, visina = 8.0 m; pomočne građevine TS i sl., visina = 5.0 m; montažni objekt – portirnica, BRP 0 12m2/btto, visina = 4.0 m; nadstrešnica, visina = 4.5/6.0 m;

2. dodatne prometno manipulativne površine primarno u funkciji Veletržnice te interne prometne površine poslovne zone TTTS-a, površina = 6.640 m2 zemljišta;

DPU područja dijela Brnika (Službeni glasnik Grada Splita broj: 12/00)

Površina obuhvata: 6,09 ha; namjena po GUP-u: poljoprivreda, stanovanje;

Osnovni ciljevi ostvareni izradom i donošenjem Plana su: provođenje ciljeva GUP-a kojim je predmetno područje namijenjeno za poljoprivredu i stanovanje. Utvrđuje se detaljna namjena površina, detaljni uvjeti korištenja, uređenja i gradnje građevinskih čestica i građevina, način opremanja zemljišta komunalnom infrastrukturom i mjere provedbe Plana.

Osnovna podjela prostora po namjenama i sadržajima:

· zona P – poljoprivredno korištenje zemljišta – vrtni centar (izložbeno-prodajni centar, servisno-skladišni prostor, poslovni objekt;

· zona S – stanovanje; 4 građevne čestice, višestambene zgrade;

· zona I  - park, igralište za djecu;

· zona vrtnog centra; površina = 51.883 m2, izgrađenost zone = 85 %; - 4.600 m2/btto;

· zona stanovanja; površina = 9.061 m2; izgrađenost zone = 15 %; - 20 stanova;

· Gig = 0.338, ukupni BRP = 6.853 m2/btto;

DPU priobalnog područja Trstenik – Radoševac (Službeni glasnik Grada Splita broj: 12/00)
Površina obuhvata: 32,61 ha; namjena po GUP-u:, javni sadržaji, stanovanje;

Osnovni ciljevi ostvareni izradom i donošenjem Plana su: provođenje ciljeva GUP-a kojim je priobalno i obalno područje u granicama obuhvata Plana namijenjeno turizmu i rekreaciji. DPU-om se valoriziraju i čuvaju prirodne ambijentalne vrijednosti i posebnosti ovog dijela grada.

Osnovna podjela prostora po namjenama i sadržajima:

· komercijalni turizam – T (prostor hotela Split tretiran kao posebna prostorna cjelina). Ostale površine namijenjene komercijalnom turizmu – iz skupine hoteli planiraju se za izgradnju gradskog tipa turističko-ugostiteljskih građevina, hoteli, apartmani, pansioni;

· stanovanje i turizam – S moguća je gradnja stambenih ili turističkih ili stambeno/turističkih građevina;

· ugostiteljstvo i zabava – U smještaju se ugostiteljski sadržaji u skupini restorana, trgovine, poslovni, izložbeni i zabavni sadržaji;

· šport i rekreacija – R otvorena športska i rekreativna igrališta;

· parkovne površine – Z 

· plaže i platoi – P plaža se sastoji od postojećeg pteza kamenog nasipa – kamenometa, te poteza nasutog žala;

· prometne površine – kolne i pješačke;

DPU Pazdigrad sjever 1. (Službeni glasnik Grada Splita broj: 16/00)
Površina obuhvata: 0,17 ha; namjena po GUP-u: stanovanje srednje gustoće – od 150-300 stanovnika/ha;

Osnovni ciljevi ostvareni izradom i donošenjem Plana su: provođenje ciljeva GUP-a kojim je područje obuhvata Plana namijenjeno stanovanju, a manji istočni dio javnim sadržajima; DPU-om se utvrđuje način opremanja zemljišta prometnom i komunalnom infrastrukturom;

Ukupno ostvareni BRP:

- stanovanje

16.368 m2/btto – katnost Po+P+4 – 90 stanova

- poslovni


  1.559 m2/btto – katnost Po1+Po2+P+3

Kis = 0.99, Gig = 0.26, Gst = 0.054, Gnst = 0.029 – stambena namjena

Kis = 1.09, Gig = 0.19 – poslovna namjena;

DUP Pazdigrad sjever 2. (Službeni glasnik Grada Splita broj: 16/00)

Površina obuhvata: 0,79 ha; namjena po GUP-u: javna namjena;

Osnovni ciljevi ostvareni izradom i donošenjem Plana su: provođenje ciljeva GUP-a kojim je područje obuhvata Plana namijenjeno javnim sadržajima. Definira se cestovna mreža dijela naselja koja je ujedno i dio magistralnog pravca za Stobreč;

Ukupno ostvareni BRP: poslovna namjena = 10.998 m2/btto; katnost = Po1,2+P+6+N;

Kis = 1.139, Gig = 0.097, ukupni BRP = 10.998 m2/btto;  

DPU dijela Lovreta između Lovretske ulice, Trga HBZ i Gundulićeve ulice (Službeni glasnik Grada Splita broj: 3/01)

Površina obuhvata: 1,26 ha; namjena po GUP-u: mješovita, javni sadržaji;

Osnovni ciljevi ostvareni izradom i donošenjem Plana su: provođenje ciljeva GUP-a kojim je područje obuhvata Plana namijenjeno javnim sadržajima. Definira se konačni izgled bloka između Gundulićeve ulice na jugu, Starčevićeve na zapadu, Lovretske na sjeveru i Trga hrvatske bratske zajednice na istoku. Definira se i dovršava urbana struktura bloka između Gundulićeve, Lovretske, Starčevićeve i Trga HBZ-e.

Osnovna podjela prostora po namjenama i sadržajima:


- mješovita namjena – pretežito stambena

2.290 m2 – 30 stanova


- mješovita namjena – pretežito poslovna

1.470 m2


- poslovna namjena – pretežito uslužna 


5.210 m2


- javna namjena, glazbena škola «Josip Hatze»
   420 m2


- zelene površine, uz prometnice


   
   910 m2


- prometne površine, kolno/pješačke


2.300 m2

Kis = 3.37, Gig = 0.49, max. Gustoća stanovništva Gnst = 770/ha; ukupno ostvareni BRP = 35.585 m2/btto;

DPU za TS 110/20 kV Dobri u Splitu (Službeni glasnik Grada Splita broj: 3/01)

Površina obuhvata: 0,30 ha; namjena po GUP-u: zona javnih sadržaja i stanovanje;

Osnovni ciljevi ostvareni izradom i donošenjem Plana su: omogućava se na lokaciji postojeće TS 35/kV «Dobri» izgradnja nove TS 110/20(10) kV «Dobri»; na mjestu postojećeg parkirališta planira se izgradnja etažnog parkirališta;

Planira se formirati dvije nove građevne čestice:

TS broj 1. transformatorska stanica:

Površina građevne čestice iznosi 610 m2; BRP = 1.960 m2/btto; katnost = Po+P+2; Kis = 3.2; Kig = 0.80;

TS broj 2.- dvoetažno parkiralište – 70 PM:

Povr. građev. čest. iznosi 830 m2; BRP = 1.660 m2/btto; katnost = P+P; Kis = 2.0; Kig = 1.0;

DPU područja na predjelu Bol u Splitu (Službeni glasnik Grada Splita broj: 5/01)

Površina obuhvata: 1,60 ha; namjena po GUP-u: stanovanje srednje gustoće;

Osnovni ciljevi ostvareni izradom i donošenjem Plana su: omogućava se konačno uređenje i komunalno opremanje ovog dijela stambenog naselja, rušenje postojećih obiteljskih kuća, realizacija novog stambeno/poslovnog objekta i konačno proširenje/kompletiranje parcele osnovne škole «Bol».

Ostvarene namjene i sadržaji:

· građevina stambene namjene – M1; ukupni BRP = 6.100 m2/btto, katnost = Po1+Po2+P+4/6, površina građevne čestice = 2.225 m2, 72 PM, Kig = 0.46, Kis = 3.76; 40-50 stanova

· postojeća osnovna škola Bol, površina građevne čestice = 9.600 m2, moguća rekonstrukcija, PM = 15, katnost Pr+2, Kig = 0.186, Kis = 0.45;

· zelene površine = 2.005 + 1.720 m2;

· kolno-pješačke površine = 45 m2;

ukupni Kig  0.176, ukupni Kis = 0.796;

DPU dijela područja Dujmovača (Službeni glasnik Grada Splita broj: 10/01)
Površina obuhvata: 1,29 ha; namjena po GUP-u: zona prometnih djelatnosti;

Osnovni ciljevi ostvareni izradom i donošenjem Plana su: omogućava se gradnja poslovno – trgovačkih i servisnih sadržaja; rekonstrukcijom postojeće Ul. Put Mostina osigurava se kolni pristup poslovno-trgovačkim i servisnim građevinama u sjevernom dijelu obuhvata Plana. 

Ostvarena detaljna namjena:


- poslovno-trgovačko-servisna

     18.695 m2


- prometna





     
182 m2


- infrastrukturna – TS 




  83 m2


- javno-prometna




       1.679 m2

Temeljna – prevladavajuća namjena = servisna i poslovno-trgovačka;

Ukupno ostvareni BRP = 8.335 m2/btto; katnost P+1 i Po+P+3; Kis = 0.67; Gig = 0.27;

DPU dijela kopleksa S 4/1 stambenog naselja Mertojak u Splitu (Službeni glasnik Grada Splita broj: 10/01)

Površina obuhvata: 1,37 ha; namjena po GUP-u: stambena namjena;

Osnovni ciljevi ostvareni izradom i donošenjem Plana su: DPU omogućava konačno uređenje i opremanje ovog dijela stambenog naselja Mertojak pratećim sadržajima kao što su vrtić u planiranoj stambenoj višekatnici s pripadajućim vanjskim prostorom. Uređuje se nova površina na krovu javne garaže s pristupnom rampom za promet u mirovanju. Utvrđuje se dio trase pješačke ulice s pripadajućim zelenilom kojom se konačno povezuju već izvedeni istočni i zapadni dijelovi te ulice.

DPU prostora Žnjana u Splitu – prostor sjeverno od Bračke ulice (Službeni glasnik Grada Splita broj: 12/01)

Površina obuhvata: 29,99 ha; namjena po GUP-u: javni sadržaji, stanovanje;

Osnovni ciljevi ostvareni izradom i donošenjem Plana su: provođenje ciljeva GUP-a kojim je područje obuhvata Plana namijenjeno javnim sadržajima i stanovanju. Istim se planom uređuje stanje u prostoru narušeno postojećim individualnim stambenim objektima i utvrđuje način opremanja zemljišta prometnom i komunalnom infrastrukturom.

Osnovna podjela prostora po namjenama i sadržajima:

Predviđene su 126 građevne čestice različitih namjena

· mješovita namjena M2,M3 i M5 – 44 građevne čestice;

· stambena namjena – 64 građevne čestice, 33 planiranih i 31 postojećih (rekonstrukcija);

· javna i društvena namjena – 3 građevne čestice; D1 = osnovna škola, D2 = policijska stanica, D3 = postojeća crkva – rekonstrukcija;

· posebna namjena – 1 građevna čestica – N1 = benzinska crpka – rekonstrukcija;

· poslovna namjena – 3 građevne čestice: K1 = auto-saloni – nova gradnja;

· infrastrukturni sustavi TS – 11 građevnih čestica;

DPU dijela sjeverozapadnog područja Pazdigrad (Službeni glasnik Grada Splita broj: 14/01)
Površina obuhvata: 0,93 ha; namjena po GUP-u: zona javnih sadržaja;

Osnovni ciljevi ostvareni izradom i donošenjem Plana su: planiranim zahvatom u prostoru južno od Ulice kralja Stjepana Držislava, a zapadno od Puta Pazdigrad omogućava se gradnja trgovačko-poslovnih, uslužnih te ugostiteljsko-turističkih sadržaja; utvrđuje se dio trase javne pješačke površine radi pristupa pothodniku; planirana kolna prometnica uz zapadni rub granice obuhvata DPU-a omogućava se pristup u dio zone koji je prometno izoliran.

Građevina 1.: poslovna – trgovačko/uslužna namjena K1,K2:

Ukupni BRP = 2610 m2/btto; katnost P+1; površina građevne čestice iznosi 5.220 m2, 50 PM; Kis = 0.60; Kig = 0.35.;

Građevina 2.: poslovna – trgovačko i ugostiteljsko/turistička namjena K1,K2:

Ukupni BRP = 3.000 m2/btto; katnost Po+P+8; površina građevne čestice iznosi 2.750 m2, 50 PM; Kis = 1.20; Kig = 0.35.;

Ukupni Kis = 0.77; ukupni Kig = 0.40; ukupni BRP = 5.927 m2/btto;

DPU dijela područja Trstenik (Službeni glasnik Grada Splita broj: 28/02)

Površina obuhvata: 0,50 ha; namjena po GUP-u: javni sadržaji;

Osnovni ciljevi ostvareni izradom i donošenjem Plana su: na lokaciji istočno od Kliničke bolnice Split planira se gradnja doma za starije osobe i uređenje pristupnih kolnih i pješačkih površina; DPU-om se omogućava provođenje GUP-a kojim je područje obuhvata namijenjeno javnim sadržajima.

Ukupno ostvareni BRP = 5.700 m2/btto – socijalna namjena – D2;

Ukupna površina novoformirane građevne čestice = 3.918 m2; katnost objekta = Po+P+3+N;

Kig = 0.22, Kis = 1.15, BRP nadzemni = 4.500 m2/btto, BRP podrum = 1.200 m2/btto;

DPU područja oko crkvice Gospe od Žnjana (Službeni glasnik Grada Splita broj: 04/02)
Površina obuhvata: 8.05 ha; namjena po GUP-u: stanovanje i turizam;

Osnovni ciljevi ostvareni izradom i donošenjem Plana su: omogućava se provođenje ciljeva Generalnog urbanističkog plana kojim je područje obuhvata Plana namijenjeno stanovanju i turizmu. DPU-om se također utvrđuje način opremanja prometnom i komunalnom infrastrukturom.

U obuhvatu su formirane 83 građevne čestice, uključujući i stambene/sabirne prometnice, kojima se komunicira unutar obuhvata DPU-a. Maksimalni koeficijent izgrađenosti za sve građevne čestice i to za njihove podzemne dijelove iznosi 0.50.

Temeljna - prevladavajuća namjena je stanovanje i turizam; katnost objekata iznosi Po+P+1,2 do +N.;

Ukupno ostvareni BRP iznosi 85.565 m2/btto; Kis = 1.28; Gig = 0.21; Gst netto = 227 st/ha; Gust ukupno neto = 161 st/ha; Gbst btto = 157 st/ha; Gnst = 146 st/ha;

DPU prostora na sjevernom dijelu Kmana (Službeni glasnik Grada Splita broj: 32/02)

Površina obuhvata: 1,30 ha; namjena po GUP-u: stambena;

Osnovni ciljevi ostvareni izradom i donošenjem Plana su: Uređivanje i restrukturiranje pretežito neizgrađenih prostora unutar stambenog naselja Kman na način da se omogući gradnja:  
-     pratećih sadržaja kao što su edukacijski, športski i rekreacijski;

· dječjeg vrtića u okviru višestambene građevine;

· poslovnog prostora – trgovačkog i ugostiteljskog;

· manjeg hotela;

· kolnog priključka dijela naselja na ulicu Domovinskog rata;

Ukupno ostvareni BRP = 14.340 m2/btto;  



M1 – pretežito stambena = 

5.500 m2/btto; 

katnost = Po1+P+4



M2, K1,2,3 – pretežito poslovna
=
8.800 m2/btto;

katnost = Po+P/do + 9

Kis = 1.098; Gig = 0.228, Gst neto = 0.07; Gnst = 0.009

DPU prostora između Tršćanske i Mažuranićevog šetališta (Službeni glasnik Grada Splita broj: 32/02)

Površina obuhvata: 0,226 ha; namjena po GUP-u: stambena;

Osnovni ciljevi ostvareni izradom i donošenjem Plana su: DPU-om ove zone na građevnoj čestici broj 1. predviđena je nadogradnja postojećeg objekta i prenamjena u stambenu namjenu te dogradnja građevine stambeno/poslovne namjene; Razmatrani prostor nalazi se u zoni vrijednih urbanih cjelina te se planirana izgradnja mora podrediti morfološkim obilježjima i urbanim vrijednostima područja.

Ukupno ostvareni BRP = 3.324 m2/btto; katnost = Po+P+2+SP/Po+P+3+N – mješovita namjena, stambena dogradnja/nadogradnja; 

Površina novoformirane građevne čestice = 2.131 m2;

Kis = 0.80, Gig = 0.15, Gst neto = 280 st/ha; 

DPU vodosprema u području park šume Marjan (Službeni glasnik Grada Splita broj: 19/02)

Površina obuhvata: 4,67 ha; namjena po GUP-u: «šume i parkovi» unutar granica zaštite park-šume Marjan;

Osnovni ciljevi ostvareni izradom i donošenjem Plana su: DPU-om se omogućava izgradnja dviju vodosprema u području park-šume Marjan radi poboljšanja vodoopskrbe u visokoj zoni Meja i Varoša radi poboljšanja protupožarne zaštite park-šume.

Ostvarena detaljna namjena površina:


-  infrastrukturni sustavi
  1.421 m2


-  javni park


39.507 m2


-  javne pješačke staze

  5.119 m2

Ukupno ostvareni BRP = 650 m2/btto; katnost = Po+P; infrastrukturni sustavi;

Kis = 0.096, Gig = 0.017;

DPU dijela područja Brnik – sadržaji tvrtke «Jadro» (Službeni glasnik Grada Splita broj: 19/02)

Površina obuhvata: 1,38 ha; namjena po GUP-u: šume i parkovi, veći dio;

Osnovni ciljevi ostvareni izradom i donošenjem Plana su: DPU-om se omogućava provođenje ciljeva GUP-a Splita prema kojem se veći dio područja obuhvata Plana nalazi u zoni «šume i parkovi», u kojima se dopušta poljoprivredno korištenje dijelova područja i izgradnja objekata u funkciji poljoprivredne proizvodnje.

Ostvarena detaljna namjena površina:


-  poljoprivredne površine


12.464 m2


-  prometne i javne površine


  1.355 m2

Ukupno ostvareni BRP = 4.050 m2/btto; katnost = Po+P+1; servisno/skladišni i izložbeno/prodajni prostori;


-  servisno/skladišni

2.025 m2/btto

Po+P+1


-  izložbeno/prodajni

2.025 m2/btto

Po+P+1

Kis = 0.32, Gig = 0.10, ukupni BRP = 4.050 m2/btto;

DPU istočnog dijela područja Sukoišan (Službeni glasnik Grada Splita broj: 20/02 i 33/02)

Površina obuhvata: 1,96 ha; namjena po GUP-u: javni sadržaji i stanovanje;

Osnovni ciljevi ostvareni izradom i donošenjem Plana su: uređivanje prostora u središnjem dijelu Grada i podizanje urbane kvalitete. Rekonstrukcija postojeće stambene izgradnje u nizove stambenih zgrada unutar područja obuhvata Plana. uređivanje mreže prometnica i javnih parkirališta uz sadnju drvoreda i izgradnju nogostupa.

Ostvarena detaljna namjena površina:


-  mješovita namjena, pretežito stambena – M1


6.000 m2


-  stambena namjena – S




3.568 m2


-  prometnice






8.638 m2

Ukupno ostvareni BRP: 

br.
građevina/karakter
ukupno BRP
stambeno
poslovno
garaže
katnost


1
postojeća – M1
18.521 m2
9.145 m2
4.920 m2
4.456 m2
2Po+P1+P2+5

2.
planirana - M1
16.675 m2
8.650 m2
3.700 m2
4.325 m2
Po+P1+P2+6

3.
planirana -  S
1.165 m2
699 m2
233 m2
233 m2
Po+P+3

4.
planirana -  S
1.022 m2
614 m2
204 m2
204 m2
Po+P+3

5.
postojeća -  S
1.275 m2
-
-
-
P1+P2+3

6.
planirana -  S
2.100 m2
990 m2
330 m2
780 m2
2Po+P+3

7.
planirana -  S
3.310 m2
1.500 m2
500 m2
1.310 m2
2Po+P+3

8.
planirana -  S
654 m2
394 m2
130 m2
130 m2
Po+P+3

Kis = 2.4, Gig = 0.292, Ukupni BRP = 44.235 m2/btto; novoplanirano stanovanje = 90 stanova;

DPU obrtne tehničke škole i športskih sadržaja u Špinutu (Službeni glasnik Grada Splita broj: 24/02)

Površina obuhvata: 1,11 ha; namjena po GUP-u: javni sadržaji;

Osnovni ciljevi ostvareni izradom i donošenjem Plana su: Provođenje ciljeva GUP-a kojim je područje obuhvata Plana namijenjeno javnim sadržajima. Unutar jasno definiranog gradskog tkiva interpolira se športska dvorana i Obrtnička tehnička škola, regulira se stanje u prostoru na način da se uređuju športski tereni, javne kolne i pješačke površine i rješava se problem prometa u mirovanju na okolnim prometnicama.

Kig = 0.28, Kis = 0.52, ukupni BRP = 5.795 m2/btto;

DPU-om je ostvarena sljedeća detaljna namjena:

· športska namjena = 6.749 m2 ili 60.81 %;

· javna i društvena – školska = 2.671 m2 ili 24.07 %;

· javno/prometne površine = 1.678 m2 ili 15.2 %;

ukupno ostvareni BRP = 5.795 m2/btto;

· športska dvorana =
1.870 m2/btto; katnost = VP; građevna čestica = 2.671 m2

· građevina škole = 3.925 m2/btto; katnost = Po+P+2; građevna čestica = 2.671 m2

DPU područja jugoistočno od raskrižja Bračka – Velebitska ulica (Službeni glasnik Grada Splita broj: 32/02)

Površina obuhvata: 6,10 ha; namjena po GUP-u: stanovanje srednje gustoće i turizam;

Osnovni ciljevi ostvareni izradom i donošenjem Plana su: DPU-om se omogućava provođenje ciljeva GUP-a Splita, kojim je područje obuhvata Plana namijenjeno stanovanju srednje gustoće i turizmu. DPU-om se utvrđuje način opremanja prometnom i komunalnom infrastrukturom.

DPU-om je ostvarena detaljna namjena;

- stanovanje 38.304 m2, turističko/ugostiteljska namjena 4.501 m2, poslovna namjena 1.197 m2, javna i društvena namjena 2.456 m2, zaštitno zelenilo 1.400 m2, pješačke komunikacije i prometnice 13.080 m2, infrastruktura . TS 62 m2;

Ukupno ostvareni BRP:

· stanovanje – 71 građevna čestica ili 500 stanova;

· turizam (hoteli) – 2 građevne čestice – 10.035 m2/btto;

· javni sadržaji – dječji vrtić 1.562 m2/btto; dom za starije osobe 3.031 m2/btto;

· poslovna namjena – tržnica 138 m2/btto;

· komercijalni prostori 316 m2/btto;

Kis = 1.19, Gig = 0.26

DPU područja Gripe u Splitu (Službeni glasnik Grada Splita broj: 4/03)

Površina obuhvata: 0,31 ha; namjena po GUP-u: stanovanje srednje gustoće - mješovita;

Osnovni ciljevi ostvareni izradom i donošenjem Plana su: rekonstrukcija, zamjena objekta i izgradnja dijela građevine Privredne banke – Zagreb – PBZ; Opremanje i uređenje komunalnom infrastrukturom.

Ukupno ostvareni BRP – poslovna namjena (banka) = 2.051 m2/btto; katnost = Po+P+1-2;

Veličina novoformirane građevne čestice = 1.656 m2; Kis = 0.62, Gig = 0.20;

UPU stambenog naselja Vrh Sućidra (Službeni glasnik Grada Splita broj: 10/03)
Površina obuhvata: 45,25 ha; namjena po GUP-u: stanovanje srednje gustoće i javni sadržaji;

Osnovni ciljevi ostvareni izradom i donošenjem Plana su: uređenje stambenog naselja Sućidar i sanacija postojećeg stanja te poboljšanje uvjeta života i rada na ovom području. UP-om se omogućava uređenje i razgraničavanje površina javnih i drugih namjena. Rješava se problem prometa u mirovanju, naročito u istočnom dijelu naselja. Omogućava se gradnja pratećih sadržaja kao što su športska dvorana osnovne škole, dječji vrtić i pastoralni centar. Uređuju se javne kolne, pješačke i zelene površine, utvrđuju se uvjeti i način gradnje i rekonstrukcija stambenih i drugih građevina.

D3. na građevnoj parceli veličine 2.400 m2  je postojeća ambulanta – omogućava se rekonstrukcija i nadogradnja;

D4. na građevnoj parceli veličine 6.400 m2  je postojeći dječji vrtić– omogućava se rekonstrukcija i nadogradnja;

D5. na građevnoj parceli veličine 15.900 m2  je osnovna škola – postiže se standard od min. 30m2/učenik;

D6. centar za odgoj i obrazovanje Juraj Bonači – ukupna veličina zemljišta = 21.900 m2; na istočnom dijelu kompleksa, veličine oko 4.600 m2 moguća je zamjena postojećeg montažnog objekta novom čvrstom građevinom P+2;

D7. pastoralni centar s crkvom – planirana građevina na postojećem školskom igralištu;

Višestambene građevine – smještene su u prostornim cjelinama 1.,2.,3.,4.,5.,6. i 7.;

Obiteljske i višeobiteljske građevine – Po+P+1 - smještene su u prostornim cjelinama 8.,9.,10., 11.,12.,13.,14.,15.,16.,17.,18.,19.,20.,21.,22.,23.,24 i 25.; moguća je rekonstrukcija, dogradnja i nadogradnja;

Novoplanirano stanovanje = 500 stanova;

Komercijalni prostori – planirano = 4.900 m2/btto;

UPU Kampusa sveučilišta u Splitu (Službeni glasnik Grada Splita broj: 14/03)

Površina obuhvata: 20,16 ha; namjena po GUP-u: javna i društvena – sadržaji Sveučilšta;

Osnovni ciljevi ostvareni izradom i donošenjem Plana su: Osiguranje prostora za razvoj i gradnju sadržaja Sveučilišta u Splitu. Utvrđivanje osnovnih uvjeta korištenja i namjene javnih i drugih površina, ulične i komunalne mreže te smjernica za oblikovanje, korištenje i uređenje prostora. Osiguranje prostora i lokacija za prometnu i ostalu infrastrukturu u skladu s realnim potrebama. Uređenje glavne pješačke ulice – Sveučilišna ulica, oblikovanjem i u profilu koji čini nastavak oblikovanja Splita 3.

Postojeće građevine: ukupni BRP = 48.000 m2/btto;

građevinski fakultet, IGH  13.000 m2/btto, ekonomski fakultet  10.000 m2/btto, FESB 25.000 m2/btto;

Planirane građevine: ukupni BRP = 97.000 m2/btto;

studentski centar  18.000 m2/btto - P+13,

· fakultet, škola likovnih umjetnosti 12.000 m2/btto - Po+P+6,

· studentski hostel  10.000 m2/btto - Po+P+7,

· fakulteti  28.000 m2/btto - Po+P+6,

· sveučilišna knjižnica 14.000 m2/btto - 5 podzemnih/7 nadzemnih,

· -  fakultet – rektorat
10.000 m2/btto

P0+P+4

· -  otvoreni športski tereni

  1.000 m2/btto

P+1

· -  kolni pristupi s garažama

  4.000 m2/btto

kota križanja

DPU dijela područja Neslanovac (Službeni glasnik Grada Splita broj: 18/03)

Površina obuhvata: 0,95 ha; namjena po GUP-u: stanovanje srednje gustoće;

Osnovni ciljevi ostvareni izradom i donošenjem Plana su: DPU omogućava provođenje ciljeva GUP-a Splita kojim je područje obuhvata Plana većim dijelom namijenjeno stanovanju. Na lokaciji sjeverno od koridora dionice Hercegovačke ulice planira se izgradnja dviju manjih stambenih zgrada. Utvrđuju se režimi uređivanja prostora, način opremanja zemljišta komunalnom, prometnom i TK infrastrukturom te uvjeti za izgradnju predmetnih građevina.

Detaljnom namjenom površina, za stambenu namjenu osigurava se 2.916 m2 ili 30.61 %, a za javno/prometne površine 6.609 m2 ili 69,39 % z3mljišta.

Ukupno ostvareni BRP stambenog prostora iznosi 3.801 m2/btto, a katnost = P+3+kk.

Kis = 0,39, Kig = 0,12;

Za dionicu Hercegovačke ulice u obuhvatu Plana izrađeno je idejno rješenje.

DPU zapadnog dijela područja oko uvale Trstenik (Službeni glasnik Grada Splita broj: 33/03)
Površina obuhvata: 2,79 ha; namjena po GUP-u:  turizam;

Osnovni ciljevi ostvareni izradom i donošenjem Plana su: oblikovanje dijela Grada koji po svome položaju i značaju te specifičnoj morfologiji predstavlja važan dio gradskog prostora;

Ovim DPU-om se omogućava produljenje pješačke ulice R. Boškovića južno od ulice I. pl. Zajca prema moru čime se stvara jak potez urbaniteta sa raznolikim sadržajima i čvrstim građevinskim pravcima; Gradnjom Franjevačkog klerikata ovaj potez urbaniteta učvršćuje i dopunjava kulturnim (visoko učilište), društvenim i vjerskim sadržajima; Omogućava se gradnja dijela ulice I. pl. Zajca (od helidroma do «Krstarice») te opremanje i gradnja ostale komunalne infrastrukturne mreže;

U područjima namijenjenim turizmu mogu se osim turističkih objekata izgrađivati i objekti s trgovačkim, poslovnim, kulturnim, športskim i rekreacijskim sadržajima:

Ukupno ostvareni BRP:


-  javna i društvena namjena: D5 – visoko učilište, D7- vjerska
22.260 m2/btto  (2Po+P+3+N)


-  hotel – T  (Po+NPr+VPr+3 i 3Po+P+2)


16.007 m2/btto


-  poslovna – K2 pretežito trgovačka
(P)


    185  m2/btto

Ukupni koeficijent izgrađenosti obuhvata DPU-a: Kig = 0,28, Kis = 1.38, Gig = 0.35 

DPU dijela područja Ravne njive u Splitu (Službeni glasnik Grada Splita broj: 34/03)

Površina obuhvata: 0,612 ha; namjena po GUP-u: stanovanje srednje gustoće;

Osnovni ciljevi ostvareni izradom i donošenjem Plana su: realizacija građevine mješovite – pretežito stambene namjene, opremanje zemljišta komunalnom infrastrukturom;

Građevna čestica 1. – mješovita namjena, stambena M1: površina = 2.056 m2, katnost = Po1,2+P+6, ukupni BRP = 6.650 m2, od čega je 2.050 m2 garaža u podzemnom dijelu građevine.

Za dionice ulica Gradišćanskih Hrvata (4.065 m2) i Boktuljinog puta izrađeno je idejno rješenje.

DPU područja Brodarice – «Diokom istok» (Službeni glasnik Grada Splita broj: 34/03)

Površina obuhvata: 2,03 ha; namjena po GUP-u: javni sadržaji i stanovanje;

Osnovni ciljevi ostvareni izradom i donošenjem Plana su: realizacija programa poticane stanogradnje realizacijom stambeno/poslovne građevine s javnim, društvenim i pratećim sadržajima stanovanja.

Planom ostvarena detaljna namjena:

- mješovita, pretežito stambena M1 14.179 m2, prometne površine  3.652 m2, pješačke površine i zelenilo  2.376 m2;

Ukupno ostvareni BRP = 80.824 m2/btto;

- stambeno-poslovni objekt  80.800 m2/btto, infrastrukturni objekti – TS  24 m2/btto;

struktura ukupnog BRP-a stambeno/poslovnog objekta:

- poslovni sadržaji, komercijalni
8.500 m2/btto, stambeni sadržaji 44.000 m2/btto, garaža – podrumske etaže  20.050 m2/btto, javni sadržaji 3.250 m2/btto  (dječji vrtić, jaslice, ambulanta,  apoteka, knjižnica, usluge i servisi);

Kis = 0,90, Gig = 0.19, ukupni BRP = 80.824 m2/btto;

DPU dijela područja Dračevac (Službeni glasnik Grada Splita broj: 23/04)

Površina obuhvata: 0,46 ha; namjena po GUP-u: gospodarska; zona industrije i proizvodnog zanatstva;

Osnovni ciljevi ostvareni izradom i donošenjem Plana su: izgradnja dviju građevina zanatsko-proizvodno-skladišne namjene, koje su u podzemnom dijelu povezane podzemnom garažom;

Ukupno ostvareni BRP = 7.568 m2, od čega nadzemni iznosi 1.244 m2.

Katnost je Po+P+3-4; Kis 1,65, Gig 0,27;

DPU prostora na jugozapadnom dijelu Dragovoda (Službeni glasnik Grada Splita broj: 2A/04)

Površina obuhvata: 1,81 ha; namjena po GUP-u: industrija i proizvodno zanatstvo; 

Osnovni ciljevi ostvareni izradom i donošenjem Plana su: uređivanje dijela područja Dragovoda sukladno namjeni utvrđenoj GUP-om Splita ( ispitna stanica za tehnički pregled vozila, objekt HAK-a, stanovanje niske gustoće), opremanje zemljišta komunalnom infrastrukturom;

DPU-om je ostvarena detaljna namjena površina:

-  proizvodna namjena
3.892 m2, mješovita – pretežito poslovna 758 m2, stambena, 6 građevnih čestica 2.434 m2, pješačko-kolna 10.917 m2, zaštitno zelenilo i infrastruktura – TS 125 m2;

DPU-om ostvareni BRP: stanovanje (zbrinjavanje stradalnika Domovinskog rata) = 2.525 m2, poslovna namjena = 860 m2, proizvodno-zanatska = 1.050 m2;


Za obodne prometnice: Lovački put i Put Dragovoda izrađeno je idejno rješenje.

Kis = 0.47; Gig = 0.16; ukupni BRP = 4.435 m2.

DPU za sadržaje Zdravstvene škole na području Firula (Službeni glasnik Grada Splita broj: 7/05)

Površina obuhvata: 0,70 ha; namjena po GUP-u: javni sadržaji;  

Osnovni ciljevi ostvareni izradom i donošenjem Plana su: realizacija sadržaja temeljne namjene, Zdravstvene škole i javno-prometnih površina.

Ukupni BRP škole iznosi 5.900 m2 na građevnoj čestici veličine 4.925 m2 i kolnim pristupom s Puta iza Nove bolnice, odnosno Poljičke ceste. Visina građevine je P+1-4 kata.

Unutar površine građevne čestice planira se 14 PM na otvorenom.

Kis iznosi 1.20; Kig 0.50;

DPU prostora za sadržaje Medicinskog fakulteta na području Križina (Službeni glasnik Grada Splita broj: 7/05)

Površina obuhvata: 11.850 m2; namjena po GUP-u: javna i društvena;  

Osnovni ciljevi ostvareni izradom i donošenjem Plana su: realizacija kompleksa Medicinskog fakulteta na lokaciji istočno od zgrade «Krstarica», odnosno jugozapadno od kompleksa KB Split.

Kompleks Medicinskog fakulteta čine tri zgrade povezane u funkcionalnu cjelinu (A postojeći fakultet, B zgrada s predavaonicama, C smještaj gostujućih profesora, komunikacije + trijem – topla veza ). Površina građevne čestice iznosi 11.850 m2, a ukupno ostvareni BRP = 12.530 m2.

Otvara se kolni pristup s ulice I. pl. Zajca. U granicama obuhvata DPU nisu predviđena javna parkirališta, već su ista u funkciji potreba Medicinskog fakulteta, PM = 81.

Kis = 1.06, Kig = 0.28.

DPU za stambeno-poslovni sklop AD BASILICAS PICTAS u ulici Domovinskog rata (Službeni glasnik Grada Splita broj)

Površina obuhvata: 0,39 ha; namjena po GUP-u: zona stanovanja – područje vrijedne urbane cjeline;

Osnovni ciljevi ostvareni izradom i donošenjem Plana su: omogućava se odgovarajuća zaštita i prezentacija do sada pronađenih arheoloških nalaza, a posebno starokršćanske krstionice. Izgradnjom nove građevine završava se postojeći arhitektonski blok prema ulici Domovinskog rata i javno-prometnoj površini nad usjekom pruge. U takav kontinuirani arhitektonski blok integrira se neoklacistička zgrada vodovoda.

Ukupna maksimalna btto površina nove stambeno-poslovne građevine iznosi 9.800 m2, od čega je 1.220 m2 nadzemni BRP. Visina građevine je Po2+Po1+P1+P2-4+N – maksimalni broj etaža E=9.

Namjena građevine je mješovita, pretežito stambena. Podrumski dijelovi namijenjeni su za rješenje prometa u mirovanju i skladišnih prostora. Kolni pristup je preko ukopa pruge.


DPU
za zonu javnih sadržaja sjeverno od Poljičke ceste (Službeni glasnik Grada Splita broj)

Površina obuhvata: 0,46 ha; namjena po GUP-u: javna namjena;

Osnovni ciljevi ostvareni izradom i donošenjem Plana su: omogućava se realizacija sadržaja sukladno GUP-u Splita kojim je područje obuhvata planirano kao zona «javnih sadržaja»; 

DPU – detaljna namjena: poslovna namjena, pretežito trgovačka, poslovno/kancelarijska K2, zaštitne zelene površine Z, prometne površine;

Građevina – poslovna namjena: 

Ukupni BRP = 6.750 m2/btto; katnost Po+P+1; površina građevne čestice iznosi 4.188 m2; Kig = 0.42; Kis = 0.61;

U podrumskoj etaži 3.690 m2/btto površine smješteno je 109 PM; uz prometnice na otvorenom 26 PM;

DPU južnog dijela Dragovoda (Službeni glasnik Grada Splita broj)
Površina obuhvata: 0,69 ha; namjena po GUP-u: stambena namjena;

Osnovni ciljevi ostvareni izradom i donošenjem Plana su: omogućava se realizacija sadržaja sukladno GUP-u Splita kojim je područje obuhvata planirano kao zona «stanovanja»; 

Predviđena je izgradnja objekata pretežito stambene namjene s oko 64 stana. U prizemlju planira se dječji vrtić cca 270 m2, kao i trgovačko – uslužni sadržaji za potrebe stanovnika stambene jedinice.

Građevina 1. – pretežito stambena;

Ukupni BRP = 6.240 m2/btto; katnost Po+P+3; površina građevne čestice iznosi 4.138 m2; Kig = 0.33; Kis = 1.50;

U podrumskoj etaži 64 PM; uz prometnice na otvorenom 37 PM;

Postojeći stambeni objekt:

Ukupni BRP = 660 m2/btto; katnost P+2+M; površina građevne čestice iznosi 1.009 m2; Kig = 0.22; Kis = 0.65;

1.1.4. 
Ocjena stanja, mogućnosti i ograničenja razvoja u odnosu na demografske i gospodarske podatke te prostorne pokazatelje 

Broj stanovnika Splita kontinuirano raste od 1948.g. od 52.903 stanovnika na 200.459 u 1991. godini. Ukupna stopa promjene u razdoblju 1991. – 1948.g iznosila je 278,92%, a godišnja 6,49 %.

Najveću promjenu zabilježile su sam grad Split sa godišnjom stopom od 21,24%, te prigradska naselja Kamen (prosječna godišnja stopa 11,84%) i Stobreč (prosječna godišnja stopa  21,42%). Taj proces je logičan, jer je uslijed industrijalizacije i urbanizacije grada Splita došlo do sve veće koncentracije stanovništva u grad Split i neposredna  prigradska naselja.

Međutim, ako pogledamo kretanje stanovništva 1991.g. – 2001.g. opaža se da se radi o prijelomnom razdoblju gdje je došlo do promjene trenda u kretanju stanovništva. Prvi put od II SR došlo je do pada ukupnog broja stanovništva i to po ukupnoj stopi promjene od –6,0 %, tako da je od ukupnog broja stanovništva 1991.g. kada je Split zabilježio maksimum od 200.459 stanovnika, u 2001.g. broj stanovnika pao na 189.034 stanovnika. Najveći pad broja stanovnika zabilježen je u gradu Splitu od 14.759 stanovnika ili (-8,5%), dok je u ostalim naseljima zabilježen rast broja stanovnika.

Ako analiziramo kretanje prirodnog prirasta stanovništva uočava se da je u razdoblju 1991. – 2001. zabilježen pozitivni prirodni prirast od 5.555 stanovnika ili po prosječnoj godišnjoj stopi od 2,8 o/oo. Ako uzmemo u obzir da je pored pozitivnog prirodnog prirasta od 5.555 stanovnika ipak došlo do negativnog kretanja stanovništva za područje Grada od 11.425 stanovnika za zaključiti je da razdoblje 1991. – 2001. godine obilježava  trend emigracije, u kojem vremenu je emigriralo 16.980 stanovnika.

Razloge ovakva procesa možemo opravdati sljedećem:

1. Zbog političkih primjena i ratnih zbivanja došlo je do iseljavanja određenog broja oficira JNA pretežno srpske i crnogorske nacionalnosti koji su naseljavali gradske kotareve Blatine, Spinut i Trstenik.

2. Tranzicijski procesi u gospodarstvu, pretvorba, ratne prilike i sl. dovele su do gašenja mnogih gospodarskih subjekta te racionalizacije pretvorenih poduzeća uslijed «socijalističke prezaposlenosti» uzrokovali su gubitak radnih mjesta većeg  broja stanovnika. Nakon prijave Zavodu za zapošljavanje ili prijevremenom odlasku u mirovinu, stanovnici porijeklom iz splitskog okruženja (zagora i otoci) nakon reguliranja otkupa stana (ili napuštanjem podstanarstva) odlaze i prijavljuju se u «zavičaj», gdje se mogu posvetiti dopunskim vidovima zanimanja poljodjelstvu, ribolovu i drugim oblicima privređivanja.

3. Višegodišnji migracijski tokovi selo ( grad do 1991.g. kada je bilo izgledno zaposlenje i dobitak stana u gradu prestali su. U gradu više nije sigurno i ni izgledno zaposlenje, a tako ni dobivanje stana. Stoga onog pokretačkog motiva  za odlazak sa sela u grad više nema. Migracijski tokovi su obrnuli smjer.

Ako globalne odnose kretanja stanovništva Splita i Splitsko dalmatinske županije  u donjoj tabeli, onda se dodatno potvrđuje gornja konstatacija.

 
1981.g
1991.g
2001.g

ŽUPANIJA
436680
474019
467899

OSTALO
260377
273560
278865

SPLIT
176303
200459
189034

OSTALO udjel %
59,63
57,71
59,60

SPLIT udje l%
40,37
42,29
40,40

Iz gornje tablice je vidljivo da u 2001.g u odnosu na 1991.g. učešće stanovništva u gradu Splitu opada  za  1,89 postotnih poena, iz čega se da zaključiti da su u deset godišnjem razdoblju  migracije grad – zavičaj bile prisutne u primjetnoj mjeri.

Ako radi komparacije u slijedećoj tablici pogledamo kretanje stanova u razdoblju 1991.g. – 2001.g. onda opažamo da je kontinuitet rasta stanova zadržao.

Komparativni prikaz kretanja stanovništva i stanova stalnog stanovanja 1991 - 2001.

NASELJA
ukupna stopa promjene 1991- 2001
Razlika


stanovnika
stanova


Kamen
32,7
67,06
34,37

Split
-8,5
10,43
18,88

Stobreč
18,4
49,21
30,82

Vidljivo je da je ukupna stopa porast stanova za područje Splita 10,43%, a s druge strane ukupna stopa kretanja stanovništva – 8,5%. Najveća razlika porasta stanova u odnosu na broj stanovnika je na području Stobreča.

Razlika porasta stanova u odnosu na pad stanovnika u samom gradu Splitu otvara pitanja  intenziteta daljnje stanogradnje.

Dobna struktura stanovništva

U popisnom razdoblju 1981.- 1991.g. došlo je do narušavanja dobne strukture stanovništva , odnosno došlo je do starenja stanovništva  što se vidi iz tablice 5. Udio mlade dobne skupine sa 30,6% udjela u 1981.g. pada na 28,01% u 1991.g.,  s druge strane udio stare dobne skupine raste a 10,31% 1981. na 14,36% u 1991.g.

Nepovoljno kretanje pokazuje i kretanje koeficijenta i indeksa starosti.

Koeficijent starosti i indeks starosti 1981- 1991.

NASELJA
Koefic. starosti 1981.
Koefic.   starosti  1991.
Indeks starosti 1991.
Indeks starosti 1991.













Kamen
3,47
6,46
20,24
16,40

Split
9,24
14,62
33,83
52,85

Stobreč
2,62
7,04
14,74
19,65

U razdoblju 1981. – 1991.g. došlo je do porasta koeficijenta starosti sa 9,24 na  14,62 za Split čime je pređena granična vrijednost (12) , a indeksa starosti sa 33,83 na 52,85 čime je pređena granična vrijednost (40), tako da stanovništvo obilježava starost što se vidi iz tablice 7. izuzev naselja Kamen i Stobreč.

Aktivnost i radni kontingent 

Iz analize aktivnosti stanovništva u razdoblju 1981. – 1991. vidljiv je porast gospodarskih aktivnosti, jer je udio aktivnog stanovništva u ukupnom stanovništvu sa 63,39% u 1981. porastao na 66,58% u 1991.g. 

Radni kontingent i aktivno stanovništvo u 1981.g i 1991.



NASELJA
1981
1991


RK
AK
udio
RK
AK
udio

Kamen
400
236
59,00
907
526
57,99

Split
113932
73360
64,39
126975
84542
66,58

Stobreč
1387
738
53,21
3079
1854
60,21

U razdoblju 1981.g. 1991.g. također je porastao udio aktivnog stanovništva u radnom kontingentu, što također ukazuje na rast gospodarskih aktivnosti desetogodišnjem razdoblju. 

Porast udjela aktivnog stanovništva upitan je kao indikator jačanja gospodarstva, u uvjetima još održive «socijalističke prezaposlenosti»  može se tretirati i kao socijalna kategorija.

Obrazovna struktura

Obrazovna struktura  1991.g. poboljšana je u odnosu na 1981.g. što se vidi iz prikaza u tablici.

Udio stanovništva po školskoj speremu u stanovništvu starijem od 15.g. za 1981.i 1991.

NASELJA
BEZ ŠKOLSKE SPREME
NEZAVRŠENA OŠ
OSNOVNO OBRAZOVANJE
SREDNJE OBRAZOVANJE
VIŠE I VISOKO OBRAZOVANJE 









1981.
1991.
1981.
1991.
1981.
1991.
1981.
1991.
1981.
1991.

Kamen
8,59
4,55
30,4
16,04
24,01
23,56
32,38
47,92
4,19
5,94

Split
4,49
2,92
18
10,03
17,99
19,28
43,78
48,33
14,97
18,17

Stobreč
6,89
3,93
25,63
15,99
23,18
21,27
38,15
48,54
5,83
8,20

Udio stanovništva bez školske spreme opao je sa 4,49%na 2,92%, isto tako i udio sa nezavršenom OŠ sa 18% na 10,03%, dok je udio sa osnovnim obrazovanjem porastao sa 17,99% na 19,28, također sa srednjim sa 43,78% na 48,33% i sa višim i visokim sa 14,97% na 18,17% za Split dok je u Stobreču i Kamenu iskazan sličan trend, što ukazuje na pozitivne procese u razdoblju 1981. – 1991.

Domaćinstva

Kretanje domaćinstava prati trend kretanja stanovništva sa rastom u razdoblju 1981.g. do 1991.g i padom u razdoblju 1991. – 2001.g. Prosječne  veličine domaćinstva nisu se bitno mijenjale.

Domaćinstva 1981. - 2001.

NASELJA
BROJ DOMAĆINSTAVA
PROSJEČNA VELIČINA


1981.
1991.
2001.
1981.
1991.
2001.

Kamen
166
373
573
4,07
3,92
3,79

Split
53368
58763
56607
3,17
3,22
3,08

Stobreč
537
1291
1521
4,02
3,65
3,79

Neizvjesnost razvojnih mogućnosti stanovništva odnosi se na pitanja plodnosti i migracija kao i na procjene mogućih efekata društvene i populacijske politike. Ovo pitanje još više otežava i utjecaj brojnih faktora koje je veoma teško predvidjeti, posebno u osjetljivoj oblasti reprodukcije i prostorne pokretljivosti stanovništva. Neizvjesnost predviđanja vezana je za složenu prirodu i utjecaj političkih, ekonomskih i drugih činilaca.

Split kao središte rada i stanovanja ima određene «pusch» i «pul» faktore, mogli bi kazati da su danas «pusch» faktori izraženiji kao: nezaposlenost, slab ekonomski prosperitet, nemogućnost rješavanja stambenog pitanja i sl..

«Pul» faktori bi bili: mogućnost zaposlenja, mogućnost rješavanja stambenog pitanje, udobnost gradskog života i sl.

Upravo osiguranje «pul» faktora ovisi o niza objektivnih okolnosti, koje je danas teško procijeniti  obzirom na ove činjenice:

· da se nalazimo u tranzicijskom procesu kako tranzicije prema uspostavi demokratskog političkog sustava sa obilježjima civilnog društva tako i tranzicije ukupnog gospodarskog sektora (nedovršena privatizacija);

· da se nalazimo u fazi iznalaženja optimalnog modela uloge države u gospodarstvu;

· da nije stabiliziran sustav javnih financija (odnosno sustav zahvaćanja sredstva za javnu potrošnju) a time i poreznih opterećenja;

Stoga nije moguće sa sigurnošću procijeniti daljnje tijekove gospodarskih aktivnosti a posebno domaćih i stranih investicija kao faktore koje će utjecati na zapošljavanje i razvoj stanovništva. Obzirom na istaknute probleme u svezi mogućnosti projekcije kretanja stanovništva, primjerenije i realnije je govoriti o prognozi na temelju dosadašnjih trendova.
Problemi, slabosti i ograničenja dosadašnjeg urbanog razvoja

U nastavku se sažeto definiraju temeljne slabosti i ograničenja dosadašnjeg razvoja koji postaju i bitne teme ovog Plana bilo da se njime direktno rješavaju ili se potiče njihovo rješavanje kao 

· Tranzicijski procesi (pretvorba i privatizacija poduzeća, povrat zemljišta i inzistiranje na nedodirljivosti privatnog vlasništva)

· Nedostatak vladavine prava (toleriranje kršenja normi, siva ekonomija, bespravna izgradnja)

· Nedostatak nacionalne urbane stategije i regulative (nacionalni programi urbane regeneracije, poticajne mjere za LA 21 i indikatore održivog urbanog razvoja, zemljišne politike, urbana komasacija i opremanje građevinskog zemljišta, ...)

· Nedostatak decentralizacije odlučivanja i financiranja (ingerencije velikog grada, nepoznavanje i neusklađenost s europskom urbanim politikama) 

· Neučinkovit sustav fizičke reprodukcije grada (zemljišne politike, komunalno gospodarstvo)

· Ekonomska nerazvijenost (mali broj radnih mjesta, mali ukupni proizvod grada, niski prihodi lokalne uprave)

· Nerazvijen socijalni kapital (nerazvijene institucije civilnog društva, nerazvijeno povjerenje, razvijeni klijentistički, rodbinski i stranački temeljeni odnosi)

· Nedostatak horizontalne i vertikalne koordinacije u upravljanju gradom (urbani management)

· Nedostatna participacija u procesima odlučivanja (nedostatak relevantnih informacija i netransparentni sustav odlučivanja podržavaju smanjivanje interesa za sudjelovanjem u odlučivanju)

· Nedostatak brige za kvalitet okoliša i fizionomiju grada (interpolacije s raubovanjem  kapaciteta prostora i infrastrukture, neuređeni i neopremljeni vrijedni prostori)

· Nedostatak brige za očuvanje prirodne i kulturne baštine (posebno problem zaštite Park šume Marjan i obalnog pojasa)

· Neuređena periferija (nedostatak javnih prostora i sadržaja, nepostojanje mreže javnih prometnica, nedostaci infrastrukture)

· Opći problemi komunalnog uređenja (posebno neizgrađena kanalizacijska mreža)

· Prometni problemi (dostupnost centralnih sadržaja, posebno problem nedostatka parkirališta)

Čimbenici negativnih procesa u prostoru

· neodgovarajuće nacionalne i lokalne politike i mehanizmi realizacije prostora javnog interesa (ulica, trgova, zelenih površina,...), 

· neodgovarajuća ili nepostojeća regulativa (npr. instrumenti provedbe prostornih planova),

· nezahvaćanje dijela viška vrijednosti koji je rezultat odluka i prethodnih investicija grada, 

· problem pravednosti ili jednakosti kao posljedica planskih odluka,

· neodgovarajuća rješenja naplate komunalnog doprinosa (kreditiranje investitora vezivanjem naplate za izdavanje građevne dozvole),

· praksa pojedinačne izgradnje, posebno na vlastitom zemljištu,

· institucionalne slabosti lokalne uprave (organizacijske, upravljačke, poduzetničke).

Obilježja sudionika sustava prostornog uređenja

· nedovoljno snažni i afirmirani privatni poduzetnici koji bi samostalno realizirali pojedine prostorne cjeline koje zahtijevaju cjelovito rješavanje, pogotovo one na manje atraktivnim lokacijama,  

· siromašan i nepoduzetan grad - nedostatak financijskih sredstava kojima bi grad infrastrukturno opremao ili otkupljivao područja planirana za prioritetnu urbanizaciju i nedostatak organizacijskih i upravljačkih inicijativa,

· odnos većine građana prema sustavu prostornog uređenja i ograničenjima koja iz njega proizlaze - neinformiranost i duboko nepovjerenje prema pravednosti i kompetenciji sustava, 

· nerealna očekivanja vlasnika zemljišta i izjednačavanje prava vlasništva s pravom građenja.  

2. CILJEVI PROSTORNOG RAZVOJA I UREĐENJA 

Ciljevi razvitka utvrđuju se na temelju vrednovanja prethodnih razdoblja i zatečenog stanja, te realnog ocjenjivanja vjerovatnih promjena . Posebno treba naglasiti strategijsku razvojnu ulogu pogodnosti i ograničenja prostora. Vizija budućeg razvitka definira se kao poželjno buduće stanje kojem treba težiti, a planirati treba na način da se gradu omogući  prihvaćanje potrebnih promjena.  

Uloga i značaj planova, PPUG i GUP-a, definiraju se na temelju teorijskih saznanja, dokumenata o prostornom razvoju u EU , ali i na temelju najboljih domaćih praksi. PPUG je  strukturni plan koji određuje osnovnu namjenu prostora, zone zaštite i infrastrukturne sustave, dok je GUP porimarno regulacijski plan 

Predmet GUP-a je bavljenje zaštitom svih vrijednih prirodnih i artificijelnih dijelova prostora, te urbanom obnovom i konsolidacijom.  Osnovna je zadaća  plana zaštita javnog interesa, a zatim i  usklađivanje pojedinačnih i grupnih interesa korisnika prostora.

Konstante  koje su obilježile prostorni razvoj grada u drugoj polovici XX stoljeća bile su  periferijski status (neodređena uloga Splita u državi), neuravnoteženost gospodarskog i demografskog razvitka (konstantna strukturalna nezaposlenost), ekološki problemi,  neodređeni stav  prema  javnom interesu i javnom dobru.

Pretpostavke da će promjena državnog i društvenog ustroja zaustaviti negativne procese u prostoru, i pridonijeti uravnoteženom i obzirnom razvitku, reindustrijalizaciji i retercijarizaciji grada nisu se ispunila. Urbana tranzicija se dogodila u obliku deindustrijalizacije, divlje tercijarizacije, i bujanja stambene (mahom bespravne) izgradnje na bazi privatizacije zemljišta i prisvajanja zajedničkih dobara, kao što su javni prostori i infrastruktura. 

Ostvarivanje adekvatnog pravnog i institucijskog okvira  je znatno sporiji i zahtjevniji proces nego redistribucija vlasništva i privatizacija. Nedostatak zakonskih i institucionalnih okvira koje bi bile adekvatne ovom prelazu od nacionaliziranog na privatno  zemljište u gradovima glavni su problemi planiranja i upravljanja prostorom.

Stategija prostornog razvoja grada temelji se na viziji Splita kao grada integriranog u Europu, Mediteran  i Hrvatsku, grada koji izvršava  svoju ulogu makroregionalnog centra, te održivog grada.

Održivi grad znači grad koji je održiv u svojoj ekonomskoj, ekološkoj i socijalnoj dimenziji. Ekonomski je to prije svega mogućnost vlastite reprodukcije, ekološki čuvanje neobnovljivih resursa, a socijalno omogućavanje najšireg dijapazona djelovanja društvenih grupa i podržavanje različitih inicijativa.

Iz ovih temeljnih opredjeljenja slijede strateške odrednice, odnosno opći razvojni ciljevi:

· osiguranje kvalitete života svih građana kroz osiguranje kvalitetnog urbanog okoliša

· socijalno pravedno korištenje prostora i gradskih resursa

· ekonomska kompetitivnost grada

· kompetentna i učinkovita uprava

2.1. 
Ciljevi prostornog razvoja gradskog značaja 

Polazišta u postavljanju ciljeva budućeg razvoja su postojeće karakteristike i vrijednosti prostora:

· prostor jedinstvene urbane povijesti, vrijednosti i slojevitosti;

· urbano središte županije i makroregije sa značajnim centralnim funkcijama;

· geoprometno središte sa mogućnošću daljnjeg razvoja, osobito kroz izgradnju planirane auto ceste, uređenje luka i gradnju željezničke infrastrukture;

· grad koji je dosegao veličinu koja odgovara nosivom kapacitetu prostora u kome je smješten i potrebama makroregije čiji je dio.

Temeljni cilj Plana, poboljšanje kvalitete života kroz održivi razvoj i urbanu obnovu Grada, postiže se:

· čuvanjem i uređivanjem graditeljske i kulturne baštine kao vrijednosti i resursa;

· očuvanjem zelenih površina, posebno park-šume Marjan, Čiova, rijeke Žrnovnice te javnog i privatnog zelenila u obalnom pojasu, očuvanje prirodne obale, šuma, vodotoka, mora, biološke i krajobrazne raznolikosti;

· poticanjem ekonomske kompetitivnosti grada kroz osiguranje odgovarajućih prostora za radne djelatnosti, naročito one vezane za more te one temeljene na znanju, inovativnosti i korištenju modernih tehnologija i povezanosti sa znanstvenim institucijama, posebno Sveučilištem;

· transformacijom  sustava naselja na način da se potiče stvaranje policentričnog sustava putem decentralizacije društvenih i javnih funkcija, gospodarskih sadržaja, uređenjem javnih površina, te očuvanjem i afirmacijom identiteta naselja, primarno kroz valorizaciju lokalnih prirodnih i kulturno povijesnih vrijednosti;

· rješavanjem integralnog prometnog sustava, posebno problema dostupnosti centralnim i drugim gradskim sadržajima, poboljšanje kontrolirane mobilnosti, razvoj javnog gradskog prijevoza i osiguranje smještaja vozila u mirovanju;

· očuvanjem infrastrukturnih koridora, mreže i objekata infrastrukture radi daljnjeg razvoja i podizanja razine uređenosti ukupnog prostora;

Radi postizanja ovog temeljnog cilja i ostvarenja Plana potrebno je inicirati:

· afirmaciju novog sustava reprodukcije grada temeljenog na realnom osiguranju prostora javnog interesa i pravednoj distribuciji stvorenih vrijednosti kroz poduzetničku ulogu grada i partnerstva privatnog i javnog sektora;

promicanje prostornog plana kao sredstva razvoja socijalnog kapitala kroz oblikovanje instrumenata participacije, javno-privatnih partnerstva, transparentnosti i predvidivosti.

· poticanje vladavine prava, posebno kroz sprečavanje bespravne izgradnje i uzurpacije prostora (tretiranje bespravna gradnja kao kaznenog djela, zabrana priključivanja bespravnih građevina na komunalnu infrastrukturu, dio nadležnosti urbanističke inspekcije pri MUP-u, zabrana knjiženja i izdavanja dozvola za rad u bespravnim građevinama, pravodobna izrada dokumenata prostornog uređenja kojima se omogućava raznovrsni oblici gradnje)  

2.1.1. 
Značaj posebnih funkcija grada 

Cilj je razvitka Splita povezivanje i prožimanje svih osobitosti prostora makroregije u sklopu Hrvatske i u nastupu pred svijetom. U tom cilju će razvijati posebne funkcije što će ga predstavljati kao grad kompleksnih i slojevitih funkcija:

· europski mediteranski grad;

· županijsko makroregionalno središte;

· prometno i infrastrukturno čvorište;

· sveučilišni grad;

· grad kulture i kulturne baštine, prirode i prirodne baštine;

· grad međunarodne razmjene u športu, znanosti i kulturi;

· grad na moru.

2.1.2. 
Odabir prostorne i gospodarske strukture 

Smještaj gradskog područja na središnjem dijelu jadranske obale, koncentracija stanovništva metropolitanskog područja, buduća uloga portalnog grada u kontekstu gradnje Jadransko-jonske autoceste kao i autoceste Zagreb-Split, upućuje na položajni potencijal grada koji do sada nije bio dovoljno iskorišten. Osim položaja, naglašava se potencijal nasljeđa, kulturno-povijesne baštine, tradicije te percepcije privlačnosti mediteranskog okružja u kojem je smješten Grad Split.

Na odabir prostorno razvojne strukture posebno utječu:

· naslijeđena urbana struktura i fizičke datosti prostora;

· ograničeni mogući rast stanovništva;

· aktualni procesi urbanizacije;

· koridori krupne infrastrukture;

· prestrukturacija gospodarstva;

· politika korištenja i uređenja prostora.
Proces urbane obnove  temelji se na  obnovi i uređenju povijesne jezgre i ukupne zaštićene urbane cjeline te sanaciji i konsolidaciji prigradskih naselja među kojima se ističe naselje Stobreč s vrijednom povijesnom strukturom. 

Buduće uređenje prostora temeljit će se na prostornoj i funkcionalnoj transformaciji već izgrađenih, nekonsolidiranih naseljskih struktura, koja će rezultirati formiranjem novih mikrocentraliteta i policentričnom organizacijom prostora Grada. 

U oblasti gospodarskog razvoja Prostorni plan  nastoji anticipirati buduće potrebe gospodarstva, posebno potražnju za prostorom, infrastrukturom te lokacijama posebnih zahtjeva (lučki sadržaji, tehnološki park, turističke zone i sl.). 

Kriteriji u lociranju radnih djelatnosti se pooštravaju sve većim prihvaćanjem strogih ekoloških zahtjeva koje ove djelatnosti moraju zadovoljiti bilo da se nalaze u zonama isključive namjene, bilo kao primarne ili sekundarne namjene u mješovitim zonama.

Razvoj gospodarstva će se poticati rasporedom gospodarskih sadržaja u gospodarske zone isključive ili mješovite namjene, primjerene okolišu i prostornoj strukturi grada Splita te maksimalnim korištenjem napuštenih i neiskorištenih građevina i prostora, s ciljem gospodarske i prostorno-urbane konsolidacije Grada. Primarni je cilj osigurati prostore za poslovne i radne sadržaje koji se temelje na znanju, inovativnosti, korištenju modernih tehnologija vezanih za znanstvene institucije. 

Posebnu ulogu u budućoj transformaciji gospodarske strukture i slike grada imat će turizam kojeg je potrebno profilirati kao urbani turizam mediteranskog grada tj. turizam koji se prvenstveno temelji na ponudi kulturnih i sportskih sadržaja i događanja, graditeljskoj baštini (gradska jezgra i Dioklecijanova palača), te izletničkoj i sportsko-rekreacijskoj ponudi okolice (zaobalje, otoci). Turizam će realizacijom gradskih projekata (istočna i zapadna obala gradske luke) imati značajan utjecaj na urbanu transformaciju gradskog i okolnog prostora, a svojim multiplikativnim efektima utjecati na razvoj pratećih djelatnosti.

Pri tome treba naglasiti ulogu kulture i sporta u potrebnoj transformaciji gospodarstva, ne samo kroz razvoj turizma nego i radi  razvoja složenih usluga i  potrebne tehnološke modernizacije produktivnog sektora. Uz prirodne i povijesne vrijednosti kultura i sport su djelatnosti koje najviše doprinose atraktivnosti okruženja za privlačenje nositelja kreativne transformacije, odnosno modernizacije cjelokupnog gospodarstva.  

Modernizacija  je neophodan uvjet  strukturne preobrazbe društva. Izravan utjecaj tih preobrazbi odražava se na  rast BDP-a, ali i na demokratizaciju društva jer primjena napredne tehnologije zahtjevaju obrazovane aktere koji stoga za sebe traže i veću ulogu u procesu odlučivanja. 

2.1.3. 
Infrastrukturna opremljenost 

Jedan od temeljnih općih ciljeva prostornog razvoja Splita je poboljšanje infrastrukturne opremljenosti prostora, tj. razvoj slijedećih infrastrukturnih sustava:

1. Prometni sustavi

2. Energetika

3. Vodno gospodarstvo

4. Promet

5. Telekomunikacije

6. Gospodarenje otpadom

2.1.3.1.
Prometni sustavi

U izradi Generalnog plana veliki je značaj rješenje prometnih sustava, posebno javnog prijevoza i ulične mreže. Okosnicu ulične Splita čine gradska magistrala, glavne gradske ulice i  gradske ulice a  su pretežno sabirne i pristupne ulice. Radi otežane realizacije novih ulica, posebno rješenja imovinsko pravnih odnosa i postojeće uglavnom neplanske izgradnje, mnogi dijelovi grada nemaju odgovarajuću cestovnu mrežu, postojeće ceste i ulice su loših tehničke elemente uz nedovoljan broj parkirališnih mjesta.  

U cilju rješavanja rastućih zahtjeva prometne potražnje individualne motorizacije, moguća su rješenja putem usklađivanja glavnih elemenata organizacije mobilnosti prometne infrastrukture, prostornih struktura i mreže nematerijalnih komunikacija 

Prometnu infrastrukturu razvijati na principima održivog razvitka sa ciljem povećanja učinkovitosti sustava u cjelini tako da se:

· osuvremeni javni prijevoz uz povećanje kapaciteta i razine usluge,

· mjerama prometne i drugih politike destimulirati korištenje osobnih motornih vozila, posebno u središnjem dijelu unutar kružne prometnice,

· ograniči parkiranja u središnjem dijelu grada, odnosno poveća broj parkirališnih mjesta, selektivno u odnosu na pojedine dijelove grada,

· poboljšaju uvjeta za pješački i biciklistički promet, 

· osigura bolja pristupačnost prometne mreže i prometnih sredstava za sve korisnike, a posebno za osobe s poteškoćama u kretanju,

· poveća sigurnost u prometu te smanji buku i zagađivanje zraka.

Razvitak javnog prijevoza obuhvaća razvoj autobusnog i pomorskog javnog prijevoza, gradsku željeznicu, taxi službu. Za daljnji razvoj javnog prijevoza potrebno je osigurati prostore potrebne za funkcioniranje svih vidova prometa:

· dovršenje obilaznice grada i osnovne cestovne mreže na istočnom dijelu grada,  

· rješenje značajnih zahvata u cestovnoj mreži zapadnog dijela grada (probijanje Manđerove ulice, spoj Puta Supavla i ulice Hrvatske mornarice, preispitivanje tunela Varoš, načina povezivanja istočne i zapadne obale Gradske luke, gradske željeznice),

· osiguranje i uređenje kolnog pristupa (državna cesta) gradskoj luci (istočna obala - luka međunarodnog značaja) na način da se što manje opterećuje gradska ulična mreža i odvijanje gradskog prometa, 

· smanjivanje prometne potražne na zapadnom dijelu poluotoka, određivanjem budućih namjena (zona) koje ne generiraju značajno povećanje prometa,

· razvitak javnog prijevoza  (autobus, taxi, linijski taxi, laka gradska željeznica) uz istovremeno formiranje mreže javnih garaža na obodu šireg gradskog središta. Za daljni razvitak javnog prijevoza potrebno je osigurati prostorne potrebe za krajnje točke linija javnog gradskog prijevoza – okretišta, terminus (Poljud, Meje, Stobreč i drt.), te odgovarajuća autobusna stajališta u središnjem dijelu grada, 

· uređenje Kopilice za glavni željeznički kolodvor, autobusni kolodvor sa pratećim sadržajima a u gradskoj luci smanjeni sadržaj željezničkog kolodvora (terminal), autobusni terminal za turistički promet, promet iz zrakoplovne luke i gradski prijevoz, 

· osiguranje prostora za kamionski i autobusni terminal sa potrebnim sadržajima,

· osiguranje prostornih uvjeta za  razvoj integralnog, odnosno kombiniranog teretnog prometa na dodirnim točkama cestovnog, pomorskog i željezničkog sustava (Sjeverna luka),  

· razvoj Gradske luke pretežno za putnički promet a Sjeverne luke za teretni promet i putnički međunarodni promet, 

· očuvati stečene vrijednosti gradske luke (otvorena pješačka riva s pročeljem Dioklecijanove palače, zelena vrata na ulazu u luku – Spomen park Sustipan i Katalinićev brig, lučica Matejuška, nautičko športski kompleks),

· Gradsku luku planirati kao cjeloviti i značajni gradski prostor u kojemu je moguće realizirati pojedine uže cjeline – gradske projekte,

· osiguranje prostornih uvjeta za  razvoj integralnog, odnosno kombiniranog teretnog prometa na dodirnim točkama cestovnog, pomorskog i željezničkog sustava te rješenje smještaja glavnog autobusnog kolodvora na području Kopilice (uz glavni željeznički kolodvor).

2.1.3.2.
Energetika

Analiza postojećeg stanja pokazuje da su gotovo sve pojne točke 35/10 kV i odgovarajući prijenosni putovi 35 kV opterećeni do razine dozvoljenog opterećenja, a neki i preko toga. Stoga se koncepcija dugoročnog razvoja gradskog elektroenergetskog sustava temelji na direktnoj transformaciji 110/x kV koja će s obzirom na karakter konzuma predstavljati osnovnu pojnu točku opskrbe distributivnih potrošača.

Prema navedenome, jedan od temeljnih ciljeva dugoročnog razvoja gradskog elektroenergetskog sustava je postupni prijelaz postojećih transformatorskih stanica 110/35 kV i 35/10 kV na direktnu transformaciju 110/x kV.

Ostali ciljevi razvoja elektroopskrbnog sustava uključuju:

· širenje kabelskih mreža kao elementa kvalitetnijeg uređenja naselja;

· višestruko povećanje sigurnosti napajanja potrošaća primjenom podzemnih kabelskih vodova 110 kV;

· orijentaciju na izgradnju objekata manjih dimenzija, njihovo uklapanje u urbano ili periurbano okruženje i vođenje računa o sigurnosnim aspektima funkcioniranja postrojenja (umanjenje i kontrola utjecaja na okoliš);

· racionalizaciju potrošnje svih vidova energije i supstitucija iz obnovljivih izvora.

2.1.3.3.
Vodno gospodarstvo

Zaštita od štetnog djelovanja voda

Prioriteti odnosno ciljevi u zaštiti područja grada od štetnog djelovanja voda su:

· hidrotehnički i prostorno uređivati rijeku Žrnovnicu i područje uz rijeku na način da se omogući kvalitetna zaštita od poplavnih voda, omogući višenamjensko korištenje voda (vodoopskrba, odvodnja, rekreacija), a prostor uz rijeku poprimi obilježja gradskog uređenog prostora uz očuvanje vrijednih prirodnih obilježja,

· uređivati bujične tokove izgradnjom sustava zaštite od štetnog djelovanja voda uz uvažavanje ambijentalnih oblikovnih i drugih prostornih i prirodnih vrijednosti,

· zaštita obale i plaža od erozije.

2.1.3.4.
Vodoopskrba

Vodoopskrbni sustav Splita u planskom razdoblju mora ostvariti sljedeće ciljeve:

· osigurati pouzdanu opskrbu kvalitetnom pitkom vodom za sve stanovnike i potrošače,

· provesti optimalizaciju i racionalizaciju postojećeg sustava, sa svrhom povećanja sigurnosti vodoopskrbe, smanjenja potrošnje energije, normizacije i tipizacije objekata i uređaja i sl.,

· izvedbom novih sustava i paralelnim zahvatima na postojećoj mreži, gubitke svesti na prihvatljivu razinu od  20%,

· osigurati kvalitetnu protupožarnu zaštitu.

U cilju osiguranja kakvoće pitke vode a s obzirom na intenzivnu izgradnju u slivnom području rijeke Jadro, potrebno je uspostaviti cjeloviti sustav zaštite izvora voda i s tim u vezi kontrolu izvora onečišćenja, stanja u slivu, stanja na izvoru i mogućih posljedica sa uspostavom trajnog motrenja kakvoće voda te ekoloških i hidroloških pokazatelja na slivu. Uz to, potrebno je uspostaviti sustav rada za slučaj pojave incidentnih situacija-onečišćenja u slivu. Na temelju utvrđenog trenda promjena kakvoće vode na izvorištu i stanja u slivu, potrebno je planirati i uspostavljati odgovarajuće mjere za preradu vode za piće kako bi se ostvarila potrebna kakvoća pitke vode. Sva navedene mjere i aktivnosti zahtijevaju suradnju susjednih jedinica lokalne samouprave uz sudjelovanje i koordinaciju nadležnih županijskih i državnih službi.

2.1.3.5.
Odvodnja

Ciljevi razvoja sustava odvodnje otpadnih i oborinskih voda grada Splita su:

· osigurati priključke na javnu kanalizacijsku mrežu za sve korisnike u gradu, kroz izgradnju razdjelnog sustava odvodnje;

· povećati komunalni standard i zaštitu okoliša izgradnjom uređaja za pročišćavanje otpadnih, a gdje je potrebno mješovitih i oborinskih voda;

· provesti optimalizaciju i racionalizaciju cjelovitog sustava prikupljanja, odvodnje, čišćenja i ispuštanja otpadnih i oborinskih voda;

· uspostaviti potrebnu kontrolu odvodnje i ispuštanja industrijskih otpadnih voda u okoliš i kanalizacijsku mrežu;

· uspostaviti odgovarajuću kontrolu stanja voda/mora na mjestu ispusta i u kanalizacijskom sustavu, te odgovarajući sustav upravljanja, a sve u cilju ostvarenja održive zaštite voda i obalnog mora.

2.1.3.6.
Telekomunikacije

Temeljni cilj dugoročnog razvoja telekomunikacijskog sustava je izgradnja distributivne kanalizacije do svih korisnika u urbanom području, te u konačnici integracija svih mreža u jedinstvenu telekomunikacijsku mrežu sa širokim spektrom usluga (razmjena svih vrsta informacija, govora, slike i podataka).

2.1.4. 
Očuvanje ekološke stabilnosti i vrijednih dijelova okoliša 

Da bi se planiralo i gradilo na održiv način potrebno je poznavati porirodne i antropogene sastavne dijelove krajobraza i njihove interakcije, te osigurati funkciuoniranje prirodnih tokova biljnog i životinjskog svijeta.

Stoga se Generalnim planom nastoji ostvariti zadovoljavajući odnos izgrađenih i neizgrađenih površina, te omogućiti postojanje cjelovite i povezane mreže prirodnih i neizgrađenih zelenih površina. Pri tome nije dovoljno samo zadovoljiti količinu nego i uspostaviti odgovarajući raspored slobodnih i zelenih površina, te odgovarajuće fizičke veze među njima. Uspješno funkcioniranje održivog metabolizma grada zahtijeva postojanje dovoljnog udjela prirodnih površina u gradu.

Usmjeravanjem razvitka u prostoru treba osigurati uvjete za kvalitetan život  uvažavanjem zahtjeva zaštite okoliša, zaštite prirodne i kulturne baštine te kroz:

· zaštitu postojećih raznolikosti i složenosti mikrostruktura prirodnih i antropogenih sastavnica krajobraza;

· oblikovanje zelenih površina namijenjenih odmoru i rekreaciji te racionalnoj upotrebi prirodnih resursa i drugih elemenata krajobraza sukladno njihovim značajkama a posebno obalnog pojasa;

· očuvanje prirodnih cjelina i bioraznolikosti na području Grada Splita: Marjan, obalno more, rijeka Žrnovnica;

· uspostavu odgovarajućeg odnosa između izgrađenih prostora i gradskih prostora s pretežno prirodnim obilježjima, a posebno sa obalom i obalnim morem.
2.2. 
Ciljevi prostornog uređenja grada 

Područje GUP-a je nadzor nad  identitetnim  obilježjima grada.  Negativno iskustvo posljednjih petnaest godina u kojem su naglašeno dominirali privatni interesi i inicijative zahtijeva da se oblikuju i primijene instrumenti zaštite identiteta i javnog interesa. 

Identitetne značajke su bitni čimbenici kvalitete urbane strukture i kvalitete života u gradu, koje povećavaju njegovu kompetitivnost, a posebno se  kapitaliziraju kroz kulturni turizam. Zaštita identiteta znači prije svega zaštitu  javnog dobra, prirodne i graditeljske baštine.  Nastojanje oko uređivanja gradskog ruba i infrastrukturnog opremanja periferije u funkciji su zaštite postojećih i oblikovanja novih lokalnih identiteta. 

Strategija prostornog razvitka grada  temelji se na ravnoteži  protektivne i projektivne funkciju. U svojoj zaštitnoj funkciji grad mora djelovati i protiv tendencije globalnog poduzetništva da maksimalizira dobiti i minimalizira obveze. U domeni zaštitne uloge je i pitanje obzirnog postupanja prema resursima, odnosno održivog razvitka.   

U domenu odnosa projektivnog i protektivnog spada i odnos prema inovacijama i odstupanjima od pravila. Naime, GUP je u domeni održavanja reda, normiranja i ponašanja u skladu s normama radi postizanja cilja kvalitetnijeg života. No kako se napredak u pravilu  odvija  po obrascu odstupanja od norme,  plan treba naći moduse za  omogućavanja odstupanja (arhitektonski natječaji, gradski projekti itd.), koji moraju biti transparentni i javno kontrolirani.

Prema zatečenom stanju, vrijednostima prostora i procijenjenim potrebama prostor grada se organizira u tri uzdužna segmenta. Pretežito prometne, poslovne i proizvodne funkcije smješaju se u sjevernom dijelu, turističke i javne u južnom, a stanovanje u srednjem.  Socijalno i kulturno najvrijedniji prostor je prostor povijesne jezgre, koji se stoga posebno štiti kao javno dobro, a u istoj se funkciji štite  i čuvaju  vrijedni neizgrađeni prostori, posebno obalni.

2.2.1. 
Racionalno korištenje i zaštita prostora u odnosu na postojeći i planirani broj stanovnika, gustoću stanovanja, obilježja izgrađene strukture, vrijednosti i posebnosti krajobraza, prirodnih i kulturno-povijesnih cjelina 

Oslanjanje na urbanu tradiciju i kvalitete prostora u funkciji modernizacije osnovni je element razvojne uloge  GUP-a. GUP s jedne strane štiti postojeću kvalitetnu urbanu strukturu,  unosi red u neuređene  prostore i posreduje u usklađivanju interesa sudionika, a s druge organizira prostorni okvir za teško sagledive buduće potrebe  različitim stupnjevanjem fleksibilnosti, ili većim i manjim stupnjem kontrole u uređivanju različitih prostora.

Na temelju demografskih kretanja i procesa ne predviđa se značajno povećanje broja stalnih stanovnika, ali se uvažava pojava novih oblika nastanjivanja, koji se pojavljuju u posljednje vrijeme. Osim  stalno nastanjenih pojavljuju se nove kategorije  povremenih  stanovnika. To su povremeni stanovnici koji imaju više privremenim boravišta, povremeni stanovnici vezani potrebama posla, te pripadnici poslovnog svijeta koji u gradu nisu toliko prisutni fizički, koliko utječu na njegov razvoj svojim poslovnim odlukama. 

Gustoće stanovanja vezuju se uz postojeće i planirane urbane strukture. U  konsolidiranim dijelovima grada zadržavaju se postojeće gustoće koje determiniraju prije svega   postojeća urbana morfologija i tipologija objekata. U  nekonsolidiranim dijelovima planom se određuje način konsolidacije i poželjna transformacija. 

Važan element strukturiranja prostora je planirana mreža objekata društvene i javne namjene, te mreža javnih prostora koja obuhvaća javne površine, zelene površine i površine za sport i rekreaciju.   

Detaljnim planiranjem mreže objekata društvene i javne namjene osiguravaju se i zaštićuju potrebni prostori za zadovoljavanje općih i zajedničkih interesa stanovnika grada, odnosno javnih potreba. 

Planom se uz zaštićene spomenike prirodne i kulturne baštine štiti i cijeli niz krajobraznih cjelina, kao što je obala, prirodne stijene i grebeni, šumarci, vodotoci, vidikovci, parkovi i sl. 

2.2.2. 
Unapređenje uređenja naselja i komunalne infrastrukture 

Unapređenje uređenja naselja i komunalne infrastrukture odvijaju se kroz procese urbane obnove i konsolidacije.

Urbana obnova se temelji na postmodernom pristupu, koji implicira, uvažavanje razlika, uvažavanje životnih stilova, dijalog, osjetljivost na kontekst i probleme okoliša. Urbana obnova se prije svega bavi vitalnim problemima grada, a to su  revitalizacija povijesnih prostora, uređenje obalnog ruba, restrukturacija radnih zona i infrastrukturnih koridora, uređivanje i opremanje prostora periferije.

Uređivanje prostora grada se temelji na analizi morfoloških i tipoloških odlika prostora, rezultat kojih je određivanje više ili manje homogenih morfološko-tipoloških  cjelina. Osnovni element  klasifikacije ovih cjelina je stupanj njihove  konsolidiranosti. Konsolidiranost ovisi o dovršenosti i homogenosti prostora se definira  Visokokonsolidirana područja su područja najvrijednije (u pravilu zaštićene) urbane strukture, sa najmanjim stupnjem dopuštenih promjena i najvećom kontrolom. U konsoloidiranim područjima planirane intervencije se u pravilu odnose na dovršavanje urbane strukture objektima javne i društvene namjene i rješavanjem prometa u mirovanju. U  nekonsolidiranim  područjima  potrebno je riješiti osnovnu regulaciju, odnosno mrežu javnih površina i infrastrukture. U ovim je područjima ujedno i najveća koncentracija bespravne gradnje, koja zahtijeva poseban pristup radi uklapanja u planske okvire, infrastrukturno opremanje i opremanje objektima društvene i javne namjene. 

Gradnja i uređenje cjelina koje su od posebnog interesa za grad odvija se putem gradskih projekata, koji se temelje na parnerstvu grada, privatnih investitora i vlasnika zemljišta. Ovi su projekti također usmjereni urbanoj obnovi i konsolidaciji grada,m a podržavaju posebno one aktivnosti koje su od vitalnog značaja za grad, kao što je gradnja i uređenje Sveučilišnog kampusa, objekata kulture na starom Hajdukovom igralištu i u Mejama, valorizacija prometnih čvorova gradske luke i Kopilice, razvoj kulturnog, sportskog i nautičkog turizma na zapadnoj obali i u Duilovu, uređenje športskih zona Poljud i Park mladeži. Posebni je zadatak uređenje sjeverne fasade grada u kontinuitetu poteza  Poljud - Lora - Kopilica - Sjeverna luka kao interventno područje novih oblika organizacije prometa, proizvodnje i poslovanja temeljenih na znanju i podržanih kvalitetom života u gradu kao privlačnom mjestu boravka.  

3. PLAN PROSTORNOG UREĐENJA 

3.1. 
Temeljna organizacija prostora grada u odnosu na prostornu i gospodarsku strukturu 

Fizička ograničenost Splitskog poluotoka nameće nužno opredjeljenje budućeg razvitka grada ka revalorizaciji i konsolidaciji postojećeg neizgrađenog gradskog prostora uz očuvanje stečenih vrijednosti u konsolidiranim dijelova prostora. 

Proces urbane obnove  temelji se na  obnovi i uređenju bogate graditeljske baštine (povijesne jezgre i ukupne zaštićene urbane cjeline) te sanaciji i konsolidaciji prigradskih naselja među kojima se ističe naselje Stobreč s vrijednom povijesnom strukturom. 

Buduće uređenje prostora temeljit će se na prostornoj i funkcionalnoj transformaciji već izgrađenih, nekonsolidiranih naseljskih struktura, koja će rezultirati formiranjem novih mikrocentraliteta i policentričnom organizacijom urbanog prostora. 

U oblasti gospodarskog razvoja Generalni plan  nastoji anticipirati buduće potrebe gospodarstva, posebno potražnju za prostorom, infrastrukturom te lokacijama posebnih zahtjeva (lučki sadržaji, tehnološki park, turističke zone i sl.). Kriteriji u lociranju radnih djelatnosti postaju sve složeniji i sa sve značajnijim udjelom strogih ekoloških zahtjeva koje te djelatnosti moraju zadovoljiti, bilo da se nalaze u zonama isključive namjene, bilo kao primarne ili sekundarne namjene u mješovitim zonama.

Razvoj gospodarstva će se poticati rasporedom gospodarskih sadržaja u gospodarskim zonama isključive ili mješovite namjene, primjerene okolišu i prostornoj strukturi grada  te maksimalnim korištenjem napuštenih i neiskorištenih građevina i prostora, s ciljem gospodarske i prostorno-urbane konsolidacije. Primarni je cilj osigurati prostore za poslovne i radne sadržaje koji se temelje na znanju, inovativnosti, korištenju modernih tehnologija vezanih za znanstvene institucije. 

Posebnu ulogu u budućoj transformaciji gospodarske strukture i slike grada imat će razvitak turizma kojega je potrebno profilirati kao urbani turizam mediteranskog grada tj. turizam koji se prvenstveno temelji na ponudi kulturnih i sportskih sadržaja i događanja, graditeljskoj baštini (gradska jezgra i Dioklecijanova palača), te izletničkoj i sportsko-rekreacijskoj ponudi okolice (zaobalje, otoci). Turizam će realizacijom gradskih projekata (istočna i zapadna obala gradske luke) imati značajan utjecaj na urbanu transformaciju gradskog i okolnog prostora, a svojim multiplikativnim efektima će utjecati na razvoj pratećih djelatnosti. Pri tome treba naglasiti ulogu kulture i sporta u potrebnoj transformaciji gospodarstva, ne samo kroz razvoj turizma nego i kroz razvoj složenih usluga i  potrebnu tehnološku modernizaciju produktivnog sektora. Uz prirodne i povijesne vrijednosti kultura i sport su djelatnosti koje najviše doprinose atraktivnosti okruženja za privlačenje nositelja kreativne transformacije, odnosno modernizacije cjelokupnog gospodarstva.  

Dosadašnja je tranzicija obilježena negativnim aspektima  privatizacije, te gotovo potpunim odsutnošću modernizacije, odnosno strukturne preobrazbe društva. Izravan utjecaj tih preobrazbi odražava se na  rast BDP-a, ali i na demokratizaciju društva jer primjena napredne tehnologije zahtijevaju obrazovane aktere koji stoga za sebe traže i veću ulogu u procesu odlučivanja.

Odabir prostorne i gospodarske strukture grada u planskom razdoblju zasniva se na mjestu i ulozi grada u prostornoj i gospodarskoj strukturi Županije, zatečenom stanju i sagledavanju budućih potreba kao i temeljnim prostornim i razvojnim resursima Grada.

Politika uravnoteženog demografskog razvoja nameće potrebu “rasterećenja” gradske aglomeracije Splita kako bi se smanjio postojeći demografski debalans na nivou prostornih cjelina Županije (obala, otoci, zaobalje) tj. smanjila koncentracija stanovništva u gradskoj aglomeraciji Splita na račun stimuliranja ekonomsko-socijalnog razvoja zagorskog i otočnog dijela Županije. Propadanje velikih industrijskih sustava i porast nezaposlenosti zahtijevaju gospodarsko restrukturiranje i poticanje disperzije industrijskih aktivnosti što može pokrenuti demografski oporavak zaobalnih i otočnih dijelova Županije.

Zatečeno stanje u prostoru, pored postojeće izgrađenosti i stupnja konsolidiranosti tj. stabilnosti i dovršenosti pojedinog gradskog područja s obzirom na fizičku strukturu i aktivnosti, odnosi se i na zatečenu i usvojenu prostorno-plansku dokumentaciju čija rješenja bitno utječu na način korištenja i uređenja pojedinih gradskih prostora. Postojeći detaljni planovi dijelom su realizirani, a dijelom se u kontekstu nove prostorne organizacije moraju mijenjati i dopunjavati jer se funkcionalno, sadržajno i prometno moraju povezati u novu plansku sliku ovog prostora. 

Pored navedenog, značaj i utjecaj grada Splita u širem prostoru i obilježja njegove urbane strukture podloga su za izmjenu modela razvoja. 

U odnosu na Prostorni plan Županije i Prostorni plan uređenja Grada Splita prihvaćen je model poticanja uravnoteženog razmještaja stanovništva u okolna prigradska područja. Tako je predviđeno da bi na području gradskog naselja Split živjelo do 198.000 stanovnika a na području Stobreča i Kamena oko 18.000 stanovnika.

Prostornim razvojem predviđa se ograničeni rast funkcije stanovanja, te kompletiranje  samostalnih naselja javnim, rekreacijskim i poslovnim sadržajima, sukladno utvrđenom stupnju centraliteta svakog pojedinog naselja u utvrđenoj hijerarhijskoj mreži naselja, kao i njihovo opremanje naseljskom infrastrukturom. 

Osim demografskih prognoza u planiranju stanovanja treba uvažiti i druge elemente, kao što su stambene građevine koje je potrebno eliminirati ili prenamijeniti, neuvjetne stanovi koje praktično nije moguće rekonstruirati na način da zadovolje poželjni standard stanovanja, odnos broja i veličine kućanstava i broja nastanjenih stanova, te opće trendove razvoja stanovanja. Opći je trend da se broj kućanstava povećava brže nego broj stanovnika, i to posebno raste i broj manjih, samačkih i dvočlanih kućanstava, što će uvjetovati i potrebu za specifičnim manjim stanovima, tipa studija i sl. 

Još jedna pojava je česta u mediteranskim gradovima a to je povremeno ili stalno naseljavanje (posebno starijih) ljudi iz šireg okruženja,  koji su u potrazi za povoljnijim klimatskim uvjetima, što će također stvoriti dodatnu potražnju za stanovima i drugim smještajnim oblicima. 

Stambeni standard će se povećavati u dva segmenta – veći stambeni standard po stanovniku i smanjenje prosječnog kućanstva. Više samačkih kućanstava i kućanstava bez djece značiti će potražnju za većim brojem stanova, ali ne nužno i značajno veće stambene površine. 

Potrebe za stanovima definirane su brojem postojećih kućanstava bez stana, prognoziranim brojem novih kućanstava, mogućim brojem imigranata te promjenama kvalitete potražnje (samci, stariji, povremeno stanovanje itd.).

Prirodna obilježja poluotoka i šireg područja utjecali su na organizaciju prostora i razmještaj gospodarskih i drugih zona i djelatnosti. Generalno se može prostor grada podijeliti u tri uzdužna pojasa. Sjeverni pojas u najvećem dijelu se namjenjuje radu, gospodarskim djelatnostima vezanim uz more i promet. To sjeverno 'pročelje grada', koje je u dosadašnjem razvoju bilo zanemareno, dobiva šansu i mogućnost za smještaj različitih atraktivnih 'gradskih' funkcija. Time se popravlja slika grada ali otvaraju nove razvojne šanse.

Srednji uzdužni pojas je gradski prostor u kojemu prevladava stanovanje i sadržaji koji ga prate ima i pojedine značajne gradske zone jedne namjene kao što je kampus Sveučilišta, groblje, športski centri i sl.

Južni uzdužni pojas u najvećem dijelu je namijenjen razvoju turizma, rekreacije i športa. Na tome dijelu je potrebna afirmacija zapuštenih ili neadekvatno oblikovanih struktura i formiranje poteza javnih sadržaja i prostora. Pored toga u ovim prostorima se očekuje daljnji razvitak nautičkog turizma, pomorskog prometa u cjelini uz očuvanje neposredne, osjetljive obalne linije i obalnog pojasa.

3.2. 
Organizacija, korištenje, namjena, uređenje i zaštita površina 

3.2.1. 
Prikaz gospodarskih djelatnosti 

U Generalnom planu se gospodarska namjena dijeli na:

I - proizvodnu namjenu

(industrijski i zanatski pogoni, skladišni prostor, poslovne, upravne, uredske i trgovačke, ugostiteljsko turističke građevine te sportski i rekreacijski sadržaji).

K - poslovnu namjenu

(prostori za uslužne i trgovačke sadržaje, zanatski sadržaji, skladišni prostor, upravne, uredske, ugostiteljsko turističke, sportske I rekreacijske, zabavne te javne i društvene građevine i sadržaji.) 

Na površinama proizvodne namjene (I) i poslovne namjene (K) mogu se graditi i:

· prodavaonice, izložbeno-prodajni saloni i slični prostori i građevine;

· ugostiteljske građevine i građevine za zabavu;

· prometne građevine, javne garaže, športske površine i rasadnici;

· uredski prostori, istraživački centri i građevine javne i društvene namjene i drugi sadržaji koji upotpunjuju osnovnu namjenu;

· građevine za malo poduzetništvo;
· benzinske postaje.
K3 – komunalno servisne zone

(gradski komunalni sadržaji, pogon gradskih i komunalnih poduzeća, spremišta autobusa i kamiona, crpne stanice i vodospreme, trafostanice, odlagalište komunalnog otpada –sanacija, te prateći skladišni i slični prostori i građevine).

Na površinama komunalno servisnih zona (K3) mogu se graditi i:

· prodavaonice i ugostiteljske građevine;

· prometne građevine, javne garaže i otvorene športske površine;

· uredski prostori, istraživački centri i građevine javne i društvene namjene i drugi sadržaji koji upotpunjuju osnovnu namjenu;

· benzinske postaje.
K4 – rasadnici

(poslovni, trgovački, uslužni i skladišni sadržaja te uzgoj bilja u funkciji rasadnika).

K5 - poslovna namjena i stanovanje  

Na površinama mješovite namjene – poslovna namjena i stanovanje, planira se izgradnja građevina poslovne, stambeno poslovne i stambene namjene te građevina ostalih namjena dopuštenih u zonama poslovne namjene K. Unutar neizgrađenih dijelova ove zone potrebno je osigurati minimalno 50% površine za sadržaje poslovne i druge nestambene namjene. 

T - zone ugostiteljsko – turističke namjene

(hoteli, kampovi, luka nautičkog turizma sa pratećim sadržajima).
T1 - hoteli

U zonama ugostiteljsko - turističke namjene T1 omogućava se gradnja hotela, ugostiteljskih, zabavnih, kulturnih, trgovačkih i uslužnih sadržaja, rekreacijskih i športskih otvorenih i zatvorenih sadržaja, parkova i sličnih prostora i građevina. U ovim zonama se ne dozvoljava izgradnja stambenih sadržaja namijenjenih za stalno ili povremeno stanovanje. 

Sve smještajne jedinice moraju biti u sustavu hotela kao jedinstvene uporabne cjeline u smislu funkcioniranja, upravljanja i održavanja. 

T3 - kamp

Kamp je određen za prostor ušća Žrnovnice u Stobreču. U sklopu kampa omogućava se uređenje otvorenih sportskih terena, građevine za uslužne i opskrbne sadržaje, sanitarne čvorove i slične prostore i građevine.
LN – luka nautičkog turizma, marina

(luka i prateći sadržaji, restorani, skladišta, servisi i slične građevine u funkciji osnovne namjene).
Novim će se investicijama omogućiti promjena ili diverzifikacija proizvodnih programa u industrijama klasičnih tehnologija i gradnja novih proizvodnih kapaciteta visokih tehnologija, koristeći prednosti grada na moru, grada kulture, sporta i novih znanja. Usmjeravanje kapitala poželjno je u izvozno propulzivne programe zbog povećavanja konkurentske sposobnosti. 

Planom se u prostorima, u kojima je tradicionalno prevladavao poslovni karakter, bitno ne mijenja osnovna namjena, već se:

- 
radnim zonama daje karakter veće fleksibilnosti omogućavanjem smještaja u njihove prostore više vrsta različitih djelatnosti i miješanja sadržaja;

-
vrednuju mogućnosti malih i srednjih sadržaja (proizvodnja, trgovina, usluge i sl.) za uklapanje u stambene i druge dijelove naselja, te određuju uvjeti za uklapanje u pojedine sredine, čime se nastoji pridonijeti poboljšavanju slojevitosti sadržaja i broja funkcija u gradu. Utvrđivanjem  maksimalne površine parcele, razine buke i emisije štetnih tvari koje se ispuštaju u okoliš određuju se mogućnosti pojedinih djelatnosti za miješanje s drugim sadržajima. 

Po veličini i funkciji gospodarskih sadržaja razlikuju se:

-
prostori namijenjeni pretežno industrijskim, zanatskim i poslovnim sadržajima ili tehnološkim parkovima koji predstavljaju žarišta nove transformacije postojećih poduzeća uvođenjem novih tehnologija ili su to prostori u kojima se spajaju mali poduzetnici srodnih djelatnosti, tehnološki povezani s velikim sustavima visoke tehnologije i znanstveno -istraživačkim institucijama. Moguće su grupacije raznolikih sitnih proizvodnih djelatnosti i usluga u funkciji proizvodnih djelatnosti - tzv. poduzetnički centri (npr. rekonstrukcija i adaptacija objekata koji nisu u funkciji, odnosno neuređenih radnih prostora). U zonama mješovite namjene poželjan je smještaj tih sadržaja u objektu na izdvojenoj građevnoj čestici, ali se mogu grupirati i u manjim ili većim radnim zonama;

-
prostori u objektima druge osnovne namjene - lokali u prizemlju, etaže (trgovina, zanatstvo, uredski prostori raznih namjena).

Planom se omogućuje usmjeravanje razvoja turizma na gradskom području prema nautičkom, poslovnom, sajamskom, kongresnom, znanstvenom i kulturnom turizmu, uz planiranje novih hotela;

Prostorno se na području obuhvata Generalnoga plana predlaže podjela na više turističko razvojnih zona:

· gradska luka za turističkim sadržajima na istočnoj i zapadnoj obali,

· prostori na području Trsteničke uvale, Žnjana i Duilova sa značajnim nautičkim centrom,

· turistička zona obuhvaća uže gradsko središte, koje zahtijeva investicije u rješavanje prometa u mirovanju i restauraciju najvrjednijih građevina, a prioritet u razvoju te zone predstavlja njegov najatraktivniji dio Dioklecijanova palača i središnji dio okružen barfoknim bedemima, i sekundarna turistička zona koja obuhvaća preostali urbanizirani dio grada s više različitih, u prostoru raspoređenih atrakcija (Park šuma Marjan, Poljud, obalno područje Bačvice – Stobreč, rijeka Žrnovnica  itd.), u kojoj su prioritet primjereno označavanje, uređenje i opremanje otvorenih prostora i pješačkih zona.

3.2.2. 
Prikaz mreža društvenih djelatnosti 

Mreža objekata društvene i javne namjene temelji se na principima osiguranja prostora za zadovoljavanje općih i zajedničkih interesa stanovnika grada, odnosno javnih potreba. Opći interes se zadovoljava gradnjom objekata infrastrukture, društvenih i javnih sadržaja, te uređenjem javnih površina, zelenih površina i površina za sport i rekreaciju.  

Za gradnju objekata društvene i javne namjene određene su u planu dva tipa lokacija, lokacije za specificirane sadržaje određene su za: upravu i sudstvo (D1), socijalnu skrb (D2), zdravstvo (D3), odgoj i obrazovanje (D4 i D5), visoko obrazovanje i znanost (D6), kulturu (D7), vjerske sadržaje (D8),  te  nespecificirana javna i društvena namjena  (D)., koja može prihvatiti sve navedene  sadržaje. Pored ovih planiranih površina objekti  društvene i javne namjene mogu se smještati u zonama mješovitih – pretežito stambenih, pretežito poslovnih i  poslovnih namjena. Iznimno je moguć smještaj objekata javne namjene u planiranom parku na području starog Hajdukovog igrališta. 

Razvoj djelatnosti i mreža objekata  definirani su primarno sa nadležnim gradskim resorima, te  županijskim i državnim službama i tijelima. 

U planu su iskazane lokacije sa postojećim objektima, lokacije koje su već definirane u detaljnijim planovima, te lokacije koje se rezerviraju za budući razvoj djelatnosti. Pri tome se dio rezerviranih lokacija, posebno u istočnim dijelovima grada označava nespecificirano, kao javna namjena. Pretpostavlja se da će ukupno 70% nespecificiranih javnih namjena zauzimati lokacije za dječje vrtiće, osnovne i srednje škole, te župne crkve.

Prema razini definiraju se lokalni i nadlokalni sadržaji. Lokalni obuhvaćaju sadržaje koji zadovoljavaju potrebe na razini gradskog kotara, kao što su dječji vrtić i jaslice, osnovna škola, knjižnica,  prostore za kulturne manifestacije, okupljanja i udruge, ljekarnu i ambulantu, te dječja igrališta, parkove i površine za športsku rekreaciju građana. Ovi se sadržaji planiraju u svakom gradskom kotaru,  pri čemu se razlikuju visokokonsolidirana i konsolidirana područja  od nekonsolidiranih područja. 

U visokokonsolidiranim i kosolidiranim područjima štite  se postojeće, već  izgrađene ilokacije, i lokacije  planirane detaljnijim planovima, te se u načelu spriječava nova stambena izgradnja. U nekonsolidiranim područjima se osiguravaju lokacije prema prihvaćenim standardima i normativima u odnosu na planirani broj stanovnika kotara. Planirani broj stanovnika se izvodi kao potencijalni broj na temelju  moguće gradnje, računajući  jednog stanovnika na 40 m2 planirane brutto stambene površine. 

Nadlokalna razina obuhvaća institucije i objekte gradskog, županijskog, regionalnog, državnog i međunarodnog značaja. Ove se institucije lociraju prema pogodnostima lokacije, uz dodatni kriterij ravnomjernijeg raspoređivanja u gradskom području, što znači i aktiviranje lokacija u istočnim, posebno deficitarnim dijelovima grada.

Ukupne površine terena za javne objekte i sadržaje, te za javne zelene i rekreacijske površine na razini grada osigurane su kako slijedi:

NAMJENA
POVRŠINA ha
UDIO %
POKAZATELJ

javna i društvena namjena
36,2
169,6
6,1
7,9 m2/stan



upravna
2,9




socijalna
3,1




zdravstvena 
18,1




predškolska
6,2




školska
50,5




visokoškolska
33,3




kulturna
8,1




vjerska
11,2




športski centri
65,9
181,5
6,6
8,4 m2/stan

rekreacija
56,7




kupališta
46,0




športske luke
12,9




park šuma
228,2
394,0
14,2
18,3 m2/stan

javni park
34,8




uređeno zelenilo (odmorište)
19,2




spomen park
2,2




zaštitno i pejzažno zelenilo
109,6




pejzažno zelenilo s građevinama
14,8
14,8
0,6
0,7 m2/stan

Računato na 2765,4 ha obuhvata GUP-a i planiranih 215.000 stanovnika

Prema teorijskom modelu A. Marinovića Uzelca od ukupnog gradskog teritorija planira se za:

Javne sadržaje

 3 – 10% 
srednja vrijednost
 5%

GUP

6,1%

Sport i rekreaciju 
 2 -  9%
srednja vrijednost
4%

GUP

6,2%

Parkove i

 
9 – 29%
srednja vrijednost
13%

GUP

13,8%


zaštitno zelenilo
 
8 – 26%
srednja vrijednost
15%

GUP

5,3%

Uprava i pravosuđe

Planom se na području GUP-a Splita previđa formiranje dva upravna centra. Na Trgu hrvatske bratske zajednice i u neposrednoj blizini lociraju se gradska uprava i pravosuđe. U kompleksu zgrada Vukovarska - Domovinskog rata lociraju se županijska i državna uprava. U svim gradskim kotarima  i u naseljima predviđaju se prostori za djelovanje lokalne samouprave. 
Socijalna skrb

Na području grada Splita postoji manjak ustanova i drugih organizacija koje se brinu za socijalno i zdravstveno ugrožene kategorije stanovnika. Stoga se prema potrebama skrbi o starim, nemoćnim, napuštenim osobama, psihički bolesnim osobama, osobama s posebnim potrebama, kao i o mladim osobama rizičnog ponašanja predlaže u Splitu uz postojeće objekte predvidjeti izgradnju objekata socijalnog i javnozdravstvenog karaktera. Nadležne službe su iskazale potrebe za nizom sadržaja , kao što su 2 nova doma za stare i nemoćne, dom za stare psihički bolesne osobe, smještaj za kronično oboljele stare osobe, za ovisnike o alkoholu i drogama, zatim prihvatilišta za žrtve nasilja, za beskućnice, za rehabilitirane bivše ovisnike, te centre za resocijalizaciju, savjetovališta i sl.

U okviru Gradskih kotara planirani su prostori za slobodno vrijeme mladih i za klubove mladih.

U međuvremenu je nadležno Ministarstvo izradilo Mrežu domova socijalne skrbi i djelatnosti socijalne skrbi. Prema ovom materijalu favorizira se smještaj djece bez roditeljske skrbi u udomiteljskim obiteljima (80% od potreba). Za djecu s poremećajima u ponašanju favorizira se primjerenije programe i veću stručnu pomoć, koji bi djelovali i preventivno. 

Za osobe s tjelesnim ili mentalnim oštećenjima  predlaže se pored domova i organizirano stanovanje, obiteljski domovi i smještaj u obiteljima udomitelja.

Za starije i nemoćne osobe predlaže se da se ne povećaju institucionalni kapaciteti, nego da se razviju pomoć u kući, dnevni boravci i udomiteljstvo.

Za psihički bolesne odrasle osobe također se potiču dnevni boravci i udomiteljstvo.

Djeca i odrasle osobe – žrtve obiteljskog nasilja mogu se smještati u domove, ali i izvan obitelji a bez osnivanja domova.

Iz navedenog proizilazi osnovni zaključak da se buduće potrebe zadovoljavaju više u obiteljskim , udomiteljskim i sličnim oblicima smještaja, pomoći u kući, te jačanjem programa stručne pomoći nego u institucionalnim oblicima smještaja, pa stoga nije potrebno planirati nove lokacije za institucije za smještaj, već predviđati centre i savjetovališta. 

Zdravstvo

GUP-om se za potrebe razvoja zdravstvenih djelatnosti gradskog i regionalnog karaktera planira ukupna površina terena od  270.000 m2, što znači 1,3 m2 po stanovniku, a obuhvaća 1% teritorija GUP-a,. Ove djelatnosti smještaju se na lokacijama Firule i Križine, te nekoliko manjih posebnih lokacija kao što je  Zavod za zaštitu zdravlja ,  domovi zdravlja, dječji dispanzeri i sl. 

Zavod za zaštitu zdravlja koji je bio planiran u okviru kompleksa Firule,  ostaje na današnjoj lokaciji gdje se može proširiti nakon  iseljenja srednje zdravstvene škole.

Na razini gradskih kotara, u kojima takvi sadržaji nedostaju,  potrebno je osigurati mogućnost organiziranja ambulante i ljekarne, koje, iako pripadaju privatnom sektoru, jamče osnovni standard građana. 

Predškolski odgoj

Obzirom na planirano kretanje broja stanovnika kao i tendencije privatizacije predviđa se da će se skrb o djeci predškolskog uzrasta zadovoljavati na dva načina, kroz vrtiće koje izgrađuje i organizira grad Split, te kroz privatne vrtiće, bilo u vlasništvu udruga, fizičkih osoba ili vjerskih zajednica.  

Za zadovoljavanje sadašnjeg standarda obuhvata (oko 60%) djece od 1 do 6 godina (cca. 5% od planiranog maksimalnog broja stanovnika - 215.000, potrebno je osigurati ukupno 10.750 mjesta u predškolskim ustanovama. Računajući na standard od 20 polaznika u odgojnoj skupini, te minimalno  5 m2 izgrađenog prostora i 20 m2 terena po polazniku, potrebno je osigurati ukupno 

54.000m2 izgrađenog prostora, odnosno ukupno 215.000 m2 terena. GUP-om planirane  lokacije osiguravaju ukupno oko 130.000 m2, odnosno 60% ukupnih potreba, dok se ostatak može podmiriti u privatnim vrtićima i vrtićima udruga i vjerskih zajednica . 

Planirane površine izračunate su na način da je osigurano cca 70.000 m2 specificiranih lokacija (D4), te još pretpostavljenih  60.000 m2 u nespecificiranim područjima za javne i društvene namjene (D). 

Kao specificirane lokacije za dječje vrtiće određene su primarno  postojeće lokacije, zatim lokacije koje su definirane detaljnijim planovima. 

Omogućava se i smještaj  vrtića kao posebnih građevina u sklopu stambenih, mješovitih, pretežito stambenih, pretežito poslovnih stambeno turističkih, te zona javnih i društvenih sadržaja, uz uvjet zadovoljavanja propisanih normativa. U slučaju smješataj vrtića u dio stambene ili građevine druge namjene, potrebno je osigurati poseban ulaz te ograđeni i uređeni prostor za igru djece minimalne površine 5 m 2 po polazniku.

Osnovne škole

Pokrivenost prostora mrežom osnovnih škola u urbanom području Splita zapadno od obilaznice je zadovoljavajuća, ali su potrebne intervencije u smislu održavanja objekata te izgradnje potrebnih športskih dvorana i igrališta. U istočnim gradskim kotarima i naseljima, posebno u Žnjanu, Mejašima i Stobreču, radi raspršene izgradnje nije zadovoljen uvjet udaljenosti učenika od osnovne škole. 

Dogradnja i sanacija osnovnih škola, kao i izgradnja potrebnih novih objekata u nadležnosti su grada. 

Potreba za novim lokacijama je primarno u onim dijelovima grada gdje se planira rast broja stanovnika, odnosno u gradskim kotarevima Žnjan i Mejaši, te u Sirobuji koja djelomično pripada naselju Split, a većim dijelom Stobreču. Lokacija za novu osnovnu školu na području Žnjana određena je u važećem DPU na sjeverozapadnom dijelu kotara. Ovim se planom određuju  nova lokacija za osnovnu školu na području gradskog kotara Sirobuja, a omogućava se i smješaj škola u nespecificiranim (D) zonama  na područjima Radoševac I Pazdigrad (kotar Žnjan),  Kila I Dračevac (kotar Mejaši). 

U sklopu specificiranih lokacija (D5) osigurano je ukupno cca 250.000 m2 terena. Pretpostavlja se da je u sklopu nespecificiranih lokacija moguće osigurati dodatnih 100.000 m2 za potrebe osnovnih škola

Prosječno je za lokaciju osnovne škole, koja bi optimalno trebala imati 600 učenika,  i koja zadovoljava sve potrebe, potrebno osigurati minimalno 12.000 m2, a optimalno 24.000 m2  terena.za rad u jednoj smjeni
Planirani  prostor od ukupno 350.000 m2 terena osigurava 32,5 m2 po učeniku za rad u dvije smjene, dok bi za minimalne uvjete rada u jednoj smjeni od 20 m2 po polazniku nedostajalo cca 80.000 m2.

Osim na definiranim lokacijama ovim se planom omogućava i smještaj  osnovnih škola kao posebnih građevina u sklopu stambenih, mješovitih - pretežito stambenih, pretežito poslovnih, stambeno turističkih, te zona javnih i društvenih sadržaja, uz uvjet zadovoljavanja propisanih normativa. 

Na postojećim lokacijama omogućava se dogradnja i nadogradnja učioničkog prostora u postojećim objektima, te izgradnja školskih dvorana i igrališta  škola kojima ti sadržaji nedostaju. 

Srednje škole

Srednje su škole bez iznimke koncentrirane u zapadnim dijelovima grada, pri čemu je posebno izražena koncentracija na području Spinuta, gdje ih je 40% (10 škola)

Neke su školske zgrade  građene prije II svjetskog rata (napr. zgrade koje koriste 1. i 2., te 4. i 5. gimnazija, te obrtnička, obrtno tehnička, tehnička i elektrotehnička škola). Nakon II svjetskog rata građene su Ekonomska škola, Pomorska i industrijska škola, Trgovačka i ugostiteljska škola te Škola likovnih umjetnosti (adaptirana vojarna). Najnoviji je  objekt koji koriste 3. gimnazija, te graditeljska, kemijska i  grafička, ali taj objekt  nije u potpunosti dovršen, škole nemaju športske dvorane niti igrališta. Posebno je teško stanje glazbene, zdravstvene, obrtno tehničke škole i ekonomske škole, koja je sa 1272 učenika najveća škola u gradu. Izgradnja obrtno-tehničke škole je u planu, a potreban je novi objekt zdravstvene i glazbene škole, te proširenje ekonomske, ili njezino razdvajanje u dvije škole, ekonomsku i upravno-birotehničku, te nova lokacija za jednu od tih škola. Izgradnja Obrtno tehničke i Zdravstvene škole bile su u prioritetima do 2001. godine, ali do danas nije započeta realizacija. Prioritetno je i rješavanje problema Pomorske škole, koja djeluje u neuvjetno lociranom i neopremljenom objektu, i koja mora zadovoljavati  međunarodne standarde 

Broj i prostorni raspored objekata kao i  potrebne površine terena i površine po učeniku u načelu  ne zadovoljavaju. Ovim se planom  predviđa izgradnja   4 nove srednje škole. Detaljnim planom je specificirana lokacija za izgradnju nove zdravstvene škole na Firulama. 

GUP-om je specificirana je lokacija za  novu srednju školu na području Sirobuje i Šina, a srednje je škole planirano  locirati u područjima nespecificiranih javnih sadržaja (D) u Stobreču te na Dračevcu.

Ukupno je za srednje škole planirano 200.000 m2 u specificiranim lokacijama (D5), te se pretpostavlja korištenje  još 100.000m2 u sklopu nespecificiranih lokacija. Uz pretpostavljenih ukupno 12.000 učenika planom se osigurava 25 m2 po polazniku, što zadovoljava minimalne uvjete rada u jednoj smjeni.

Visoko školstvo i znanost 

Izgradnjom i uređenje Sveučilišnog kampusa  osigurati će se uvjeti za rad većine sadržaja potrebnih Sveučilištu. 

Medicinski fakultet će i dalje koristiti postojeću lokaciju na  Križinama, gdje ima mogućnost gradnje potrebnih sadržaja. Postojeće lokacije zadržavaju i Bogoslovni i Pravni fakultet

S obzirom na specifičnost školovanja pomoraca na Visokoj pomorskoj školi, poželjno je smjestiti je na lokaciji uz more (povezati je sa srodnim mornaričkim vojnim učilištem u Lori).

Studij mediteranskih kultura i krajobraza djelovao bi u prostorima Instituta za jadranske kulture i melioraciju krša.

Postojeću lokaciju, uz mogućnost širenja, zadržava i Institut za oceanografiju i ribarstvo.

MEDILS, Mediteranski institut za znanosti života će sa komplementarnim sadržajima biti lociran na području Vile Dalmacija

S autonomijom Sveučilišta doći će do bitne reorganizacije, odnosno integracije Sveučilišta (organiziranje zajedničkih katedri i departmana).

Lokacije postojećih visokoškolskih ustanova u gradu  i dalje će se koristiti za potrebe srednjeg i visokog obrazovanja, te za potrebe znanosti. 

Kultura

U razvoju kulturnih djelatnosti prioritetnim se sagledava upotpunjavanje mreže knjižnica, prostora za kulturne aktivnosti i udruge u gradskim kotarima , te  uređenje koncertne dvorane,  uređenje objeklata za scenske djelatnosti i izložbeni prostor na gradskoj razini 

 Sukladno Planu razvoja mreže knjižničnih ogranaka u gradu Splitu, osim pet osnovanih, predviđa se osnivanje još nove središnjice u zgradi Depandanse i pet novih ogranaka u  Splitu, te jedan u  Stobreču.

Izgradnjom II. faze zgrade Hrvatskog narodnog kazališta u Splitu zadovoljile bi se ukupne potrebe HNK-a Split u pogledu prostora neophodnih za obavljanje djelatnosti. Dio djelatnosti vezanih uz HNK i koncertnu djelatnost moguće je locirati na prostoru starog Hajdukovog igrališta. Gradsko kazalište lutaka i dalje će koristiti lokaciju u Tončićevoj ulici, gdje je locirana i mala koncertna dvorana, a za koncerte će se koristiti i dvorana Glazbene škole. Gradsko kazalište mladih će koristiti lokaciju na Prokurativama.

Gradska koncertna dvorana , koja sada nedostaje, planira se ostvariti uređenjem  velikog i malog amfiteatra u sklopu objekta “Doma mladeži, ili, kao druga mogućnost, gradnjom novog objekta na području starog Hajdukovog igrališta.

Kao prostor za kino i specifične koncerte koristiti će se i ljetno kino Bačvice

Centralni izložbeni prostor realizirati će se proširenjem Galerrije umjetnina na prostoru bastiona Cornaro. 

Uz postojeće muzeje planira se osnivanje  Muzeja sakralne umjetnosti u palači Skočibušić Lukaris na Peristilu, uređenje Galerije Vidović u kući Andrić, te proširenje Muzeja Grada na Mletačku kulu.

Smještaj Muzeja sporta predviđa se na području Parka mladeži.

Predviđa se uređenje  postojećeg Zoološkog vrta i njegova preorijentacija na lokalnu i domaću faunu, kao i uređenje Gradskog akvarija u objektu Kupališta Bačvice.

Institut Marulianum koristiti će prostor Lože (ex Etnografski muzej) na Pjaci.

Uz ove specificirane lokacije smještaj objekata i sadržaja kulture sagledava se prije svega na području Meja, između Galerije Meštrović i MHAS-a.  

Vjerski objekti i sadržaji 

Potrebne lokacije za nove vjerske objekte rimokatoličkih župa definirane su u župama Spinut,  Meje i Split 3.  Sagledava se i potreba formiranja novih župa na području Pazdigrada i Kile, te osiguranja potrebnih lokacija za župne crkve i pastoralne centre.  Približna potrebna površina građevina je 800 m2, a minimalna potrebna površina  zemljišta je 2000 m2. Ukazuje se i na potrebu izgradnje crkve i župskog stana u okviru Kliničke bolnice.

U naselju Stobreč predviđa mogućnost proširenje sadržaja u podzemnoj etaži uz postojeću crkvu Sv. Lovre. Na području Stobreča postoji i dodatna mogućnost gradnje crkve i pastoralnog centra na području sjeverno od osnovne škole, gdje su planirane površina za javne objekte i sadržaje. 

Uz postojeće samostane (izgrađene ili u gradnji) planira se uređenje samostana Dominikanaca na Pazaru, te izgradnja samostana Karmelićana na Kamenu (koji bi preuzeo i župu) te  Franjevačkog klerikata u Trsteniku. 

Šport i rekreacija

Na razini gradskih kotara potrebno je planirati najmanje 1,5 m2 po stanovniku za otvorene športske terene, čime bi se zadovoljio osnovni standard. Korištenje ovih terena  moglo bi se  kombinirati sa igralištima za osnovne škole. 

Postojećim i novim  športskim terenima trebali bi upravljati gradski kotarevi i mjesni odbori, koji po novom Zakonu o lokalnoj i područnoj samoupravi imaju svojstvo pravne osobe

Kao planski prioritet postavlja se  izgradnja športskih igrališta u gradskim kotarevima Ravne Njive, Kocunar i Žnjan te u naseljima Žrnovnica i Srinjine, kao i  izgradnja športskih školskih dvorana za osnovne škole, koje bi izvan nastave bile otvorene za korištenje stanovnicima kotara.

Prioritetna je izgradnja športskih dvorana u kotarevima Manuš - Lučac, Trstenik, Kman, Kocunar, Split 3, Gripe , Pujanke i Visoka, te u naseljima Stobreč i Žrnovnica.

Osim postojećih kapitalnih objekata koje čine Stadion Poljud, Park Mladeži, bazeni u Poljudu, teniski centar Firule, dvorana Gripe i streljana u Stobreču planiraju se športski tereni Blato u Stobreču, u Duilovu i proširenje kompleksa u Poljudu.  
3.2.3. 
Prikaz prometne i telekomunikacijske mreže 

3.2.3.1.   Prometna mreža

Ulična mreža

Daljni razvitak ulične mreže značajan je element uređenja ukupnog prostora i temeljni preduvjet za razvoj svih gradskih funkcija i podizanje atraktivnosti grada za daljnja ulaganja i život u gradu.

Za potrebe Generalnog urbanističkog plana nije izrađen posebni prometni plan kao osnova za kvanitifikacije gradske prometne mreže i njenog opterećenja. Dimenzioniranje elemenata ulica izvršeno je na temelju postojeće Prometne studije Splita, Solina i Kaštela iz 1994. godine, drugih relevantnih studija i istraživanja iz oblasti prometa te uz ekspertne ocjene na temelju saznanja o postojećim promjenama i budućoj organizaciji grada. Time je izvršena provjera rješenja iz postojeće Studije, a predložena cestovna mreža rezultat je današnjeg stanja mreže ulica i trgova, planiranih (državnih i županijskih) uličnih pravaca, osnovne namjene i organizacije prostora grada i mogućnosti koje pruža topografija gradskog prostora.

Planirana jadranska autocesta, brza državna cesta Split (Solin) – Klis – Sinj – Knin, te brza državna cesta Trogir – Split - Omiš, osnovni su smjerovi ulaska, odnosno izlaska cestovnog prometa iz gradskog područja. Prema ranijim procjenama oko 80% očekivanog prometa na jadranskoj autocesti imat će za cilj putovanja splitsko područje, što će u cijelosti zadovoljiti dvije planirane spojne ceste.

Sve ulice na području grada dijele se po funkcionalnom principu na gradsku magistralu, glavne gradske ulice, gradske ulice, sabirne ulice i opskrbne ulice. 

Na Splitskom poluotoku, odnosno na području obuhvata Generalnog plana, postojeća Jadranska cesta s obilaznicom grada do Stobreća, odnosno do TTTS i planiranom novom trasom brze državne ceste, čini dio prstena gradske magistrale od koje se pružaju smjerovi glavnih gradskih ulica (Poljička ulica do gradske luke i Domovinskog rata do kružne ulice te kružna ulica s tunelom kroz Marjan. 

Na mrežu glavnih gradskih ulica vezuju se gradske ulice, koje su na zapadnom dijelu polutoka već izgrađene a na istočnom se planiraju. U sustav gradskih ulica spada Solinska ulica sa  do granice grada Splita, Put Mostina sa ulazom u Sjevernu luku, potez Put Supavla – Hercegovačka ulica, ulice na potezu Stinice – Sjeverna luka, Matoševa – Bihačka – Vukovarska, Braćka i Zagorski put te poprečni ulični pravci dio Zrinsko Frankopanske ulice, potez Spinčićeva – Dubrovačka – Put Stinica prema Sjevernoj luci, Ulica B. Bušića, Velebitska, Lovrinačka, Put Kamena te ulica sjeverno od čvora TTTS u smjeru Kučine – Mravince. Poprečne gradske ulice su od posebnog značaja za kvalitetno odvijanje cestovnog prometa u gradu, jer skraćuju vrijeme putovanja i manje opterećuju gradsku mrežu.

Cestovna mreža grada se nadalje dijeli na sabirne i ostale ulice. 

S obzirom na značaj pojedine ulice i njenu funkciju u sklopu gradske ulične mreže određen je standard poprečnog presjeka ulice i osnovni uvjeti za planiranje i gradnju ulica. U pravilu novoplanirane ulice (posebno gradske i sabirne ulice) također sadrže drvorede (po mogućnosti biciklističke staze) te pješačke pločnike šire od minimalno dopuštenih a u skladu s procjenom prometnih potreba.  

Planirane ulice je potrebno definirati prije izrade odgovarajućeg detaljnijeg plana kojima se u pravilu zahvaćaju samo pojedine dionice. Pod definicijom ulica se smatra izrada urbanističko prometnog projekta kojim se uz uvjete smještaja i zaštite, te definiranje zaštitnog pojasa u kojemu nije moguća gradnja građevina, rješavaju tehnički elementi trase kao nivelete, širine i elementi poprečnog presjeka, oprema ulice i dr. Na gradske magistralne i glavne gradske ulice nije dopušten direktan priključak pojedinih građevina, građevnih čestica i industrijskih pogona, već se on mora vršiti preko ulica nižeg reda. 

Za bolje funkcioniranje uličnog prometa od značaja su zahvati na postojećoj uličnoj mreži na zapadnom dijelu  grada:

· kolni ulaz u istočni dio gradske luke riješen kao nadzemna ulica,

· povezivanje Matoševe i Vukovarske ulice preko Kavanjinove, Manđerove i Bihačke ulice što je od posebnog značaja za odvijanje javnog prijevoza, 

· nova ulica koja povezuje  Ulicu Hrvatske mornarice i Put Supavla,

Za daljnje istraživanje je određeno kolno povezivanje istočne i zapadne obale  gradske luke.

Promet u mirovanju

Veliki nedostatak parkirališnog i garažnog prostora nameće potrebu pažljivog smještaja novih sadržaja u već izgrađene prostore te uspostavu obveznih standarda za rješavanje problema prometa u mirovanju prilikom nove izgradnje na pretežno neizgrađenim dijelovima grada.

Na središnjem dijelu grada koji je omeđen kružnom ulicom nije moguće zadovoljiti rastuće potrebe za parkiranjem za različite kategorije (stalno stanovništvo zona s ograničenjima kolnog prometa, zaposleni, posjetitelji). Najveći kapacitet parkirališnih i garažnih prostora predviđa se uz kolni prsten oko središnjeg dijela grada. Garaže unutar toga prstena grade se za potrebe javnog parkiranja s ciljem da u budućnosti, s porastom značaja javnog prijevoza, riješe u većoj mjeri potrebe stanog stanovništva središnjeg dijela grada, Varoša i Lučca. Garaže i parkirališta se predviđaju uz javne sadržaje izvan središnjeg dijela grada a koji privlače posjetitelje kao  što su gospodarske zone, bolnica, Sveučilišni kampus, područja gradskih projekata i dr.

Za gradnju novih građevina ili rekonstrukciju i zamjenu postojećih građevina određen je obvezan broj parkirališnih ili garažnih mjesta za smještaj vozila u mirovanju. Minimalni broj parkirališnih ili garažnih mjesta određuje se u odnosu na bruto razvijenu površinu odgovarajućeg tipa građevine i bez površine garaže i jednonamjen skih skloništa. 

Na središnjim gradskim  prostorima koji nisu kolno dostupni ili je otežana gradnja garaže ili parkirališta, omogućena je nova gradnja građevina bez obveze gradnje dijela ili ukupnog kapaciteta garaža i parkirališta pod uvjetom da se za traženi kapacitet osigura gradnja javne garaže/parkirališta na najbližoj lokaciji.

Javne garaže gradit će se na određenim lokacijama kao samostalne građevine jedne namjene ili višenamjenske građevine. Omogućava se gradnja garaža iznad ili ispod postojećih parkirališta, ispod postojećih igrališta i na neuređenim ili zelenim površinama unutar visoko konsolidiranog i konsolidiranog područja grada radi rješavanja postojećeg deficita parkirališnog prostora. 

Moguća je gradnja novih javnih garaža kao zasebnih građevina i uređenje javnih parkirališta u svim zonama mješovite ili gospodarske namjene te u zonama za javne i društvene sadržaje, šport i rekreaciju. 

Generalnim planom određena je obveza gradnja javnih garaža i javnih parkirališta kao:

· javne garaže - građevine jedne namjene,

· javne garaže - višenamjenske građevine (prikazuje se samo kapacitet javne garaže),

· javne garaže/parkirališta ispod/iznad postojećih parkirališta, igrališta ili neuređenih i zelenih površina,

· javna otvorena parkirališta,

Ukupni kapacitet javnih garaža i parkirališta na širem središnjem prostoru iznosi oko 12.500 PM, od čega je oko 5.000 PM smješteno na područje unutar kružne ulice i to pretežno u višenamjenskim  građevinama.

Pješački promet
Za pješački promet je označena zona užeg gradskog centra unutar kojega nije dopušten promet osobnim vozilima, već samo vozilima za intervencije i izuzetno opskrbe (potrebno je odrediti tip vozila koji ne ugrožava okoliš, vozila opskrbe na električni pogon i sl.). Stari dijelovi grada, Varoš, Lučac – Manuš imaju značajna ograničenja za kolni promet i predstavljaju pretežno pješačke površine.

Osim pločnika, trgova i ulica, za kretanje pješaka mogu se graditi i uređivati pješački putovi, pothodnici, nathodnici, stepenište i prečaci, te prolazi i šetališta (lungo mare). Uz pješačke zone u središtu grada uređivat će se obalna šetnica i manje pješačke zone u drugim dijelovima grada te u Stobreču od obale do rijeke Žrnovnice i uzduž rijeke. Za pješački promet su određeni svi obalni putovi (oko Marjana, u uvali Poljud, potez od Zente do Stobreča). Sa tih putova nije dopušten kolni pristup građevinama i građevnim česticama, osim opskrbe građevina javne namjene u funkciji zone (kupališta, sport i rekreacija, ugostiteljstvo i sl.). Značajni pješački pravac nalazi se na potezu gradskog podcentra u Splitu 3, od mora u uvali Trstenik do budućeg Sveučilišnog kampusa, odnosno do Vukovarske ulice.  

Na svim pješačkim pravcima je moguće uređenje odmorišta, platoa i drugih otvorenih sadržaja te je obvezno uklanjanje arhitektonskih barijera za osobe s teškoćama u kretanju. Uz pješačke pravce uz more je obvezno ozelenjavanje visokim zelenilom.

Glavni pješački pravci (pješački putovi) trebaju se graditi na očuvanim i drugim dijelovima limitacije antičkog agera (antička centurijacija). Uz pješačke staze u smjeru centurijacije treba saditi drvorede i uređivati pojase zelenila radi očuvanje  i naglašavanja povijesne centurijacije prostora.

Na pojedinim pješačkim pravcima na Marjanu omogućava se ograničeni kolni promet (vođenje linija javnog prijevoza, opskrba, intervencije i sl.).

Biciklističke staze i trake

Biciklističke staze i trake mogu se graditi i uređivati odvojeno od ulica, kao zasebna površina unutar profila ulice te kao dio kolnika ili pješačke staze obilježen prometnom signalizacijom. Na obalnom području od Zente do Duilova i na Marjanu obvezno je uređenje biciklističkih staza i traka. 

Najmanja širina biciklističke staze ili trake za jedan smjer vožnje je 1.0 m, a za dvosmjernu vožnju 1.60 m. Ukoliko je biciklistička staza ili traka neposredno uz kolnik, dodaje se zaštitna širina od 0,75 m. Zaštitna širina nije obvezna ako je u ulici trajno ograničena brzina kretanja motornih vozila na 40 km/h.

Benzinske postaje
Generalnim planom su određene postojeće benzinske postaje koje se zadržavaju i planirane benzinske postaje koje se grade uz ulice ili na morskoj obali. Benzinske postaje mogu se graditi i na drugim lokacijama pod uvjetom da su smještene u gospodarskim zonama za proizvodnu i poslovnu namjenu te unutar luka.

Ukoliko se benzinske postaje grade unutar gospodarske namjene, mogu imati prateće sadržaje kao što su servisi, praonice vozila i sl. 

Na postojećim i planiranim benzinskim postajama omogućava se gradnja plinskih postaja za snabdijevanje motornih vozila plinom.

Javni prijevoz
Javni prijevoz putnika zasniva se na mreži autobusnih linija, manjim podsustavima sa specifičnom ulogom (taxi, linijski taxi), sustavom pomorskog javnog prijevoza na lokalnim pomorskim prugama te gradskoj željeznici. 

Autobusni javni prijevoz će, u planskom razdoblju, biti i dalje dominantan, ali je nužno stvarati pretpostavke i za ostale vidove javnog prijevoza. To se odnosi na pomorski prijevoz i prijevoz željeznicom. Očekuje se veće učešće javnog prijevoza u odnosu na promet osobnim vozilima i to posebno u središnjem dijelu grada. 

Potrebna infrastruktura za autobusni javni prijevoz svodi se na dimenzioniranje ulične mreže te organizaciju odgovarajućih stanica (kolodvora, stajališta) i servise za takvu vrstu prometa. Za dobro povezivanje svih transportnih sredstava uvjetuje se gradnju glavnog putničkog terminala u predjelu Kopilice sa glavnim željezničkim i autobusnim kolodvorom. U sklopu tog čvora je moguće organizirati i kolodvor za prigradski javni promet.

Autobuna stajališta u mogu graditi na svim ulicama kako je određeno u prikazu standarda elemenata poprečnog presjeka kolnih ulica na dionicama sa uzdužnim nagibom do 7,0%. Uz autobusna stajališta planira se uređenje pješačkih putova i kolno pješačkih cesta i površina u radijusu gravitacije stanovništva. U skladu s rješenjem ulične mreže potrebno je izgraditi autobusna ugibališta (u pravilu s nadstrešnicama), stajališta, okretišta, odnosno početne i završne autobusne postaje (terminus). Na ulicama i drugim prostorima grada na kojima se planiraju linije javnog prijevoza osigurat će se tehnički elementi i oprema ulica (radijusi, semafori, posebne trake u skladu s mogućnostima, okretišta i dr.). Za razmještaj autobusnih stajališta preporučuje se kriterij udaljenosti autobusnih stajališta:

· središnji dio grada radijus 320 – 350 m (4 minute hoda),

· ostali dio grada radijus 500 – 550 m (6 minuta hoda).     

U slučaju gradnje dionice planirane ulice na kojoj je određena linija javnog prijevoza autobusima, obvezno je uređenje okretišta za autobus na kraju te dionice (moguće u koridoru neizgrađenog dijela ulice).

Na krajnjim linijama javnog prijevoza potrebno je osigurati prostor završne autobusne postaje (terminus) sa sadržajima okretišta, kraćeg zadržavanja autobusa, zatvorenog prostora za putnike i vozače (prodaja karata, sanitarni čvor, čekaonica, ugostiteljski sadržaji i sl.). Terminus je obvezno graditi na području Bene, Špinut (za minimalno pet zglobnih autobusa), Gradska luka (istočni dio), Žnjan, Sjeverna luka, Dujmovača, Mostine – Dračevac, TTTS i Stobreča.

Sadržaji potrebni za funkcioniranje javnog prijevoza (servis, garaža i parkiralište autobusa, opskrba gorivom, skladište, i dr.) mogu se smjestiti u zoni poslovne namjene – komunalno servisna (K) na području Dračevac - Mostine. 

Generalnim planom je određena gradnja novog glavnog autobusnog kolodvora za međunarodni i međugradski promet i autobusnog kolodvora za prigradski promet u Kopilici. Na istočnoj obali Gradske luke moguće je urediti autobusni terminal za potrebe javnog prijevoza, turističkih autobusa, autobusa za zračnu luku, pomorsku luku I željeznicu te taxi stajalište.

U cilju smanjivanja prometa osobnim vozilima u središnjem dijelu grada omogućava se uređenje površina za parkiranje na području TTTS (“kiss-and-ride” i “park-and-ride”) za prigradska  putovanja i prijelaz u sredstava javnog prijevoza.

Od postojeće željezničke infrastrukture koristit će se postojeći dvotračni tunel od Kopilice do gradske luke. Na toj dionici su izgrađeni peroni za stajališta brze gradske željeznice. Za smjer prema Kaštelima i aerodromu potrebno je izgraditi i drugi kolosijek (tunel Brda i nastavak drugog kolosijeka prema Solinu Kaštelima. Daljnje širenje mreže gradske željeznice istražit će se posebnom studijom.

Željeznički promet

Planira se  modernizacija splitskog željezničkog čvora, gradnja glavnog željezničkog kolodvora u Kopilici, uređenje željezničkog kolodvora (terminal) u Gradskoj luci (dužina kolosijeka do 250 m) i dogradnja dijelova željezničke mreže (dogradnja drugog kolosijeka od tunela Brda), te osposobljavanje željezničke infrastrukture za organizaciju sustava javnog željezničkog gradskog i prigradskog prijevoza.

Rezerviran je načelni koridor za gradnju nove trase magistralne pomoćne željezničke pruge (spoj na Jadransku željeznicu - obveze iz Prostornog plana Županije).

Omogućava se gradnja sadržaja potrebnih za gradsku željeznicu na dionici željezničke pruge od Gradske luke do granice Grada Splita (i dalje prema Kaštelima, Trogiru i zračnoj luci). Daljnjim istraživanjem ispitat će se i druge moguće trase gradske željeznice na području obuhvata Generalnog plana.

Osim industrijskih kolosijeka označeni u grafičkom dijelu Generalnog plana mogu se graditi i drugi na svim površinama gospodarske namjene (I i K).

Pomorski promet

Luke otvorene za javni promet

Omogućava se proširenje, uređenje, modernizacija i dogradnja potrebnih sadržaja međunarodne luke otvorene za javni promet u bazenu Gradske luke i bazenu Sjeverne luke za prihvat većih brodova i trajekata, brzih brodova i brodova na kružnim putovanjima u skladu s očekivanim prometom.
U akvatoriju Gradske luke, odnosno lučkom području, predviđaju se sljedeći radovi: 

· rekonstrukcija i dogradnja trajektnih pristana na istočnoj obali;

· izgradnja vanjskih pristana na lukobranu (ljetni vez);

· izgradnja javnog pristana na zapadnoj obali (odvijanje javnog pomorskog prometa, brzi brodovi, turističke linije, mega jahte) na način da se ne ograniči manevar brodova u luci;

· ograničenje širenja športskih luka bez povećanja broja vezova; zaštita lučice Matejuška;

· osiguranje potrebnih sadržaja za kontroliranje i upravljanje plovilima u luci i drugi sadržaji radi funkcioniranja i održavanja luke (opskrba brodova, pružanje usluge putnicima, lučko agencijski i špediterski poslovi i dr.).

Radi osiguranja prostora za manevar velikih brodova ne planira se sidrenje brodova u akvatoriju Gradske luke.

U akvatoriju Sjeverne luke, odnosno lučkom području, omogućava se proširenje, modernizacija, gradnja sadržaja za prijem brodova i trajekata u putničkom prometu, manipulacija, skladištenje i prenošenje roba i ostale gospodarske djelatnosti koje mogu biti vezane i uz Slobodnu zonu te gradnja potrebne infrastrukture.

U sklopu Sjeverne luke omogućava se organizacija sljedećih terminala:

· RO-RO terminal sa potrebnom površinom za teretna vozila; 

· Robno-distribucijski centar u funkciji opsluživanja šireg područja. U sklopu tog centra omogućava se uređenje kontejnerskog terminala te terminala za hucke-pack prijevoz, radi uspostave veze sa Hucke-pack željezničkim sustavom na relaciji Split-Zagreb i dalje prema srednjoj Europi.

Planira se uređenje luke otvorene za javni promet u Stobreču uz mogućnostima uređenja vezova za turistička i druga plovila.

Luke posebne namjene

Omogućava se uređenje, proširenje i dogradnja postojećih i gradnja novih luka posebne namjene:

· brodogradilišna luka, može se dograđivati i uređivati u skladu s procesima proizvodnje unutar gospodarske zone;

· vojna luka,  
· luke nautičkog turizma: 

· postojeća luka u sklopu Gradske luke (ACI), kapaciteta 450 vezova;

· planirana luka Duilovo - Žnjan kapaciteta 400 vezova 

· športske luke:

· Poljud sa postojećim lukama Poljud, Split i Spinut. Dovršenje postojeće luke Spinut do zapadne ograde, obvezno uređenje vanjskog lukobrana i dogradnja potrebnih sadržaja unutar luke;

· Poljud nove športske luke (do maksimalno 1000 vezova), uključujući uređenje obalne linije čime se saniraju neuređene i nelegalne lučice;

· Jadran-Zvončac, lučica u sklopu bazena i hotela i bez mogućnosti proširenja i povećanja broja vezova;

· Labud i Mornar na zapadnom dijelu Gradske luke, bez mogućnosti proširenja i povećanja broja vezova;

· Matejuška, očuvanje postojeće lučice kao spomeničkog nasljeđa grada;

· Zenta; dovršenje luke i obvezno uređenje vanjskog lukobrana, dogradnja potrebnih sadržaja unutar luke;

· Stobreč; uređenje luke u skladu s mogućnostima;

Športske luke se uređuju na temelju propisanog detaljnijeg plana. Uz sadržaje potrebne za funkciju športske luke (prostorije za čuvanje opreme, radionice i servisi, manji trgovački sadržaji, skladište, klupske prostorije i dr.) omogućava se uređenje ugostiteljskih sadržaja bez smještaja, parkirališta, otvorenih prostora za izvlačenje i uređenje plovila, gradnja benzinske postaje u skladu s mogućnostima, zelene površine i dr.

· ostale luke:

· luka Instituta za oceanografiju i ribarstvo;

· luka na južnoj obali poluotoka Lora;

Manji pristani (uređenje gata bez sadržaja na kopnu) mogu se rekonstruirati, odnosno graditi u uvali Bene, Kašjuni, na području Bačvica, Zente i Žnjana.

Za gradnju luka i dugih zahvata na obali nije određena veličina akvatorija već se ista određuje u detaljnijem planu u skladu s ovim odredbama. 

Međunarodni plovni put je označen u odnosu na luku osobitog međunarodnog značaja otvorenu za javni promet. Unutarnji plovni put povezuje luku Split s ostalim morskim lukama županijskog i lokalnog značaja a lokalne pomorske pruge povezuju obalna područja i naselja grada Splita te ostala susjedna područja (Trogir, Kaštela, Omiš i druga). Lokalne pomorske pruge mogu se organizirati kao stalne pruge u funkciji javnog prijevoza i povremene (sezonske) pruge za turiste i izletnike.

Na području Gradske luke i Sjeverne luke organizirani su sadržaji potrebni za funkciju graničnog pomorskog prijelaza i ostalih pomorskih funkcija. 

Zračni promet

Za potrebe zračnog prometa u Gradskoj luci se organizira terminal za prijevoz putnika u zračnu luku Split u Kaštelima.

Interventni helidrom je smješten u blizini bolnice Firule. Omogućava se smještaj interventnog helidroma unutar zone bolnice, ukoliko se osiguraju odgovarajući uvjeti. Prostor za slijetanje helikoptera se može uređivati i opremati i u drugim zonama, prvenstveno na obalnom pojasu Zenta – Duilovo.

3.2.3.2. Telekomunikacije

Nepokretna telefonska mreža

Za period do 2005. god. predviđa se povećanje broja telekomunikacijskih kapaciteta pregledno prikazanih u slijedećoj tablici:

Broj instaliranih telefonskih priključaka (GTP)
120.000

Broj uključenih telefonskih priključaka (GTP)
105.000

Iskorištenost instaliranih priključaka
88%

Gustoća (GTP/100 stanovnika)
53

Stupanj digitalizacije
100%

Broj pristupnih centrala (PC)
3

Broj udaljenih pretplatničkih stupnjeva (UPS)
45

Broj telefonskih govornica
325

Broj instaliranih ISDN – BRA kanala
20.000

Broj instaliranih ISDN – BRA kanala
35.000

Kako se iz gornje tablice vidi planira se povećanje uključenih telekomunikacijskih priključaka cca 27%, s povećanjem za 13 novih UPS-ova.

Transmisijska mreža realizira se svjetlovodnim kabelima i to će biti isključivi prijenosni medij više ravnine transmisije. Za postizanje redundacije transmisijskih sustava sve više će se graditi SDH prstenovi uz uvođenje inteligencije i u transmisijske sustave. Na području grada Splita realizirano je nekoliko SDH transmisijskih prstena. Ovisno o komutacijama koje povezuju, govorimo o tranzitnim transmisijskim prstenovima, odnosno gradski transmisijski prstenovi povezuju PC u gradu. Korisnički vodovi realizirati će se uglavnom podzemnim kabelima, a postepeno će se do korisnika uvoditi i svjetlovodni kabel (FTTH).

Ostale nepokretne mreže

Postojeće mreže razvijati će se u planskom periodu do 2005. god. u cilju zadovoljenja zahtjeva korisnika, u postojećim tehnologijama. U konačnici sve mreže integriraju se u jedinstvenu telekomunikacijsku mrežu sa širokim spektrom usluga.

Pokretne mreže

Postojeća analogna NMT mreža ulazi u maksimum kapaciteta, a širiti će se prema zahtjevu tržišta. Korištenje mreže nastaviti će se do perioda ekonomske opravdanosti njezine eksploatacije.

Digitalna GSM mreža u planskom periodu će se izgrađivati ubrzanim tempom, kako rastom broja priključaka, tako i gradnjom baznih postaja.

Očekuje se do 2005. god. intenzivno uvođenje UMTS funkcionalnosti (3G) pokretnih telekomunikacijskih mreža.

Telekomunikacijske usluge

Objedinjavanje postojećih telekomunikacijskih mreža u jedinstvenu mrežu s integriranim uslugama, pored postojećih telekomunikacijskih usluga razvit će se čitav niz usluga prijenosa govora, slike i podataka, rad kod kuće (teleworking), učenje na daljinu (learning distance) biti će temelj novih socijalnih i socioloških odnosa u društvu. Općenito, moguće je zaključiti da će se razvijati sve usluge za koje se pokaže potreba i ekonomska isplativost.

Predviđa se uvođenje ABR  i UBR+ uslug, uvođenje VPN usluge temeljene na MPLS-u, uvođenje SLA  i najam CPE opreme za korisnike.

3.2.4. 
Prikaz komunalne infrastrukturne mreže 

Elektroopskrba

Studija “Plan razvoja gradskog elektroenergetskog sustava 35, 110, 220 kV grada Splita za razdoblje 1993 – 2020. godine” od srpnja 1993. godine, DP “Elektrodalmacija” je dala etapno rješenje izgradnje elektroenergetskog sustava grada Splita do 2020 godine.

U prvoj etapi predviđa se izgradnja trafostanice 110/20(10) kV “DOBRI” kao zamjena za postojeću trafostanicu 35/10 kV na istoj lokaciji, te izgradnja kabelske veze 110 kV “Sućidar – Dobri – Kaštela” koja će znatno poboljšati pouzdanost snabdijevanja potrošača na poluotoku. 

Jedan od postojećih kabela 110 kV TS “Vrboran” – TS “Sućidar” prekida se uz ili u TS 110/35/10 kV “Sućidar” i spaja se na novi kabel 110 kV za TS “Dobri”, odnosno dalje prema TS “Kaštela”. Drugi postojeći kabel 110 kV spaja se na istom mjestu s novim kabelom koji se polaže od TS “Sućidar” do TS “Kaštela”. Time se dobiva dvosustavno zatvaranje petlje 110 kV “Vrboran – Kaštela”, što znači da će sve trafostanice na splitskom poluotoku koje se priključe na navedenu petlju imati dvostrano napajanje iz dvije čvrste pojne točke elektroenergetskog sustava, HE Zakučac i TS Konjsko.

U prvoj etapi je također predviđeno kablirati dio trase zračnog voda 110 kV od TS “Vrboran” do PZV 110 kV “Pujanke”, što je vezano uz realizaciju izgradnje Vukovarske ulice u tom dijelu, a na naćin da se polože četri kabela 110 kV, dva za spoj na kabele prema TS “Sućidar” a dva za spoj na kabela prema TS “Split 3”. Izgradnjom drugog kabela 110 kV “TS Vrboran – TS Split 3” ostvariti će se mogućnost dvostranog napajanja za TS 110/20(10) kV “Split 3”

U drugoj etapi predviđa se izgradnja trafostanice 110/20(10) kV “Gripe” kao zamjenu za postojeću trafostanicu za koju je potrebno osigurati lokaciju na području Gripa. Ova trafostanica će se spojiti po sistemu ulaz izlaz na kabel 110 kV TS “Vrboran” – TS “Dobri. Također se predviđa unutar razdoblja od pet godina i rekonstrukcija TS “Sućidar” s transformacije 110/35/10 kV na transformaciju 110/20(10) kV. Da bi se ovo moglo ostvariti omogućiti će izgradnja kabela (u realizaciji) 35 kV TS 110/35 kV “Meterize” – TS 35/10 kV “Brodogradilište”. TS “110/20(10) kV “Sućidar” spojiti će se na kabel 110 kV “TS Vrboran – TS Kaštela”

U konačnoj etapi planira se izgradnja TS 110/20(10) kV “Brodogradilište” na istoj lokaciji, a spojiti će se na kabel 110 kV “TS Vrboran – TS Sućidar – TS Kaštela”.

Trase navedenih kabela 110 kV od TS (220)/110/35 kV “Vrboran”, preko Splitskog poluotoka realiziraju se preko TS 110/(20)10 kV “Sućidar” i nadalje preko centra grada do gradskog predjela Lora, gdje prelaze u podmorski kabel, te se preko Kaštelanskog zaljeva usmjeravaju prema TS 110/35 kV “Kaštela.

Vodoopskrba

Grad Split ima izgrađen sustav vodoopskrbe, koji će uz predviđene dogradnje i rekonstrukcije zadovoljavati i buduće potrebe. Prema postavkama važećeg Generalnog urbanističkog plana Splita iz 1978.g. veći dio grada Splita i nadalje će se snabdijevati vodom iz izvorišta Jadro, dok će se iz izvorišta Žrnovnice snabdijevati dio istočnog predjela grada, Žrnovnica i dio Stobreča. 

Osim izvorišta rijeke Jadro sa minimalnom izdašnošću od 3000 l/s i rijeke Žrnovnice sa 400 l/s, osigurati će se 1000 l/s iz vodosustava HE Zakučac, kojim će se opskrbljivati i gradovi Solin, Kaštela, Trogir i općina Podstrana. 

Izvorište Žrnovnice, zbog male izdašnosti u ljetnom razdoblju nije od velikog značaja za trajnu vodoopskrbu Splita već samo povremenu u periodima velikih voda. Ovaj izvor je značajan u energetskom smislu zbog svog visinskog položaja (oko 80 m.n.m.) koji omogućava opskrbu dijela grada bez korištenja crpnih stanica/energije. Uključenje Žrnovnice, dakle ima značenje u smislu smanjenja energetskih troškova rada sustava. Uz to ovo izvorište je trenutno jedina rezerva u opskrbi vodom grada za slučaj izvanrednih okolnosti na izvorištu Jadro ili dovodnom sustavu sa Jadra.

Specifična potrošnja (l/st/dan) vezana uz popis stanovnika 1991. g. izračunata je na osnovu utrošene vode u domaćinstvu i iznosi od oko 180 l/st/dan. Porast specifične potrošnje za grad Split 2015. god. predviđa se na 200 l/st/dan što je manje od potrošnje prije domovinskog rata, ali više od veličina u većini razvijenih zemalja Europe.

Ostali potrošači vode su javne ustanove, turizam, industrija i ostali, za koje se planira smanjenje, osim za turističke sadržaje za koje se očekuje povećanje potrošnje vode. Gubici u mreži smanjiti će se izvedbom novog sustava i paralelnim zahvatima na postojećoj mreži.

U ovoj fazi izgradnje područje Podstrane i Stobreča opskrbljuje se iz vodospreme “Visoka”, dok se u konačnoj fazi srednja zona preusmjerava na visoku i nisku zonu opskrbe vodom, a visinska kota od 50 m n.m. određuje granicu ovih dviju zona.  Zapadni dio grada opskrbljuje se iz sustava crpne stanice Kopilica, vodosprema “Marjan” volumena 10.000 m3 i “Gripe” volumena 780 m3, sa kotom dna 59,00 m n.m.

Izgradnjom nove crpne stanice “Ravne Njive”, osigurana je kvalitetnija i sigurnija opskrba vodom grada Splita. Radom nove crpne stanice Ravne Njive formiraju se zone snabdijevanja, Gripe - Marjan, Visoka i Niska zona. Iz crpne stanice će ići tri smjera odvoda, prvi prema vodospremnicima "Gripe" i "Marjan", drugi prema vodospremniku "Visoka II" i treći prema vodospremniku "Visoka I" sa kotom dna 73.30 m n.m.  

Zbog očekivanog nedovoljnog kapaciteta dovoda postojećih kanala od izvora Jadro do CS Ravne Njive i zbog povećanja sigurnosti opskrbe, planirano je polaganje novog kanala presjeka oko 1800 mm.

Također je planirana izgradnja vodospreme “Marjan II” volumena 500 m3 (105,00 m n.m.) za opskrbu visoke zone stambene jedinice Meje, sa crpnom stanicom Marjan lociranom uz postojeću vodospremu.

Vodosprema “Marjan III” volumena 1000 m3, planirana je uz postojeću vodospremu sa kotom dna 147,00 m n.m., za potrebe protupožarne zaštite Marjana.

S obzirom na planirano povećanje potrošnje vode treba izvršiti odgovarajuće intervencije na postojećim objektima u građevinskom i hidrotehničkom pogledu, novoj opremi i zahvatu izvora Žrnovnice. Zahvatom na izvorištu Žrnovnice povećao bi se potrebni kapacitet pitke vode, iz kojeg bi se uglavnom opskrbljivao istočniji dio Grada Splita. 

Obzirom na visinsku kotu zahvata kaptaže cca 75,00 m n.m. opskrba s ovog izvorišta bi bila povezana sa niskom zonom,  vodospremom  "Visoka I", čime bi se maksimalno koristio gravitacijski dovod vode u vodovodnoj mreži.   

Ukoliko tijekom detaljnije razrade javi potreba za još nekom vodospremom, za istu treba osigurati adekvatan prostor za njenu lokaciju.  Planirani cjevovodi i objekti biti će smješteni na javno prometnoj površini, gdje god je to moguće, sa nesmetanom mogućnošću pristupa.   Uz sve objekte vodoopskrbnog sustava formirati će se nužne zone sanitarne i druge zaštite.

Odvodnja

Planirani (dijelom i realizirani) kanalizacijski sustav Splita dio je integralnog kanalizacijskog sustava za na području od Trogira do Podstrane. Ovaj  sustav čine dva zasebna kanalizacijska sustava otpadnih voda i to Split-Solin i Kaštela-Trogir. Kanalizacijskim sustavom Split-Solin obuhvaćene su sve otpadne vode područja Grada Splita, područja Grada Solina, područja Strožanca te koncentrirani dotok kanalizacijskog sustava Općina Dugopolje i Podstrana. Planskim rješenjima se zadržava osnove rješenja važećeg GUP-a Grada Splita i usvojenog koncepta kanalizacijskog sustava Split-Solin, kojim je predviđeno da se sve otpadne i dijelom mješovite vode s područja Splita i Solina sakupljaju jedinstvenim kanalizacijskim sustavom na jedinstveni uređaj za pročišćavanje lociran na istočnom području grada Splita na TTTS-u i jedinstvenim podmorskim ispustom ispuštaju u more Bračkog kanala južno od Stobrečkog zaljeva. Kopneni dio ispusta prolazi istočno uz pristupnu prometnicu za TTTS do odzračnog okna, od kojeg se nastavlja podmorski dio koji prolazi kroz Stobrečku uvalu u Brački kanal. 

Sustav Split-Solin se sastoji od četiri osnovna prostorna podsustava: (I) podsustav Gradske luke ili južni sliv, (II) podsustav Dujmovača ili sjeverni sliv, (III) podsustav Solin te (IV) podsustav Stobreč. Podsustav Solin i Dujmovača gravitiraju Kaštelanskom zaljevu, a podsustavi Gradska luka i Stobreč Bračkom kanalu. Sve otpadne i dijelom mješovite otpadne vode Splita i Solina koje gravitiraju Kaštelanskom zaljevu, objedinjavaju se kanalizacijskom mrežom i crpnim stanicama na ulazu u hidrotehnički tunel “Stupe” putem kojeg se odvode na uređaj za pročišćavanje “Stupe”, dok se sve otpadne vode sliva Stobreč i dijela grada Splita koji gravitira Bračkom kanalu, kanalizacijskom mrežom i crpnim stanicama objedinjavaju na uređaj “Stupe”. 

Usvojen je razdjelni sustav kanalizacije s potpuno odvojenim odvođenjem fekalnih i oborinskih voda. Na postojećoj kanalizaciji mješovitog tipa sa skupnim odvođenjem fekalnih i oborinskih voda predviđena je ugradnja kišnih preljeva, radi smanjenja opterećenja crpnih stanica i uređaja. S obzirom na relativno čiste vode iz kišnih preljeva, za vrijeme većih oborina, predviđeno je izlijevanje direktno u prijemnik – more.

Za objedinjavanje kanalizacijskog sustava na centralnom uređaju za pročišćavanje “Stupe” planirana je izgradnja niza crpnih stanica i kolektora. Zbog veličine cjelokupnog zahvata usvojena je etapna izgradnja kanalizacijskog sustava, a pojedinačno bi svaka etapa bila dio konačnog rješenja koja bi funkcionirala kao jedinstvena tehnološka cjelina. Svaka etapa razvoja bi rezultirala poboljšanjem stanja i zaštite okoliša.

U prvoj etapi izgradnje predviđena je izgradnja dvaju odvojenih sustava, “Katalinića Brig” i “Stobreč”, koji bi se tijekom vremena spojili u jedinstveni sustav. Unutar ovih sustava postojati će više lokalnih sustava, koji će se u prijelaznom periodu formirati i razvijati zasebno, dok se ne izgrade kapitalne građevine sustava koje će omogućiti objedinjavanje svih otpadnih voda na jedinstveni uređaj i ispust.

Jedan od takvih lokalnih sustava je sustav “Duilovo”. Obuhvat ovog podsliva graniči sa DPU Zenta, zatim područje južno od Bračke ulice i ul. I. pl. Zajca, zapadni dio stambene jedinice Žnjan, stambena jedinica Pazdigrad i područje Duilova. Za ovo slivno područje predviđen je uređaj za pročišćavanje “Duilovo”, sa podmorskim ispustom duljine cca L=1.300 m + difuzor od cca 100 m. Ovim rješenjem će se sanirati današnje stanje, uz poštivanje važećih standarda i propisa koji reguliraju način ispuštanja fekalnih voda. Ovim je omogućena postupna izgradnja koja će se potpuno uklopiti u konačno rješenje kanalizacijskog sustava Split – Solin u skladu s usvojenim konceptom sustava.

Izrađena je studija utjecaja na okoliš privremenog uređaja za djelomično mehaničko pročišćavanje otpadnih voda i privremenog podmorskog ispusta Duilovo, kao i njena dopuna i to u dijelu oceanografskih istraživanja, te deponiranja mulja. Posebno se analizira problem aerosola, buke, mirisa i utjecaj na kvaliteta recipijenta. Shodno veličini i intenzitetu mogućih utjecaja, planirane su mjere zaštite te predložen monitoring mora i voda. Predloženim konceptom bitno se pridonosi poboljšanju stanja mora, te poboljšava urbani standard na ovom prostoru. Predviđena lokacija podmorskog ispusta u skladu je sa kvalitetom efluenta i zadovoljava standarde. U cilju smanjenja utjecaja na okoliš predviđeno je pokrivanje objekta sa pročišćavanjem zraka. Na temelju studije može se zaključiti da se planiranim rješenjem sanira postojeće zagađenje priobalnog mora i predstavlja prvu fazu dugoročnog rješenja kanalizacijskog sustava Split – Solin.

Također zbog etapnosti izgradnje, odnosno postupnog prijelaza postojećeg mješovitog sustava kanalizacije na razdjelni, potrebno je izgraditi niz manjih incidentnih kišnih preljeva radi rasterećenja postojećih kanala. Najveći broj tih preljeva predviđen je u slivu Bačvice, istočno i uzvodno od preljeva Trstenik. U prvoj fazi graditi će se oborinski kanali koji će preuzimati oborinske – preljevne vode iz preljeva do konačne izgradnje oborinske kanalizacije.

Od usvajanja Izmjena i dopuna GUP-a 1996. g. do izrade ovog GUP-a izvršena su pojedina značajna rješenja na optimalizaciji kanalizacijskog sustava Split – Solin.

U sklopu podsustava Južni sliv nalazi se sliv Bačvice, Meje, Spinut – Poljud, sliv kolektora uz prugu i Grad. Svi ovi slivovi sakupljaju se na uređaju “Katalinića Brig”, sa podmorskim ispustom. Ovaj je sustav najstariji, sa  kanalizacijskom mrežom mješovitog sistema koja je uglavnom izgrađena. Dobar dio te mreže ne zadovoljava današnje potrebe, stoga je predviđena izgradnja nove mreže za oborinske vode, dok bi se postojeća koristila za otpadne vode. Isto će se primijeniti za izgradnju novih područja unutar ovih slivova. Za mogućnost prihvata voda s novih izgrađenih/odvodnih područja predviđena je izgradnja oborinskih kanala i incidentnih – rasteretnih preljeva, čime će se rasteretiti preopterećeni postojeći kanali i objekti na njima. Ovim rješenjem će se tijekom vremena, s postepenom dogradnjom i rekonstrukcijom, omogućiti postepeni prijelaz mješovite kanalizacije u razdjelnu. Preljevne vode se ispuštaju odgovarajućim ispustom u more, dok će se odvojene oborinske vode dijelom ispuštati u gradske potoke, a dijelom u priobalno more.

Predloženim rješenjem, u konačnosti, predviđa se sliv Bačvice podijeliti u dva zasebna sliva, i to: podsliv čije se vode objedinjuju na c.s. Žnjan i podsliv čije se vode objedinjuju na c.s. Katalinića brig. Otpadne vode sa Katalinića briga će se prepumpavati u c.s. Žnjan, a iz nje u c.s. Gizdaruša u Stobreču i dalje kroz hidrotehnički tunel će se dovoditi u centralni uređaj Stupe.

Vode Sjevernog sliva će se izgradnjom c.s. Duje, te kolektora u Solinskoj cesti i c.s. Dujmovača prepumpavati u prekidno okno ispred hidrotehničkog tunela Stupe kojim će se dalje sve vode odvoditi u uređaj Stupe.

Vode sliva istočnog dijela Stobreča će se sistemom crpnih stanica i kolektora, te centralne c.s. Šine prepumpavati na uređaj Stupe. Zapadni dio sliva Stobreč će svoje otpadne vode kraćim hidrotehničkim tunelom gravitacijski dovesti na uređaj.

Zaštita od štetnog djelovanja voda

Uređenje vodotoka

Postojeći potoci prihvaćaju oborinske vode pripadajućeg slivnog područja i odvode ih u more. Urbanizacijom pojedinih područja oborinske vode će biti sakupljene mrežom kanala i slivnika, te će potok postati glavni odvodni kolektor oborinskih voda. Ovim rješenjem nestaju otvoreni potoci, budući da će postepeno s urbanizacijom poprimati zatvoreni oblik definiran uređenjem terena na određenom području. Iznimno, ukoliko je duž trase potoka planirana zelena površina, isti može biti na toj dionici otvoren, kao što je uzvodni dio potoka Radoševac. Također potok Trstenik, koji prima izvorske i oborinske vode, biti će djelomično otvoren, dok se ostali potoci; Žnjan, Duilovo, Mostine, Kamen i dr. predviđaju regulirati kao zatvoreni kanali. Trase zatvorenih kanala kojima će se odvoditi vode postojećih potoka, locirane su u trasi vodotoka-potoka, s manjim dozvoljenim odstupanjem. Trasa novog kanala se može locirati u prometnici, ukoliko prometnica prati trasu potoka, kao što je predviđeno u Lovrinačkoj cesti. Na njihovoj trasi treba ugraditi revizijska okna. Ukoliko su sakupljene vode sa većih parkirališta, treba prije njihovog priključka na kolektor, ugraditi separator ulja i masti. Ovi potoci/bujice dimenzioniraju se za odvodnju cjelokupnih površinskih voda, odnosno voda sa cijelog pripadajućeg sliva. 

Također se predviđa cjelovita regulacija rijeke Žrnovnice, uz prethodno definiranje namjene prostora uz rijeku. Naročitu pozornost treba pokloniti osiguranju biološkog minimuma na čitavoj duljini toka odnosno zahtjevima studije o utjecaju na okoliš. Stoga se za potpuno uređenje sliva rijeke Žrnovnice planira izgradnja većih pregrada s nizom manjih stepenica, te nastavak radova na izgradnji korita. Potrebno je također nastaviti s pošumljavanjem površina u slivu i re-naturalizacijom rijeke.

Bujice 

Na širem području grada Splita postoji niz kratkih povremenih površinskih vodotoka bujičnog karaktera čiji su slivovi više ili manje nagnuti prema obali mora. Zbog velikog pada korita kod većih oborina dolazi do bujičnog otjecanja voda i pojave erozije tla i korita. Ovi vodotoci obiluju vodom samo kod pojave jačih oborina, pa su pretežiti dio godine uglavnom suhi.

Prirodne trase pojedinih vodotoka (potoka i bujica) su poremećene vrlo intenzivnom izgradnjom stambenih objekata, javnih i gospodarskih zgrada, te prateće mreže prometnica i komunalnih instalacija. Širenjem gradskog područja pojedini potoci i bujice su u cjelini ili samo mjestimično suženi, zatrpani i zaposjednuti. Manji broj vodotoka je zapušten, neuređen i zapunjen vučenim nanosom, smećem i krupnim otpadom, ili gusto zarastao u kupini i niskom raslinju. Veći broj vodotoka je reguliran u cjelini ili djelomično, bilo kao otvoreni kanali s betonskom ili kamenom kinetom, bilo kao zatvoreni kanali sa zacijevljenom kinetom. Osim toga, neki od bujičnih vodotoka su direktno uključeni u sustav oborinske ili mješovite kanalizacije.

Na brdu Marjan postoji nekoliko manjih bujica – vododerina, no njihov tretman mora se odvojiti od ostalih, budući da je ovo područje park-šuma, pod posebnim režimom zaštite kao prirodna baština.

Postupanje s otpadom

Za područje obuhvaćeno Generalnim planom predviđa se odlaganje komunalnog i drugog neopasnog otpada u županijskom centru za gospodarenje otpadom koji je smješten izvan granica Grada Splita. U centru za gospodarenje otpadom vrši se obrada i tehnološko zbrinjavanje otpada.

Za postupanje s komunalnim otpadom odgovoran  je Grad Split. Uvjete za postupanje s neopasnim industrijskim otpadom mora osigurati Županija a za opasni otpad RH.

Postojeće odlagalište komunalnog otpada Karepovac će se sanirati i konačno zatvoriti nakon puštanja u rad županijskog centra za gospodarenje otpadom. 

Radi provođenja sanacije odlagališta otpada Karepovac potrebno je osigurati slijedeće mjere:

· ograditi odlagalište i osigurati odgovarajući tampon zelenila prema susjednim namjenama u kojima je dopuštena gradnja stambenih i drugih građevina;

· osigurati odgovarajuće komunalne priključke, posebno priključak na vodopskrbni sustav; 

· osigurati prikupljanje i odgovarajuće zbrinjavanje oborinskih i procjedih voda odlagališta;

· osigurati odplinjavanje odlagališta;

· osigurati prostor za sanaciju, odlaganje novog otpada za vrijeme sanacije i premještanje otpada radi izmjene geometrije postojećeg odlagališta;

· osigurati evidenciju i pregled dovezenog otpada.

Generalnim planom se omogućava uređenje više reciklažnih dvorišta – oporabilišta (nadzirano mjesto za izdvojeno odlaganje glomaznog otpada i iskoristivih dijelova otpada). Reciklažno dvorište je moguće formirati unutar površine mješovite namjene – pretežito stambene (M1), pretežito poslovne (M2), stanovanje i turizam (M3), javne i društvene namjene (D), gospodarske namjene (I, K i T) te površine infrastrukturnih sustava (IS).

Za izvedbu reciklažnog dvorišta nužno je osigurati minimalno 2.000 m2 tlocrtne površine što ne uključuje odgovarajuću površinu za parkiranje i manipulaciju vozila. Lokacije i veličina pojedinih reciklažnih dvorišta će se utvrditi na temelju detaljne analize i istraživanja. Reciklažna dvorišta se mogu graditi na temelju Generalnog plana, čak i na područjima za koje je obvezno donošenje detaljnijeg plana.

Na svim područjima grada (bez obzira na namjenu) moguće je postavljanje „ekoloških otoka“ (grupa posuda za odvojeno prikupljanje otpada po vrstama) prema odgovarajućem planu.

Do izgradnje županijskog centra za gospodarenje otpadom potrebno je:

· izraditi katastar svih odlagališta otpada (uključujući divlja odlagališta) s prijedlogom mjera za njihovu trajnu sanaciju prema listi ekoloških prioriteta;

· usvojiti plan rasporeda reciklažnih dvorišta i ekoloških otoka.

3.2.5. 
Uvjeti korištenja, uređenja i zaštite površina i građevina 

3.2.5.1. Zaštita kulturnih dobara

Prostor grada Splita izuzetno je bogat kulturno-povijesnim nasljeđem koje je kao životna sredina, izložena trajnom utjecaju i pritiscima, te je zbog svoje fizičke strukture  naročito osjetljiva i sklona propadanju, pa ga se zbog očuvanja temeljnog kulturološkog identiteta treba permanentno štititi. Prostor se sastoji se od užeg područja grada i prostora poluotoka do Stobreča te  prostora naselja Kamen i dijela Žrnovnice. To je granično područje koje se ističe bogatstvom različitih utjecaja i neprekinutim kontinuitetom kulturnog življenja od pretpovijesti i antike do danas. Spoznaja da je arhitektonski spomenik, bilo koje vrste i značenja, nedjeljivo povezan s okolinom, a time i širim regionalnim prostorom postala je jedno od glavnih načela na kojem se zasniva suvremena teorija zaštite kulturne baštine. Na tim je principima definiran i novi segment zaštite kulturne baštine, a to je pojam krajolika i prostorne baštine. Uz tradicionalne pojmove zaštite spomenika kulture i prirode, sada se ravnopravno pojavljuje i zaštita kulturnih i prirodnih dobara, odnosno vrednovanje svih oblika proizvoda prirode i ljudske stvaralačke djelatnosti. Smatrajući da kulturno i prirodno nasljeđe predstavlja cjelinu, čiji su elementi nedjeljivi, nameće se potreba integralnog pristupa analizi i vrednovanju prostora. Jedna od osnovnih zadaća zaštite kulturne baštine, osim zaštite i očuvanja fizičke strukture arhitektonskog spomenika, je težnja da se spriječi devastacija neposrednog prostora, kako bi očuvao svoje autentično okruženje, a time i svoje prostorne vrijednosti i značenje.

Za potrebe Generalnog plana izrađena je konzervatorska podloga s najnovijom evidencijom nepokretne kulturne baštine te su predložene mjere zaštite kulturno povijesnih cjelina i objekata. Kulturna dobra su grupirana u slijedeće vrste (grupe) s podvrstama (podgrupama):

1. Povijesna graditeljska cjelina

2. Arheološka baština

3. Pojedinačno kulturno dobro

1. Povijesna graditeljska cjelina

Povijesna graditeljska cjelina uključuju urbanu cjelinu grada Splita, poluurbanu cjelinu Stobreča i ruralnu cjelinu Kamen.

Urbana cjelina grada Splita

Urbana cjelina grada Splita zonirana je prema stupnju vrijednosti i očuvanosti povijesne strukture u zonu A, zonu B i zonu E/K (ekspozicvije i kontakta).

Zona A

Zona A obuhvaća prostor grada koji je definiran gradnjom baroknih bedema u 17. stoljeću. Današnje granice navedenog područja, iskazane anagrafskim oznakama, pružaju se sljedećim pravcima: početak Trumbićeve obale do križanje iste s Tomićevom ulicom, ulicom Ban Mladenova do spoja sa ulicom Bana J. Jelačića i dalje do Matošićeve ulice do njenog spoja s Teutinom ulicom. Potom istom prema istoku do njenog spoja sa Sinjskom ulicom i dalje do spoja sa Zagrebačkom ulicom. Potom istom do spoja s ulicom Kralja Zvonimira, jugoistočnim rubom Poljane kneza Trpimira do Obale Lazareta.

Zoni A odgovara režim potpune konzervatorske zaštite povijesne urbane strukture, pejsažnih obilježja te pojedinačnih građevina, unutar koje je potrebno očuvati sva bitna obilježja  prostorne i građevne strukture, određene topografijom, povijesnom građevnom supstancom, te raznolikošću namjena i sadržaja.

Mjere zaštite i odredbe za provedbu:

· sanacija i održavanje u povijesnom kontinuitetu očuvane urbane matrice, mjerila i slike naselja, povijesne graditeljske strukture, posebno vrijednih objekata i poteza, te postojeće i očuvane povijesne parcelacije

· sanacija i održavanje svake zgrade koja je sačuvala izvorna graditeljska obilježja

· restauracija svake zgrade koja je neprimjerenim zahvatima većim dijelom ili potpuno izgubila obilježja posebno vrijednog kulturnog dobra

· održavanje i uređenje neizgrađenih površina i pripadajuće urbane opreme, vodeći računa o njezinim autentičnim elementima, kao što su javna rasvjeta, hortikulturna rješenja, uređivanje parcela, te predvrtova 

· sprječavanje nadogradnje ili dogradnje pojedinih zgrada ili pak neprimjerenih adaptacija kojima se bitno mijenja izvorna arhitektonska zamisao;

· očuvanje karakterističnih rješenja krovova i sprječavanje bitnih promjena gabarita i oblikovanja, budući da su dio autentičnog arhitektonskog rješenja i mjerodavni kao peta fasada u karakterističnoj slici naselja;

· principom postupnosti treba omogućiti odgovarajuću rekonstrukciju i ukidanje degradirajućih elemenata i sadržaja

· nije dopuštena ugradnja graditeljskih elemenata i opreme koja nije u skladu s autentičnim elementima gradnje;

· za sve zahvate potrebno je ishoditi posebne uvjete i prethodno odobrenje nadležnog tijela za zaštitu kulturnih dobara, bez obzira na postojanje ili ne postojanje rješenja o registraciji ili preventivnoj zaštiti pojedinačnog kulturnog dobra 

S obzirom na iznimnu spomeničku vrijednost zone A grada Splita u nacionalnim i međunarodnim okvirima, a sukladno obveznom naputku Ministarstva kulture o sadržaju konzervatorskih podloga za planove prostornog uređenja određuju se manja područja unutar zone A za koje je obvezna izrada konzervatorske studije. Izrada konzervatrskih studija moguća je na dijelovima predloženih zona ili na prostoru više povezanih zona. Nadležni Konzervatorski odjel može odrediti izradu konzervatorske studije kao metode zaštite nepokretnog kulturnog dobra i na prostorima koji nisu izričito navedeni u Konzervatprskoj podlozi, kao područja obvezne izrade konzervatorskih studija. 

Zona B

Zona B obuhvaća prostor grada Splita koji je grad dostigao u razdoblju od pred kraj 17. stoljeća do sredine 20. stoljeća. Proteže se zapadnim rubom splitskog poluotoka do granice na istoku koja s juga teče od uvale Zenta, potom Spinčićevom do ulice Lazarica, prema zapadu do njenog spoja s Kaštelanovom ulicom. Od navedenog spoja pruža se kraćom zračnom crtom do južnog početka Pupačićeve ulice. Nastavlja se Pupačićevom prema sjeveru do spoja s Palmotićevom, a potom istom do njenog križanja s Barakovićevom ulicom. Od navedenog križanja pruža se dalje prema spoju Barakovićeve i ulice Matice hrvatske, a potom prema zapadu do spoja ulice Matice hrvatske i Ulice Slobode. Nastavlja se  Ulicom Slobode do križanja s Vukovarskom, potom Vukovarskom prema istoku, a potom uz zgradu Vodoprivrede zračnom crtom do Savske ulice. Nastavlja se prema sjeveru Savskom ulicom do njenog spoja sa Ulicom Slobode do spoja s Mažuranićevim šetalištem te dalje prema zapadu do početka ulice Hrvatskih iseljenika. Potom se nastavlja spomenutom ulicom do zapadnog pročelja zgrade Put Plokita 21, potom uz istočno pročelje zgrade Put Plokita 23A, zatim uz zgradu Hrvatskih iseljenika 26, ponovno na ulicu Hrvatskih iseljenika. Nastavlja se dalje prema jugozapadu do zgrade Hrvatskih iseljenika 15 i Tršćanske 36 uz čija se istočna pročelja crta spaja s Tršćanskom ulicom i nastavlja se do njenog spoja s Ulicom slobode, potom istom prema istoku do njenog spoja sa Smiljanićevom ulicom. Nastavlja se do spoja Smiljanićeve i Tršćanske, te se Tršćanskom nastavlja prema jugu do spoja s Ulicom Slobode. Potom se istom nastavlja do križanja s Ulicom domovinskog rata, do zgrade Lička 2, te kraćom zračnom crtom do Ličke ulice, odakle se nastavlja do njenog spoja sa Sukoišanskom do spoja sa sa Starčevićevom kojom ide do zapadnog pročelja zgrade Trg hrvatske bratske zajednice 5, kada se crta zaštite spušta prema jugu do Lovretske ulice. Istom se nastavlja do njenog križanja sa Starčevićevom, a potom Starčevićevom do ulice Table i dalje prema istoku do spoja sa Zrinsko-Frankopanskom kojom se nastavlja do sjevernih pročelja zgrada Ulica hrvatske mornarice 32, 30 i 28. Dalje ide do sjevernog pročelja zgrade Sutroičin put 1, te potom nastavlja prema jugu do spoja s Ulicom hrvatske mornarice, te istom prema istoku do križanja s ulicom Put Glavičina kojom prema sjeveru do kraja ulice. Potom prema zapadu do južnih pročelja zgrada Sutroičin put 7b, 5 i 3 do jugoistočnog ugla zgrade Zrinsko-Frankopanska 56. Potom se granica zone B nastavlja pružati prema jugozapadu uz zapadno pročelje zgrade Zrinsko-Frankopanska 40, te se od zapadnog pročelja središnjeg krila navedene zgrade nastavlja prema zapadu do Zrinsko-Frankopanske ulice. Istom se nastavlja prema sjeveru uz sjeverno pročelje sklopova Bazena na Poljudu i franjevačkog samostana i dolazi do ulice Poljudsko šetalište do Sportske lučice Poljud.

Zoni B odgovara režim zaštite osnovnih elemenata povijesne urbane strukture i pejsažnih vrijednosti, te pojedinih skupina i pojedinačnih povijesnih građevina, unutar koje je potrebno očuvati sva bitna obilježja i strukture.

Mjere zaštite i odredbe za provedbu:

· zahvati na pojedinačnim kulturnim dobrima unutar zone B definirani su mjerama zaštite i odredbama za provedbu pojedinačnih kulturnih dobara

· građevine ili građevni sklopovi unutar zone B koji nisu zaštićeni kao pojedinačno kulturno dobro zaštićuju se kroz mjere korištenja i uređenja prostora određenim i urbanim pravilima ovih odredbi. Korištenje i uređenje prostora temelji se na slijedećim mjerama zaštite:

· svi zahvati na tim objektima moraju biti u cilju očuvanja i obnove osobitosti cjeline – zone kao kulturnog dobra;

· mogući su zahvati rekonstrukcije i prenamjene uz obnovu očuvane izvorne građevne supstance, u cilju uspostave i obnove karakterističnih ambijentalnih vrijednosti prostora, mjerila i tipologije, a koje doprinose povećanju kvalitete same građevine, uličnog poteza 

· uklanjanje građevine, odnosno zamjenska gradnja moguća je isključivo na temelju prethodne detaljne analize i valorizacije 

· u slučaju zamjenske gradnje, kao i kod rekonstrukcije postojećih zgrada, svi elementi relevantni za određivanje zahvata u prostoru – oblik i veličina građevinske parcele, namjera, veličina i oblikovanje građevine te njezin smještaj na parceli, uređenje parcele, način priključenja parcele i objekta na javno-prometnu površinu i komunalnu infrastrukturu – moraju se podrediti ograničenjima i obvezama koje proizlaze iz urbanističkih i arhitektonskih specifičnosti pojedine lokacije

· potpuna zaštita unutar zone B odnosi se na očuvanje fizionomije, gabarita izgradnje, urbanih interijera i sl., uz mogućnost nužnog prilagođavanja postojeće supstance suvremenim potrebama;

· za gradnju uličnih objekata, te za uređivanje gradskih trgova preporuča se provedba urbanističko-arhitektonskog natječaja kojem trebaju prethoditi konzervatorska studija.

Zona B, dakle prostor Splita koji se, okvirno gledajući, razvio od druge polovine 17. stoljeća do sredine 20. stoljeća u polukrugu oko najuže jezgre antičke palače i srednjevjekovnog grada, karakterizira česta nedosljednost i neskladnost urbanističkih rješenja, prvenstveno kao posljedica brzog rasta ispresijecanog velikim povijesnim cezurama. Takva se situacija posebice ističe na prostorima nekadašnjih pučkih predgrađa, koji s jedne strane još čuvaju elemente ruralnog tkiva s kojim je njihov razvoj započeo, a s druge strane, posebice na obodima, ističu se značajnim zgradama kasnog 19. ili ranog 20. stoljeća. Kratkoća i ambicioznost razdoblja između dva svjetska rata na mnogim je mjestima šireg oboda gradske jezgre ostavila tek započete ulične poteze, tek naznačene blokove ili nizove zgrada, ostavljajući među njima prazne prostore ili starije zgrade koje nije stigla zamijeniti novima. Razdoblje poslije drugog svjetskog rata karakterizira razvoj grada prema istoku, u prostor Splitskog poluotoka. Tadašnji razvoj događa se u širokim potezima na do tada posve neizgrađenim prostorima, dok je prostor grada dosegnut do Drugog svjetskog rata postao nezanimljiv s obzirom na potrebe velikih javnih, gospodarskih ili stambenih gradnji. I tada na spojevima nasljeđenog gradskog tkiva i novoplaniranih poteza dolazi do značajnih kolizija u kojima stradava jedan od najljepših nasljeđa starog Splita: njegov ladanjski obod, niz vila i perivoja u kultiviranom krajoliku vinograda i voćnjaka koji se protezao od Bačvica i Pojišana do obronaka Marjana.

Stoga se ovom konzervatorskom podlogom određuju područja unutar zone B za koje se traže detaljniji planovi uređenja, a kojima se trebaju utvrditi mogući prostori novih gradnji metodom interpolacije unutar postojećeg urbanog tkiva, detaljna inventarizacija nepokretnih kulturnih dobara, načini dovršenja ili prilagodbe urbane mreže današnjim potrebama, potrebe hortikulturnih zahvata te detaljni uvijeti uređenja elemenata urbanog tkiva na mjestima kolizija različitih urbanističkih rješenja. Detaljne planove uređenja treba napraviti u cjelini za to određenog prostora.

Unutar zone B određuje se prostor Kazališnog trga kao i prostor bloka između zgrade Prime 1, Sinjske i Čulića dvora kao prostor posebno vrijednih spomeničkih obilježja za kojeg je potrebno napraviti konzervatorsku studiju kao osnov arhitektornskog i urbanističkog djelovanja. Prostor je prikazan na karti konzervatorskih studija (broj 18) u mjerilu 1: 5000

Zona E/K

Zona ekspozicije i kontakta prema zonama Bi A obuhvaća prostor širenja grada Splita do sredine šezdesetih godina dvadesetog stoljeća. Zona E/K  nastavlja se sa zapada na graničnu crtu zone B, a s istoka zahvaća cijelu širinu poluotoka po slijedećoj graničnoj crti: od uvale Trstenik prema sjeveru po Spinčićevoj ulici do križanja s Ulicom Ivana pl. Zajca, te istom ulicom o križanja s Ulicom Brune Bušića, tom ulicom do križanja s Velebitskom ulicom, potom istom ulicom do križanja sa Solinskom ulicom do broja 25 i odatle zračnom linijom do mora u uvali Duje.

Zona E/K se zaštićuje kroz mjere korištenja i uređenja prostora određene Generalnim planom i drugim detaljnijim planovima. Zaštita elemenata osnovne strukture naselja provodi se očuvanjem karaktera gradnje i pojedinačnih očuvanih primjera građevne supstance, zaštite prirodnih i kulturno – povijesnih vrijednosti, očuvanje kompozicijskih vrijednosti naselja, zaštita vizura, panorama, urbanih slika i obrisa te drugih vrijednosti krajolika.

Polurbana i ruralna cjelina 

Polurbana cjelina Stobreča jest uži prostor naselja na polutoku Stobreča a ruralnu cjelina Kamen čini manji dio naselja. Poluurbana i ruralna cjelina se definira kao zona djelomične zaštite (B). To su prostori znatnih devastacija graditeljskog nasljeđa pa se u cilju zaštite cjelina propisuju slijedeće mjere zaštite i očuvanja kulturnih dobara:  

· uvjetima uređenja i  korištenja prostora potrebno je u najvećoj mogućoj mjeri zadržati i revitalizirati matricu povijesne jezgre naselja, a izgradnju u neizgrađenim dijelovima jezgre realizirati interpolacijama na načelima tipološke rekonstrukcije. Pod tipološkom rekonstrukcijom podrazumijeva se izgradnja koje je unutarnjom organizacijom prostora, komunikacijom s javnim površinama, gabaritima i namjenom usklađena s postojećim okolnim povijesnim objektima, ne narušavajući siluetu i osnovne vizure te komunikacijske tijekove unutar povijesne jezgre

· posebno je potrebno očuvati odnos izgrađenog dijela povijesnih poluurbanih i ruralnih jezgri s neposrednim agrarnim okolišem i poljoprivrednim površinama unutar povijesnih jezgri

· ne preporučuje se izmjena strukture i tipologije postojećih objekata radi funkcionalog povezivanja  u veće prostorne sklopove koje bi mogle dovesti do gubitka prostornog identiteta pojedinih građevina. Zaštita slike naselja, njegove matrice i karakterističnog mjerila

· zaštita reljefa i specifičnih osobina pripadajućeg krajobraza

· uređivanje svih vanjskih ploha objekata unutar povijesnih poluurbanih i ruralnih cjelina mora se temeljiti na korištenju isključivo lokalnih arhitektonskih izraza i građevinskih materijala. 

· održavanje karakteristične topografske forme i prostorne organizacije naselja

· očuvanje prostornih detalja unutar naselja

· spriječavanje unošenja stranih oblikovnih i građevinskih elemenata i njegovanje tradicijskog načina oblikovanja i građenja;

Za upravljanje graditeljskim nasljeđem u povijesnim jezgrama poluurbanih i ruralnih naselja preporuča se osnivanje specijaliziranih ustanova, zaklada i fondacija koje se financiraju temeljem propisa o zaštiti kulturnih doba.

2. Područje arheološke baštine

Područje arheološke baštine su zone i područja arheoloških nalaza koji upućuju na veći broj lokaliteta, odnosno područja koja su pretpovijesti, antici ili srednjem vijeku bila intenzivno naseljena. 

Takva područja su: priobalna zona od od Žnjana do Stobreča, uključujući polurbanu cjelinu Stobreča sa središtem na uzvisini Orišac. Šira zona Ravnih njiva i Mostina, odnosno prostor uz nadzemne dijelove akvedukta koji je bio intenzivno naseljen već u antici. Širi prostor ruralne cjeline Kamen s prostorom Blato uz rijeku Žrnovnicu te područje Rokalovo sa središtem na lokalitetu Libovac (Grad Solin). 

Prigodom građevinskih radova koji zadiru u kulturne slojeve pod zemljom i na arheološkim lokalitetima koji su označeni kao arheološka područja na kartografskim prikazima Generalnog plana (broj prikaza), obvezan je arheološki nadzor iskopa, a izvođač radova je dužan prekinuti radove i o nalazu izvijestiti tijelo nadležno za zaštitu kulturnih dobara. 

Na područjima na kojima se Generalnim planom predviđa izgradnja građevina unutar arheoloških zona, obvezuje se nositelj zahvata da osigura arheološko rekognosticiranje prostora prije početka bilo kakvih radova, te sukladno rezultatima rekognosticiranja osigura i zaštitna arheološka istraživanja. U slučaju prezentacije arheoloških nalaza in situ potrebno je izraditi detaljniji plan koji će definirati odnose između prezentiranih nalaza i predviđene izgradnje.

Arheološka nalazišta koja su zaštićena kao pojedinačna kulturna dobra, što je tabelarno i kartografski iskazano u Konzervatorskoj podlozi, štite se kao pojedinačna kulturna dobra. Radovi na samom lokalitetu ili u njegovoj neposrednoj blizini trebaju imati posebne uvjete i prethodno odobrenje nadležne službe za zaštitu kulturnih dobara.

Mjerama zaštite arheološke baštine posebna se pažnja posvećuje trasi antičkog akvedukta i ostacima centurijacije salonitanskog agera. Trasa antičkog akvedukta i pravci pružanja antičke centurijacije prikazani su na kartografskim prilozima plana. 

Za planom predviđenu gradnju uz podzemnu trasu antičkog akvedukta propisuje se obveza ishođenja posebnih uvijeta i prethodne suglasnosti na idejno rješenje za ishođenje lokacijske dozvole, odnosno sustav mjera zaštite za detaljnije planove. Ista obveza vrijedi za bilo koju gradnju koja vrši na udaljenosti od najmanje 20 metara od podzemne trase akvedukta. Za prostore uz dijelove nadzemne trase antičkog akvedukta (Mostine-Bilice i Ravne Njive) obvezna je izrada detaljnijih planova. 

Trase ulica, gdje je to moguće, treba postavljati tako da koriste trasu antičke centurijacije prostora. Planiranju pojedinih dijelova ulica ili sustava ulica u detaljnijim planovima, treba prethoditi arheološko rekognostriciranje utvrđenog ili pretpostavljenog pravca pružanja antičke centurijacije, te sukladno rezultatima određivanje mjera zaštite antičke centurijacije.

3. Pojedinačna kulturna dobra

Zaštitom pojedinačnih kulturnih dobara obuhvaćeni su registrirani ili preventivno zaštićenim, građevinski sklopovi, utvrde, fortifikacije, stambene građevine, vile, građevine javne namjene, škole, hoteli, terme i sl., crkve, kapele, groblja i grobne građevine gospodarske i industrijske građevine i arheološki lokaliteti. Popis registriranih i preventivno zaštićenih kulturnih dobara tabelarno je i kartografski prikazan u Konzervatorskoj podlozi.

Rad na izradi popisa registriranih i preventivno zaštićenih kulturnih dobara trajan je proces. Kulturna dobra koja tijekom vremena budu upisana u popis registriranih i preventivno zaštićenih kulturnih dobara, a sada se ne nalaze u istom popisu, također se obuhvaćaju propisanim mjerama za pojedinačna kulturna dobra. Sve promjene u popisu registriranih i preventivno zaštićenih kulturnih dobara nadležna služba zaštite kulturnih dobara dostavit će  nadležnim gradskim i županijskim tijelima.

Radnje koje bi mogle prouzročiti promjene na nepokretnom kulturnom dobru, promjene namjene zaštićenog kulturnog dobra, kao i promjene u zaštićenom okolišu kulturnog dobra, mogu se poduzimati samo uz posebne uvjete i prethodno odobrenje nadležnog tijela za zaštitu kulturnih dobara. Nisu dopuštene radnje koje bi mogle narušiti integritet nepokretnog kulturnog dobra.

Zaštitu treba provoditi cjelovito što podrazumijeva istodobnu zaštitu same građevine i svih elemenata pripadajućeg prostora, odnosno parcele, u pravilu uz očuvanje izvorne namjene i sadržaja u zaštićenim građevinama i pripadajućim parcelama.

Za sanaciju i provođenje zaštitnih radova na ugroženim odnosno oštećenim kulturnim dobrima potrebno je izraditi odgovarajuću arhitektonsko-građevinsku dokumentaciju postojećeg stanja sa prijedlogom sanacije i obnove, a prema konzervatorskim uvjetima nadležne službe zaštite.

Za zaštićena pojedinačna kulturna dobra (registrirana i preventivno zaštićena), bez obzira na stupanj zaštite područja ili naselja u kojem se nalaze propisuju se slijedeće mjere zaštite:

· svi zahvati trebaju omogućiti očuvanje, sanaciju i obnovu izvornih arhitektonskih i tipoloških karakteristika, te parcele, u pravilu uz očuvanje izvorne namjene;

· eventualna nova namjena mora se prilagoditi očuvanoj građevnoj strukturi;

· sanacija i obnova svake zgrade mora se provoditi sukladno izvornom arhitektonsko-oblikovnom konceptu, uz očuvanje pripadajućih parcela, odnosno posjeda s kojima čine kvalitetnu cjelinu;

· nisu dopuštene intervencije koje mogu ugroziti spomenički karakter, bilo da se radi o rekonstrukciji, nadogradnji, preoblikovanju ili prenamjeni u sadržaje koji nisu primjereni karakteru objekta odnosno karakteru šireg okoliša, kao niti preparcelacija;

· nije dopuštena ugradnja i zamjena građevnih elemenata i materijala koji nisu primjereni povijesnom i spomeničkom karakteru objekta (PVC ili metalna stolarija, pokrov neprimjerenim crijepom i sl.), osim iznimno na onim građevinama u potezima ulica gdje su prizemlja javne namjene (lokali), a prema uvijetima izdanim od nadležnog konzervatorskog tijela;

· nije dopušteno uklanjanje objekata u svrhu gradnje zamjenskih, osim iznimno pod uvjetima propisanim Zakona o zaštiti i očuvanju kulturnih dobara;

· za sve zahvate na kulturnom dobru potrebno je ishoditi posebne uvjete i prethodno odobrenje nadležnog tijela za zaštitu kulturnih dobara. 

Građevni sklopovi koji su zaštićeni kao pojedinačno kulturno dobro uređuju se isključivo temeljem detaljnijih planova, kojima prethode posebni uvijeti i prethodno odobrenje. Sakralni i civilni građevni sklopovi mogu mijenjati namjenu (metoda revitalizacije) samo na temeljem izvršene konzervacije koja može uključivati metodu anastiloze, restauracije i tipološke rekonstrukcije ukoliko se takve metode potvrde kao poželjne u postizanju integriteta kulturnog dobra. 

Prije izrade projekata uređenja građevnih sklopova preporuča se raspisivanje arhitektonskih natječaja Arhitektonski natječaji, u svojim propozicijama, trebaju imati ugrađene propisane mjere zaštite pojedinačnih kulturnih dobara. 

3.2.5.2. Zaštita prirode

Zaštićena Park šume Marjan, dijelovi prirode koji se predlažu za zaštitu u smislu Zakona o zaštiti prirode kao i oni dijelovi prirode koji se štite Generalnim planom čine sustav posebno vrijednih i zaštićenih dijelova prirode u cjelovitom sustavu zaštite prirodnih vrijednosti. Zaštita se provodi radi njihove ekološke, edukativne, društvene, estetske i kulturno povijesne vrijednosti.  

A
Dijelovi prirode zaštićeni na temelju Zakona o zaštiti prirode:

Park šuma Marjan, 1964. godine Rješenjem o utvrđivanju poluotoka Marjan sa Sustipanom utvrđena zaštita u kategoriji rezervata prirodnog predjela (park-šuma) a 1988. godine izmjenom Rješenja o utvrđivanju poluotoka Marjan sa Sustipanom u kategoriji rezervata prirodnog predjela (park-šuma) izmijenjene su granice i utvrđena zaštita u kategoriji park – šume u veličini od oko 307 ha. 

Park šuma Marjan se štiti, čuva i uređuje u svrhu javnog korištenja, očuvanja krajobraznih vrijednosti i spomeničke baštine. Zaštita i uređenje Park šume Marjan implicira primjereno uređenje kontaktnog područja, posebno istočnih padina Marjana prema gradskoj luci i Poljudu. U tom smislu definira se šire, krajobrazno značajno područje Marjanskog poluotoka koje je omeđeno Matošićevom ulicom do gradske luke, Zrinsko Fankopanskom ulicom, Matoševom ulicom obuhvaćajući uvalu Poljud do današnjeg bazena Mornara. To područje ujedno pripada i zaštićenoj spomeničkoj cjeline grada. U sukladnosti sa navedenim područjem, dio starog Hajdukovog igrališta i okoliš te nastavno Vidovićev park zadržavaju se kao zelene površine bez stambene izgradnje kao ‘ulazak’ Marjana u središte grada.

Marjan, u skladu s karakterom zaštićenog prirodnog dobra i očuvanjem osobitosti krajolika i vrijednih izgrađenih struktura. Svi zahvati u Park-šumi Marjan i širem krajobrazu posebno su osjetljivi i potrebno ih je svesti na najmanju mjeru i u funkciji održavanja park-šume, odnosno očuvanja vrijednosti šireg krajobraza. Prostor unutar Park-šume Marjan je prvenstveno javni prostor na dobrobit građana Splita i posjetitelja, te ima kulturnu, socijalnu, odgojno-obrazovnu i rekreativnu namjenu. Najveći dio Park-šume uređuje se i dograđuje u skladu sa ciljevima zaštite  šume kao temeljnog fenomena (botanički vrt, arboretum, muzeji, ornitološka zbirka, rekreacijski sadržaji, kupališta, javni i drugi slični sadržaji, potrebna komunalna infrastruktura). U granicama Park šume Marjan ne dopušta se gradnja stambenih građevina.

Potpuna zaštita Park-šume ostvarit će se otkupljivanjem zemljišta, korištenjem instituta prvokupa i osnivanjem fundacije za Marjan te izjednačavanjem (prijenosom) građevnih prava kao i većeg uključivanja i animiranja javnosti prilikom donošenja odluka o građenju i uređivanju prostora (javna izlaganja, sredstva javnog informiranja, uključivanje građanskih i nevladinih udruga, stručna javnost i dr.).

B
Dijelovi prirode koji se predlažu za zaštitu na temelju Zakona o zaštiti prirode:

1. Značajni kajobraz – dio područja toka rijeke Žrnovnice

2. Spomenik parkovne arhitekture, Strossmayerov park

3. U kategoriji spomenika prirode predlažu se (botanički) rijetki i lokacijom značajni primjerci biljnog svijeta: Hajdukova murva, košćela na Ujevićevoj poljani, česmina uz Dvornikove dvore i tri hrasta na Kamenu. 

C
Dijelovi prirode koji se štite mjerama Generalnog plana:

Krajolici

Obala mora duž cijelog priobalja od Katalinića brijega do Stobreča (sa stijenama, flišnim padinama, klifovima i pojasom šumica i vegetacije iznad morskih padina), područje uz Dioklecijanov akvedukt, Vrboran, prirodne udoline na istočnom dijelu Splitskog poluotoka (južno od Kile i Kamena, južno od Karepovca). Dio područja Kamena, Kile, Kitožera, Vidovac, greben krug između Duilova i Stobreča te područje uz rijeku Žrnovnicu  treba trajno zaštititi od bilo kakve gradnje radi očuvanja prirodne i krajobrazne posebnosti i privlačnosti. To su ujedno točke i potezi značajnije vrijednosti za panoramsku sliku  i  ambijent grada.

Zelene površine u Gajevoj ulici i Šetalištu Bačvice (bulevar) čuva se radi osobitih vrijednosti u gradskom ambijentu. 

Javni parkovi

Generalnim planom su određene javne zelene površine te zaštitno zelenilo i pejzažne površine. Značajnije površine gradskih parkova obuhvaćaju: Tursku kulu, Sustipan (spomen park), Zvončac, Katalinića brig, Špinut, park E. Vidovića, staro Hajdukovo igralište, Bol, Gripe (istočno i južno od tvrđave), Lazarica, Hetzeov perivoj, Bačvice, Split 3 (Trstenik), Mertojak, Pujanke, Šine (osnovna škola), Stobreč.

Perivoji i vrtovi– parkovna arhitektura (štite se prema ICOMOS – IFLA povelji):

1. 
Perivoj Oceanografskog instituta na Marjanu

2. 
Perivoj Vile Dalmacije na Marjanu

3. 
Perivoj Galerije “Meštrović” i perivoj Meštovićevog kašteleta na Marjanu

4. 
Perivoj vile obitelji Ferić na Mejama

5. 
Perivoj vile obitelji Tresić – Pavičić na Mejama

6. 
Botanički vrt na Marjanu

7. 
Arboretum Šumarske škole

8. 
Perivoj Arheološkog muzeja

9. 
Perivoj kuće u Zrinsko – Frankopanskoj ulici broj 20

10. 
Perivoj zgrade obitelji Polić (iza samostana i crkve Gospe od Zdravlja)

11. 
Perivoj u Bihaćkoj ulici

12. 
Perivoj vile obitelji Tončić

13. 
Perivoji (zgrada) u Riječkoj ulici

14. 
Perivoji (zgrada) u Istarskoj ulici

15. 
Perivoji (zgrada) u Zagrebačkoj ulici

16. 
Vrt samostana Klarisa u Zvonimirovoj ulici

17. 
Perivoji u Bukovčevoj, Hektorovićevoj ulici, ulici Put Firula i Meštrovićevom šetalištu (predstavljau sretan spoj građevine i perivoja u skladu sa točkom 3.1.3. Povelje ICOMOS – IFLA)

18. Perivoj bolnice Firule

19.
Stabla u kampu Stobreč

Drvoredi u ulicama štite se kao povijesno zelenilo u gradu:

Pored povijesne i kulturne vrijednosti ovi drvoredi imaju i značajnu pejsažnu vrijednost i dominantne su odrednice urbanog krajobraza

1. Palme – drvored na Obali

2. Koštele u Poljičkoj ulici

3. Koštele u Spinčićevoj ulici

4. Koštele u Osječkoj ulici

5. Koštele na Obali kneza Domagoja

6. Koštele u ul. Vl. Nazora

7. Platane u Zagrebačkoj ulici

8. Platane na Preradovićevom šetalištu

9. Platane u Gupčevoj ulici

10. Česmine u Vukovarskoj ulici

11. Česmine na Meštrovićevom šetalištu

12. Pinjole u Matoševoj ulici

13. Pinjole u ulici Matice Hrvatske

14. Čempresi u okviru vile Dalmacija na Meštrovićevom šetalištu

15. Čempresi na groblju Lovrinac

16. Čempresi u okviru perivoja uz bolnicu Firule

17. Kesteni i borovi u Gundulićevoj ulici

18. Borovi u Kaštelanskoj ulici

19. Sofore u Kaštelanskoj ulici

20. Sofore u Matoševoj ulici

Svi ostali drvoredi u gradu se štite bez obzira na starost i vrstu zbog svog značaja.

Pored povijesne i kulturne vrijednosti ovi drvoredi imaju i značajnu pejsažnu vrijednost i dominantne su odrednice urbanog krajobraza.

Pojedinačna stabla – spomenici prirode (posebna po starosti, veličini ili rijetkosti):

Generalni planom se ukazuje na potrebu daljnje obrade važnijih stabala u cilju izrade Registar stabala, kao i zelenih površina a radi provođenja planiranih mjera zaštite. Uz pojedinačna stabla koja se navode, Generalnim planom se štite i ostala stabla koja se u Registru stabala pokažu kao vrijedna. Tako se štite stabla čiji promjer debla na prsn oj visini iznosi 60 cm i više bez obzira na vrstu i lokaciju (javna ili privatna povrtšina). Pojedinačna stabla obuhvaćaju: 

1. Čempresi na Marjanu (Tudora i Gioromete)

2. Jela–Abies pinsapo u vrtu kuće Ban,sada Ivanišević, Meštrović. šetalište

3. Brijestovi – Ulmus campestris na Meštrovićevom šetalištu

4. Bajam u ul. A. Cesarca, na raskrižju s Njegoševom

5. Šuplja pelegrinka u Milićevoj ulici, Veli Varoš

6. Sofora kod crkvice u Spinutu

7. Koštela na Kragića poljani

8. Koštele u Milićevoj i Senjskoj ulici

9. Cedar na križanju Matoševe i Kaštelanske 

10. Cedar u Teslinoj kod 'Mornara'

11. Novoposađena murva kod stadiona u Poljudu

12. Platane kod starog Hajdukovog placa

13. Koštela u Varošu – Radmilovićeva ul.

14. Akacija (Acacia dealbata) kod crkvice Sv. Nikole u Varošu

15. Koštela na Cankarjevoj poljani

16. Brijest na parkiralištu u Ujevićevoj ulici

17. Magnolija u dvorištu kuće u Kavanjinovoj ulici

18. Platana, rogač i tisa kod Zlatnih vrata Dioklecijanove palače

19. Pitospori na Matejuški

20. Platane nasuprot glavne pošte u ulici Kralja Tomislava

21. Ginko u Strossmayerovom perivoju

22. Platane na glavnoj gradskoj tržnici

23. Rogač na rivi, nasuprot gradske tržnice

24. Pojedinačne stablašice u Radunici

25. Magina (Arbutus) u Ulici kralja Zvonimira

26. Judić u Zvonimirovoj ulici ispred Koteksovog nebodera

27. Pojedinačni primjerci platana i čempresa na Šetalištu  Bačvice i Preradovićevom šetalištu (sadnja oko 1960. godine)

28. Paulonije u ulici Sv. Petra starog 46

29. Česmine ispred Dvornikovih dvora

30. Bor u ulici Braće Kaliterna na Bačvicama 

31. Lipe u Viškoj ulici

32. Jela – Abies pinsapo u krugu bolnice Firule

33. Koštela u Ćiril – Metodovoj ulici

34. Maslina u Gundulićevoj ul. na križanju s ul. Domovinskog rata

35. Čempres na križanju Ulice Domovinskog rata i Mažuranićevog šetališta – nasuprot Pravnog fakulteta 

36. (ispred bivše vjenčaone)

37. Magnolija u Ulici Domovinskog rata (dvorište - trg zgrade bivše općine, odnosno Županije), 

38. Cedar u Tolstojevoj ulici

39. Bajam u Vukovarskoj ulici

40. Hrastovi lužnjaci – četiri stabla na križanju Vukovarske i Vinkovačke

41. Hrast medunac – tri stabla – Vinkovačka ulica kod benzinske postaje

42. Cedrovi u Partaćevoj i Kukuljevićevoj ulici

43. Judić – dva stabla u Hercegovačkoj ulici broj 30

44. Katalpa u Hercegovačkoj ulici broj 34

45. Česmine u  Hercegovačkoj ulici broj 32 - 40

46. Arizonski čempresi u Ulici Gradišćanskih hrvata broj 24 – 26

47. Horizontalni čempres kod dječjeg vrtića na Blatinama

48. Koštela nna križanju Poljičke ulice i Ulice Bruna Bušića

49. Jela (abijes pinsapo) na M eštrovićevom šetalištu (dvor kuće Ivanišević, ex.  Ban) 

50. Čempresi i borovi oko župne crkve u Stobreču

Generalnim planom se osigurava zaštita vrijednih stabala od bilo kojeg oblika devastacije. Nove građevine ili parkirališta treba planirati tako da se ne moraju narušavati prostori zelenila ili ruše stabla, nego ih treba smjestiti na način da se osigura opstanak parka ili stabala.

3.2.6. 
Područja primjene posebnih mjera uređenja i zaštite 

  Detaljniji planovi

Buduća izgradnja i uređivanje prostora u visokokonsolidiranim i konsolidiranim područjima grada se temelji na poštivanju pravila na kojima su ta područja izvorno izgrađena.  Ovi gradski prostori imaju definiranu uličnu mrežu i način gradnje, komunalno su opremljena, iz čega slijede i pravila za buduće intervencije. U većini slučajeva ove intervencije su moguće bez izrade detaljnijih planova. Iznimno, za područja složenih zahvata kao što su gradski projekti te za zahvate u zaštićenoj povijesnoj cjelini (zona A), utvrđuje se obveza izrade detaljnijih planova, urbanističkih planova uređenja. 

Niskokonsolidirana područja obilježava nedostatak primjerene ulične mreže i utvrđene tipologije izgradnje, kao i nedostatk javnih prostora i sadržaja. Planska tema je u ovom slučaju sanacija i urbanizacija prostora (urbana regeneracija). Stoga je obveza izrade urbanističkih planova uređenja za ove prostore ključna podloga za definiranje i rekonstrukciju ulične mreže te utvrđivanje lokacija javnih sadržaju. Ovim planovima se ujedno daju rješenja infrastrukturnih sustava i komunalnog opremanja te utvrđuju mogućnosti zadržavanja bespravno izgrađenih građevina u prostoru. 

  Urbanističko arhitektonski natječaji

U situacijama zahvata u konsolidiranim prostorima grada gdje se u pravilu radi o urbanistički definiranim lokacijama propisuje se provedba arhitektonskih natječaja. Ovime se osigurava kvalitetnija kontrola buduće intervencije, posebno u oblikovnom smislu, što kroz detaljnije urbanističke planove nije moguće. Ovo se posebno odnosi na tzv. pojedinačne (točkaste) zahvate za koje se definiraju svi parametri kojima se kontrolira namjena i parametri izgrađenosti a zadatak natječaja je primarno oblikovanje intervencije. 

Drugi tip zahvata su gradski projekti gdje je temeljni razlog obveze provedbe urbanističko arhitektonskog natječaja značaj lokacije i namjene i njihova složenost. U ovom slučaju natječaj slijedi fazu detaljnog utvrđivanja programa izgradnje kroz pregovore javnog i privatnog sektora a na temelju obveza i parametara definiranih ovim Planom.

U okviru provedbe urbanističko arhitektonskih natječaja obvezno je i provođenje javne rasprave bilo u fazi definiranja natječajnog programa i/ili  nakon odabira rada temeljem kojeg se ide u realizaciju.

  Dogovorni urbanistički bonus

Dogovorni urbanistički bonus je instrument provedbe ovog Plana kojim se pridonosi: 

· načelu distribucijske pravednosti, 

· osiguranju bolje zaštite javnog interesa u procesu uređivanja Grada. 

Pod distribucijskom pravednošću se podrazumijeva ujednačenija raspodjela prava koja Plan utvrđuje (pravo građenja, namjena, intenzitet izgradnje). Ovo se prije svega odnosi na prava građenja viših gustoća od prosječnih te na posebno atraktivnim lokacijama. Parametri izgrađenosti koji se smatraju većim od prosječnih su kisN stambene namjene veći od 1 ili kisN poslovne namjene veći od 1,5 ili odgovarajuća kombinacija. Zaštita javnog interesa podrazumijeva posebno osiguranje javnih prostora i sadržaja od interesa za sve građane (ulice s nogostupima i drvoredima, trgovi, gradsko zelenilo, javne parkirališne površine i garaže, sadržaji društvenog standarda itd.). 

Grad Split putem nadležnih službi može u programu detaljnijeg plana ili urbanističko-arhitektonskog natječaja utvrditi dijelove obuhvata ili programa uređenja koji će se planirati i realizirati korištenjem instrumenta dogovornog urbanističkog bonusa. Dogovornim urbanističkim bonusom se omogućava budućem investitoru izgradnja većeg intenziteta i profitabilnosti (u granicama utvrđenim ovim Planom) u odnosu na prosječne vrijednosti, uz uvjet da zauzvrat realizira ili sudjeluje u realizaciji dogovorenog programa od javnog interesa. Dogovorni urbanistički bonus se realizira kroz javno-privatno partnerstvo Grada i investitora. Urbanistički i drugi uvjeti kao i međusobna prava i obveze se temelje na odredbama ovog Plana i međusobnom dogovoru dvije strane. Postupak dogovaranja i utvrđivanja programa izgradnje i uređenja prostora se realizira kroz izradu detaljnijeg plana čija je izrada propisana ovim Planom. U postupak izrade detaljnijeg plana potrebno je uključiti i širu urbanu javnost (stručne i nevladine udruge) te posebno građane i predstavnike mjesne samouprave, naročito iz Gradskog kotara u kojem se nalazi obuhvat planiranog zahvata.

U svrhu osiguranja ispunjenja dogovorenih obveza Grad Split može zahtijevati korištenje garancijskih instrumenata.

Generalni urbanistički plan naglašava potrebu korporativne socijalne odgovornosti čiji je jedan od instrumenata i dogovorni urbanistički bonus. Pored ovog instrumenta, u svim zahvatima u prostoru grada profitni sektor se potiče (posebno banke i gradski developeri) na socijalno odgovorna ulaganja kojima se vodi računa o ekološkim, socijalnim i prostornim efektima projekata koje podržavaju ili realiziraju. Ovime profitni sektor postaje partner lokalne zajednice i gradske uprave u održivom razvoju grada (korporativna etika). 

Očekuje se da i profitni sektor sudjeluje u analizama i ocjenama zahvata koje podržava i planira, posebno s aspekta doprinosa održivom razvoju grada (a ne samo s aspekta vlastitog ekonomskog interesa) te da potiče korekcije ili odustaje od onih rješenja koja su u suprotnosti s principima održivog razvoja grada. Ovaj Plan pri tome služi kao jedan od izvora kriterija i pokazatelja kojima se procijenjuje koliko pojedini zahvat doprinosi održivom razvoju grada. Neki od tih kriterija su:

· zaštita i održavanje vrijedne kulturne i prirodne baštine,

· čuvanje obilježja vrijednih urbanih tipologija u konsolidiranim djelovima grada,

· dodatna obzirnost u svim intervencijama u obalnom pojasu i potreba njihovih javnih provjera (natječaji, rasprave),

· udio i kvalitet prostora javnog interesa u novim zahvatima, 

· urbano javno i privatno zelenilo,

· izgradnja sadržaja javne namjene,

· kompaktna urbana forma (više gustoće), posebno u koridorima JGP-a,

· izgradnja u infrastrukturno opremljenim zonama (ili prioritetnim za opremanje), 

· rješavanje prometa u mirovanju,

· reduciranje privatnog automobilskog prometa i poticanje alternativnih sredstava, posebno JGP-a

· multifunkcionalne (mješovite) namjene prostora.

GUP također potiče neprofitni sektor (nevladine i stručne udruge), medije i građane da razvija kontrolne mehanizme koji prate poštivanje ovakovih odredbi. U tom smislu Grad mora osigurati punu dostupnost svih informacija u postupku pripreme i analiza programa, planova i projekata svih intervencija u gradskom prostoru.

  Urbana obnova

Programi urbane obnove (regeneracije) su temeljni instrument uređenja gradova u fazi stabiliziranog demografskog razvoja u kojoj prevladaju zahvati dovršavanja i održavanja grada te uređivanja s ciljem povećanja kvalitete urbanog, posebno javnih prostora. Programima urbane obnove se posebno pridonosi održivom urbanom razvoju kroz regeneraciju urbanog tkiva (zamjenu neuvjetnih i dotrajalih građevina), efikasnije korištenje prostora primjerenije vrijednosti lokacije te formiranje urbanog okoliša privlačnijeg za život i rad svojih stanovnika. 

Programi urbane obnove zahtijevaju i donošenje danas nedostajućih nacionalnih programa kojima se utvrđuju poticajne mjere (npr. sufinanciranje) za realizaciju tih programa. Značajno obilježje programa urbane obnove je da se oni u pravilu financiraju i realiziraju na temelju javno privatnih partnerstava.

  Prijenos građevnih prava

U cilju osiguranja prostora javnog korištenja, zaštite područja posebnih krajobraznih vrijednosti (koja nisu u obuhvatu zaštićenih dijelova prirode) te pravedne raspodjele prava građenja Grad Split kroz programe izrade detaljnijih planova može predložiti primjenu prijenosa građevnih prava s negradivog dijela zone koja se štiti i namjenjuje javnom korištenju u zone predviđene za gradnju. Prijenos građevnih prava vrši se na temelju detaljnijeg plana (jednog ili više njih) koji obuhvaćaju zonu javnog korištenja iz koje se prenose građevna prava i zonu s mogućnošću građenja u kojoj se ta prava ostvaruju.

3.2.7. 
Način i uvjeti gradnje – urbana pravila

Pojam konsolidacije urbanog područja pripada grupi kriterija pomoću kojih se ocjenjuje stabilnost pojedinog područja s obzirom na fizičku strukturu i aktivnosti. Konsolidirana struktura je ona za koju se kontrola promjena odvija prema pravilima po kojima je struktura i nastala. Kako je struktura nastala za određene aktivnosti, to znači da su i aktivnosti relativno stabilne. Ako se u neko područje žele unijeti promjene koje bitno mijenjaju karakter (morfologiju, aktivnosti, intenzitete) područja, bilo u fizičke strukture bilo u aktivnosti, onda se to područje smatra niskokonsolidiranim. 

Za svako područje konsolidacije istraženi su i definirani uvjeti promjena, te urbana pravila. Konsolidacija urbanog teritorija potiče se progušćivanjem sagrađenog teritorija, rehabilitacijom sagrađene urbane strukture, posebno spomeničke i osobito vrijedne, očuvanjem i uređenjem neizgrađenih prostora i poboljšavanjem gradske mreže i komunikacijskih sustava, posebice javnog prometa.

Visokokonsolidirana područja 

1.1. Zaštita i revitalizacija povijesne baštine - povijesna jezgra Splita
· zaštita i uređivanje središnjeg prostora grada koji ima vrijednost povijesne baštine,

· čuvanje primarne namjene, zaštita stanovanja (nije moguća prenamjena kvalitetnog stambenog prostora u neku drugu namjenu osim u prizemljima građevina ili ukoliko se istim zahvatom planiraju novi stambeni prostori iste površine), uz isključivanje sadržaja koji nisu u skladu s vrijednostima prostora,

· maksimalno očuvanje postojećih definiranih javnih  površina, zaštita kvalitetnih pojedinačnih stabala, i posebno zaštita zelenih površina,

· obvezno je minimiziranje prometa vozila kroz povijesni prostor uz stimuliranje javnog prometa primjerenog povijesnom prostoru, samo na rubnom području,

· osiguranje mogućnosti kolnog pristupa uz posebno reguliranje, za urgentni promet i za reprezentativne potrebe,

· parkirališne potrebe za potrebe stanovništva osigurati na javnim parkiralištima ili u javnim garažama izvan područja,

· sve intervencije na ovom prostoru moguće isključivo uz posebne uvjete i suglasnost nadležne službe zaštite.  

1.2. Zaštita, uređivanje i dogradnja povijesne baštine (stara predgrađa Varoš, Dobri, Manuš, Lučac, Stobreč i Kamen). 
· zaštita, održavanje i uređivanje povijesne baštine, uz zadržavanje mjerila parcelacije i gradnje,

· zadržavanje postojeće urbane strukture i mreže javnih površina,

· zadržavanje postojeće raznolikosti visina uličnih građevina posebno imajući u vidu vrijednost i oblikovnu dovršenost građevina, te ambijentalne karakteristike i kvalitete cjeline,

· zaštita i zadržavanje kvalitetnih stabala na uličnim parcelama; čuvanje i obnova postojećih drvoreda i mogućnost sadnje novih,

· neizgradene zelene dvorišne površine i kvalitetna pojedinačna stabla obavezno sačuvati,

· sve intervencije na ovom prostoru moguće isključivo uz posebne uvjete i suglasnost nadležne službe zaštite.

1.3. Zaštita, uređivanje i dogradnja zaštićenih dijelova niske gradnje (zapadni  dio Varoša, dijelovi Manuša i Gripa, Tršćanska - Hrvatskih iseljenika, Vukovarska – Kvaternikova – Račkog,...)
· zaštita, održavanje i uređivanje cjelina koje imaju vrijednost povijesne baštine, uz poštivanje mjerila gradnje,

· zadržavanje postojeće urbane mreže, s karakteristikama otvorenog bloka, odnosno rubne gradnje slobodnostojećih ili dvojnih građevina uz ulicu, sa predvrtovima, 

· zadržavanje postojeće prevladavajuće visine građevina, građevinske i regulacijske linije,

· zaštićene građevine ili valorizirane kao građevine vrijednih tipoloških značajki kroz izradu konzervatorskih studija i propisanih detaljnijih planova, ne mogu se rušiti i graditi zamjenske građevine, ili rekonstruirati bez posebnih uvjeta I suglasnosti nadležne službe,

· nije moguće smanjivanje postojećih javnih zelenih površina, obvezno zaštita i zadržavanje kvalitetnih stabala na uličnim parcelama, čuvanje i obnova postojećih drvoreda i mogućnost sadnje novih,

· uređivanje dvorišta s time da nije moguća gradnja u dvorištima (u unutrašnjosti otvorenog bloka) moguće je samo uklanjanje postojećih pomoćnih i drugih građevina,

· javne garaže i javna parkirališta u pravilu se smještaju na obodu područja zaštite, veličinom primjereni zaštiti predjela i kapacitetu pristupnih ulica.

1.4. Zaštita, uređivanje i dogradnja zaštićene blokovske izgradnje XIX i XX stoljeća (Dražanac, Kavanjinova, Zrinsko Frankopanska, Matoševa, Tolstojeva, Gorička - Biokovska, Gundulićeva, Starčevićeva, Tršćanska, Domovinskog rata,  Kralja Zvonimira,...)

· zaštita, održavanje i uređivanje cjelina  koje imaju vrijednost povijesne baštine, uz zadržavanje mjerila parcelacije i gradnje,

· zadržavanje postojeće urbane strukture i mreže javnih površina, zadržavanje postojećih zatvorenih ili poluzatvorenih blokova bez nove gradnje u unutrašnjosti blokova, osim kroz zamjenu postojećih legalnih građevina,

· zadržava se postojeći kontinuirani građevinski pravac,

· zadržavaju se postojeće kontinuirane visine vijenaca građevina, 

· ispod postojećih uređenih zelenih površina nije moguća gradnja osim ukoliko se ne gradi na način da se sačuva zelena površina ili da se ne smanjuje ukupna površina zelenila, 

· zaštita i zadržavanje kvalitetnih stabala na uličnim parcelama, čuvanje i obnova postojećih drvoreda te sadnja novih, gdje postojeći uvjeti to omogućavaju,

· omogućava se uređivanje dvorišta postojećih blokova s time da je u unutrašnjosti bloka moguće samo uklanjanje ili zamjena postojećih građevina ako se namjenjuju za javno korištenje (izgrađenost unutrašnjosti bloka ne može se povećati), omogućava se izgradnja podzemnih potpuno ukopanih garaža.

1.5. Zaštita, uređivanje i dogradnja  vrijedne  niske izgradnje u obalnom području (Bačvice i Meje)

· zaštita i uređivanje područja grada koji ima osobitu vrijednost obzirom na položaj u gradskom prostoru, 

· posebno se štiti stambena i javna namjena i javni prostori, te parkovi i ostale zelene i rekreacijske površine;

· zadržavaju se postojeći kontinuirani regulacijski i građevinski pravci;

· gradnja novih i prenamjena postojećih građevina u proizvodne i servisne namjene nije moguća;

· zaštita i zadržavanje kvalitetnih stabala na uličnim parcelama; čuvanje i obnova postojećih drvoreda i mogućnost sadnje novih; kvalitetna pojedinačna stabla na privatnim parcelama obavezno čuvati;

· ne dopušta se smanjivanje parkovnih i ostalih javnih zelenih površina;

· zabrana prenamjene velikih vrtova i zelenih okućnica postojećih građevina u građevne parcele, posebno se štite postojeći karakteristični kameni ogradni zidovi;

· uređivanje vrtova i dvorišta s time da  nije moguća nikakva nadzemna gradnja u vrtovima i dvorištima (u unutrašnjosti otvorenog bloka), moguće je samo uklanjanje postojećih pomoćnih i drugih građevina, omogućava se izgradnja podzemnih potuno ukopanih garaža (kod izgradnje nove ili zamjene postojeće građevine).

1.6. Vrijedno priobalno područje Bačvice - stroga zaštita, prenamjena u javne sadržaje
· za postojeće objekte koji su zaštićeni stroga zaštita uključujući i pripadajuće parcele s perivojima i vrtovima,

· za objekte koji nisu zaštićeni moguća rekonstrukcija u postojećim gabaritima do promjene namjene ili uklanjanja,

· moguća zamjena legalnih građevina (u okviru postojećih pokazatelja izgrađenosti) ili prenamjene u javne kulturne, rekreacijske ili ugostiteljske sadržaje (bez smještajnih kapaciteta), 

· omogućava se zadržavanje ljetnog kina Bačvice na postoječoj lokaciji bez mogućnosti prenamjene,

· otkupljivanje neizgrađenih površina i prenamjena u javne parkovne i rekreacijske površine,

· održavanje staza i putova te uređivanje novih kao i postava rasvjete, klupa i sl., sve uz poštivanje postojeće kvalitetne vegetacije,

· ne dopušta se gradnja ispod parkovnih i zelenih površina (osim ovim Planom predviđene gradnje javnih garaža ili  dogradnje i rekonstrukcije uređaja za pročišćavanje otpadnih voda i crpne stanice Katalinića brig).

1.7. Park šuma Marjan (dio) - zaštita i održavanje
Potrebno je poštivati granice zaštićenog područja sukladno Rješenju o utvrđivanju poluotoka Marjan sa Sustipanom u kategoriji park šume.  

Omogućava se sustavna zaštita, održavanje i uređenje područja Park šume Marjan na temelju Prostorno plana područja posebnih obilježja (PPPPO) i Programa gospodarenja Park šumom Marjan u granicama obuhvata utvrđenim Prostornim planom uređenja Grada Splita. Utvrđuje se obveza sustavne zaštite, održavanja i uređenja područja Park šume, a posebno: 

· zadržavanje izvorne strukture vegetacije unutar ograđenog dijela park šume,

· formiranje novog dijela park šume u skladu s postojećim dijelom, na način da se zadovolje rekreativne, estetske i edukativne potrebe,

· održavanje staza i putova te uređivanje novih, ako nije u koliziji s postojećom vegetacijom ili ne mijenja bitno postojeću matricu uređenja park šume,

· omogućavanje uređenja arboretuma i botaničkog vrta prema posebnom programu,

· do donošenja PPPPO omogućava se gradnja građevina koje nadopunjuju higijensko-sanitarni standard park šume i nadstrešnica za sklanjanje od nevremena (javni WC, paviljoni, manje komunalne građevine i TS, osim podzemnih komunalnih instalacija,

· do donošenja PPPPO omogućava se izgradnje parkirališta sjeverno od Vile Dalmacije prema oznaci na kartografskom prikazu, maksimalne površine 5000 m2, minimalno 50% propusne površine, zasađeno visokim zelenilom minimalno jedno stablo na 150m2 parkirališne površine, uz poštivanje prirodnih karakteristika terena, 

· do donošenja PPPPO omogućava se rekonstrukcija i eventualno proširenje postojećeg ZOO vrta u skladu s posebnim programom,

· postojeće stambene  građevine (s građevnom dozvolom ili građene prije 1968.) unutar Park šume mogu se održavati i rekonstruirati samo u postojećim gabaritima do prenamjene ili uklanjanja.

1.7.a. Parkovi Zvončac, Sustipan, Strossmayerov i Vidovića park

· održavanje, njegovanje i zaštita parkova respektirajući njihova oblikovna, ekološka, edukativna i rekreativna obilježja,

· održavanje staza i putova te uređivanje novih, ako nije u koliziji s postojećom vegetacijom ili ne mijenja bitno postojeću matricu parternog uređenja parka,

· zamjena i nadopuna postojeće parkovne opreme te postava skulptura i rasvjete, 

· onemogućavanje gradnje ispod parkovnih površina osim istočno od pristupnog puta Sustipanu. 

1.7.b. Park šuma s postojećim stambenim objektima južno od Šetališta I. Meštrovića

Omogućava se zaštita, održavanje i uređenje područja ovog dijela Park šume Marjan u skladu s Programom gospodarenja Park šumom Marjan i PPPPO-a (u granicama obuhvata utvrđenim Prostornim planom uređenja Grada Splita), prema slijedećim pravilima: 

· za postojeće građevine koje su zaštićene stroga zaštita uključujući i namjenu te pripadajuće parcele s perivojima i vrtovima,

· za postojeće legalne građevine koje nisu zaštićene moguća rekonstrukcija u postojećim gabaritima do promjene namjene ili uklanjanja,

· moguća zamjena legalnih građevina (u okviru postojećih pokazatelja izgrađenosti) ili prenamjene u javne kulturne, rekreacijske ili ugostiteljske sadržaje (bez smještajnih kapaciteta), 

· u dijelu istočno od kompleksa Vile Dalmacija omogućava se uređenje javnog prostora u funkciji ljetne pozornice,

· otkupljivanje neizgrađenih površina i prenamjena u javne parkovne i rekreacijske površine.

1.7.c. Park šuma s mogućom rekonstrukcijom postojećih građevina za javne sadržaje i ekskluzivni turizam -  Vila Dalmacija

Omogućava se zaštita, održavanje i uređenje područja ovog dijela Park šume Marjan kroz izradu ili nakon izrade PPPPO-a (u granicama obuhvata utvrđenim Prostornim planom uređenja Grada Splita), prema slijedećim pravilima: 

· maksimalno čuvanje prirodnih karakteristika terena; 

· čuvanje i uređivanje kvalitetne vegetacije;

· održavanje i rekonstrukcija postojećih građevina, koje se mogu namijeniti javnim sadržajima i ekskluzivnom turizmu.

1.7d. Park šuma s mogućom rekonstrukcijom i dogradnjom postojećih sadržaja 

Omogućava se zaštita, dogradnja, održavanje i uređenje područja i postojećih sadržaja ovog dijela Park šume Marjan (zoološki vrt, meteorološka postaja, ugostiteljsko turistički sadržaji bez smještajnih kapaciteta i dr.), kroz izradu ili nakon izrade PPPPO-a (u granicama obuhvata utvrđenim Prostornim planom uređenja Grada Splita).

1.8. Dovršeni kompleksi jedne, pretežito javne namjene - posebno vrijedni - zaštita namjene, uređivanje i moguća dopuna potrebnim sadržajima 

· zaštita, čuvanje i uređivanje vrijednosti kompleksa kao cjeline, sve uz suglasnost nadležne službe zaštite,

· zaštita namjene, uređivanje i iznimno dopuna potrebnim objektima i sadržajima,

· očuvanje izvornog oblikovanja građevina, karakterističnih vizura, elemenata identiteta i slike kompleksa, kvalitetnih i uređenih zelenih površina (parkova), 

· omogućava se rekonstrukcija (nadogradnja, dogradnja) postojećih, gradnja zamjenskih građevina i uređenje kompleksa temeljem ovog Plana uz posebne uvjete (konzervatorska studija) i suglasnost nadležne službe zaštite, u funkciji poboljšanja uvjeta osnovne namjene, uz zadržavanje izvornog urbanističko-arhitektonskog koncepta, tipoloških obilježja građevine i uređenih zelenih površina, 

· omogućava se uređenje parka skulptura zapadno od Galerije Meštrović,

· omogućavaju se zahvati koji uključuju rekonstrukciju odnosno novu gradnju u kompleksu Oceanografskog instituta, do 800m2 BRP, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja,

· omogućavaju se zahvati koji uključuju novu gradnju u kompleksu bedema Cornaro, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja,

· omogućavaju se zahvati koji uključuju rekonstrukciju odnosno novu gradnju u kompleksu gimnazije Vladimir Nazor, do 400m2 BRP, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja,

· omogućavaju se zahvati koji uključuju novu gradnju u kompleksu Arheološkog muzeja do 1200m2 BRP, visine do P+1, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja,

· omogućavaju se zahvati koji uključuju zamjenu, rekonstrukciju i novu gradnju u kompleksu Nadbiskupskog sjemeništa do 1200m2 BRP nove izgradnje, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja,

· omogućuje se u sjeveroistočnom dijelu kompleksa stadiona i bazena u Poljudu nova gradnje primarno u funkciji rješavanja smještaja vozila u mirovanju,

· omogućavaju se zahvati koji uključuju novu gradnju u kompleksu sportskog centra Gripe uz čuvanje postojećih parkovnih, uređenih zelenih i parkirališnih površina, na temelju programa osnovne namjene te programskih smjernica prihvaćenih od Gradskog poglavarstva, kroz provedbu urbanističko arhitektonskog natječaja.

1.9. Prirodne plaže u zaštićenim i vrijednim područjima, zaštita namjene i uređenje (sjeverna i južna obala Marjana, potez Duilovo – Orišac – Stobreč)
· čuvanje postojećih obilježja terena i vegetacije, 

· uređenje pješačkih puteva i staza,

· uređenje manjih platoa s tuševima i montažnim svlačionicama,

· čuvanje postojećih obilježja terena i vegetacije, minimalno uređenje pristupne staze u smislu sigurnosti pristupa i kretanja, 

1.9.a. Uređene plaže u zaštićenim i vrijednim područjima (Bene, Bačvice, Ovčice, Firule, Stobreč)
Omogućava se zaštita, održavanje i uređenje dijela područja Bene unutar Park šume Marjan na temelju Prostornog plana područja posebnih obilježja (PPPPO) u granicama obuhvata utvrđenim Prostornim planom uređenja Grada Splita: 

Konsolidirana područja

2.1. Zaštita i uređivanje dovršenih naselja (Spinut – zona B, Lovret, Skalice, Bol 1, Bol 2, Plokite, Lokve, Blatine,  sjeverni dio Kmana – zona E/K , Ravne Njive)

· zaštita i uređivanje urbanističkih cjelina naselja pretežito srednje i visoke gradnje,

· poboljšanje kvalitete stanovanja dovršenjem postojećih i uvodenjem novih sadržaja - isključivo površina i građevina društvenog i komunalnog standarda,

· čuvanje i održavanje urbane matrice i osobito postojećih uređenih zelenih površina,

· rješavanje prometnih problema naselja, gradnjom parkirališta i garaža uz obvezno očuvanje uređenih parkovnih površina,

· nova izgradnja srednjih i visokih građevina pretežito stambene namjene moguća je isključivo na prostorima označenim na kartografskom prikazu br. “4. Uvjeti za korištenje, uređenje i zaštitu prostora - 4.c  Područja i dijelovi primjene planskih mjera zaštite” uz obvezno poštivanje urbane matrice i tipologije gradnje s tim da gradnja nije moguća na uređenim ili planiranim zelenim površinama,

· građevna čestica se definira na način da okolni prostor oko građevine postaje površina u javnom korištenju,

· gradnja parkirališta na uređenim zelenim i parkovnim površinama naselja nije moguća već je povećane parkirališne potrebe moguće rješavati na postojećim parkirališnim površinama gradnjom nove etaže uz uvjet da ne ometa stanovanje. 

2.1.a. Zaštita i uređivanje dovršenih naselja u kontaktnoj zoni Marjana (Put Meja, Mihanovićeva, Supilova, Marasovićeva i Pod Kosom)
· zaštita i uređivanje urbanističkih cjelina naselja pretežito niske i srednje gradnje;

· poboljšanje kvalitete stanovanja dovršenjem postojećih i uvođenjem novih sadržaja - isključivo površina i građevina društvenog i komunalnog standarda,

· čuvanje i održavanje urbane matrice i osobito postojećih uređenih zelenih površina,

· rješavanje prometnih problema naselja, gradnjom parkirališta i garaža uz obvezno očuvanje uređenih zelenih površina,

· moguća je isključivo zamjena postojećih građevina koje nisu zaštićene te rekonstrukcija u postojećim gabaritima, uz obvezno poštivanje urbane matrice i tipologije gradnje, 

· ukoliko se postojeća građevina većih pokazatelja izgrađenosti od gornjih zamjenjuje novom kisN se može zadržati uz zadovoljenje standarda smještaja vozila u mirovanju prema normativu.

2.2. Zaštita i uređivanje novijih prostora visoke gradnje (prostori Splita 3, nastali po cjelovitom rješenju, dio Pujanki i Sućidra, Mertojak, Brodarica)

· zaštita i održavanje urbanih poteza visoke gradnje i uređenih javnih i zelenih površina, 

· uređivanje neuređenih zelenih površina, 

· nova izgradnja uz poštivanje urbane matrice i tipologije gradnje s tim da gradnja nije moguća na uređenim ili planiranim zelenim i rekreacijskim površinama,

· očuvanje izvornog oblikovanja građevina i poteza, karakterističnih vizura i drugih elemenata identiteta,

· uređivanje planiranih površina za promet u mirovanju, povećane parkirališne potrebe rješavati na postojećim parkirališnim površinama gradnjom nove etaže uz uvjet da ne ometa stanovanje.

2.3. Zaštita i uređivanje pretežito dovršenih prostora mješovite gradnje 

· održavanje građevina i javnih površina,

· uređivanje planiranih prometnih površina i površina za promet u mirovanju,

· gradnja objekata i uređivanje površina za javne i društvene sadržaje,

· postojeće stambene objekte može se rekonstruirati i zamijenjivati novima,

· nova visoka stambena i mješovita gradnja (interpolacija) je moguća na prostorima označenim na kartografskom prikazu* uz poštivanje vrijednih elemenata urbane matrice, čuvanje uređenih zelenih površina i osiguranje smještaja vozila u mirovanju.

2.4. Zaštita, uređivanje i dogradnja planiranih naselja niske gradnje na bivšoj i novijoj periferiji (Meje, Škrape, Stobreč, Šine)
· zaštita i uređivanje vrijednosti predjela kao cjeline, osobito parkova i pejsažnih i                                      zaštitnih zelenih površina,

· izgradnja  pratećih javnih i društvenih sadržaja,

· niska i srednja gradnja stambenih građevina gabarita usklađenih sa susjednim građevinama iste namjene, 

· osiguranje prostora za gradnju i rekonstrukciju ulica i komunalne infrastrukture. 

2.5. Uređivanje i urbana obnova prostora mješovite gradnje (dio Kmana i Kocunara, Neslanovac, Brda, Sućidar, Pujanke, Visoka - stara periferija)
· obnova i dovršenje naselja omogućavanjem promjena oblika i veličine parcela, gradnjom novih građevina, interpolacijom, rekonstrukcijom i postupnom zamjenom trošnih i neuvjetnih građevina,

· podizanje standarda naselja rekonstrukcijom postojeće i gradnjom nove ulične mreže i komunalne infrastrukture, te osiguranjem prostora za društvene i javne sadržaje lokalne i gradske razine te zelene i rekreacijske površine, 

· afirmacija javnog prostora i oblikovanje uličnih poteza. 

· ukoliko nije drugačije određeno posebnim pravilima u nastavku, postojeće (legalne) građevine mogu se rekonstruirati (uključujući i one u zonama za koje je propisana izrada UPU-a do njegovog donošenja), do maksimalnog kisN utvrđenog ovim Planom za novu izgradnju; postojeće građevine čija građevna čestica je manja od minimalne propisane ovim Planom mogu se rekonstruirati do kisN utvrđenog ovim Planom za minimalne čestice propisane ovim Planom; postojeće građevine većih pokazatelja izgrađenosti od onih omogućenih ovim Planom mogu se rekonstruirati u postojećim gabaritima.

2.6. Zaštita i uređivanje pretežito dovršenih cjelovitih kompleksa jedne namjene (zone posebne namjene Lora i punta Marjana, srednje škole i Pomorski fakultet, Trg Hrvatske bratske zajednice, Bolnica Firule, Bolnica Križine i sveučilišni sadržaji, športski klubovi i lučice Split, Špinut, Jadran, Mornar, Labud, Zenta, RTV centar, zatvor Bilice, groblja Lovrinac, Stobreč i Kamen)
· zaštita, čuvanje i uređivanje vrijednosti kompleksa kao cjeline,

· očuvanje izvornog oblikovanja vrijednih građevina, karakterističnih vizura, elemenata identiteta i slike kompleksa, kvalitetnih i uređenih zelenih površina (parkova), 

· za zahvate u zonama unutar zaštićenih zona obvezno je ishođenje posebnih uvjeta i suglasnosti nadležne službe zaštite,

· omogućava se gradnja novih građevina temeljem važećih detaljnijih planova i njihovih izmjena i dopuna te kroz izradu novih, propisanih ovim Planom, uz povećanje BRPN-a u zoni do 10%,

· za komplekse u zonama javne i društvene namjene omogućava se rekonstrukcija (nadogradnja, dogradnja) temeljem ovog Plana, maksimalne nadograđene/dograđene površine jednake površini karakteristične etaže postojeće građevine, uz poštivanje tipoloških obilježja građevine, te uz poštivanje minimalnog odmaka građevine od ruba parcele pola visine do vijenca građevine,

· omogućava se za ostale zone, temeljem ovog Plana, do donošenja propisanih detaljnijih planova, rekonstrukcija (dogradnja i nadogradnja) postojećih i zamjena postojećih građevina te nova izgradnja u funkciji poboljšanja uvjeta osnovne namjene, uz zadržavanje kvalitetnih elemenata izvornog urbanističko-arhitektonskog koncepta i uređenih zelenih i otvorenih površina, uz povećanje BRPN-a u zoni do 10%,

· za ostale složenije zahvate uređenja unutar ovih zona (više od 10% povećanja ili posebni zahtjevi zaštite) obvezna je provedba urbanističko arhitektonskih natječaja, temeljem programa osnovne namjene, programskih smjernica prihvaćenih od Gradskog poglavarstva te uz sudjelovanje nadležne službe zaštite.

2.7. Uređivanje, urbana obnova i dogradnja kompleksa jedne namjene (prostori javne i društvene namjene, sportske namjene (Stobreč), prostori gospodarske namjene (“Diokom”, Kopilica, Brodogradilište, TTTS), športsko-rekreacijske namjene - nove, infrastrukturni sustavi (trafostanica Vrboran, HT Mejaši), širenje groblja Lovrinac)
· uređivanje vrijednosti kompleksa kao cjeline, zaštita i čuvanje postojećih vrijednih građevina i zelenih površina te komunalne opreme,

· dovršenje prostora novom gradnjom i uređenje otvorenih prostora u funkciji poboljšanja osnovne namjene,

· artikulacija novih i modifikacija postojećih struktura u cilju oblikovanja homogenih zona s potezima prepoznatljivim u slici grada,

· omogućavanje bolje dostupnosti rekonstrukcijom postojeće i gradnjom nove ulične mreže.

· ukoliko nije drugačije određeno posebnim pravilima u nastavku, postojeće (legalne) građevine mogu se rekonstruirati (uključujući i one u zonama za koje je propisana izrada UPU-a do njegovog donošenja), uz maksimalno povećanje BRP-a pojedine građevine ili sklopa do 10% i uz poštivanje vrijednih tipoloških obilježja.

2.8. Zaštita, formiranje, održavanje i njegovanje parkova
· uređenje, održavanje, njegovanje i zaštita parkova poštujući njihova oblikovna, ekološka, edukativna i rekreativna obilježja,

· održavanje staza i putova te uređivanje novih, ako nije u koliziji s postojećom vegetacijom ili ne mijenja bitno postojeću matricu parternog uređenja parka,

· zamjena i nadopuna postojeće parkovne opreme te postava skulptura i rasvjete,

· gradnja građevina koje nadopunjuju higijensko-sanitarni standard parka i nadstrešnica za sklanjanje od nevremena (javni zahodi, paviljoni, manje komunalne građevine i TS, manje pomoćne građevine u funkciji korištenja određenih površina), s tim da površina ovih gradevina ne može biti veća od 100m2 BRPN / ha parka, ove građevine imaju status građevine na javnoj površini i ne smiju se graditi na zelenoj površini prije njenog dovodenja u funkciju,

· onemogućavanje gradnje ispod parkovnih površina (osim javnih garažnih kapaciteta planiranih ovim Planom),

· kroz izradu urbanističkog plana može se preispitati mogućnost smještaja skautskog doma u sklopu sadržaja javnog parka na Turskoj kuli. 

2.9. Umjetna kupališta – nasuta, uređivanje i pošumljavanje (Prva voda, Kašuni, Ježinac, Trstenik, Žnjan, Duilovo)

· na nasutom dijelu omogućava se održavanje šljunčanog nasipa na obalnoj liniji, uređenje platoa sadnjom visoke vegetacije, uređenjem pješačkih, sunčališnih i rekreacijskih površina, te postavljanjem tuševa i kabina za presvlačenje; garderoba i sanitarnih čvorova,
· omogućava se izgradnja pratećih ugostiteljskih (bez smještajnih) i rekreacijskih sadržaja i montažnih (lakih) konstrukcija (sjenila, strehe za odlaganje opreme, plažni rekviziti, konstrukcije u funkciji sigurnosti) za potrebe vodenih sportova (osim jet-ski) na lokacijama gdje se ne ometa osnovna namjena (kupanje), maksimalna izgrađenost prema uvjetima za namjenu površina (R2 i R3), maksimalna visina građevina P+N (maksimalna površina nadgrađa 50% površine prizemlja),

· omogućava se izgradnja klupskih prostorija vodenih sportova na plaži Žnjan, vezanih za obalni rub (npr. jedrenje na dasci - svlačione, spremište opreme, klupske prostorije, montažni ponton) u okviru zadanih pokazatelja izgrađenosti,  

· uređenje i nova izgradnja se omogućavaju na temelju UPU-a čije su granice propisane ovim Planom, kao podloga za izradu UPU-a propisuje se obveza provedbe urbanističko arhitektonskog natječaja.
Niskokonsolidirana područja

3.1. Sanacija, uređivanje i urbana obnova djelomično izgrađenih prostora mješovite izgradnje (Dragovode, Mejaši, Kila, Kamen, Sirobuja, Stobreč, Mostine, Bilice, Dujmovača, Kopilica)

· revalorizacija područja gradske periferije s obilježjima substandardne stambene, pretežito bespravne gradnje,

· podizanje standarda područja urbanom obnovom, sanacijom, dogradnjom i transformacijom postojećih naselja kroz rekonstrukciju postojeće i gradnju nove prometne mreže, osiguranje komunalne infrastrukture, te osiguranje prostora za realizaciju nužno potrebnih javnih prostora i  pratećih sadržaja koji će povećati urbanitet naselja;  

· formiranje uličnih poteza srednjom i visokom  izgradnjom, posebno uz značajne gradske ulice u cilju unošenja elemenata urbanističkog reda, 

· planiranje hortikulturnih rješenja kojim se umanjuje negativni utjecaj neplanskih građevina i sanira slika grada s glavnih prometnica te umanjuju negativni utjecaji prometa na naselja, posebno sadnjom drvoreda uz prometnice te poticanje transformacije ukupne slika naselja kroz kvalitetniju gradnju i uređenje, posebno javnih prostora,

· rekonstrukcijom, sanacijom i dogradnjom omogućiti adekvatno funkcioniranje poslovnih djelatnosti u zonama poslovne namjene, uz minimiziranje negativnih utjecaja na stambene sadržaje, posebno na prostorima dijelom zauzetime bespravno izgrađenim stambenim građevinama,  

3.2. Nova regulacija na pretežito neizgrađenom prostoru (uvala Trstenik, Žnjan - istočni dio, Duilovo - Orišac, Stobreč)
· definiranje ulične mreže i urbane strukture te potrebne komunalne opreme i mreže javnih sadržaja i otvorenih javnih prostora,

· novom parcelacijom formirati racionalnu urbanu matricu, 

· formiranje uličnih poteza srednjom i gdje je moguće visokom  izgradnjom, posebno uz značajne gradske ulice u cilju unošenja elemenata urbanističkog reda, 

· urbana obnova kroz uklanjanje i zamjenu neuvjetnih građevina čije stanje i namjena nisu adekvatni planiranim namjenama i položaju u gradu.

3.3.  Djelomično izgrađeni prostori - postojeća regulacija na temelju usvojenih planova (Žnjan,  Trstenik – Radoševac)
· izgradnja ulične mreže i urbane strukture te potrebne komunalne opreme i mreže javnih sadržaja i otvorenih javnih prostora,

· urbana obnova kroz uklanjanje i zamjenu neuvjetnih građevina čije stanje i namjena nisu adekvatni planiranim namjenama i položaju u gradu,

3.4.  Zaštitne i vrijedne pejzažne površine (Koridor akvadukta, Orišac, Kila, Kitožer, Kamen, dio porječja Žrnovnice)

· čuvanje vrijedne prirodne ili kulturne baštine i prirodnog krajobraza uz sudjelovanje nadležnih službi, zabrana izgradnje (osim uz posebne uvjete i suglasnost nadležne službe zaštite) i postupno uklanjanje postojećih bespravnih građevina (posebno onih vizualno eksponiranih), koje bitno narušavaju integritet zaštićenog objekta i značajne vizure čiji je zaštićeni objekt dio (pogledi s glavnih gradskih prometnica),; 

· planiranje hortikulturnog rješenja kojim se umanjuje negativni utjecaj neplanskih građevina i sanira slika grada s glavnih prometnica, posebno sadnjom drvoreda uz prometnice; 

3.5. Vrijedne pejzažne površine s rekreacijskim ili turističkim sadržajima (Žrnovničko blato, kamp Stobreč)

Iskaz površina za zone urbanih pravila visokokonsolidiranih, konsolidiranih, niskokonsolidiranih područja i gradskih projekata dan je u slijedećoj tablici:


POVRŠINA ha
UDIO %

Visokokonsolidirana područja
559,2
20,2

Konsolidirana područja
979,7
35,4

Niskokonsolidirana područja
952,5
34,4

Gradski projekti
274,0
9,9

UKUPNO
2765,4
100,0

Gradski projekti

Gradski projekti su zahvati većeg mjerila koji zadovoljavaju jedan ili više slijedećih kriterija:

· urbani zahvati na posebno vrijednim područjima grada,

· urbani zahvati koji su namjenom od posebnog interesa za grad,

· urbani zahvati koji značajno doprinose slici i doživljaju grada,

· urbani zahvati kompleksne sanacije, obnove i reurbanizacije.

Gradski projekti se temelje na četiri osnovna principa:

· Integralnost, jer pretpostavlja cjelovito sagledavanje potreba i mogućnosti grada i posebno dijela grada u kojem se realizira i na taj  način nadilazi fragmentarnost detaljnih planova,

· Provedivost i prezentabilnost, jer planira i koordinira intervencije koje se provode u definiranom vremenskom razdoblju i na način koji kroz razradu i vizualnu prezentaciju dodatno motivira urbane aktere i privlači investitore – partnere,.

· Fleksibilnost i održivost, jer putem procjene utjecaja intervencije ocjenjuje njezinu održivost u odnosu na ukupni urbani kontekst, i već u fazi programiranja utvrđuje čvrste i nepromjenjive elemente, te one elemente koji se mogu mijenjati u fazama razrade i pregovaranja ili nakon dodatnih analiza,

· Participacija svih urbanih aktera, transparentna procedura i usaglašavanje javnog i privatnog interesa (javno-privatno partnerstvo).   

Kao temeljni kriteriji realizacije gradskih projekata utvrđuju se:

· zaštita javnog interesa i poštivanje općih ciljeva razvoja Grada, koji se iskazuju kroz GUP i Osnove gospodarskog razvitka Grada Splita,  

· fleksibilnost programa kao pretpostavka za pregovaranje javnog i privatnog sektora,

· visok stupanj javnosti i demokratske kontrole procedure (sudjelovanje stručnih udruga, neprofitnog sektora i ukupne urbane javnosti).

U sljedećoj tablici su dani osnovni podaci o planiranim gradskim projektima uključujući namjenu, obuhvat te ukupnu izgrađenu površinu (BRPN)

Gradski projekt
Opis namjene i sadržaja
Obuhvat
max BRPN

Zapadna obala
hotelski, trgovački, poslovni, ugostiteljski, kulturni sadržaji, javni garažni
5,0 ha
60.000

Istočna obala
pomorski promet, javni garažni kapaciteti, kongresni, trgovački, turističko-ugostiteljski i kulturni, zabavni, 
17,5 ha
130.000

Poljud
sportski i rekreacijski, ugostiteljsko turistički, zabavni, poslovni, javni garažno parkirališni
17,0 ha
35.000

Stari Hajdukov plac
javni i društveni sadržaji, ugostiteljsko turistički, javni garažni
6,0 ha
10.000

Brodarica
sportski i rekreacijski, ugostiteljsko turistički,  poslovni, javni garažni
34,0 ha
55.000

Kopilica
a/ lučki, proizvodni, poslovni, uslužni, javni i društveni, ugostiteljsko turistički, sportski i rekreacijski,
68,7 ha
824.000


b/ željeznički i autobusni kolodvor, poslovni, ugostiteljsko turistički, javni garažni
21,3 ha
160.000


c/ trgovački, uslužni, javni i društveni, ugostiteljsko turistički, sportski i rekreacijski, javni garažni
12,0 ha
168.000

Duilovo
ugostiteljsko turistički, sportski i rekreacijski, zabavni, poslovni, javni i društveni, javni garažni
24,0 ha
160.000

Karepovac
sanacija odlagališta
41,0 ha
-

Meje
javni i društveni, kulturni
2,5 ha
30.000

Dračevac
poslovni, javni i društveni, ugostiteljsko turistički
14,0 ha
135.000

Sportski centar istok
sportski i rekreacijski, ugostiteljsko turistički, zabavni, poslovni, javni i društveni, javni garažno parkirališni
11,0 ha
80.000

3.2.8. 
Iskaz prostornih pokazatelja za namjenu, način korištenja i uređenja površina 

OZNAKA
NAMJENA
POVRŠINA ha
UDIO %

S
stambena
58,2
846,4
30,6

M1
mješovita, pretežito stambena
696,2



M2
mješovita, stambena i poslovna
69,5



M3
mješovita, stambena i turistička
22,5



D
javna i društvena namjena
36,2
169,6
6,1

D1
upravna
2,9



D2
socijalna
3,1



D3
zdravstvena 
18,1



D4
predškolska
6,2



D5
školska
50,5



D6
visokoškolska
33,3



D7
kulturna
8,1



D8
vjerska
11,2



K
poslovna
205,5
447,0
16,2

K4
poslovna namjena, rasadnici
6,5



K5
poslovna namjena i stanovanje
42,6



I
industrijska
191,2



LN
nautičke luke
1,2



T1
turistička, hoteli
67,5
67,5
2,4

T3
turistička, kamp
4,1
4,1
0,2

R1
športski centri
65,9
181,5
6,6

R2
rekreacija
56,7



R3
kupališta
46,0



LS
športske luke
12,9



PŠ
park šuma
228,2
394,0
14,2

Z1
javni park
34,8



Z3
uređeno zelenilo (odmorište)
19,2



Z4
spomen park
2,2



Z5
zaštitno i pejzažno zelenilo
109,6



Z6
pejzažno zelenilo s građevinama
14,8
14,8
0,6

K3
komunalna
45,8
126,2
4,6

IS1
morska luka (međunarodni značaj)
38,3



IS2
željeznica
2,9



IS3
autobusni kolodvor
17,2



IS4
poštanski centar
3,4



IS5
pročišćivač otpadnih voda
7,0



IS6
transformatorska stanica 
11,6



G
groblje
50,7
50,7
1,8

N
posebna namjena
53,3
53,3
1,9

-
koridori prometnica
410,3
410,3
14,8

UKUPNO
2765,4

100,0

3.3. 
Sprječavanje nepovoljna utjecaja na okoliš 

Tlo

Racionalnim korištenjem površina namijenjenih gradnji uz ograničenja u korištenju neizgrađenih površina i izgrađenosti građevne čestice, a posebno javnih zelenih i zaštitnih površina sačuvat će se neizgrađeni dijelovi tla, a time i biološka raznolikost, krajobrazne vrijednosti te ukupna kvaliteta okoliša grada.

Prema reljefnim i inženjersko – geološkim obilježjima prostora odredit će se sanacije nestabilnih padina, posebno na obalnom području od Duilova do Stobreča i uređenje bujica – potoka.

Uz ulice s velikom količinom prometa uređivat će se  tamponi zelenila i drvoredi primjerene širine radi zaštite tla od zagađenja.

Zrak

Nepovoljni utjecaj gospodarskih aktivnosti na kakvoću zraka spriječit će se oblikovanjem gospodarskih namjena na prostorima izvan pretežito stambene, javne i društvene namjene. Modernizacijom tehnologije i pažljivim odnosom prema okolišu i urbanoj sredini, omogućit će se miješanje funkcija u gradskom tkivu, bez negativnih emisija u zrak. U provođenju mjera zaštite zraka od zančaja je štednja i racionalizacija korištenja energije te razvoj dopunskih alternativnih energija kao i prostorni razmještaj, kvalitetne tehnologije i kontinuirana kontrola gospodarskih djelatnosti.

Oblikovanjem sustava prometnica, sadnjom zaštitnog zelenila uz frekventne prometne koridore, orijentacija na javni prijevoz, mjere smanjivanja prometa (javne garaže) na užem  gradskom prostoru,  i korištenje ekološki prihvatljivih goriva, smanjit će se štetni utjecaji na kvalitetu zraka. Kvaliteti zraka pridonijet će i unapređivanje javnog gradskog prijevoza putnika.

Poticanjem gradnje i korištenja biciklističke mreže i pješačkih putova dodatno će se umanjiti negativni utjecaj sustava mobilnosti na kakvoću zraka u urbanom području. 

Zaštita zraka od onečišćenja osigurat će se proširenjem toplinske i izgradnjom plinske mreže te sustavnom kontrolom rada malih kotlovnica.

More

Zaštita mora od onečišćenja s kopna planira se određivanjem namjene kopnenog i morskog prostora, gradnjom sustava odvodnje otpadnih i oborinskih voda s pročišćavanjem i ispuštanjem putem podmorskih ispusta odgovarajuće dužine i drugim mjerama. Zaštita mora provodi se i čišćenjem i održavanjem čistoće slivnog područja. Zaštita mora usmjerava se na očuvanje područja s visokom kakvoćom mora i rehabilitaciju ugroženih područja gdje se otpadne i preljevne vode direktno nekontrolirano ispuštaju u more. Svaka nova gradnja u pomorskom dobru i eventualno nasipanje obale podliježe obvezi provedbe postupka procjene utjecaja na okoliš.

Sanitarna kakvoća mora za kupanje nije zadovoljavajuća na dijelovima gdje nisu dovršeni sustavi odvodnje otpadnih voda, kao i na mjestima gdje se otpadne vode prelijevaju u more. Stoga je potrebno prioritetno rješavanje odgovarajućih sustava odvodnje otpadnih voda za dijelove naselja s većom koncentracijom stanovnika i turističkih sadržaja. 

Primarnim pročišćavanjem komunalnih otpadnih voda izdvajat će se velike količine sirovog mulja. Potrebno je razraditi sustavnu obradu u okviru središnjeg uređaja. 

Zbrinjavanje komunalnog mulja i posebnog otpada provoditi će se temeljem zakonske regulative. Opasni tehnološki otpad mora se sakupljati u tvorničkom krugu i spriječiti njegovo ispiranje ili procjeđivanje, odnosno ispuštanje u kanalizaciju i dalje u more. Sustavno rješenje preuzimanja obrade i konačnog zbrinjavanja ovog otpada dio je sustava gospodarenja otpadom na razini županije i države.

Pomorski promet i lučke djelatnosti, uz izvore onečišćenja mora s kopna, predstavljaju stalnu opasnost za morski okoliš. Sustav mjera zaštite mora od onečišćavanja obuhvaća: izviđanje radi utvrđivanja pojave onečišćenja, sustav obavješćivanja, organizacijsku shemu s definiranim nadležnostima i zadacima sa svrhom sprječavanja i uklanjanja onečišćenja te provođenje mjera.

Da bi se zaštita mora cjelovito provela potrebno je utvrditi razinu osjetljivosti obalnog mora u skladu s ekološkim značajkama i namjenom. Utvrđena osjetljivost mora određuje potrebne mjere zaštite.

Planom intervencije kod iznenadnog onečišćenja mora u RH utvrđuju se mjere smanjenja šteta u okolišu putem županijskog plana intervencija od iznenadnog onečišćenja mora.

Voda

Zaštita voda ostvaruje se nadzorom nad stanjem kakvoće vode i izvorima onečišćavanja, sprječavanjem, ograničavanjem i zabranjivanjem radnji i ponašanja koja mogu utjecati na onečišćenja voda i stanje okoliša u cjelini te drugim djelovanjima usmjerenim očuvanju i poboljšanju kakvoće i namjenske uporabljivosti voda.

Daljnjom izgradnjom mreže odvodnje i vodoopskrbe smanjit će se onečišćenje potoka koji se ulijevaju u rijeku Žrnovnicu i more. 

Cjelovitim sustavom zbrinjavanja otpada te obveznim predtretmanom vode iz industrije kao i izgradnjom oborinske odvodnje sa prometnica i parkirališta smanjit će se mogućnost zagađivanja vodotoka.

Zaštita od voda

Mjere zaštite od poplava izazvane bujičnim potocima provode se izgradnjom brana i osiguravanjem slobodnih površina retencijski bazena. Odgovarajućim dimenzioniranjem sustava odvodnje spriječiti nekontrolirane poplave, štete i širenje onečišćenja u okoliš.

Prilikom izrade planova užeg područja, za dijelove gradskih područja smještenih na apsolutnoj visini od 2,0 m ili niže, potrebno je uzeti u obzir očekivano dizanje razine mora s pratećim učincima. Na tim područjima potrebno je planirati podizanje nivelacijske kote za najmanje 0,5 m na apsolutnu visinu od 2,5 m te druge urbanističke i tehničke uvjete određivati prema tako određenoj koti.

Kod zaštite od voda potrebno je čuvati ukupnost funkcija vodotoka, posebno onih ekoloških, a izbjegavati rješenja temeljena samo na isključivoj inženjerskoj geomehaničko -hidrotehničkoj logici. Temelj zaštite okoliša nalazi se u rubnim područjima uz riječne obale i načinu njihova održavanja i umjetnim zahvatima na njima. Nužno je na svim područjima gdje je to moguće odbaciti klasične regulacijske principe značajnog ispravljanja trase glavnog korita prirodnog vodotoka, pretvaranje prirodnih poprečnih presjeka u geometrijske, prirodi strane oblike, te okivanje korita i dna betonom i ostalim materijalima koji ne pripadaju prirodnom okolišu. Također treba izbjegavati izgradnju nasipa neposredno uz glavno korito.

Obzirom na ekološki potencijal rijeke Žrnovnice regulaciju vodotoka treba provoditi na način da se što više očuvaju prirodna svojstva i raznolikost oblika uzdužnih i poprečnih presjeka vodotoka, uz odabir prirodnih materijala kao što su drvo, kamen, šiblje, određene biljke. Od umjetnih materijala, gdje je to moguće, treba koristiti one koji se prilagođavaju prirodnom toku, npr. geotekstil i prefabricirani betonski elementi s travnim otvorima. Također se preporučuje projektiranje i izvođenje brzaka, slapišta i drugih gradnji koje omogućavaju intenzivnije samopročišćavanje i ozračivanje vode, kao i mrtve ili spore tokove značajne za razvoj pojedinih organizama.

Buka
Zaštita od buke ostvarit će se mjerama sprječavanja nastajanja buke, utvrđivanjem i praćenjem razine buke, otklanjanjem i smanjivanjem buke na dopuštenu razinu.

Otklanjanje ili smanjenje buke na dopuštenu razinu provodit će se mjerama uklanjanja/smanjenja buke na izvoru, gradnjom barijera na kritičnim mjestima uz prometnice u svrhu sprječavanja širenja buke, boljom izolacijom građevina od vanjske buke.

Utjecaj zahvata rekonstrukcije postojećih ili gradnje novih objekata s izvorima buke, predviđat će se prije poduzimanja zahvata i nadzirati tijekom korištenja zahvata.

U skladu s propisima Grad Split će izraditi kartu buke i propisati mjere zaštite od buke. 

Zaštita od elektroenergetskih građevina
Elektroenergetski objekti (brojnošću i fizičkom prisutnošću) negativno pridonose općem korištenju i oblikovanju prostora, što je, primjenom odgovarajućih tehnologija i tehničkih rješenja, moguće svesti na zanemarive i prihvatljive učinke, a u skladu s europskim i svjetskim normama i standardima, kako je primijenjeno u najvećoj mjeri u rješenju sustava elektroopskrbe sadržanom u Generalnom planu.

Ostale mjere 

Sprječavanje daljnjeg širenja proizvodnih gospodarstvenih djelatnosti koje predstavljaju rizik, odnosno opasnost po okoliš (onečišćavanjem zraka, vode, tla te bukom, opasnošću od akcidenata, eksplozija, požara i sl.) obvezom saniranja njihovog štetnog utjecaja na okoliš ili dislociranjem.

Provođenje posebnih mjera sanitarne zaštite i drugih mjera radi sprječavanja negativnog utjecaja građevina i opreme za gospodarenje otpadom na okolni prostor kao što su:

· praćenje stanja okoliša, posebno onečišćavanja mora, podzemnih i površinskih voda te drugih pojava koje su posljedica onečišćavanja okoliša;

· stalna kontrola vrste i sastava otpada;

· kontrola stanja uređaja i opreme te sustava zaštite;

· postavljanje ograde i zaštitnog zelenila oko građevina i uređaja;

· kontrola deponijskog plina;

· kontrola flore i faune u okolici i na deponiju.

Primarnim pročišćavanjem komunalnih otpadnih voda izdvajat će se velike količine sirovog mulja. Potrebno je razraditi sustavnu obradu u okviru središnjeg uređaja. 

Zbrinjavanje komunalnog mulja i posebnog otpada provoditi će se temeljem zakonske regulative. Opasni industrijski otpad mora se sakupljati u tvorničkom krugu i spriječiti njegovo ispiranje ili procjeđivanje, odnosno ispuštanje u kanalizaciju i dalje u more. Sustavno rješenje preuzimanja obrade i konačnog zbrinjavanja ovog otpada dio je sustava gospodarenja otpadom na razini županije i države.

Primjena mjera zaštite stabilnosti tla – uređenje erozijskih područja i sprječavanje ispiranja tla (gradnja regulacijskih građevina, pošumljavanje i sl.)

Sanacija okoliša i privođenje planskoj namjeni za prostore na kojima su eksploatirane mineralne sirovine.

Programom mjera za unapređenje stanja u gradskom prostoru i programom zaštite okoliša utvrdit će se posebne mjere zaštite i sanacije i razvitka pojedinih gradskih predjela.

Zaštite od elementarnih nepogoda i ratnih opasnosti

Mjere zaštite određene su Generalnim urbanističkim planom, a temelje se na polazištima i ciljevima plana, pri čemu je organizacija i namjena prostora planirana integralno s planiranjem zaštite, a što se posebno ističe u sljedećim elementima:

· načinom gradnje, gustoćom izgrađenosti i gustoćom stanovanja prema stupnju konsolidiranosti prostora;

· policentričnim razvojem pojedinih dijelova grada i omogućavanjem disperznog razmještaja gospodarskih zona vodeći brigu o njenom karakteru i onoj vrsti industrije koja može predstavljati rizik za okoliš;

· razmještajem građevina javne i društvene namjene na širem području grada;

· mjerama sprečavanja nepovoljnog utjecaja na okoliš;

· očuvanjem postojeći zelenih i šumskih kompleksa unutar grada;

· osiguravanjem ravnoteže između urbaniziranih dijelova grada i njihovog prirodnog okruženja kroz očuvanje kultiviranog krajolika i drugih neizgradivih površina;

· korištenje alternativnih izvora energije;

· boljim prometnim povezivanjem dijelova grada gradnjom gušće ulične mreže;

· planiranom visinom građevina;

· mjerama za zaštitu kulturnih dobara.

Zaštita od požara. Temeljne organizacijske postrojbe za zaštitu od požara su profesionalne postrojbe MUP-a i DVD koja organiziraju jedinice lokalne samouprave. Sadašnji dom u Splitu udovoljavaju potrebama.

U svrhu motrenja područja potrebno je održavati, urediti i opremiti motrilačke postaje na pogodnim prostorima.

Obvezna je izrada Plana zaštite od požara te provedba mjera za zaštitu od požara, uz obvezno osiguranje i gradnju svih elemenata koji su nužni za učinkovitu zaštitu od požara prema posebnim propisima i normativima koji urešuju ovo područje.

Zaštita od potresa. Do izrade odgovarajuće karte seizmičkog rizika projektiranje i građenje novih građevina mora se provoditi sukladno postojećim kartama. Kada se gradnja planira uz područja već izgrađenih objekata za koje postoji izrađena lokalna mikrorajonizacija, tada se ti podaci mogu rabiti za potrebe buduće gradnje. U nedostatku mikrorajonizacije cijelog područja, kod izdavanja lokacijskih i građevinskih dozvola za građevina od posebne važnosti, potrebno je zahtijevati izradu mikrorajonizacije uže lokacije same građevine. Lociranje novih naselja i velikih infrastrukturnih građevina u prostornoj dokumentaciji užeg područja mora se provoditi sukladno zoniranju Županije, Grada i mikrozoniranju urbanih cjelina. 

Kod rekonstruiranja postojećih građevina izdavanje lokacijskih i građevnih dozvola treba uvjetovati ojačavanjem konstrukcije građevine sukladno važećim zakonima, propisima i normama. U prostornoj dokumentaciji užeg područja potrebno je izvršiti analizu utjecaja potresa na vitalne građevine visokogradnje i niskogradnje koji nisu građeni po suvremenim propisima i normama protupotresne gradnje.

Sklanjanje stanovništva. Grad Split je dužan na svome teritoriju osigurati uvjete za sklanjanje ljudi, materijalnih i drugih dobara. Radi osiguranja građenja skloništa unutar gradskog područja Splita a do donošenja preciznijih zakonskih odredbi, određene su zone ugroženosti, na temelju kriterija propisanih podzakonskim aktom, i razrađeni kriteriji radi definiranja područja i način gradnje zaštitnih građevina, zaklona, dopunskih skloništa otpornosti 50 kPa, skloništa osnovne zaštite otpornosti 100 kPa i dr. Svi elementi za gradnju skloništa i provođenje drugih mjera zaštite određeni su u Prostornom planu uređenja Splita.










� Istraživanja su pokazala da se za stanovanje najviše vrednuju područja uz more i u zelenilu

